
I. 


Još prije tri godine pao je Duki u ruke taj pepe- 
ljasti papir, koji je sigurno bio iskinut iz neke stare 
knjige i kasnije ispunjen mnogim brojkama i krati- 
cama u razno vrijeme. Češće ga je promatrao i pro- 
učavao, no nikako nije mogao odgonetnuti, tko ga 
je zapravo ispisao i što ti brojevi znače. I te ljetne 
večeri opet mu je slučajno dopao u ruku, pa ga je 
okretao i kušao dovesti u sklad brojke i znakove. 
Veče bijaše sparno i previše toplo pače i za sam sr- 
panj, a svjetiljka je nestrpljivo cvrckala na, pisačem 
stolu u župnom uredu. Omamljen od omare nije sve- 
ćenik mogao pravo baratati mozgom, no ipak ga je 
naprezao nadajući se, da će nešto iznaći. Domišlja? 
se, da je papir mogao ispisati stric Lovra, njegov 
predšastnik u župi. On bijaše čovjek ozbiljan, pa ne 
bi pravio bilješke na tom papiru bez razloga kroz 
više godina, kako je svjedočila razna tinta po njemu- 
Radi toga ga je papir zanimao, kako prije tako i 
sada. 

Vani bijaše mirno, kao da je selo zaspalo trudno i 
umorno iza teških poljskih poslova. No najednom, 
začuje neke glasove. Isprva se čuli izdaleka, a onda 
se približavali sve bliže i bliže. Poznavao je Đuko te 
glasove. To je pjesma seoske mladeži, koja dolazi sa 
stanova »na drum«, da se* na ulici zabavi, jer 'je s ju- 
tra nedjelja, kao što i mladež u gradu uoči blagdana 
polazi na plesove i zabave. Duki se stuži srce, jer je 
znao, kakve su te zabave i kako se veseli mladež 
njegove župe. Uostalom da i nije znao, trebao bi sa- 
mo malo počekati, dok se momci i djevojke skupe 
sred sela na »placu«, oko kojega je bila crkva, op- 
ćina, škola i druge važnije zgrade. 

Kako uvijek, tako je i ovo veče doskora zaorila 
pjesma, svirka, vika i cika pod njegovim prozorom. 
Igra je bivala od vremena do vremena prekidana ža- 
morom, iz kojega se jasno čule s§jno strašne rječe- 
tine, vjerovati ne možeš, da izlaze iz mladih usta. 
Nije Duki bilo više do proučavanja starog papira] 
nego je nemoćno sjedio uz tihu glazbu petrolejke 
shrvan i utučen. Tri godine se muči, da oduči narod 
od nelijepa običaja ili bar da ga oplemeni, jlli ne us- 
pijeva. Dok su se prije zabavljali na drugoj strani 
velikog prostora, nije bar čuo sramote, kojima 
momci časte jedni druge u svađi ili iz čiste obijesti, 
a sada ih mora slušati svako veče uoči blagdana, je- 
seni pače svaku večer, a nedjeljom i po podne. On 
je naime tražio, da se kolo igra ispred župnog dvora, 
jer je mislio, da će mladež imati obzira pre- 
ma svećeniku, te da ne će pjevati sramotne pjesme 
i govoriti ružne riječi, ali se u tom prevario. 

Kad mu je dojadilo biti svjedokom te raspušte- 
nosti seoske mladeži, ustao je, da pođe, a stari se 
papir spuzao sa stola i polako se složio na podu. Sa- 
gnuo se, da ga digne, no tada prasne prasak, a on 
ostane u mraku. Kao podboden se ispravi, a na lista 
mu dođu riječi: »Crno kraljevstvo!« Tijelom osjeti 
vlagu ledena znoja ne toliko, što je od taneta, koje 
je probilo okno i ugasilo lampu, mogao Stradati ži- 
votom, nego jer je znao, što se pod njegovim pro- 
zorom dogodilo. 

Zavadiše se momci radi djevojaka ili možda tek 
radi kakve gluposti, pa je jedan na drugog podigao 
ruku. Očekivao je kriku, jauk, viku, zapomaganje, 
da odmah skoči ranjenikovoj duši u pomoć svetim 
sakramentom, ali neko je »vrijeme trajala vika, 'a 
onda se raštupila. Po daljnjem je žamoru razabrao, 
da se mladež razdijelila i svaka je skupina pošla na 
svoju stranu. 

Možda se razilaze kućama? Čuje se naime mutni 
tutanj prigušene grmljavine, iza koje se javila 
kratka svjetlica, pa se sigurno boje nevremena. Ali 
prevario se, jer se razularenost hastavila na dva 

6 


kraja, a nešto se kasnije počele obje skupine pribli- 
žavati njegovu prozoru. U prvi kraj je namjeravao 
poći na počin, ali morao je još ostati, jer će .možda 
noćas trebati ipak biti čijoj duši od pomoći. Svađa 
je počela, nastavit će se, a ove godine još nijedan 
momak nije platio glavom. Moglo bi biti ove noći, 
jer svake -godine netko nekoga ubije, a koje godine 
bude i po više mrtvih. Pa zar bi ova mogla biti izu- 
zetak? 

Kao bezumnik stajao je u mraku gotovo očajan i 
sa strahom u srcu, ne za sebe, nego za ono mlado 
stvorenje, komu bi se mogla danas prekinuti nit ži- 
vljenja. Stoji tako i sluša, a misli mu zapinju u glavi. 
Da pođe, pa da ih rastjera? Pokušavao je koji puta 
i to, ali ismijali su ga i za njim pjevah sramocne 
pjesme. Ne smije izlaziti. Radi toga dalje stoji i 
sluša, a kroz ozirak iz probijenog zastora na pro- 
zoru pada trak mliječnoga svijetla po sivom papiru 
na podu, koji kao da mu se ceri poput od zlobe iz- 
blijedjelog demonskog lica ili mrtvačke lubanje. 

Taj ga papir sjeća nečeg, jednog veselijeg dana. 
Kojeg? Mozak u usplahirenom biću ne može jasno 
vratiti uspomenu. Prigušeni se tutanj pretvara u 
pravu grmljavinu, a svjetlice u' munje. Nekoliko ja- 
kih treskova, možda od groma, nekoliko trenutnih 
bljeskova, a onda pljusak i graja na »placu« presta 
kao odsječena. Zatim brzo trčanje amo i tamo, i bio 
bi mir, da se sred podpune tame nije čulo po krovu 
i prozorima brzo tucakanje kao grahom o rešeto. 

»Led!« pomisli Đuko i malo se začudi, što danas 
po podne nije bilo oblačno i hladno. Sagne se i po- 
digne papir. Postavi ga na stol i sjeti se, na što ga 
je malo prije imao podsjetiti. 


n. 

Bilo je ovo. Četvrti je dan bio, što je ostao sam 
u Povirju kao nasljednik strica Lovre, župnika, koji 
se zahvalio na župi u njegovu korist. Bila je subota 

po podne, sjećao se Đuko dobro polazeći na počin i 
dana i svega, što se desilo. Sjetio se svega, a kako 
nije mogao zaspati, nekoliko su mu se puta Izredali 
događaji onako, kako su se zbili. 

Bio je toga dana u župskom uredu sam za svojim 
poslom, kad pokuca i uđe visok šklembo, kojemu je 
s lica odsijevala dobrota, a iz očiju pamet i poštenje. 

— Ja sam crkveni otac, — reče nakon pozdrava i 
kaza svoje ime. 

— Dobro došli, čiča Ivo, — Đuko će mu razve- 
seljen. — Kako ste? — upita ga i ponudi sjesti. 

— Svakako, i muško i žensko, — odgovori, a i 
bez tog se odgovora to vidjelo po njemu. 

Tako je počeo razgovor, a čiča se Ivo trudio, da 
obavijesti o svim svojim prilikama i neprilikama 
Duku kao svoga duhovnog oca, koji mora poznavati 
svoje stado. Mlad je ostao udovac sa »dvi divičice«. 
One su sada već »veličke«, ali radi njih se nije ženio, 
nego je mlađu previjao i pjestovao, obje oblačio i 
češljao, dok nijesu svikle, da jedna drugu češlja. 
Pekao je kruh, prao rublje, kuhao jelo i uz to radio 
muške poslove. Svijet mu se rugao, ali on niti je 
mogao svoje djevojčice prepustiti tuđoj ruci, niti do- 
pustiti, da budu nesknađene. Bio im je i otac i maj- 
ka, a sada mu je lakše, odkada su ga počele odmje- 
njivati u ženskim poslovima, jer ih je i šiti naučio. 

Đuko mu se iskreno zadivio, premda se čiča Ivo 
činio previše žensko nego pravi muškarac, pa je ku- 
šao naći nekoliko lijepih riječi, da pohvali i njega i 
selo, koje ima takve ljude, te je izrazio nadu, da će 
se dobro slagati sa svojim župljanima. 

— Ali ljudi vas još ne pripoznaju, — reče čiča 
Ivo, kad su izredali sve njegovo. 

— Zašto? — Đuko će neprilično. 

— Što nijeste vjenčani s crkvom. 

— Ja sam samo upravitelj župe. 

— Makar, ali za nas ste župnik . . . Narod želi, 
da se vjenčate. 

— Ako kadgod budem imenovan župnikom, moje 
će ustoličenje obaviti dekan. 

— Onda, da! . . . Ali sad narod hoće, da vas on 
uvede u crkvu, jer ona je njegova, — zaintačio čiča 
Ivo, a Đuko se ne može snaći niti u tom, što on hoće, 
niti kako bi to bilo. 

Vidjevši njegovu nepriliku savjetovao ga Ivo: 

— Ne brinite se ništa . . . Sve je spremljeno i do- 
govoreno . . . Vani vas čekaju kola, koja će vas od- 
vesti do vaših, a sjutra zorom evo nas po vas. 

Tako je Đuko dospio u svoje rodno mjesto Ja- 
page, filijalku svoje župe. Tamo su već za sve znali 
i raspravljali, je li u redu, da Povirci voze Duku iz 
Japaga, kad i one spadaju u istu župu. Ali ništa se 
drugo nije moglo učiniti, jer se ljudi nijesu bili za 
vremena sporazumili, a u jutro su zaista došla mno- 
ga povirska kola okićena otarćima puna stara i 
mlada svijeta u odgodnjem ruhu: pravi svatovi, je- 
dino je čauš falio. 

Kad su ušli u kuću, zakitiše Duki šešir kao mlado- 
ženji, a preko prsa mu pričvrstiše velik ružmarin. 
On morade po naputku čiče Ive kleknuti pred svoje 
roditelje i zamoliti ih za blagoslov kao momak, kad 
polazi po djevojku. Nakon molitava uobičajenih u 
svatovima krenuše, a da nijesu zaboravili izmoliti ni 
očenaša sv. Nikoli Putniku. Zaštita tog Božjeg 
ugođnika bezuvjetno je u Slavoniji i Srijemu po- 
trebna u svim sličnim zgodama, jer kad obijesna 
Šokadija potjera konje p dugom nizu kolije, samo 
ih Božja pomoć čuva, da ne bude izlomljenih ruku i 
nogu, te da koji ne ostane i prebita vrata. 

Dok je Đuko sjedao u određena mu kola, došle su 
japaške djevojke i »prikazale« mu svilen peškir iz- 
vezen zlatom i prebacile mu ga preko vrata. Uzalud 
je čiča Ivo prosvjedovao, jer mladoženja ne nosi 
ctarka u svatovima, ipak je Duku resio taj veliki 
ručnik cijelim putem iz jednog mjesta u drugo. 

Na međi oba hatara dočekalo je koliju nešto kao 
»kapija« (slavoluk) od zelenila. Kola stadoše, a je- 
dna mala djevojčica pristupi ispred mnogih njih 
Duki s kitom odabrana cvijeta i pozdravi ga pjes- 

micom, koju je — kako kasnije doznade — sastavio 
čiča Ivo: 

Kad na zemlji bio je 
Dragi Isus Spas, 

Od svih ljudi najviše 
Volio je male nas. 

Kao Njegov namjesnik 
Dolazite k nama vi. 

»Dobro došli, mili goste!« 

Kličemo vam mali svi. 

Od sveg srca molimo vas 
Za blagoslov svet, 

A ko malen dar primite 
Ovaj lijepi cvijet! 

Đuko je blagoslovi i nadari, kako se pristoji, a 
kola poletješe dalje i ne ustaviše se do župnoga do- 
ma. Tamo ga izvedoše iz kola i uvedoše u istu pro- 
storiju, u kojoj je danas dočekao noć. 

— Vi, velečasni, sada izvolite tu sjesti, dqk mi ne 
dođemo po vas, — rekne mu čiča Ivo, izađe s dru- 
gima i zatvori za sobom vrata. 

»Šalufi« bijahu zatvoreni, zastor spušten i Đuko 
je prosjedio s ružmarinom na prsima i svilenim 
otarkćm na vratu u podpuno zamračenoj župnoj pi- 
sarnici, dok teđa negda ne dođoše po njega. Kad se 
otvoriše vrata, zabliještilo mu je svijetlo oči, a taj 
pepeljasti papir ispuzi na pod iz jedne matice, koju 
je u mraku listao, da mu nekako prođe vrijeme. 

Čiča Ivo digne list i stavi ga na stol, a onda rekne 
Duki: __ . 

— Vani vas čeka narod. Najprije će biti snase i 
divojke u našem lipom narodnom ruvu. One će vam 
reći: »Hvaljen Isus«, a vi njima: »Navik! Kako ste, 
snaše i seke, lipe i kićene?« Iza njih će biti dive i di- 
vičice, onda dječki i momci, pa žene i ljudi. Svi će 
vas jednako pozdraviti, a vi njima lipo odzdravite. 

Tako je i bilo. Ivo i još jedan tutor uzeše ga u 
svoju sredinu, narod ga pozdravlja, a on odzdrav- 
lja od župnog doma sve do crkve. 

Na crkvenim vratima preda mu Ivo crkveni ključ, 
velik seljački kruh i bocu vina žutog i sjajnog po- 
put ulja s ovim riječima: 

— Ovim ključem vjenča jemo vas s našom crk- 
vom. Ali on nije samo vjenčani prsten, nego i ključ 
svih naših duša i srdaca. Njime ćete ih vi otvarati, 
i što je dobro i lijepo u njima, to neka ostane, a što 
ne valja i nije dobro, to očistite i ometite. A kruh je 
plod našeg teškog truda i krvavog znoja.. Njega ćete 
vi pretvarati u Tilo dragog našeg Isukrsta, kojega 
su Židovi pribili na križ, i pazit ćete, da ga opet ne 
razapinju kojekakvi kršteni Židovi između nas. Vino 
je isto plod naše muke. Ah nije to od kalamite loze, 
koja je kao bolesnik na lijekovima, mora se prskati, 
prašiti, a i burad sumporiti, nikad ne znaš, što mu 
još fali, nego od naše domaće (direktora), koju sa- 
mo Božja kiša pere i bistra rosica mije, a ni led joj 
ne može nahuditi. Njega ćete vi pretvarati u'Isukr- 
stovu krv, koja se za nas prolila na križu. 

Iza toga ga povedoše u crkvu, a jedna ga starica 
pozdravi: 

— Hvaljen Isus, velečasni! Dobro nam došli i još 
bolje čuvah svoje stado od grabežljivih vukova. 

— Hoću, bako, — odvrati Đuko po Ivinoj uputi. 

Na sredini crkve dočeka ga druga, a pred oltarom 

treća s jednakim pozdravom. Oltar su okružile 
sijede glave staraca, a jedan od njih prozbori: 

— I nemojte zaboraviti ni nas starih barnova 
(ovnova), da nas ne požđeru divlji kurjaci. (Tko bi 
ih naučio, da kažu »vukovi«!) 

— Ne ću ni vas zaboraviti, didaci, — reče Đuko 
dostojanstveno i ozbiljno, premda mu se nadalo na 
smijeh. 

— Metnite sve na oltar, — šapne mu čiča Ivo, a 
onda se okrene narodu: 

— Svite i narode! sad budite mirni i čujte, što će 
nam naš novi gospodin župnik pridičiti. 

Iako je mnogo toga u toj ceremoniji bilo i nepri- 
lično, pače i pomalo nezgodno, Đuko bijaše ipak 
ganut do dna duše, pa je stao govoriti narodu od 
srca srcu, a što, nije se nikad više sjetio. Njegovo je 
ganuće prešlo i na svijet, pa je rasplakao cijelu 
crkvu, a on je plakao s njome. Kad je završio, narod 
zapjeva: »Tebe Boga hvalimo!« Poslije toga ga tu- 
tori odveđoše u sakristiju, da se obuče za misu. 

Tamo ga je čekalo nešto svijeta, da se ispovijeda, 
no čiča Ivo ga rastjera: 

— Nemojte ga danas umarati! Tko je još vidio, 
da mladoženja radi na dan svoga vjenčanja ! 


HL 

U toj olujnoj noći, kad je urnebes tresao svijetom, 
oblaci letjeli i prosipali plohu i tuču, a gromovi tut- 
njili i strijele udarale, sjećao se Duka svih sitnica 
onog dana i bilo mu sve drago usprkos pogdjekojeg 
šokačkog neukusa, jer je prvi put došao svome vla- 
stitom stadu. A kad je onda nešto kasnije stupio u 
misnom odijelu pred oltar, svatko je bio na svom' 
mjestu: u svetištu djevojke, iza njih snaše, u klu- 
pama s desna muški, s lijeva ženske, a na koru 
momci i dječaci: Svuda red i podpun mir, kako doli- 
kuje svetom mjestu. Povrh toga svi obučeni u od- 
godnje ruho, a na svim ženskima jednaka boja — 
zelena kao i njegova kazula. Djevojke u pletenicama 
imaju mjesto cvijeća zelenilo, snaše zelene šamije, 
«ćoškovi» (rupci na vratu) zeleni, isto i pregače, a 
jednako gotovo ± svi pon’javci na nujima su Kitcdie. 

Sve je to uredio stric Lovra za dvadeset godina 
svoga župnikđvanja, jer njegovo je načelo bilo: «Vi- 
vere cum Ecc!esia» (živjeti s crkvom), pa je svake 
nedjelje s propovjedaonice obavijestio narod, kakve 
će boje biti crkveno ruho slijedeće svečane mise, da 
svaki zna, u kakvoj će boji doći u crkvu, i da tako 
i vanjskim načinom sudjeluje u crkvenom obredu. 

On je osim toga opet uveo u crkvu stare pjesme i 
napjeve, prave seljačke bez imalo umjetne natruhe, 
pa ih je Đuko za vrijeme prve svoje svečane mise 
slušao s posebnim užitkom, premda mu bijahu po- 
nešto neobični, no više što nije na njih navikao, nego 
što mu ne bi godili. 

Stric je Lovra također uveo običaj, da ljudi, kad 
prođu kraj crkve, zastanu i kratko se pomole Bogu, 
a ženske bi obično pri tom klekle na crkveni prag. 
Nigdje nije bilo takva reda kao u povirskoj crkvi, a 
procesije bijahu upravo uzorne. Sve je to bila za- 
sluga strica Lovre, koji je kroz ravnih dvadeset go- 
dina neumorno radio u župi i ostavio trajan trag 
svoga rada. On je obnovio i poljepšao crkvu, da joj 
ravne nije bilo na daleko i široko, povećao njen 
inventar i uveo mnoge lijepe običaje. Jedan od tih je 
bio, da bi snaše, kad prestanu nositi zlato, poklohile 
crkvi zlatom vezen »ćošak« i šamiju, a od toga bi dao 
on načiniti misna odijela. Tako je vremenom dobila 
crkva 125 kazula u svim crkvenim bojama, sve zla- 
tom izvezenih — upravo toliko, da na svih pet oltara 
može biti u isto vrijeme misa u jednakoj boji. Od 
poklonjenih škuda i dukata dao je načiniti srebren i 
zlatan ključ za tabernakul, prvi za svaki dan, a drugi 
za blagdane. Od ostalih je dao načiniti nove kaleže, 
ciborije i pokaznicu, sve od zlata i srebra tako, da je 
njegova crkva bila odraz bogatstva, koje je selo 
posjedovalo. Tako je po svom mišljenju postigao, da 
u svemu njegovo stado živi s crkvom i da je sma- 
traju svojim najvišim, što imaju u župi. 

Đuko je prikazao prvu svoju svečanu misu za 
svoga predšasnika moleći ponizno Krista u spodobi 
kruha, da makar samo trčka za stricem Lovrom, 
ako ga ne može dostići. Iza sv. mise je razdragan 
slušao na svečanom ručku, priređenom njemu u čast, v 
lijepe zdravice, duhovite, pune misli i lijepih pore- 
daba i slika, kakve mogu izgovoriti samo naši Šokci, 
slavonski seljaci. I u tom je raspoloženju ostao do 
pred večer, kad se opća župska slava razišla, a on 
ostao sam. 

Ipak mu ga je malo pokvarilo ono, što mu je na 
samo rekao njegov otac Bartol prije, nego se vratio u 
svoje Japage. 

— Nemoj, sinko, ubijati naroda kao prijašnji, — 
savjetovao ga skrbno kao otac dijete. — Teret je to 
preteški, što je tražio, to silno ruho, za svaku 
misu drugačije, osobito za one, koji su imali po više 
kćeri . . . Prodavali su mnogi zemlju, da mogu svemu 
udovoljiti, a nekoji su odkidali i od hrane, pa jedu 
samo dvaput na dan. 

Slušao je Đuko, što mu je govorio otac, a nije mo- 
gao vjerovati, ali morao je, jer Bartol je i sam imao 
kćeri, pa zna ... To je bila prva sjena, koja je pala 
po vedrini njegova raspoloženja tih prvih dana, što 
je bio u svoj župi. 

Svega se toga sjetio i sjećao Đuko one olujne noći 
na svom logu, a kad se salahuka ponešto stišala, za- 
vezao se on u san i zaspao . . . 

Protivno nemirnoj noći, jutro bijaše vedro, bistro 
i zdravo, pa se večernje misli nijesu vraćale Duki. 
Radi toga se mogao sabran i miran molitvom spre- 
mati za misu po svom običaju u pisarnici. Ali prije, 
nego je svršio sve pobožnosti, iznenadio ga dolazak 
muža njegove mlađe sestre Ivke, starije od njega, 
koja je već deset godina bila udana u Povirju u Mi- 
šinu kuću za jedinka Jozu. 

— Propast svijeta, šogore, — reče došljak i stavi 
komad leda velik kao omanja opeka u umivaonik. — 
Sjeverni hatar u zemlju utjeran . . . Gdje je žito bilo, 
kao da je stoka strnište utapkala, a od kukuruza 
samo batrljci vire. 

— Pokaranje Božje, — rekne Đuko uvjereno i sa 
žaljenjem. 

— Uzlopačio se narod, — Joza će, da predusretne 
daljnji govor, kakav je već tolikoput čuo od svoga 
šurjaka. — Svi će prijeći u novovjerce, — nastavi. 

U nedjelju imaju i svoju misu u birtiji Karle Ćur- 
čijina ... U dvorištu se pravi velik čador. 

Đukine misli prijeđu s onog, što je htio govoriti, ali 
osjećaj ostane nepromijenjen, a dok je Joza pripovi- 

jedao, promatrao ga i divio se njegovoj krasnoj po- 
javi. Onječubnuo, kako čine seljaci, kad ne će da 
sjednu, pa se odijelo na njemu nateglo preko lijepih 
oblika. Od primjerenog stopala svijala se noga preko 
savršenog koljena do tijela, na kojemu je bilo sve 
razmjerno i bez ikakva nedostatka, a kruna svega 
bijaše divna glava, prava muška glava neobično 
lijepo svezana s ramenima. Oko jasno, lice pametno 
i produhovljeno kadro za svaki izražaj onog, što se 
zbiva u srcu i duši, a valovita kestenjasta kosa pod- 
puno je završavala sliku. 

Gleda Đuko svoga rođaka i žali, što će jednom sve 
te ljepote nestati i to divno tijelo strunuti u grobu, 
a da od sebe ne će ostaviti traga na zemlji. Zali mu 
tijelo, ali još više dušu, koja je crna i strašna u tako 
lijepim oblicima. On i žena mladi su još, tek im je 
dvadeset i osam godina, a nemaju djece, ne će da je 
imaju. Ovoga su se proljeća dali u «komenciju». Ulaze 
u najbolju snagu, a ne će da rade. Nije im sila, govore, 
za njih je dvoje dosta, što imaju, nek se drugi muče, 
oni hoće živjeti. 

Strašno je to Duki i na jeziku mu je, da prekori 
Jozu, kao što je toliko puta prekorio i savjetovao i 
njega i svoju sestru, no zna, da bi bilo uzalud. Ipak 
bi mu što rekao, da se nije domišljao razlogu, zašto 
mu je donio taj komad leda, sigurno najveći, što se 
uopće mogao naći. Pobjedonosan izražaj Jozina lica 
jasno je govorio : »Govori ti, šogore, što hoćeš, ja sam 
u pravu. Tuča je pobila sve moje njive, ali mene se ne 
tiče ništa, moja žena i ja moramo svoje dobiti, pa ma 
drugi gladovali.« 

Takav bi Đuko dobio odgovor, da je što počeo, pa 
zato nije ni načeo te stvari, premda se u duši zgražao 
nad ledom, koji se skrutio u srcu toga mladog čo- 
vjeka, i to jednoga još od njegove najbliže svojte. 
Slušao je samo kao bez zanimanja, kako ga izvješćuje, 
što će biti u nedjelju. Već je nekoliko puta bio kod 
Karle čurčijina »onaj kapelan iz Varoša, što mu je 
otac advokat, a sad se skinuo«. On će držati misu na 

hrvatskom Jeziku i narod se sprema, da ga vidi i da 
čuje njegovu propovijed. 

»Tko je to?« pomisli Đuko. — »Sigurno kapelan 
Bi, nitko drugi.« Misli mu se vrtile oko toga čo- 
vjeka i gotovo nije ni slušao, što je Joza dalje go- 
vorio. Tek kad je on ustao, da pode, svrati mu 
pažnju pepeljast papir, koji je opet lagano sletio sa 
stola, kao da ga hoće na nešto upozoriti. Ostavši 
sam digne ga, a u oči mu pade sasvim na dnu pa- 
pira brojka s nejasnom znamenkom na posljednjem 
mjestu i uz nju napisano: »r. 21, u. 123, — 102, 
— 771«. 

IV. 

Brojke su mu se učinile poznate, no nije se mogao 
sjetiti odakle, tek se domišljao, da li su u prvoj 
znamenci jasne tri t. j. 192. mogle možda nado- 
puniti tako, da znače godinu prije njegova dolaska 
na župu. Ako je to, onda je odkrio ključ brojaka na 
papiru, ali sada nema volje, da se njime bavi, jer ga 
zaokupilo ono, što mu je šurjak govorio. Sve mu 
nevjerojatno zvoni, ali moguće je ipak istina, jer 
ako je zaista kapelan Bi, on je sve kadar. Pravo mu 
je ime Vivijan, a od tog je nastalo Vivo, pa od dra- 
gosti i šale Vivak, što prevedeno na njemački glasi 
Klebitz, od toga je nastalo Bibitz, pa se dalje mije- 
njalo u Bibi, Bib, dok se nije ustalilo u Bi kao jedino 
ime, pod kojim su ga poznavali. Otac mu bijaše pre- 
bogati advokat, istaknuti liberalac, a to je isto, što 
i bezvjerac, koji je svoga jedinca maturanta, da ga 
spasi g. 1914. od vojske, dao u sjemenište. Razma- 
ženom se gospodskom djetetu poslije nekog vre- 
mena svidjelo u bogosloviji, a kako se rat do konca 
njegovih nauka nije svršio, to je i on dovršio bogo- 
sloviju. Otac je kao »pametan čovjek« imajući na 
pameti sigurnost svoga sina šutio, a kad je ratna 
opasnost prošla, sin mu je već bio svećenik. 

Ni poglavari nijesu mogli imati ništa protiv nje- 
gova zaređenja, jer Bi, kad se jednom snašao u kle- 

rikatu, bio je savjestan u vršenju dužnosti, davao 
je maha svojoj sreći, što je našao vjeru, i pokazivao 
veliko oduševljenje za svećeničko zvanje. Otac se 
svojim poznanstvima pobrinuo, da je sin dobio od- 
mah bolje mjesto, a poslije Đukina kapelanovan ja u 
Varošu bio je njegov nasljednik. Đuko je kao vjero- 
učitelj pučke škole stanovao s njime u domu opata 
i župnika msgra Pavla i nikada nije pravo vjerovao 
Bibovu točnom izvršavanju dužnosti, raznih po- 
božnosti i »razmatranjima«, kod kojih je držao aat 
pred sobom-, jer mu se sve činilo vanjštinom bez 
duha. Bi je imao u svojoj sobi sve najbolje, naj- 
skuplje i dotjerano, kao što je bila i njegova var\j- 
ština. Uslužan i susretljiv bijaše prema svakom, a 
besprikoran kavalir prema damama, osobito ne- 
udatim učiteljicama, s kojima je u šetnji provodio 
najveći dio svoga slobodnog vremena. Iskusni sve- 
ćenik pop Vinca, bivši upravitelj đačke kongregacije 
u doba Đukina školovanja, prorekao je, da će oei 
svršiti kao svrzimantija. U ono je doba ta Vincina 
riječ zvonila kao kleveta brata svećenika, ali se evo 
ipak obistinila. 

Bi se oženio s Melom, učiteljicom varoške filijale, 
i sada se smatra apostolom »žute« sekte, za koju je 
pravio veliku promičbu pokrajinski list, uzdržavan 
novcem njegova oca. Đuko nije vjerovao, da će Bi 
ustrajati u svom »apostolatu«, kao ni u to, da će 
uspjeti njegova misa u Povirju. 

Zato se neugodno iznenadio, kad mu je u nedjelju 
bila crkva gotovo prazna, a i ono, što je naroda bilo, 
činilo se, kao da ne spada amo. Pod misom se i pro- 
povijeđu šaputalo, a Đuko je molio i propovijedao 
utučen i bespomoćan, kao da ne zna, što radi i za 
koga. Za nj bijaše taj dan najveća kušnja u ove tri 
godine. I molio je Krista u hostiji, da ga pomogne, 
da mu da snage i kreposti, ali On kao da ga nije 
čuo. Narod je izašao iz crkve kao bez volje i smije'- 
šao se sa strujom, koja je gotovo u isto vrijeme iz- 
lazila iz Karlina dvorišta i.razlepezala se po selu. 
Žamor ugodna raspoloženja širio se pravilnim uli- 

čama, što se poput traka širile od »placa« ravni- 
com, a Duki je bilo, da zaplače. 

— Što sam kriv, Gospode? — molio je i jadovao 
u duši mladi svećenik promatrajući iza okna svoje 
nevjerno stado, koje je u prolazu prezirno pogleda- 
valo na župni dvor, a on je znao, da se taj prezir 
njega tiče. — Ako sam nevrijedan, daj, da odem 
odavde, ne radi taštine moje, nego radi spasa duša, 
koje si za vječnost stvorio. 

Malodušnost ga je obuzela svega, a duh se uzalud 
mučio, da se digne, jer se Duki činilo, da dosada nije 
ni u čemu uspio u župi — štoviše, da u njoj biva sve 
gore. 

Dotada je ona bila poznata u cijeloj biskupiji sa 
svog uzornog reda, što ga je postigao oružnički sin 
stric Lovra sa svojom strogošću, koja je godila na- 
rodu, nad kojim je stoljećima vladala sablja za 
vrijeme Vojne Krajine. Ako je koja djevojka ili 
žena nešto rekla drugoj za vrijeme službe Božje, 
morala je za kaznu prosta jati- preko čitave jedne, 
dvije ili više misa. Za vrijeme obreda obilazili su 
dječaci u ministrantskom ruhu crkvom, pa bi prilije- 
pili upaljenu svijeću pred’ onoga, koji bi zadrijemao 
ili pljunuo na pod. Prije mise župnik bi sam svojom 
rukom prešao uljenom bojom po zidu uokolo cijele 
crkve, da se narod ne naslanja na zid. Na taj je 
način stric Lovra dotjerao red u crkvi, ali također i 
izvan nje. 

Njegove procesije bijahu uzorne. Četvero po 
četvero stupalo je na određenom mjestu, a ako bi 
se desio kakav nered ili samo nesklad, on bi je pre- 
kinuo. Tako je jednom Povirje ostalo i bez tjelovske 
procesije, jer se on sa sakramentom odmah na po- 
četku vratio u crkvu, kad je vidio, da među trečo- 
redkama ima i drugih žena. 

Ali i izvan obreda je tražio red. Ljeti za vrijeme 
voževine imaju seljaci duge uzde, pa kajase omotaju 
oko desne zadnje lijevče, ako se voze na kratkim 
kolima. On je s propovjedaonice naložio, da se u 
tom slučaju imaju kola okrenuti lijevom stranom 

prema župnom dvoru, ako tko po njega dođe, da on 
eventualno ne bi zapeo nogom za uzde, kad bude 
ulazio u kola. Jedan jedini to nije učinio, kad je 
došao po njega, da mu sahrani oca. čiča Lovra je 
doduše sio u kola prekoračivši kajase, no u blizini 
njegove kuće rekne, da okrene. Sašavši kod župnog 
doma s kola rekne čovjeku: 

— Nek ti tvoga dadu šarani, tko hoće, ja ne ću. 

— Zašto, velečasni? 

— Zar nisam rekao s pridikaonice, kako se imaju 
okrenuti kola, kad se dođe po mene. 

Jedva su ga jedvice nekako namolili, da je tek 
predvečer obavio ukop. 

Tako je držao stric Lovra stegu u župi i podpuno 
je uspio. S te je strane našao Đuko sve uređeno, ali 
već je prvih dana osjetio, da sve popušta. Što je mo- 
gao činiti? Isto, što i njegov predšastnik? Zar je 
mogao dati, da žene i djevojke za kaznu stoje pod 
cijelom misom? Je li smio postaviti upaljenu svijeću 
pred one, koji su zaspali, i tako ih osramotiti? Ta 
njegovi su svi ili rođaci ili znanci. Lovra im bijaše 
tuđ, a narod je slušao i same njegove riječi, zna to 
Đuko. A njegove, t. j. Đukine? Čuju i čine, što hoće. 
Zašto? 

Mladi svećenik nema u sebi onog, što prijašnji 
župnik, nema žandarske krvi. A da je i ima, Bog 
zna, da li bi što vrijedila? Uostalom iz njegove je 
kuće bio jedan časnik, a časnik je ipak nešto više 
nego običan oružnik. Tek jedno je f igurno, da je on 
Đuko Budrov, prnjavorac, mallčan, kako Povirci 
omalovažavajući ga sigurno o njemu govore; »istom 
tko«, kako je po tragu čuo već prvih dana, kad je 
došao na župu. 

Ne uspijeva, to -vidi, ali u duši vjeruje, da ni Bi 
ne će uspjeti, premda su pokrajinske novine cijele 
ispunjene njegovom prvom misom u Povirju. Narod 
je išao samo iz puke radoznalosti, sad je vidio i to 
čudo u birtijskom dvorištu, pa se ne će više zani- 
mati za takvo šta. Narod zna, što je vjera otaca, 

zna, da je to jedina i prava vjera, ta dvadeset ga je 
godina o tom poučavao i temeljito poučio stric 
Lovra, a on je pučki govornik, da mu para nema, i 
znao je u svako vrijeme reći pravu riječ, koja do 
srca dolazi. 

Zato Đuko čvrsto vjeruje, da na drugu misu u 
Karlinu dvorištu, koja je najavljena u novinama, ne 
će nitko doći. Vjeruje, a ipak se čudi, da mu cijelog 
tjedna nitko ne dolazi, pa ni od njegovih, gdje se 
dešavaju takve stvari. Karlino je dvorište opet bilo 
puno, a crkva još praznija. Zar se narod zaista vjeri 
iznevjerio? — pitao se Đuko. 


V. 

U utorak iza toga došao mu snaš' Tunja, srednji 
čovjek okrugla lica, s kojega je sijevala dobrota bez 
ikakve muškosti, što su napose odavali slabi žuti 
brkovi gotovo bez tragova ostale brade. Vidjevao 
ga je koji put i prije u životu, a u pameti mu ostao, 
kad mu je pokojni bratić Fabo na smrtnoj postelji 
odkrio svoju tajnu s Kajom, njegovom ženom, radi 
koje mu je gorko kajanje oteščavalo prelaz s ovoga 
svijeta na onaj. 

— A što vi mislite, gospodine, o tome? — počeo 
je snaš’ Tunja bez mnogo uvoda o misama u Kar- 
linu dvorištu. — Zar to nije lijepo? — nastavi ne 
dobivši nikakva odgovora, — misa na lijepom našem 
hrvatskom jeziku, sve razumiješ, ama baš sve, kao 
da knjigu držiš pred sobom. 

— Ima tih knjiga i u nas, pa možeš čitati i ono, 
što svećenik ne govori glasno, — odgovori mu Đuko 
nevoljko, jer misao na Kaju učinila mu upravo od- 
vratnim čovjeka, koji ili ne zna, ili ne će da zna, da 
mu je žena svačija ili ničija, kako se uzme, a naj- 
manje njegova. 

— I žene se oni, ti pravi naši misnici, — a riječ 
»naši« osobito je naglasio, — pa živu sa svojim že- 
nama u ljubavi i pravom Božjem blagoslovu kao i 

mi ostali ljudi, koji smo vjenčani po kršćanskom 
zakonu. 

Duki postade gorko u duši, i da mu nije bio 
jadan i smiješan radi posljednjih njegovih riječi, bio 
bi planuo i možda mu što i oštra rekao. 

— Pa i vi! — proslijedi tankim glasom svoj- 
stvenim prelcima; — Zar vam ne bi bilo ljepše uz 
svog vjenčanog druga u ovom lijepom domu kao 
najljepši primjer čitavoj župi, kako trebaju da muž 
i žena živu. 

Duki se sva gorčina pretvori naglo u šaljivo 
raspoloženje, pa rekne s najvećom ozbiljnošću, koju 
je u taj čas smogao: 

— I ja sam na to pomišljao, ali koja bi u selu bila 
vrijedna jednog svećenika?! 

Snaš’ Tunja se lecne kao uboden, posuti neko 
vrijeme, a onda uz kratak pozdrav ode kao čovjek 
neobavljena posla. Istom kad je ostao sam, počeo se 
Đuko domišljati svrsi toga Tunjina pohoda: doveo 
ga je u vezu s dolascima u župni dvor njegove jedi- 
nice Verke, ni seljanke ni gospodične od osamnaest 
godina, koja mu je dolazila, tobože da nešto pita ili 
kupi, a vidjelo se, da ju je nešto drugo dovodilo do 
mladog svećenika. Uvijek je znala uplesti u razgovor 
svoja dvadeset dva jutra zemlje, te k,ako ima mnogo 
prosaca, ali ih ona od reda odbija, jer ni jedan nije 
prema njoj. ' 

Đuko se sablaznio pri pomisli, da mu je dolazila u 
ponude, a još više, da joj je možda i otac dolazio s 
istom namjerom, no ipak nije mogao vjerovati, da 
su toliko zagrezli, pa se pobojao, da ih kleveće u 
mislima. Ali bilo ovako ili ne, činjenica je, da je selo 
. napuštalo crkvu i išlo na mise u birtiju u svojem 
odgodnjem ruhu, slušalo tamo propovijed, molilo i 
pjevalo kao prije na njegovim misama. Treba nešto 
učiniti brzo, odlučno, ali što? 

U srijedu dobije pismo čiče Lovre kojim mu jav- 
lja, da će doći u Povirje propovijedati u nedjelju, ali 
samo propovijedati i ništa drugo. Dometnuo je, da 

Bi toga dana ne će doći, tako su novine javile. Neka 
obavijesti župu o njegovu dolasku makar bubnjem, 
ako drugačije ne može. 

Đuko se najprije osjeti malo povrijeđenim, što do- 
lazi stric Lovra. Stari svećenik vidi, da Đuko nije 
dorastao svojoj zadaći, pa dolazi, da mu pomogne. 
Ali nije još ni dospio suzbiti u sebi osjećaj povrede, 
već je druga misao drugo donijela. Stric se ' Lovra 
osjeića možda krivcem, što je selo takvo, pa hoće 
radi umirenja svoje savjesti bar pokušati, da is- 
pravi pogrješku. Jest, to je razlog, uvjerava se 
mladi svećenik, pa žali svoga predšastnika, što je u 
Povirju doživio tolika razočaranja, a nitko za njih 
ne zna osim njega samoga i sada Duke, koji radi 
negdašnje njegove poslove. 

Istina, uspio je Lovra kod svojih župljana, da 
»živu s Crkvom«, ali samo s vanjske strane, više 
ništa. Pošteno mu je to priznao, kad mu je preda- 
vao župu. Dok su ljudi onoga dana tovarili njegove 
stvari u dvadeset kola, da ga odsele, a njih dvojica 
napokon ostala sama u župnom uredu, pričao mu 
Lovra s gorkim razočaranjem: 

— Dvadeset godina najljepšeg života ostavio sam 
tu u poštenu radu, a što sam postigao? Ništa!... 
Gle to, — raširi po stolu svoje knjige o narodnom 
životu i običajima, što ih je izdala Akademija, — 
ostavljam tebi, da mi ne ogorčuje mirne dane moje 
starosti. Po njima sam stekao glas najboljeg pozna- 
vača naroda, iz kojeg sam potekao i u kojem sam 
radio, pa su. me stavi •i*li drugima za uzor. Ali i više 
od toga sam radio. Svi vezovi na ruhu naših žena, 
snaša i mladeži od moje su ruke. Ja sam ih crtao po 
starim primjercima, da se tuđinština ne uvuče u naš 
život. Obnovio sam stare pjesme i napjeve, sakup- 
ljao pjesme i sam nove pjevao i u stanovitim sam 
časovima bio sretan, što sam obnovio narodni život 
pred početkom izumiranja, a sve sam vezao s crk- 
vom i uz crkvu. I u tome, da je red kod obreda, da 
ženske dolaze u crkvenim bojama na službu Božju,, 
imao sam zadovoljstvo podpuna uspjeha. Ali . . . 

Zašuti, kao da se stidi dalje govoriti, no nadvlada 
se te nastavi: 

— Bilo je sve samo izvana, duša je narodna ostala 
jednaka kao i prije. Borio sam se svim svojim ugle- 
dom i moći, da iskorijenim praznovjerje, pa ise kroz 
godine rijetko desilo, da mi je tko u ispovijedi pri- 
znao, da je išao vračari. Ali zadnjih godina su po- 
kajnici sve više iznosili, da bajaju i čaraju. Pitao 
sam, odakle se ponavlja ono, za što sam mislio, da 
se već zaboravilo u mojoj župi. Rekoše, da imaju na- 
štampanu knjigu. Tražio sam, da mi je donesu. I 
evo je. 

Pruži Duki trošan svezak akademijskog izdanja 
»Čaranje i bajanje« od njega samoga. 

— Kad mi ju je donio jedan ohabani didak, — 
nastavio je, — Oduševljeno mi je rekao: »Lipo ste 
vi to složili, baš vam hvala! U žena je slaba pamet, 
pa zaborave. Ne naprave dobro, pa ne pomaže, a tu je 
sve, kako je i kako treba da bude!« 

Đuko je sebi lako zamislio, kakav je udarac do- 
živio stric Lovra, kad je vidio, da njegovo djelo, pi- 
sano samo u znanstvene svrhe, pluži onome, protiv 
čega se cio svoj vijek borio, i zato se nije začudio, 
kad je Lovra stao vikati: 

— Sentire, sentire cum Ecclesia! Osjećati s cr- 
kvom, misliti s njome, njom prožet biti, imati je u 
sebi, a ne samo vivere živjeti s njom. 

Njegov prodimi glas čuo se i van, a netko je od 
ljudi rekao: 

— Svađaju se popovi. 

— Nije ni čudo. — a razumijevanjem će drugi, — 
ostaviti ovako bogatu župu! 

VI. 

Obnovivši tu uspomenu spremi Đuko pismo te 
stane misliti, da li da obavijesti narod ih ne, da do- 
lazi prijašnji župnik. Napokon zaključi, da nije po- 
trebno, jer ako Bi nema mise; narod će već doći u 
crkvu, ako ništa drugo, a ono da pokaže ođgodnje 

ruho. Ipak Lovra je tražio, da se narod obavijesti, 
pa je red, da mu udovolji želji. Ustane, da pođe, da 
se s nekim posavjetuje, kako bi to najbolje učinio, 
no kad mu je pogled pao kroz prozor, opazio je nju, 
kojoj nitko imena ne izgovara glasno, nego sa šap- 
tom u strahu i od stida. 

Pogrbljena, sovina oka, ah mutna i šiljasta nosa 
kao u prave vještice stala je pred prozor, kao da ju 
je nešto naglo zaustavilo. Ruke je podvila pod suha 
prsa, kao da hoće sakriti tanke duge prste poput 
čaporaka u grabljivice. Sva se tresla i drhtala u 
cijelom tijelu, starost joj je život ispijala, ali prst i 
palac desne ruke čvrsto su se stisli jedan u dragi 
godinama uvježbani, da sigurno drže iglu potrebnu 
njenu gadnom zanatu. Postajala je koji čas, a onda 
odjurila, kao da je nečišnjaci gone. Ugledavši je 
Đuko protrne, kao da ga njeni čaporci stiskaju i 
istiskuju život iz njega. »Baba paklenjača!« — po- 
misli sa skrajnjom ogavnošću i sjedne na svoje pri- 
jašnje mjesto. 

Đuko, jesi li kadgod pomislio, da je taj gadni 
stvor trebao odlučiti tvojom vječnošću, a samo je 
milost Božja ulila slabost u srce majke tvoje, da 
nije smogla jakosti otići do nje ili dočekati je kod 
svojih i tako joj ohrabrila dušu, da i tebi pokloni ži- 
vot. Nijesi, jer ne znaš, što je tvoja majka Bara pre- 
trpjela, da tebe rodi, no ipak te nešto straši od te 
žene, kao i onaj pepeljasti papir, što stoji na rubu 
tvoga stola, a koji se sada već ne usuđuješ odgo- 
netati. 

Ipak ga je uzeo i isporedivši raku, koja je brojke 
pisala, s pismom zaključi, da je jedno i drugo od 
strica Lovre. Ne će sada ništa proučavati, dok ne 
prođe ono glavno, naime dok ne vidi uspjeh propo- 
vijedi svoga predšastnika, jer mu je već dosta toga 
uzbibalo srce. Malo se i bojao susreta sa starim sve- 
ćenikom, jer kakav će se razgovor među njima raz- 
viti? 

Zato mu je bilo drago, što se sretoše tek na sa- 
kristijskim vratima. Lovra se obukao i popeo na 

propovjedaonicu, a Đuko je htio saslušati njegovu 
propovijed. Nije bila duga, a ni kratka, nego upravo 
koliko je potrebna, da narod sve zapamti, što čuje. 
Iskustvo mnogih godina davalo mu je, da pogodi 
pravu mjera. U govoru se nije ništa uzbuđivao, niti 
je upotrebljavao lijepe slike, kako nastoji svaki naš 
čiča, da iskiti svoj govor. Govorio je mirno, trijezno 
kao kakva mudra baka, kojoj je svaka riječ na svo- 
me mjestu. 

— Svitu i narode, — počeo je ne oslovivši ih sa 
»predragi kršćani«, kako se obično počima propo- 
vijed. — Dvi jiedilje niste išli u crkvu, nego idete 
u birtiju na misu. Evo ostario sam skoro, a takovog 
čuda i komendije u cflom svom viku nisam čuo ni 
vidio ... A što ste vi tamo čuli? . . . O kojem su vam 
svecu govorili? . . . Onaj njihov pop, što je pogazio 
svoju svetu misničku čast, nije Vam govorio o kre- 
posti i o svetom životu, nego se hvalio, kako je pri- 
skakivo plotove za tuđim ženama. Takva pridika za- 
ista i spada u birtiju, a ne u crkvu, u svetu kuću, u 
kojoj sam Bog stanuje. (Bi je u istinu održao dvije 
takve propovijedi. Odakle to stric Lovra zna? pitao 
se Đuko.) ... A što vas je učio i naučio? Reko vam 
je, ako hoćete, da vaše žene i kćeri budu mirne od 
popova, neka se žene . . . Evo ja sam bio među vama 
dvadeset godina, pa tko od vas, koji ima duše i po- 
štenja može meni išto u tom prigovoriti? Eto sada 
je med vama vaše dite, moj naslidnik, pa može li se 
tko od vas potužiti na njega, a mlad je još i tri je 
godine kod vas. Dajte, recite tu javno prid Božjim 
oltarom ... I vi ko da ste zaboravili sve, što sam ja 
kroz dvadeset godina govorio, ne ćete da slušate 
svoje dite, svoju kost i krv, nego se pomamili za 
nekakvom palavordom, koja je pogazila dva sveta 
sakramenta, sveti red i sakramenat ženidbe ... A 
kad ste već tako mudri, pa bi htili, da vam se mis- 
nici žene, pitam ja vas, bi li to bilo za vas dobro . . . 
Starijima je ui pameti, što je bilo, kad je naglo umro 
onaj, koji je bio župnikom prije mene. Kod njega 
je bila neka ženska, znate je svi, je li mu bila rod 

ili što drugo, Bog neka sudi, ali imala je šestero 
diče. On umro, a ona s dicom nestala iz sela i danas 
nit znate, gdi je i kako je, nit čujete za nju, ko da 
je nikad na tom syitu nije ni bilo ... A da je to bila 
zakonita njegova žena, bil’ je mogli pustiti, da sa 
svojih šestero siročadi jađuje i gladuje, kad je on 
među vama -svoj vik vikovao? . . . Više vam nemam 
ništa da kažem, a vi ste mudri i pametni, pa sami 
sudite i prosudite. Amen. 

Tako je od prilike u glavnim riječima glasila Lo- 
vrina propovijed. Svijet je nikom poniknuo, a mir 
je vladao pod cijelom misom, kao da se svatko sam 
sebe stidi. Iza propovijedi je izmakao Lovra, kao da. 
se srami sela ili selo njega, ali propovijed mu je us- 
pjela. Kad je Đuko iza mise došao među Japažane, 
da pozdravi svoje, čuo je gdje netko govori: 

— Ima on pravo. Kad bi ono bila njegova žena, 
koliko bi nas stajalo, da joj moramo davati cijelog 
života mirovinu, a njenu djecu školovati . . . Morali 
bi, sramota bi za župu bila. 

Slijedeće nedjelje nije bilo ni desetak duša na misi 
u birtiji, koju je opet služio bivši kapelan Bi. 


VII. 

Veselje, da je stric Lovra uspio, pokvario je Duki 
njegov brat Roko, koji mu je te nedjelje iza mise 
pristupio i rekao: 

— Baja, nijesi smio dati, da stric Lovra propo- 
vijeda . . . Svijet se pita, zar ti nijesi znao govoriti, 
kao što je on govorio . . . Sramota je i tebi i nama. 

Kad to Roko kaže, onda znači mnogo, jer on ga 
voli, kako brat brata voli ili možda otac dijete, 
premda je mlađi od njega. Opet jedno razočaranje 
u nizu mnogih, koja je doživio on, njegovi i drugi 
sve od dana, kad je postao svećenik, a pogotovu žup- 
nik. Kako je njegovo imenovanje onda pred tri go- 
đine bilo primljeno u župi, doznao je Đuko dijelom 
od Roke, dijelom je sam vidio ili se domislio. 

Kad je on dobio dekret i spremao se, da pođe, nje- 
govi su bili u najvećim poljskim- poslovima, jer je 
upravo bio kolovoz i vrijeme pred vršidbu. Bartol, 
njegov otac, radio je jednog dana_ po podne pred 
štagljem oko kola, da ih rasklopi ža vožnju, kad je 
kao iznebuha uletio u dvorište drug mu, a sada i 
»pritelj« Jako i upitao ga: 

— Brato, zar ti još ništa ne znaš? 

— Odakle bih znao? — odgovori Bartol bez za- 
nimanja. 

— Tvoj je Đuko postao naš župnik. 

— Moj Đuko? — gotovo klikne, a hamište mu, 
koje je upravo držao, ispade iz ruke. 

— Da, maločas mi reče učitelj i sve selo o tom 
govori. 

— Hvala ti, Bože i Bogorodice! — pribran reče 
Bartol, skine šešir i pobožno se prekriži, a onda s 
prijateljem požuri u kuću, da razveseli svoju ženu 
Baru. Ona je upravo gulila krumpir za večeru. 

— Znaš li ti što je s našim Dukom? — upita je. 

Ona uplašena prestane s poslom, a dvije joj se 

suze skotrljaju niz obraze. 

— To je ono grožđe, što sam svu noć zobala, & 
san nfe nikad ne vara . . . Slatko grožđe, to su gorke 
suze, — reče Bara uvijek na žalost spremna. 

— Nije zlo, nego dobro, — tješio je Jako. 

— Naš je Đuko župnik u Povirju, — upade Bar- 
tol. 

— Isuse dragi, je li to istina? — pretvori joj se 
zla slutnja u radost. — To je ono moje bijelo grožđe 
u snu, a ono znači radost i veselje. 

Za njih troje nije bilo više rada, nego sjedoše u 
sobi i predadoše se punom veselju, a kasnije dođe s 
polja i Roko. 

— - Tko će s tobom, brato, bit ćeš gazda kao nitko 
u čitavom kraju, — spomene kasnije Jako napivši 
se rakije i stane nabrajati, što su sve kome sinovi 
i braća svećenici stekli. 

Tko zna, dosada se nije iskazao, — Bartol će. 

Tri godine je svećenik, a još ništa nijesam od 

njega dobio. Uvijek se tuži, da nema, pa nema.. 

— Kapelani su sirotinja bili i bit će. Poslije je bio 
vjeroučitelj, a to je činovnik, njima je danas još gore. 
Sada je župnik, a tp znači po dva osmaka godišnje 
po paru, što iznosi oko 300 metara pšenice, onda 
malo lukno, oko 500 plećeta za blagoslov kuća i de- 
set hvati drva ... Sin je tvoj, ne će zaboraviti na 
opanak od kojega je potekao.' 

Bartol sluša i raste, pa misli samo na svoj šta- 
galj, koji gradi, odkada se razdijelio s bratom, a još 
nije ni. građe pribavio. Roko malo posjedi, pa izađe 
i brine se samo za rakiju, kad u tikvici ne zamućka. 
A Bara sluša i ne pojmi muške razgovore, jer njoj 
nije do imetka, nego cvate, što joj je sin župnik, pa 
kradom briše suze radosnice. Ostalih nema. Za sto- 
kom su ili na stanu. 

Redar ih je iznenadio Đu kinom kartom, da do- 
lazi još istog dana. Bartol će poći pred sina na po- 
staju u Povirje, a Jako je otišao, da dalje obavješ- 
ćuje Japage, kakva ih je čast zadesila. 

Ukobio se Bartol u kolima kao ono, kad je kao 
đaka vozio sina na vlak, ali sada mu je ponos još 
veći, jer će dovesti prvog čovjeka u župi. Budrova 
je kuća dala selu jednog oficira, a sada i župnika. 
Tko se može mjeriti s njim?! Na polasku je pogle- 
dao dvorištem, a cijelim je putem do Povirja samo 
mislio, što će mu sin priraditi. Prvo štagalj kao 
biskupska crkva, onda popraviti -zgrade, dokupiti 
zemlje, a tamo kasnije moguće sagraditi i novu 
kuću. 

Pravi Bartol planove i kad je on veseo, koliko li 
je tek Đukino veselje, misli i jedva čeka, da ugleda 
sina. Đuko je izašao iz vlaka tmuran, zabrinut i go- 
tovo tužan. Ne shvaća ga otac i pita ga, je li bole- 
stan. 

— Ne, zdrav sam, — odgovara Đuko i vuče dvije 
velike košare. Otac mu pomogne i čudi se, da su 
tako teške, te ga upita, što je u njima. 

Sve blago i imanje moje . . . knjige. 

Sinovo je raspoloženje prešlo i na oca. Objesio 
glavu i jedva je što progovorio s njime. »Što mu 
je?« tek se od vremena pita. »Tako mlad, takva žu- 
pa, pa što bi više«? Ne razumije Bartol Duku, a 
shvaća, da ni razgovor ne bi stvar razjasnio, pa 
zato šuti kao i sin mu. Nekako mu nije ni neugodno 
bilo, što ne govore. Duki ipak bijaše teško. 

Iz vlaka je vidio očevo rascvalo lice i kako se na- 
potmurilo, kad ga je ugledao. Bilo je jasno, da je on, 
Đuko, tomu kriv, jer ne može dijeliti očeva veselja, 
koje podpuno razumije. Ne može_mu ni iznijeti svo- 
jih skrbi, jer zna, da ga otac ne bi shvatio. On je 
veseo, što mu je sin župnik, ali ne može razumjeti, 
što to za njega znači. Jedva se nekako riješio du- 
gova za knjige, istom je malo toga nabavio, što mu 
je najpotrebnije, da je bar donekle obučen, a sada 
bi trebao nabaviti svega i svačega, što iziskuje župa 
kao Povirje, a iz čega će? Stid ga je iskati od oca 
a morat će. 

Ali to ga nije tako tiskalo, kao druga stvar. Svaki 
je čovjek u duhovnom pogledu pitanje za sebe, a ci- 
jela župa ima toliko pitanja, toliko duša. To je is- 
kusio sam kao kapelan u Varošu, a još se više o tom 
osvjedočio pohađajući pojedine svećenike po župa- 
ma i slušajući njihove tegobe. Škola, to je jedno- 
stavna stvar: djeca malih razlika u godinama i je- 
dinstven sustav školskog odgoja su polazna točka 
za rad, — njegov je posao kao vjeroučitelja za ove 
dvije godine bio razmjerno lagan. Pa i župa, ako je 
u njoj zacrtan smjer rada, ne bi bila teška, treba 
samo proslijediti ili promijeniti smjer. 

No ako toga nema, treba zaorati ledinu i čekati, 
dok od nje postane plodna oranica, što je učinio 
stric Lovra? Dive mu se, hvale ga i uzimaju za uzor, 
no zašto onda ostavlja župu? Tako se pitao Đuko. 
Ta još nije prestar za rad. Moraju biti sigurno vrlo 
važni razlozi. I zato je on odlučno odbio, kad mu je 
pred nekoliko mjeseci taj svećenik usmeno predo- 
čio, da mu bude nasljednikom, a na nedavno mu 

pismo nije uopće ni odgovorio-. ' »Samo tebi mogu 
blagosloviti svoju župu . . . Prihvatiš U, tvoje je sve 
lilkno od ove godine, a i sve, što mi duguju iz prijaš- 
njih godina,« — pisao je Duki zamamljivo ža onoga, 
komu je, da brzo stekne cio imutak, jer je u pismu 
bilo sve izračunano, koliko to iznosi - — cijeli vagoni 

žita. . , 

Ipak je Duku ne pitajući ga, imenovao biskup 
upraviteljem župe u Povirju. On je bio na prazni- 
cima kod prijatelja, a msgr ga je Pavle brzojavno 
pozvao. U Varošu je na svom stolu našao dekret i 
morao se odmah spremiti, da preuzme župu, jer je 
stric Lovra odredio dan, kad ide.- Sad je tu u kolima 
s ocem i misli svoje misli ne znajući; je li pravo, što 
dolazi, ili bi trebao poći biskupu, sve mu razložiti, da 
on povuče svoju odluku. 


Vffl. 

U Japagama ih dočekaše s oduševljenjem i ra- 
došću svi, i njihovi i seljani, kojih je bilo puno dvo- 
rište, ali malo ustuknuše, kad vidješe ozbiljna i oca 
i sina. Grljenju, ljubljenju i čestitanju nije bilo ni 
kraja ni korica, ali ni to nije raspoložilo^Đuke. Pa i 
za večerom je, na kojoj se nađoše stric Ivsa, svi ostali 
blizi, pa i čiča Jako, ostao Đuko jednake volje 
premda su ga svi tetošili, a Bartol je njemu u čast 
načeo kulen ostavljen za jesenju kosidbu, što više — 
dao je i vina donijeti. . . 

Ostali se pomalo predadoše podpuno svojoj rado- 
sti, a Đuko među njima ostade tuđ misleći jedino, 
što tako mlad zapravo prima na svoja leđa. Oni kao 
da zaboraviše na nj. Šalili se, dobacivali dosjetke, i 
sjali u svom ponosu i radosti. Jedino Bara bijaše 
kao otužna, jer njeno se oko neprestano ustavljalo 
na starijem sinu. 

— Mamo, hoćeš? — nutka je jelom i pićem snaha 
Anka, Rokina žena, Jakina kći, i kao da ne primjećuje 
djevera, sve obilazi oko nje, svekra i svojega vojna. 

Ona je toliko sretna, da se može osvrtati samo na 
one, koji su radosni kao i ona, pa se otresa, doduše 
blago, i na svoje čedo malog Jozana, koji još ne broji 
ni tri podpuna ljeta, a koji je zove, da ide spavati. 
Ona je već prije ne samo kao snaha pala Duki u oči, 
a pogotovu sada, kad je izbliza motri i promatra, 
krotka, nasmješljiva, vesela i nesvjesno pokorna 
mogla je samo uvećati sreću obitelji, u koju je došla, 
a uz to lijepa kao slika i od dobre porodice. Nije 
imala dukata, ni blaga, a i u poslu bijaše tijačka, 
no Roko ju je zavolio, poštenog je oca i matere, pa 
je Bartol pristao i nije se nitko pokajao, što je 
došla u kuću. Govore u cijelom kraju, da nema snahe 
i svekrve, kao što su Anka i Bara, pa se Roko po- 
nosi njome i radi toga, što mu je već dva sina rodila, 
te i sada kud tud, pa na nju baci oko i štogod joj 
lijepa rekne, no ipak štedi slatke riječi, da joj rekne 
kad budu njih dvoje sami, jer nije u redu, da joj 
tako govori pred drugima. 

Đuko sve to gleda, drago mu je i uživa, te im 
svima želi sve najbolje od Boga i osjeća, da on ne 
spada amo, da je odmetnik, ako ne i tuđinac, pa u 
jedan čas iza večere ustane, da ih same prepusti nji- 
hovoj radosti. 

Dvorište je svijetlo, jer se pun mjesec ispustio 
nebom, pa se sve vidi jasno ali ljepše, nego da je 
dan. Eto tamo uz štagalj prema šljiviku nova je 
ograda. Isto tako i ona, što njega dijeli od vrta, oko 
kojeg je također nova ograda. Nije doduše najno- 
vija, ali još nije imala vremena, da ostari. Trebalo 
je sve to iz šume dovesti, iscijepati, udjelati i po- 
staviti na svoje mjesto. Tko je to učinio? Roko! I tu 
i na stanu sve je on ogradio. Valjda za kilometar 
plota istesao je kolaca, nasjekao pruća i sam ga 
ispleo. A kad je počeo to raditi, bio je dječak od 
petnaest godina, uz to jedina muška glava u kući, 
jer je Bartol morao s drugom braćom u rat. No ne 
samo to, nego je Roko kroz one četiri godine pazeći 
11 a stoku sam prokopao kroz sve njive odvode i 
°ko cijelog posjeda iskopao šamce. Je li onda čudo, 


da mu je otac dopustio, da dovede u kuću djevojku, 
koju je sam odabrao?! 

I Duki bijaše sada tako teško, što mu u djetinj- 
stvu u dječjoj neumnosti nije bilo pravo, da otac 
predpostavlja mlađega sina starijemu. Priprosta 
mudrost zdravog razbora prosudila je ispravnu vri- 
jednost obojice sinova. Đuko je morao biti iščupan 
iz tla, za koje nije, a Roku je trebalo odgojiti, da 
bude onakav, kakav sada jest. Stidio se Đuko svoje 
djetinje ludosti posebice stoga, što mu je brat uvijek 
dobar" bio. Ali on će njemu nešto učiniti, čim će sve 
to popraviti, odlučuje Đuko, a da ne zna, čim bi se 
odužio za bratovu ljubav. 

Kroz vrt se zaputi kraj pčelinjaka u polje. Što će 
naći tamo? Nema šumarka, koji je nekad tu u bli- j 
zini stajao, a tanina se ravnica složila na daleko kao 
olujni oblak po nebu prije nagle plohe, tek se nešto 
fclistucka tamo, gdje je nekad bio šumarak, — voda 
od kanala ili bare, što se urovala u meku šumsku 
zemlju. 

— Bajo! — nježan glas trgne Duku. — Je li to 
istina? — riječi, što su drhtale od iskrene ljubavi i 
sreće, okrenuše mladog svećenika. — Da si ti žup- 
nik?! — bilo je sve, što je Roko izgovorio pred svo- 
jim bratom, a dva oka su mu u mraku prosijevala 
kao dva gorska jezera sred brdske surosti. 

— Baja! — klikne i baci se na Duku, da dade 
oduška neizrecivoj svojoj sreći. Snažno ga stisne 
na grud i podržavši ga neko vrijeme kao oprezno 
pogladi mu cba lica blagim cjelovima. 

— Znao sam ja. uvijek, što si ti, i danas sam 
samo gledao one, što su ti se rugali, kad si ono onda 
došao iz gimnazije. 

— Baja moj! — prošapće i još ga jače stisne i 
stane mu tepati kao dijete, koje još nije svjesno, 
što govori, a u očima su mu možda zablistale suze. 

Na svojim gnidima osjeti Đuko kuca je muškog 
srca, oko tijela snažne, ali mlade mišice, a u nosu 
ugodan miris sretne mladosti. Nesvjesno mu metne 

ruku na zatiljak, na finu Budrovu kosu, a svoje lice 
priljubi uz njegovo. 

— što trebaš, reci, sve ćeš dobiti, — reče Roko 
ispustivši brata. — Tebi mora biti makar prodali 
jutro zemlje, da se ne postidiš pred drug ima 

— Ništa mi ne treba, — odklanjao je Đuko ga- 
nuto. 

— Sirota si ti uboga ... ne stidi se ... . vidim ja 
to . . • S nečim moraš početi . . . ' Anka i ja već smo se 
danas dogovorili, nastavi Roko, kad su se već vra- 
ćali, — što ćeš iz doma ponijeti . . . Ona je donijela 
divan i visoki gospodski ormar. Što će to nama? Mi 
smo seljaci . . . 

— Ali, brate! . . . 

— Tko je još svojima učinio kao ti — ne da mu 
Roko do riječi. — Tko se u župi može svojim podičiti 
kao mi s tobom?! . . . Sve smo već odlučili . . . krevet 
je već rasklopljen, ormar ispražnjen, sve je sprem- 
ljeno, čeka samo, da se utovari u kola. — I idući na- 
brajao je dalje, što je mislio, da bi Đuko mogao 
trebati. 

Kad njih dvojica uđoše u sobu, svi su domaći za- 
šutjeli. Sigurno su dotada i oni o istom govorili. 
Bartol je gledao preda se u stolnjak i samo je jed- 
nom bacio oko na starijeg sina, kao da mu time hoće 
nešto spočitnuti. 


IX. 

Jutrom u zoru, kad je Đuko ustao, bijahu već 
kola napakovana, a Anka, koje kućar ostade gotovo 
F r azan, još se domišljala, čim bi ih trebalo nadopu- 
niti. »Dobre duše, Bog neka vam plati!« — blago- 
sivao je Đuko i brata i nju, a ona bi po kriomice 
obrisala po koju suzicu, da drugi ne vide. Žao joj je 
sv ojih stvari, kojih se odriče, a opet su joj sreća i 
Ponos, što joj^ je djever postigao, da je župnik, to- 
1 i* 1 ne žali, već joj je drago, što mu ih se od- 

e *la. I kad je stala donositi lijepe vezene ponjavce, 

Đuko ih nikako nije htio primiti, jer na čemu će ona 
klečati u crkvi. 

Kad dođoše kola u Povirje, Đuko se javio župniku, 
te otišao misiti, a Bartol je ostao, da pomogne skup- 
ljenim ljudima tovariti stvari strica Lovre. Njegova 
se natovarena kola u župnom dvorištu po strani si- 
rotinjski gubila prema dvadeset kola, koja su če- 
kala, da budu natovarena imanjem strica Lovre. U 
njih se nosilo, trpalo i slagalo. Bijahu to sanduci, 
pojedini predmeti, vreće i zavežljaji. Ljudi tovare i 
čude se: 

— Toliko blago i imanje! — govore jedni. 

— Dvadeset je godina skupljano i nabavljano, — 
domeću drugi. 

Bartol gleda i divi se, pa misli: »Tako će nekad 
i moj Đuko imati.« On nema pravog mjesta među 
ljudima, pa hoda iz dvorišta po kući i promatra, 
kako drugi rade, a stric Lovra obilazi i zapovijeda. 
Njegova majka, starica ni krepka ni slaba, stvara 
se sad ovdje sad ondje kao izgubljena, a opazivši 
Bartola uvede ga u kuhinju, da ga ponudi pilom i 
jelom. Uz kuhinju je bila smočnica, a u njoj uz osta- 
lo još visi do dvije stotine pari kobasica i to slavon- 
skih gotovo od metra dugih, te pleća, tko bi ih bro- 
jio. »Nije šala, kad cijela župa nosi,« misli Bartol i 
dok razgovara sa župnikovom majkom, ne može 
vjerovati, da će tako i njegov sin imati. 

Kad je Đuko izašao iz crkve, počela je primopre- 
daja župskih stvari, a kad je i to bilo gotovo, sio je 
stric Lovra s majkom u pripravljena kola i pred 
cijelom povorkom kolije napustio selo. Đuko napo- 
kon ostade sam u velikoj kući, u kojoj bijaše samo 
jedna soba namještena njegovim stvarima. U kan- 
celariji je bio župni namještaj, u palači (blagovao- 
nici), najvećoj prostoriji, visile su po zidovima slike 
dosadanjih župnika, inače ništa ne bijaše u njoj, a 
u drugima još manje, jedino u smočnici ostade ne- 
koliko kobasica, koje je ostavio stric Lovra Duki za 
prvi početak. 

Mladi je svećenik prošao cijelom zgradom osjeća- 
jući neugodnu zimu, kao da prolazi kosturnicom, a 
onda izađe, da prođe selom. Preko sat je još do po- 
dne, pohodit će učitelje, bilježnika i druge viđenije 
ljude, koje nađe kod kuće. Primiše ga svagdje 
uljudno, ah službeno i hladno kao nepoznata i tuđa 
čovjeka. Kad je i to bilo gotovo, nije znao, kuda će 
i što će. Selo bijaše prazno, jer je poslen dan, pa su 
ljudi na njivama. Po dvije su žene nosile lonce na 
bremenicama s ručkom poslenicima u polje. On se 
sjeti, da će skoro biti podne, pa će trebati i sam 
objedovati, no gdje? Netko ga je od seoske inteli- 
gencije mogao ustaviti na ručku, ali nitko se valjda 
nije sjetio. 

Uostalom on ima svoje rođake u Povirju: jednog 
ujaka — trojica su mu već umrla — jednu ujnu i 
muža svoje sestre, a i djed Mika je Suvarin još živ, 
njemu se također može javiti. Nekome će od njih 
poći, a žene s jelom prolaze i s počitanjem ga 
pozdravljaju, a neke mu čak prilaze ruci, da je cje- 
livaju. Prolaze i razgovaraju, a poneka riječ dolazi 
i do Đukina uha. 

— Istom tko! — nasmijala se jedna udaljivši se 
koji korak od njega, nakon što mu je tobože polju- 
bila ruku dotaknuvši je se samo nosom. 

Nekakav Budrov, — potvrdi druga i uvrije- 
đeno doda, — a dosad smo dobivali župnike iz bis- 
kupije. 

Jesu li to namjerice rekle glasnije, da ih Đuko 
čuje, ili je slučajno tako ispalo, nije Đuko mogao 
prosuditi, . ali te riječi bijahu mu najbolja potvrda, 
kako ga je zapravo Povirje primilo. To zapravo bi- 
jaše pravi pozdrav sela prigodom njegova dolaska, a 
ne .^ na P ara -da, koju mu nekoliko dana kasnije pri- 
rediše. Uboden htio se vratiti u svoj dom, ali sje- 
tivši se, da mu nitko ne kuha ručak, pomisli da bi 
bolje bilo zaputiti se u Japage na objed. U maloj 
avoumici postoji te primjeti, da mu je kuća, pred 
ojom je stajao, nekako poznata, a po kućnom se 
r °ju sjeti, da je to njegova djedovina s majčine 

strane, kuća djeda Marijana Gilfova. Nema više 
nadkrovka na stupovima, ali inače cijela je, kakva 
je nekad bila, jedino su joj zidovi plavo okrečeni, a 
podnožak smeđe. U njoj je kao dječak proveo mnogo 
lijepih časova s pokojnim svojim bratićem Fabom, 
pa ga je vukla, da u nju uđe. Naći će sigurno ujnu 
Genu, koja ga je iza smrti svoga sina vrlo volila. Si- 
gurno će je razveseliti njegov dolazak, jer je htjela, 
da i njen Fabo bude misnik, pa kad je njega Bog 
primio, naći će ona svoju radost u njemu, nećaku 
svoga muža. 

Sjedila je na podsjehu pred kućarom sva u cr- 
nom, krupna, rashranjena, a kraj nje je bio tanjur 
s jednim klipom kuhana kukuruza. Gledala je bez- 
voljno nekud u stranu i nije ni primjetila njegov do- 
lazak. Kad ju je pozdravio, podigla je glavu, a po 
borama i kesicama po cijelom obličju vidio je, da 
slabi. Krvavim očima od plača ili od upale nije ga u 
prvi kraj ni prepoznala, te se jedva prolupila, tko je. 
Onda udari u jecanje, plač i naricanje. 

— Đuko moj, na što sam pod staru glavu spala. 
Uvukao se tuđin u moje, pa gle, čime me hrani. 

Pokaže mu na klip kukuruza i udari dalje u jadi- 
kovke, a najviše se tužila na kruh, koji kao da je 
>na slami pečen«. 

— Ni kruha svagdanjeg čestitoga nemam! — za- 
vrši, da naglasi svu svoju veliku nevolju.^ 

Duki ne bijaše do ostanka kao ni živu čovjeku u 
grobnici, jer ta kuća, u kojoj je nekad život cvje- 
tao, i ne bijaše drugo. Čestiti djed Marijan izrodio 
je u njoj četiri sina, četiri nade svoje, i jednu kćer, 
svoju diku, a sada je ta kuća prazna od njegove kr- 
vi, a temelj raskopan, jer jedini još živi njegov sin 
nema roda ni podmlatka. Požuri iz dvorišta, da ne- 
kud ode, a dok iskreno žali ujnu, osjeća u njenu 
udesu pravdu, koja sudi već i na ovom svijetu. Je- 
dno jedino je dijete htjela imati i to je odkinula sa 
zemlje htijući preko njegove volje, da postane sve- 
ćenikom, da ona jednom može biti župnikova majka 
i gospodski živjeti, kad joj je Bog odredio, da u mla- 

dim danima bude seljanka. Sada gladuje i jaduje, a 
ne može niti sama sebi pomoći, niti joj može pomoći 
tko drugi. Kasnije je Đuko doznao, da se ostavši 
udovicom dala na dohranu jednom tuđinu, jer je bila 
uvjerena, da se oni bolje hrane od naših seljaka, pa 
je u ugovoru izrično tražila stavku, da je mora hra- 
niti istom hranom, koju i oni jedu. Štedljivi je čo- 
vjek štedio i u tome, pa kad su poslovi, rijetko 
je kada osim nedjeljom bilo kuhanja. Preko ljeta 
bila je uglavnom suha hrana, pod jesen voće, jer 
Geninu komencijašu i njegovima bijaše na njivi do- 
sta krilo šljiva i svakom po komad kruha. I cabreno 
kuhanje nenavičnih jela bijaše, što Gena nije pod- 
nosila. 

Bila ga je i tužila, ali je izgubila parnicu, jer to- 
čan je čovjek sve ispunjavao, na što se ugovorom 
vezao. U jadu je ostala posve sama, a i rođeni joj 
je otac rekao, kad mu se tužila i tražila od njega sa- 
vjeta: 

— Što si tražila, to si i našla ! . . . 


X. 

Govor o jelu s ujnom sjetio je i Duku, da bi tre- 
bao jesti, jer podne je tu. Nije bio još baš gladan, 
ali jelo je također potreba živa čovjeka, a gdje će 
jesti, što će jesti i tko će mu kuhati? Na to dosada 
nije pomišljao ni on sam, a ni njegovi. Dekret ga u 
Varošu iznenadio, žurno se spremio i pošao na syoje 
novo mjesto, pa nije imao vremena, da se s nekim po- 
savjetuje, što bi učinio. Doduše u vlaku je pomišljao 
da bi mogao uzeti k sebi svoju sestru Maru, dje- 
vojče od šestnaest godina, ali o tom nije ništa sa 
svojima uglavio. 

Postao je sam sebi smiješan i gotovo djetinjast. 
»Kako ćeš upravljati župom, kad ni sobom ne znaš 
upraviti?« pitao je sam sebe kročeći prema župnom 
dvoru i gledajući selo, kako je lijepo, ali neobično 
Prazno. Lijepe kuće nakinđurene stoje kicoški jedne 

kraj druge, a kao da nikoga nema u njima, nego su 
poput praznih kutija, koje je dijete u igri pravilno 
složilo i onda ih u svojoj nestašnosti ostavilo, da se 
negdje nečim drugim zabavi. Djece ne vidi nigdje, 
pade mu najednom u oči. Malo mu je čudno, ali se 
domišlja, ljeto je, pa su po polju i po utvajima za 
stokom. Ali ipak, kad je on bio malen u Japagama 
je uvijek bilo djece makar nešto, koja se igrala pred 
Ifućama, a ovdje je nema. 

Zazvoni podne. Tko je zvonar? Ni to Đuko ne 
zna. Iz općine izađu bilježnik, blagajnik i pisari, svi 
»gospodski« pod šeširom, a nešto dalje skida šešir i 
križa se neki čiča, koji se slučajno našao na »li ci. 
Križaju se isto i žene s bremenicama, koje ib nose 
objed težacima ili su ga već predale, pa se vraćaju. 

Đuko uđe u crkvu, da pred glavnim oltarom obavi 
podnevnu pobožnost. Izmoh Anđeo Gospodnji i stane 
promatrati oltar. Sav je od kamena. U sredini diže 
ruke k nebu prorok Ilija shčan kao u biskupskoj cr- 
kvi, veći je od Petra i Pavla, koji su sa strane, jer je 
on zaštitnik sela i župe. Po prostranoj crkvi uzoran 
red i čistoća, sve novo i dotjerano, da je milota, ali 
je Duki u njoj nekako hladno. Bolje mu se sviđaju 
tijesne seoske crkvice, u kojima je sve na dohvatu 
kao u obiteljskoj sobi velike zadruge, u kojoj je sve 
sviju, a sve, što se u njoj nalazi, metnula je potreba. 
U tim ga crkvicama nije smetao ni starež, ni neu- 
kusni ukrasni predmeti, jer je sve tamo postavila 
samo pobožnost. Protivno od njih povirska je crkva 
kao nagizdana djevojka, koja se hoće dopasti mom- 
cima ili snaša, koja se diči blagom i imanjem. 

Ipak je i to crkva, stan Božji, mjesto molitve. 
Đuko uđe u učiteljsku klupu u svetištu, udobno 
klekne nasloniv se na sjedalo, te počne moliti rije- 
čima i mislima bez reda, kako su mu došle. To je on 
nazivao slobodnom molitvom, to je nešto kao neve- 
zan razgovor s nekim dragim, donekle kao ono, za. 
što se u francuskom veli »causer«, ali se ne razgo- 
vara s čovjekom, nego s Bogom. Takva molitva nije 
teška, ne umara, nego osvježuje i duh i dušu. 

„Dašaot sam, dragi Isuse, k Tebi, da ne budeš sam... 
^ uzalud ne čekaš, da ti netko dođe . . .« Tako je 
nekako počeo, najviše pak, da mu dade pomoći u 
radu, kojega se prihvaća s čistom namjerom, da iz- 
vrši ono, što je Njegova sveta volja. 

Zvonar je davno svoje obavio, a Đuko se još raz- 
govarao s Isusom. Crkvena su vrata ostala otvo- 
rena, a netko bi te netko ušao, doduše u velikim raz- 
macima vremena, kratko se pomolio te izašao. Duki 
bijahu dragi ti pohodi kao i slika, koju si je od vre- 
mena do vremena predstavio: u lijepoj crkvi divan 
narod u krasnom ruhu moli i skladno pjeva, kako je 
upamtio još iz djetinjih dana. On je pred njim na 
oltaru i sve molitve svoga stada skuplja i prinosi ih 
Bogu uz nekrvnu žrtvu. Jedno je s narodom i na- 
rod je jedno s njim! Misao ga ta diže, zanosi, da 
molitva još življe iz duše mu ključa i on u srcu osje- 
ća mali tračak raja, gdje će licem u lice Boga gle- 
dati i s milijunima sretnih duhova bez prekida ga 
slaviti. 

U tom ga zanosu malo smeta zalutala pomisao 
na onaj »nekakav Budrov«, ali shvaća ponosno selo: 
on je doduše župnik, ah ipak prnjavorac. Jer ga 
shvaća, ne zamjerava mu, a ponosne duše mogu i 
pasti, ah ne će zaglibiti u grijesima. Tako misli Đuko 
i osjeća čast i sreću, koju mu je Bog udijelio. Pri- 
bojava se je, ipak, jer se ne ćuti ni doraslim za 
nju ni vrijednim. Bocnule su gat bile riječi »nekakav 
Budrov«, stidi se toga, moh poniznog Isusa za 
oprošten je i da mu iz srca i duše istraže sve tragove 
taštine i ispraznosti kao i preosjetljivosti, koja mu 
je mnogo puta smetala. 

Kad više ništa nije imao Isusu reći, uzeo je kru- 
nicu, koja mu je stalno bila u džepu i izmolio svih 
petnaest otajstava t. j. stopedeset Zdravo Marijo 
lako, na tenane. Imao je vremena, ne čeka ga ni- 
kakav posao, pa čemu da ostavlja ugodno društvo. 

Kad je i to gotovo, ostavio je crkvu, ah tada je 
aaista osjetio glad. Nije valjda kasno pomisli mo- 
gao bi otići do sestre ih do Suvarinih, no zašto da se 

kome prilupi, ima kobasica, njih će jesti. Našao ih 
je u smočnici, ali kruhu nigdje ni traga. Miris su- 
hoga mesa još mu jače uzbudi glad, ali bez kruha 
ne može jesti, pa u čas se sam požali: svi danas 
imaju objed i bogati i siromašni i to obilan, samo 
ga nema on, župnik bogate župe. To pomisli, zastidi 
se pred Bogom i pred sobom, te odluči u slavu 
Božju ne objedovati danas. 

Ode u pisarnu, da nešto radi. Pregledat će spise, 
da vidi, kako ih je rješavao stric Lovra, pa će tako 
nešto naučiti. Tamo mu upade u oči na gornjem 
rubu smeđe police pisaćeg stola malen uzak trak pa- 
pira pričvršćen s dva čavlića i na njemu napisan 
broj 771. Što to znači?... Bog sveti zna, — reče 
Đuko u sebi i otvori ladicu. Među spisima je bilo 
više takvih papirića, a na svakom neki broj, po ru- 
picama na njima se vidjelo, da su i oni sigurno bili 
na istom mjestu, na kojem je sada ovaj. Pokupi sve 
papiriće ne znajući zašto to čini, pridruži im i onaj 
s police, složi ih i pohrani u jedan ugao ladice u pi- 
saćem stolu. 


XI. 

Tih se papirića sjetio Đuko one nedjelje, kad mu 
je rekao Roko, da nije zgodno, što je stric Lovra 
propovijedao. Sjetivši ih se tada potražio ih je iza 
večernjice, našao ih na starom mjestu i raširio ih po 
stolu. Bilo ih je devet. Najmanji broj bijaše 169, 
ostali su bivali sve veći, a razlika je bila između po- 
jedinih brojeva od najmanje 36 do najveće 102. 
Đuko posegne za pepeljastim papirom, opazi na 
njemu brojeve s listića i tajna mu papira kao i od- 
laska strica Lovre iz Povirja bijaše odgonetnuta. 

Pred sobom je na tom listu imao statistiku župe u 
posljednjih 97 godina. Požuri se, da je ispuni i sa 
zadnje tri godine, a onda stane ispoređivati brojeve. 
Kotar je bio kroz svih 100 godina jednak naime 
10.092 katastralna jutra s povećanjem oranica od 

4253 na 8497 jutara (i to je zabilježio prijašnji žup- 
nik), dakle za sto godina povećale se gotovo na 
dvostruko. Prije 100 godina imala je župa 2404 duše 
na 251 kuću i 635 oženjenih parova. Rođeno je bilo 
107 djece, umrlo 60 osoba, a vjenčala se 33 para. 
Prošle je godine imala župa 2493 duše na 785 kuća 
i 802 bračna para. Rodilo se 65 djece, umrlo je 76 
osoba, a vjenčalo se^ 19 parova. Ova mu je isporedba 
kazala, da je broj žitelja za sto godina gotovo jed- 
nak, jer povećanje od 85 duša nije osobito, ali jasno 
mu je govorila o drugačijem obiteljskom životu, jer 
su prije sto godina u svakoj kući živjele dvije do 
tri obitelji, a na šest bračnih parova rodilo bi se po 
jedno dijete, dok bi na deset obitelji umrla tek jedna 
osoba. Danas je u svakoj kući poprečno samo jedan 
bračni par, nestalo je zadruga, a tek na 12 obitelji 
rodilo se po jedno dijete, dok je razmjer pomora 
gotovo jednak. 

Ustanovivši to vrati se zadnjoj bilješci strica Lovre : 
»r. 21. u. 123, — 102, — 771« i bijaše mu jasno, da 
prva brojka znači broj rođenih, druga broj umrlih 
predzadnje godine njegova župnikovanja, a ostale 
dvije za koliko se umanjilo žiteljstvo njegove župe u 
toj godini te za cijelo vrijeme, što je on bio župnik 
u Povirju. Posljednje brojke bilježio je točan čo- 
vjek na posebne papiriće i pričvrstio bi ih pred svoj 
stol, da mu budu sjećanje u radu, zaključio je Đuko. 
»To je i ništa drugo,« reče u sebi mladi svećenik, a 
onda stane proučavati porast i pomor za vrijeme 
župnikovanja svoga predšastnika. 

Prve godine bijaše 11 više rođene djece od umr- 
lih osoba, druge bijaše jednak broj rođenih i umrlih 
(79), a dalje se sve više umire. Kad je Lovra došao 
na župu imala je 3428 duša, a za ravnih 20 godina 
° r °J je spao na 2657 t. j. smanjio se za 771 dušu, 
kako je bilo napisano na posljednjem papiriću. Za 
godine, što je Đuko na župi smanjenje je daljnih 
164 duše, dakle za 23 godine umanjio se broj žup- 
ana za 935 duša. 

To su brojke, znakovi, koje je napisala ljudska 
ruka, ali iz njih izbija zjalo strašnoga pomora. Đuko 
im ne vjeruje, ne može im vjerovati, pa brže zgrabi 
matice te stane listati po njima i ispoređivati. Jest, 
istina je! grozna istina, što te brojke govore napi- 
sane svećeničkom rukom. Ali listajući župske knjige 
još je nešto primijetio. Od trideset godina pa napri- 
jed primjećuje strana prezimena. I gle, na papiru 
vidi, da je stric Lovra i o tome vodio racima. Đuko 
stane ispisivati djecu stranaca iz prošle godine i 
ustanovi, da su od 65 rođenih prošle godine 35 djeca 
Nehrvata, dakle više od polovice. Ispoređujući dalje 
ustanovi, da su prije sto godina u selu bih sami čisti 
domoroci Hrvati, a u 30 posljednjih godina broj im 
se smanjio okruglo za 1500. 

Kad se o tom podpuno uvjerio, led mu udario kroz 
kičmu. Ustao je i nemoćno se ushodao prostorijom 
kao od uzetosti. Zastajkivao je, još je pogledavao 
na bilješke ne vjerujući ni njima ni sebi, ah istina ga 
nesmiljeno udarala u mozak. Konačno provali neki 
bijes u njega i udari šakom o stol, te vikne: 

— Nek mi sada tko dođe ! . . . Evo, tu su mu ma- 
tice, pa nek računa, da se budala sam osvjedoči. 

Lice mu gorilo, oči sjale, a u mašti mu se pojavili 
novinski članci i neka brošura, koji su pobijah tvrd- 
nju, da našeg življa nestaje. Sve je na nj toliko dje- 
lovalo, da je osjetio pritisak na srce, zaljuljao se i 
sio na stolicu. Glavu je zario među dlanove, zaklopio 
•či i predstavio si selo sa svim dušama krvi, koja 
i u njemu teče. Prije sto godina naša nošnja, naša 
riječ, naša srca i nikoga više! Razmilio se narod po 
poljima i kućama kao pčele po košnicama i po cvi- 
jeću. Iza pedeset godina sloj je rjeđi, zuj domaće 
riječi slabiji, a onda se počeli miješati tuđinci među 
naš narod. I to prodiranje biva sve jače, naš se ži- 
valj rastače, a negda čisto hrvatsko selo pomalo po- 
staje mah Babilon, kakvih ima već toliko u susjed- 
stvu. Za daljnjih trideset godina Hrvati će postati i 
u lijepom Povir ju stranci na svome, kao što je to već 
u mnogo drugih sela. 

I dok su mu mašta i pamet radili, ruka mu gama 
otvara ladicu, kopa po njoj i ispod spisa nalazi ono, 
Ato je tražila. Izvlači širok papir za papirom, pa ih 
raširuje po stolu. To su mah zemljovidi, što ih je ta- 
kođer načinio stric Lovra. Gle Hrvatske negda za 
-doba kralja Krešimira. Široka, velika, ispunjena 
mnogim crvenim kolutićima na rijetko, a tek tu i 
tamo nalazi se po koji plavi, i to najviše pri kraje- 
vima. Ne treba mnogo pameti, da se shvati, da cr- 
veni koluti znače Hrvate. Granice se kasnije sužuju, 
ah koluti ostaju, samo su gušći, jer se pučanstvo 
brojčano povećava. Izvan granica te Hrvatske sve 
se vise plavi, dok neki dijelovi gotovo sasvim ne po- 
plave na pojedinim kartama. I tako redom dok pre- 
metnuvši šest karata, ne dođe Đuko do posljednje. 
Crveni su koluti gore (na sjeveru) gusti, prema ju- 
gu, a osobito prema istoku su sve rjeđi, a plavi su 
prodrli upravo u samo srce. Đuko ustane, da iz da- 
ljine pogleda kartu. Suzi kapke, a kroz trepavice 
mu se stvori slika nekog svi jesnog obhka kso stvora 
bez utrobe. Bol i gorčina zatrese svom Đukinom du- 
šom i on bi mogao zaplakati. Ah slika nesmiljeno 
viče i pokazuje tu i tamo crvene mrlje, koje se na- 
laze okružene tankim plavim 'rubovima iznad plavih 
ploha, a plavi se klinovi zabijaju i tamo, gdje naj- 
više crvenila ima. Oni zadiru kao smrtonosni šiljci u 
živo meso, da se, kad se opruže, oviju poput kra- 
kova proždrljivog polipa oko svoje žrtve. 

Gledajući u duhu to prodiranje plavila u crvenilo 
karte Hrvatske kroz vjekove opaža, kako je naglo u 
posljednja desetljeća, a pripite sisaljke onog straš- 
nog polipa osjetio je na svom tijelu, na rebrima, na 
prsima i na svim osjetljivim mjestima, kako mu ia- 
pijaju krv. Jer on je dio naroda, kojega nestaje, koji 
ne napreduje, nego uzmiče, pa njegovo zlo osjeća na 
se bi, jer ga vidi. 

XII. 


A vidio ga je sigurno i stric Lovra, jer zašto bi 
inače pisao na trakove papira brojke, koje su kazi- 
vale, za koliko se koje godine smanjilo žiteljstvo 
njegove župe, te ih prišivao pred svoj pisaći stol, da 
mu budu kao upozorenje, dok bi za njim radio. I 
povukao se, da svoj teret naprti drugome na leđa. 
Ne, nije se povukao, nego je pobjegao kao nemoćnik 
kraj vode, kad provali neobuzdana bujica. On će do- 
duše stajati još neko vrijeme u vodi, možda će po- 
kušati nagrnuti zemlju na probijeni nasip, ali kad 
vidi, da se voda ne zaustavlja, napustit će uzaludan 
posao. 

I Lovri bijaše tako, kao i čitavim pokoljenjima 
starijeg svećenstva. On je poznavao narod kao malo 
tko i reći mu je znao, kao nitko drugi. I znao je što 
od njega postići hoće, ali prvi uspjesi podigoše mu 
oči visoko, da nije vidio tajne vode, koje podloka- 
vaju nasip, koji kad se sruši, prosut će se propast, 
preko njega.On je vidio prolazni korov, koji tu i 
tamo buja i odlučno ga je čupao, ali nije vidio pirike 
pri korjenu i sitnog sjemenja drača, koje će pro- 
klijati i ugušiti zdravo žito. A korov se širi, isprva 
sporo, lagano, a onda naglije i već je po njivi na- 
rodnoj stvorio otočiće, sada pak toliko prodire, da 
će, ako se ne ustavi, na hrvatskoj zemlji stvoriti 
otoke Hrvata, koje će prije ili poslije preplaviti, da 
će od njih ostati tek neznatni škrlji i škrape. 

Zašto nije ostao na poprištu i zadr’o u temelje 
te ništio zlo, kad mu je Bog dao sposobnost kakvu 
rijetko kojemu. Zašto? Bolje je pitati, je li mogao? 
Ta i on sam bijaše jedinac u svoje majke, koji je 
iskusio svu lakoću, pa i ljepotu jedinoga sina. Otac 
oružnik oženio se već kao u godinama i uzeo siro- 
ticu dobru, zdušnu, ali koju nitko nije htio, jer ni- 
šta nije imala. U blagostanju za se neviđenom, bo- 
jala se skromna duša, da ga ne nestane, a htjela je 
da njen porod odskoči od drugih i da tako nadoknadi 
sve ono, što je prepatila u svojoj siromaštini i u 

sramoti, da se nije udala za seljakahu kuću, na te- 
melj kao njene druge, nego za odmetnike a koji je 
probijajući se od nemila do nedraga tražio pogače 
nad zdravim seljačkim kruhom. 

To je ona htjela, pa zato nije mogla imati vi^e od 
jedinoga, a i što bi s više sirota, kad joj muž, po- 
stariji čovjek, umre? Tako je mislila Lovrina majka 
i tako je radila, ali duša joj njena nije dala pravo. 
Svaki je plod utrobe svoje, kojega se mentovala, 
oplakala od straha, da griješi, i mohla Boga, da joj 
oprosti. Neuka, osjećala je, da ne radi dobro, pa se 
obraćala dobroti Božjoj i jedinca mu je svoga po- 
svetila. Ostavši udovicom sastrugala je sve ostatke 
zloće iz svoga srca i posvetila se samo Bogu i svom 
sinu. Krotka, čedna, ponizna i pobožna postala je 
ženom, samo da je »na oltar metneš«, kako je kas- 
nije stric Lovra ganuto za svoju majku govorio. 

I on nije mogao pojmiti, da bi takva duša mogla 
godinama biti u smrtnome grijehu, jer duboko ju je 
poštovao, divio joj se i nježno ju je ljubio, pa kad 
bi ga ona koji puta u časovima javljene savjesti 
pregorjevši majčinski sram kao svećenika pitala za 
savjet o onome, što ju je mučilo iz mladih dana, on 
je našao, kako će je utješiti: »Majko«, — rekao joj, 
— »ako nije imalo četrdeset dana, nije imalo duše, 
pa nije grijeh.« Čuo je tako u bogosloviji od starih 
misnika ili je čitao u kakvoj knjizi, pa je tomu vje- 
rovao, a koliko i ne bi mogao vjerovati, udivljenje o 
kreposti majke svoje sililo ga, da vjeruje, jer kako 
bi Bog dopustio duši, koja je toliko sveta, da ikada 
teško sagriješi. 

Kako je tješio majku, tako bi utješio i druge, koje 
bi mu to ispovijedale jednako, kako su činili i drugi 
svećenici ili bar njih dobar dio njegova pokoljenja. 
Iz ispovijedaonica širila se ta misao selima, pa žene 
i snaše žurile se, da paklenjača prije četrdeset dana 
obavi svoj posao i bile su mirne poslije toga ni ne 
pomišljajući, da to ispovjede. Stric Lovra kao i 
mnogi drugi, kad su njemu i njima novijim dokazima 
pokolebali uvjerenje u toj stvari, nijesu pitali za ovo 

u ispovijedaonici, da ne uznemire duše, koje inae« 
po njihovom pobožno žive. 

Deset godina se nije ustavljao na tom pitanju, 
nego je posvetio svoje sile, da podiže narod, da ob- 
novi ,sve lijepo u njemu, ali došao je čas, kad je uvi- 
dio, da je taj narod kao rijetko posijano bilje na 
jakom tlu, što tjera u rast i u list, a ploda ne daje. 
Tada je konačno otišao, a da nikad nije pravo do- 
znao, kakav mu je zapravo narod. 

Ni Đuko ga nije u prvi kraj pravo poznavao. Nje- 
mu je u pameti ostao dom njegova oca iz dje- 
tinjstva, kuća njegovog djeda Marijana Gilfova i 
Mike Suvarina. Kuće pune svijeta, u kojima se me- 
đusobno ljube, Bog poštuje i moli, koji cijene jedni 
druge, a u kojima se čuvaju stari običaji. Doduše 
nešto se maklo u njima, — osjetio je to one večeri, 
kad je sa svojim djedom kao dijete noćio na slami, 
kada je ovaj žalio, što bi mu mogao izumrijeti rod. 
Ali Đuko onda nije još shvaćao starčevih riječi, a 
Budrov dom njegova oca Bartola bijaše mu slika 
Japaga i Povirja kako onda tako i do njegova do- 
laska na župu. 

Zato ga je strašno bolilo, kad je napokon uvidio, 
da njegova župa nije onakva, kakvu ju je sebi zami- 
šljao. Počeo se razuv jeravati već kod prvih ispovi- 
jedi. Što je svašta čuo! Nije mogao vjerovati, da iza 
rešetke u ispovijedaonici govore još gotovo dječja 
usta. Ali nakon prve uskrsne ispovijedi nije više 
mogao sumnjati, a sada iza tri uskrsne ispovijedi 
srce mu krvari, kad na njih pomisli. Psovka je riječ, 
koja mladeži najviše izlazi na usta. Njemu je to 
strašno, jer nikada nije čuo svoga oca da psuje, a ne 
sjeća se ni za brata. Nećudoređe je zašlo u srž i ko- 
sti mladeži i starijih. Ne krade se doduše, nešto se 
baja, ali što je to prema drugom nemoralu. Ne vje- 
rojatno mu je, kad na to pomisli, ali činjenica je, da 
se u njegovoj župi rijetko koja djevojčica od 14 go- 
dina može još time nazivati. Dječaci počimaju nešto 
kasnije s 15 i 16 godina. Oko dvadesete su godine 
iscrpljeni i prezasićeni svi. Tada počinju razne na- 

stranosti, za koje je Đuko tek u bogosloviji čuo. Ni- 
kom o tom nije govorio, jer tko bi mu vjerovao, da 
se tako što dešava u selu, u kojemu bi trebala biti 
najzdravija srčika čitavog naroda. Ne govori on ni- 
kome, a ne govore ni njemu drugi o svojim sazna- 
njima, jer se valjda jednako srame. 

Tek sretan je, da se ipak dođu makar jednom na 
godinu ispovijedati. Ta mladež u nezreloj dobi već 
je upućena u sve. Ako pokvarena djevojka kao sna- 
ga hoće imati dijete, ima ga, ako ne će, nema ga. 
Tko ih upućuje. Da U se sami među sobom upućuju? 
Da li roditelji? A odakle taj nemoral, Đuko zna. 
Kriv je stan, a onda drum. Stariji u polju na poslu, 
a mladež sama besposlena na utvaju bez nadzora. I 
tamo za stokom ispuši se djevojčicama i momčićima 
sve, što su naučili u crkvi i u školi, pače i čitati. 
Tako dobivamo školovane nepismenjake. Kod muš- 
kih kojekako, jer možda ih u vojništvu prisili, da 
opetuju pisanje, ah svejedno ta pismenost bude 
slaba. 

Protiv izlaženja na drum nemaju roditelji ništa, 
jer su i oni sami izlazili na drum, kad su bih mladi. 
I tu je mladež prepuštena sama sebi, a svaka dje- 
vojka ima svoj kućar i što tamo čini, nitko se ne 
brine, — glavno je, da ne učini »sramote« svojima, 
naime da se prije udaje ne nazove majkom. 

Kad to Đuko zna, onda voli svoj očinski dom, u 
kojemu se drže svih zapovijedi Božjih, a malo je je- 
drih mladih ljudi u Povir ju, kao što je Roka i vedrih 
lica, kao što je njegovo. »Brate, hoćeš li mi ostati 
takav?« pitao je Đuko zamislivši drago biće pred so- 
bom sjedeći te nedjelje sam u župnom urodu nad 
pepeljastim papirom i maticama. Hoće! Siguran to 
ustvrdi Đuko sjetivši se bratovih riječi, kad mu je 
okrstio trećega sina. 

Sam je Roko počeo pričati bratu, kako mu se ru- 
gaju, što s mladom svojom ženom ne mladuje mla- 
dost. Ah on hoće da ima djece, a umovao je ovako: 

- — Naš su otac i mati imah nas sedmero na malo 
zemlje, pa nitko nije ostao gol i gladan, što više pri- 


47 


kupili su još imutka, — govorio je onda bratu. — I 
narod postaje pametniji. Nekada, kako mi je pričao 
sluga Vinaših, na 80 jutara zemlje bilo je 10 duša 
u kući željno dobra kruha: do Božića ječmenjak, a 
preko zime se varaj provom i žgancima. Danas na 
20 jutara 10 osoba ne oskudijeva na bijelom kruhu. 
Naša će djeca biti još pametnija . . . 


xm. 

U tim jednostavnim riječima mladoga seljaka 
zvonilo je pouzdanje u se i vjera u život, koji se još 
pruža pred njim. Izrastao je u obitelji, koju je lju- 
bav vezala; na sebi je iskusio ljubav svojih roditelja, 
a istu je ljubav vidio u njih i prema ostaloj njiho- 
voj djeci. Njegov otac i mati bijahu ponosni i htjeli 
su ostati na visini, za koju su mislili,, da moraju na 
njoj ostati i oni i sva njihova porodica. Roko je vi- 
dio njihovu borbu, da se održe na toj visini, a pri- 
mjer njegova oca zacrtao mu je put u život i obo- 
drio ga, da ga se ne straši. 

Bratove riječi bijahu Duki ključ rješenju svih pi- 
tanja njegove župe i našega naroda uopće. Zato ih 
se sada sjetio i počev od njih mislio je dalje zagle- 
dav se preko matica i papira preda se. 

Slavonac je u duši plemenit, pa voli sve, što je 
lijepo, te nije zadovoljan, da samo životari, nego 
traži više od života. Radi toga ima veće potrebe nego 
onaj, koji duhovno zaostaje za njim. On ne podnosi 
skučen život. Hoće, da je lijepo obučen, da ima lijepe 
konje i lijep štagalj, primjerena razonoda i veselje 
njegove su prijeke potrebe, pa i dobra hrana. Plodna 
mu je zemlja davala za sve to mogućnosti, a kad 
mu je kasnije radi bolje obradbe više davala, rasle 
su i njegove potrebe. 

No mogućnost zemlje ima svoje granice, a kad je 
on to osjetio ne podnoseći skučenosti, rješavao je 
sam svoje pitanje. Želeći zadržati svoj način života 
našao je izlaz u smanjenju poroda. 

On je ratar, njegov pogled klizi po zemlji. On zna 
. c jjeni više vrijednosti života, ali nikoga nije bilo, 
tko bi ga izveo na bolji put, kad se sukobio sa svo- 
iim pitanjem, da te više vrijednosti jače usvoji i da 
inu one budu putokaz. 

Naprotiv ti drugi, koji su trebali biti njegovim 
vođama, gledali su u njemu čovjeka plemenita i da- 
rovita i uočavali kod njega sve ono, čim se on odli- 
kuje od drugih i divili mu se. Radi toga je postao 
svjestan sebe i nastojao proslijediti tradicijom zacr- 
tan put. Na njemu je sjala prekrasna nošnja, saču- 
vao je svoje običaje, život mu je bio ljepši nego 
•prije, ali sve je to bila samo ljuska, a jezgru je na- 
čela bolest, koja ju je dalje rastakala kao crv, koji 
' se uvuče u jabuku izvana divnu i crvenu. 

Ali Duki, koji je tri godine držao ključ srdaca i 
duša svoje župe, nije ostala ta bolest sakrivena. U 
dobroj trećini kuća u Povirju žive samo djed i baka, 
a još ih je mnogo, u kojima su muž i žena sami. Mu- 
ževi, koji su možda i htjeli, da imaju djece, pa su 
ženama u tom popustili, postali su njihovi robovi, a 
osobama, u kojima zamre ljubav za vlastiti porod, 
ishlapi ona i za druge. One postaju dosebicama i se- 
bičnjacima, u njima pomalo umire sve, što je lijepo 
i plemenito. Velik broj tih obojio je i ostale. 

Zato Đuko nije našao u Povirju onog lijepog i 
bujnog života, koji mu je ostao u pameti iz djetinj- 
stva. Nije našao kod njegovih stanovnika plemenite 
veselosti i spreme, da jedan drugog pomaže u ne- 
prilici, kako je nekada bilo, nije našao ljubavi svoga 
do svoga, niti ponosa na svoje. Njihovo se veselje 
izrodilo u grubu raskalašenost i bekrijanje, a odnos 
s drugima u puku sebičnost. 

I prvi dan, kad je bio u župi, kad je ono ostao bez 
objeda, došao mu već u mrak njegov ujak Luka, 
jedini od četvorice, što su još živjeli. Đuko mu se 
iskreno obveselio, no ovaj niti je pokazivao radosti, 
niti ponosa, što mu je nećak postao župnikom, te o 
tom uopće nije govorio, nego jedino što je s njime 
-~nao razgovarati, bilo je pitan ’e: 

Moraš li pitati svoga oca, da mi dadeš novaca* 

ako bih ja trebao? 

A nekoliko dana nakon one parade, kad ga »vjen- 
čaše« s crkvom, dođoše mu čiča Ivo, snaš’ Tunja^ i 
jadan mladi čovjek bekrijskog lica i žutih brčića, 
Franja Šimin kao predstavnici sela, da se s njime 
dogovore glede lukna, jer da je dosadašnje bilo pre- 
veliko. Dakle prva im je misao bila, da ga omale* 
njega svoga sina. 

Neiskusni je Đuko prepustio stvar ordinarijatu* 
pa je na raspravu u selu došao sam biskup. Svi su 
odbornici i crkveni i općinski bili, da se daje pola li- 
tre žita po jutru, jedini se protivio spomenuti Franja 
Šimin. 

— Sramota je, ljudi, za nas, — uzalud je govorio, 
— da nam župnik bude siromašan ... Pa on je naš 
čovjek . . , Što je to za nas po paru mjerov žita? 

Ali čiča Ivo je zaintačio, da je »Čolnićeva kon- 
vencija«, po kojoj se dotada davalo lukno, preve- 
lika, a snaš’ Tunja je govorio, da je ona bila primje- 
rena u ono vrijeme, kad je selo bilo maleno, a sada 
da je za tri puta povećano. Biskup je popustio od- 
bornicima i preračunao se računajući napamet u 
glavi, da će to iznositi oko 200 metričkih centi go- 
dišnje žita, dakle za trećinu manje nego dosada. ^Me- 
đutim je iznosilo samo 20 metričkih centi godišnje 
najviše, a od tog je Đuko u ove tri godine dobivao 
redovito tek polovicu. Od onoga, što su dugovali 
stricu Lovri, za tri godine nije ništa dobio. Tako je 
Đuko u bogatoj župi bio sirotinja veća, nego kad je 
kuburio kao kapelan, a od stole nije imao gotovo ni- 
šta, kad narqd nije rađao, a ni — Bog nek prosti — 
umirao. 

Ali ga to ne bi smetalo, jer nije bio dosebica, a ne- 
kako je gurao proda jom suviška od drva i onim, 
što je dobivao za malo lukno. U tome su bili redovi- 
tiji, jer je to davanje bilo spojeno s malom para- 
dom. Djevojka ili snaša lijepo obučena donijela bi 
košaru pokrivenu vezenim otarkom i u njoj jedno 
povjesmo, suhi sir, pleće ili pile, a povrh toga i koju 

abuku išaranu voskom kao pisanica. Ništa ga ne bi 
•* tala neimaština, samo kad bi narod bio druga- 
ri Majke, koje nijesu imale srca za plod krvi svo- 
I J n ego su ga nemilosno u sebi ubijale, nijesu mo- 
gle imati srca ni za druge, a isto tako ni oni, koji su 
se s njima vezali kao ni njihov rijetki podmladak, 
koji su oni odgajali, pa ni za svoje najbliže. 

To je 'bila jezgra svega, što su mu pepeljasti pa- 
pir, matice i Lovrine karte to popodne govorili. A 
da je tako, napose se osvjedočio za koji dan. 


XIV. 

Mirisalo je po izborima. Po selima je nastalo giba- 
nje, pa i u Po vir ju. Na satno Ilinje, povirski crkveni 
god, dođoše čiča Ivo, snaš’ Tunja i Franja Si min u 
rano jutro svečano raspoloženi i važna držanja. »Opet 
će biti neka akcija«, pomisli Đuko jer njih trojicu 
gura uvijek selo ispred sebe. Đuko je cijenio i pošti- 
vao čiču Ivu, premda je zapravo njegov bio onaj ne- 
mogući prijedlog glede luloia, naime pola litre po 
jutru. Snaš’ Tunja mu je bio odbojan, ali toga nije 
ni mogao ni smio pokazati, pogotovu što ga selo uva- 
žava, jer je predsjednik seljačke stranke u selu. Lolu 
Franju čak bi i voliti mogao, jer bijaše otvoren i u 
svakom pogledu pravi naš čovjek, ali smetalo ga je 
to, što je živio nevjenčan s lugarevom udovicom. 4 

Ovaj puta nije Ivo poveo riječ, nego je predsjednik 
zamolio župnika, da se i on upiše u njihovu organi- 
zaciju. 

— Vi ste naše dijete i pravi »narodski« čovjek, — 
nastavio je ipak čiča Ivo, kojemu su valjda Tunjine 
riječi bile premalo kićene. — S nama snosite naše 
sve dobro i zlo, pa je vaše mjesto u toru, u kojem je 
skupljeno vaše stado. 

Valjda čoban ne spava među ovcama ili svinjar 
u svinjcu, — bekrijski ga prekine Franja. 

. ' — Mi svinje ni jesmo, a ni ovce ni jesmo, — s pri- 
jekorom će čiča Ivo Franji, — a nemoj vrijeđati na- 

šeg duhovnog oea, koji dobro razumije, što sam ja 
mislio reći. 

— Ja sam za narod i uvijek sam s narodom, — * 
reče Đuko, da se Ivin uvod ne otegne možda na dugo, 
a on nije imao vremena, jer je još trebao pregledati 
svoje bilješke za propovijed. 

— Izvolite pristupnicu, — podkuči mu je Franja, 
i doda, .što možda još nije smio, — a ljudi misle, da 
vas i u odbor izaberu, valjda nas ne ćete odbiti. 

— Vrlo rado bih se upisao i sve učinio, što ljudi 
žele od mene, ali kao svećenik mogu biti samo u dru- 
štvu, u kojem su pravi kršćani. 

— Zar mi nijesmo kršteni? — nespretno upita 
Tunja. 

— Znam, da jeste, ali pravi kršćani živu vjenčani 
sa svojom ženom. 

— To mislite mene, — nasmije se Franja ni malo 
uvrijeđen. — Kad vam smetam, ja ću se odmah ispi- 
sati. 

— Ne smetaš ti meni, ali se vjenčaj! 

— Mislio sam odmah na to, čim sam je doveo, ali 
bi onda izgubila penziju . . . Sto klina mjesečno! 

— Za tih jadnih sto kuna živiš sa ženom bez sve- 
toga sakramenta kao Ciganin! 

Franja piocrveni. Đuko ga je posljednjom riječi ubo 
do u dno srca. Malo pošuti, a onda odrješito rekne: 

— Upišite nas odmah i danas nas pod misom na- 
vijestite. 

— A što će Ruža reći? — upita Đuko. 

— Što ja kažem, to hoće i ona. 

— Ali i ona bi morala doći na upis. 

— Samo vi nas navijestite, jer ja ne mogu biti 
izvan svijeta . . . Sramota mi je velika, kad je blago- 
slov kuća, sve blagoslovite, samo ne moju kuću i 
birtiju. 

— Vrlo rado, ali idi po nju. 

— Što će ona tu? Evo ova dva poštena su čovjeka 
svjedoci, što sam rekao, i od tog ne odustajem. 

Govori amo, govori tamo, konačno Đuko pristane 
na nagovor druge dvojice, koji su kao svjedoci i pod- 

išali, što je Franja tvrdio, te ih jte iza propovijedi 

navijestio. 

gto si, bajb, učinio? — Roko će Duki i sa smi- 

iehom i s nekom bojaznošću, kad je po njega došao, 
da idu Suvarinima na ručak. — Ruža cikće i cakće, 
Što si je navijestio . . . Dosad te je ogovarala, a što će 
istom odsad biti! 

Đuko se nasmiješi, a kad su braća izašla, vidjela 
sU kako Franja i Ruža idući postajkuju. Ona maše 
rukama i prigušeno mu čita, a ponekad i vikne, a on 
je s visoka pogledava i valjda joj se ispod brka smije. 

— - Kakav li će god imati danas Franja! — rekne 
Roko ulazeći u dvorišta djeda Mike Suvarina. 

On je uvodio goste i raspoređivao ih oko stola. Već 
je' jako ostario, ali žilavost Suvarina roda nije mu 
dala klonuti, a prirođeno gospodsko držanje još 
je i sada ulijevalo svakom poštovanje prema njemu. 
Smiješak, mala šala i srdačnost osvajale bi svakoga 
toliko, da se pod njegovim krovom osjećao kao kod 
svoje kuće. Zato je Đuko volio doći k njemu, pa je 
evo već treći puta kod njega na objedu na Ilinje. Kad 
Budrovi dođu na god u Povirje, razdijele se, jer mo- 
raju ići i Gilfovom ‘Luki, rod im je, ali milije im je 
ovdje. Tu je sve po starom, kako je nekada bilo i u 
kući pokojnog djeda Marijana, svi su svoji na okupu, 
samo nema b^be Anke, koja je kao i Babura za vri- 
jeme rata ostavila ovaj svijet. Sinovi, snahe i unučad 
vole i poštuju djeda Miku, koji je sada kao u miro- 
vini, jer od prevrata nije više načelnik, a on uživa, 
što vidi brojne svoje oko stola i za svakog ima lijepu 
riječ, pa i za stranca, ako se navrne u njegov dom. 

Tu se još drže stari običaji, te se održi više zdra- 
vica lijepih i iskrenih, iako su izgovorene na isti na- 
čin, i gotovo jednakim riječima kao možda i prije sto 
godina. Prvi ustane djed Mika sa svoga pročelja i 
počne: »Došao god, da se vidi rod«, — a poslije njega 
govori onaj, koga je prvoga spomenuo. U tim zdra- 
vicama i razgovoru vrijeme brzo prolazi, pa je Duki 
cisto krivo bilo, kad ga drugo zvono na večernjicu 
sjetilo, da mora poći na dužnost. 

Polazeći prema crkvi opazi, da se narod rastupio, 
a dva oružnika prolaze kroz špalir i nose na kolcu 
svezana čovjeka, kao što su nekad nosili na motki 
ubijena vuka, kad su s njime išli u prošnju. Svezane 
čovjeku noge i ruke, a kroz njih propanut jak kolac 
i dignut oružnicima na ramena. Narod stoji i nepo- 
mično gleda, nitko se ni maknuo ne bi, a u skupina- 
ma se smiju i kao da dobacuju poruge nesretniku. 

Đuko plane i poleti pred oružnike, a snaš’ Tunja 
objesio glavu, na usta mu udarila pjena i s kolca 
kojiput da neki glas od sebe, — jer njega su nosili. 

— Što je to? — krikne Đuko strašno, jer ga prizor 
potresao. 

— Makni se, bre! — otrese se brkati žaca na nj. 

Đuko se isprsi, crno oko svoje upre u žandara, a 

obrve mu se do polovice skupe. 

— Skidajte ga! — oštro rekne. Kolac spuzi s ra- 
mena, a oružnici upru puške u njega. 

— Bit će krvi! — vikne netko, a narod, koji se 
zbio u gust prsten, uskomeša se, ženski glasovi zaciče, 
te se po neki dadu u bijeg. Đuko zgrabi puščane 
cijevi, raširi ih od sebe, narod šuti i gleda, a Tunja 
pod oružničkim nogama stenje na kolcu skupljen sa 
sve četiri zajedno kao ovca na sajmu. Nasta kezma- 
nje, natezanje, izmijene se isprekidane riječi, a brkati 
oružnik vikne: 

— Vi ste uhapšen . . . Naprijed! 

— Ne ću! — odsiječe Đuko. 

— Silom ćemo vas odvesti! . . . Svezat ćemo vas! 

— Evo! — klikne Đuko, uspravi se i pruži obje 
ruke prekrižene jednu preko druge u pregibu, da ih 
veže. 

— Đuko, sinko! — prodre majčin glas izvan go- 
mile, a on je stajao mimo, dok je oružnik Vrzmao 
ne znajući, što bi učinio. 

— Veži! — Đuko je govorio već bez uzbuđenja i 
nastavio mirnije, ali odlučno. — Zar ste vi čuvari 
reda? Postupate s čovjekom kao sa životinjom. — - 
Nabrajao je dalje, što bi rekao svaki od ljudi, koji 
su šutili i nepomično stajali okolo, a nijedan se nije 


usudio niti što reći, a kamo li učiniti. Položaj je bio 
mučan, a oružnici u očitoj neprilici, jer samo su dvo- 
jica, narod ipak uzbuđen, a dirati u svećenika nije' 
uputno. Đuko dalje traži, da ga vežu, a Tunju da 
puste. Sad se narod uzrogoborio, jer je vidio, da su 
oružnici neodlučni. 

Tada se dogura kroz gomilu jedan mladić u gra- 
đanskom odijelu te. pokazavši na svezanoga rpkne, 
da je to njegov tast. Nasta kraće objašnjavanje, mla- 
dić se legitimira, a oružnici odvežu Tunju i poku- 
njeni odu ne obazirući se više ni na Duku ni nama- 
ro<i Narod se zbije oko Duke, te on dozna, kako su 
oružnici s čista mira napali Tunju na placu, što je 
predsjednik seljačke stranke i proglasili ga uhićenim, 
a kad se on usudio upitati za pobliži razlog, oborili 
ga, svezali i ponijeli. 

— Da vas nije bilo, velečasni, odnijeli bi ga sa so- 
bom i izlomili mu rebra, — čuo je Đuko tanki glas 
čiče Ive. 

Iza večemjice je skupio Đuko ljude u župnom 
uredu, sastavio zapisnik o događaju s Tunjom i na- 
činio podnesak vlastima. Kad je ostao sam s Rokom, 
rekao mu ovaj: 

— Nijesi se, bajo, smio pačati u tu stvar. 

— Zašto? 

— Ljudi ti zamjeravaju. »Što se on odapeo«, go- 
vore, »za njega je crkva, a ne da rat vodi s oružni- 
cima.« 

— A što bi ti učinio na mom mjestu? — upita 
Đuko. 

— Isto, što i ti. 

— A tko je onaj mladi čovjek? 

— Zovu ga Duško, valjda je sveučilištarac ... Od 
nekog se vremena ofrkava oko Tunjine Verke. 

Đuko je podnio zapisnik vlastima, ali nitko nikada 
nije dobio nikakva rješenja. 

XV. 


Bi je još nekoliko puta dolazio u selo, ali sa sve 
manjim uspjehom, pa je i prestao dolaziti. Zanimanje 
se ljudi sada najviše kretalo oko politike, pa se čiča; 
Ivo radi toga navraćao sve više župniku kao budu- 
ćem odborniku. Zamislio je, da se u selu skupi što 
više novaca, pa da se kupi i izradi lijep dar predsjed- 
niku u Zagrebu. Treba već početi skupljati, da se do 
zime sve nabavi, a preko zime, kad žene i djevojke 
imaju vremena, izradi, te da mu se na ljeto za nje- 
gov rođendan ili kojom drugom zgodom preda. Đuko 
je bio za to, a zanimalo ga, kako će sve to uspjeti, te 
uopće kako cijela ta seljačka stranka uspijeva, jer je 
bio uvjeren, da u Povirju ni jedna organizacija ne 
može uspjeti. 

On je već prvih dana, kad je došao, počeo okup- 
ljati mladež, da osnuje »Hrvatskog Orla«. Savjeto- 
vali su mu bili razne organizacije, ali on je odabrao 
ovu,- jer mu se činila najpodesnijom za mladež. 
Pouka, gimnastika, pjevanje, gluma, odore, sve, što 
može zanimati i osvojiti mlado srce, daje ta organi- 
zacija, a što je najglavnije, temelj joj je vjerski od- 
goj i tko se jednom nazove Orlom, obilježen je za sva 
vremena. A što je doživio? Nešto se dolazilo, ali ne- 
redovito. Marljiviji su bili oni, koje je učio tamburati, 
a kad su se naučili, išli su svirati u birtiju kao Ci- 
gani, doduše ne za novac, nego za piće. Nije šuštao, 
nego se dalje mučio i sastavio toliko, da se mogla 
izvesti jedna priredba. Bila je objavljena i u novi- 
nama, došla razna izaslanstva i druga društva, a 
Povirčana bilo najmanje, pa i oni, što su došli, govo-l 
rili su putem posprdno: »Hajdemo vidjet i taj cir- 
kus«. Orao bi se davno rastepao, da Duki nije bilo 
do Tunje i Franje, u ono doba dvojice momčića od 
patnaest godina, a danas već podpunih momaka. Oni 
su mu vjerni, oni su pravi Orlovi po shvaćanju i ži- 
votu, a za njima drugi pođu, zaostanu, no desetak će 
ih ipak ostati. Malen, ali ipak neki uspjeh, dostatan 
za nešto, kad mje veći. 

Ciča Ivo je obašao po tri puta gotovo sve kuće, da 
svatko sigurno dođe na prvi sastanak, na kojem će 
početi skupljanje za dar predsjedniku u Zagrebu/ 
Njegova soba, iz koje su bili iznešeni kreveti kao za 
kres, nije bila baš puna. Nešto ljudi, nešto mladih, 
nekoliko momaka i po koje dijete, to je bilo sve. 

— Svitu i narode, — počeo je Ivo sasvim »narod- 
ski«', kad je mislio, da više nitko ne će doći, — opro- 
stite mi i ne zamirite, što ja ovo vama govorim kao 
vaš podprisjednik, jer znate, što je našem prisjeđ- 
niku bilo (mislio je snaš’ Tunju) i kako su ga nosili 
ko brava na ražnju. Ne moremo dopustit, da on ope 
srada, a meni što Bog dade i njegova sveta volja . . . 
A zašto smo se mi danas skupili? Vi to znate i reko 
sam vam već to, kad sam vas pozivo . . . Naš dični 
i slavni presjednik u Zagrebu, — vičite »živio«, kad 
kažem presjednik, — prekine se sam čiča Ivo, što 
slušaoci šute, te dalje nastavi — »naš dični i slavni 
presjednik (»Živio-o-o«, javi se ono nekoliko sitnih 
dječjih glasova) za nas se brine i skrbi ko dobri naš 
otac. A mi ko dobri njegovi sinovi moramo mu biti 
zafalni . . .« 

Tako nekako govorio je čiča Ivo preko pola sata 
miješajući svega pomalo: lijepe poredbe, duhovitost; 
a često i neukusnosti. Stariji šute ne misleći ni na 
što, onda dva-tri starca konačno su zakimala glava- 
ma, jer su umorena jednoličnim govorom zadrije- 
mala, a mladi se od vremena podrugljivo gurkali i 
šapćući stavljali primjedbe na Ivine riječi. To je bio 
sav uspjeh Ivina truda, kojemu bi trebalo još dodati) 
da se još nekoliko puta morao prekinuti, da opomene 
jecu, koja bi se bila glasno zabrbljala, pa i smijala: 
Jedini pažljiv slušatelj bijaše neka starica, koja je 
pukim slučajem zabasala u to muško društvo, jer je 
eula, da će biti »govorenje« (propovijed), pa je srna-. 
; ra Ia potrebnim čuti ga za spas svoje duše. Nju je 
y.° Posadio na stolicu i posebno oslovio, a ona je za 
CI .]elog njegovog govora piljila u njega kao u sveti- 
, n ^’ a nije dakako razumila ništa, nego bi se samo; 
a d bi čula riječ »Bog« ili »Božji«, kucnula u prsa. 

Još jedno žensko stvorenje bijaše na sastanku, 
naime jedna djevojčica, koju je Ivo odredio, da de- 
klamacijom jedne njegove pjesme uljepša sastanak. 
Ona se za njegova govora priljubila uz staricu kao 
unuka uz baku, jer joj bijaše neugodno u samom 
muškom društvu. 

— A sada će nam izgovorit ova divičica, što je na- 
učila, — reče čiča Ivo nakon svoga govora bez pra- 
voga svršetka i prelaza na drugo. 

— A sad, ljudi, zapivajmo! — pozove prisutne, 
kad je i ona svoje svršila. 

»Alaj smo se sastali bećari, 

A nijedan za ženu ne mari,« — povede jedan od 
momaka iz bekrijaluka, a ostali momci prihvate. 

Ciča Ivo zalomi rukama i pobjesnio bi, da nije bio 
tako dobar, te udari u viku na mlađariju. 

— Dječki, jeste li vi pri svojoj pameti!? To nije 
»drum«, nego sastanak naše seljačke stranke... 
Triba pivati naše lipe narodne pisme. 

Posljednje su mu riječi bile već sasvim blage, kao 
što je i on sav bio, makar da su momri udarili u 
posprdan smijeh. Đuko povede, a ono nešto Orlova 
jedva s njime izvede hrvatsku himnu, koje možda 
nitko od prisutnih nije znao. . 

— Fala lipo! — završi sastanak čiča Ivo. — A sada 
ćete dati, tko šta može i oće za našega presjednika. 

Stane kod izlaza sa šeširom u ruci kao prosjak 
pred crkvenim vratima. Kad tko što metne u šešir, 
lijepo se zahvali, a kad su svi izašli, pođu on i Đuko 
u župni ured, da prebroje novac. Ispod ono nešto pa- 
pira bilo je i starog novca bez vrijednosti, dugmeta, 
pače i dvije pasje medaljice. _ , 

Duku, u kojemu je još vrelo, dok je gledao onu 
nakarad od sastanka, obuze sada jad i gorčina, da bi 
mogao zaplakati. Pfebere prstima stare krajcare, pu- 
ceta i medaljice, te upita kao sam za sebe: 

— Je li to moguće? .... 

— Nema naš narod ljubavi za svoje . . Nema svoje 
svijesti, — odgovori mu čiča Ivo svojim običnim 
mirom. 

Imaš pravo, čiča Ivo, — reče za njim, kad je on 

tišao, a onda se zamisli. Pred par dana je doživio 
riepo popodne kod Suvarinih i čuo nekoliko biranih 
■zdravica. Zašto Ivin govor nije lijep kao one zdra- 
vice? Iz pojedinih se rečenica vidi, da bi i on mogao 
lijepo i suvislo govoriti, pa zašto ipak nije govorio? 
3io je Đuko u seljačkim svatovima. Obredi se nižu 
jedan za drugim skladno proističući jedan iz drugoga. 
Sjeća se Đuko božićnih obreda, one ozbiljne sveča- 
nosti, koja tad vlada u svim dušama, pa zašto su ljudi 
Ivin sastanak onako neozbiljno primili i ponašali se 
podrugljivo? Zašto? Ipak je bio priređen za njihova 
predsjednika i nije bilo nikakve kićenosti. A narod 
zna tako divno upriličiti svoje parade. Pomisli na 
kola, što se održaju u pojedinim kućama od Tri Kra- 
lja do Poklada. To su narodna veselja, pa ipak je 
toliko svečanoga u njima! Pa crkva! Nije to samo 
izložba lijepoga ruha, nego mnogo više od puke gizde. 
Već samo oblačenje, kad djevojka ili snaša sjedne 
nasred sobe, a sestra je ili mati stane češljati, ima 
u sebi nešto svečano, obredno. Zatim put u crkvu, 
samo smještanje u njoj, pa držanje za vrijeme službe 
Božje, sve je to neki plemeniti zanos, koji prelazi 
s jednog na drugo i osvaja cio narod, da bude kao 
jedan stvor u zajedničkom raspoloženju. 

Zašto svega toga nije bilo na Ivinu sastanku? 

XVI. 

Uzalud je tražio Đuko rješenje. -On je samo mogao 
ustanoviti, da je tako i ništa više, a ipak mu je ta 
pojava bila čudna. Netko mu je drugi morao pomoći 
odgonetnuti tu zagonetku. Možda je to bio birtaš 
Karla, koji je sutradan, t. j. u ponedjeljak do podne 
došao u župni dvor. Njegov dolazak bijaše Duki zbog 
koječega neugodan, ali otjerati ga nije mogao, jer je 
i on njegov župljanin, a napokon svaki čovjek ima 
pravo doći svećeniku. 

Sjeća se Đuko visoka čovjeka krupnih kostiju, 
Karla Curčijina, cipelara * Varošu, koji je njemu si- 

romašnom đaku onako skupo zaračunao jedan par, 
doduše finih, cipela. Danas ima ogroman ispupčen 
trbuh i sred nabuhla lica pravi pravcati birtaški nos, 
krastav i crven. Samo mu je oko ostalo isto, ne po- 
mično i zirkavo kao u većine ljudi sadašnjeg njegova 
zvanja, nego mimo i hladno, a na što se svrne, na 
tom i ostane, kao da hoće baš to temeljito razgledati 
i prosuditi. 

— Taj sastanak nije uspio, — počeo je kao trgo- 
vac, koji ima namjeru, da se pogađa za robu. 

. — Nije, — Đuko odgovori hladno čekajući, da 
dozna, što zapravo Karla hoće. 

— Gdje bi ljudi sami nešto mogli, pa još, k tome 
sastanak u privatnoj kući ... Za sastanke u mojoj 
gostionici ne bih tražio ništa, — nastavi, kao da nudi 
cijenu. ■ — Pa kad bi mene uzeli u odbor ili me možda 
i za predsjednika izabrali, ja bih primio, jer, znate, 
i ja sam seljački sin, a što mi i možemo biti nego 
seljaci? 

Posljednje se ticalo ne samo njega nego i Duke. 

— Što vam mogu reći, ja sam samo nesuđeni od- 
bonrk, — odgovori ovaj. 

— I taj dar . . . Ljudi će skupiti najviše nekoliko 
stotina . . . Kad bi ljudima bilo pravo, ja bih sve sam. 
nabavio, — podizao je Karla cijenu. — Što je meni 
za nekoliko tisuća . . . pogotovu kad se radi o časti 
moga sela? 

— Odbor bi trebao o tom odlučiti, — unaprijed 
ga je odbijao Đuko. 

— • A što vi predložite, odbor će usvojiti ... Vi ste 
školovan čovjek i još k tome svećenik, — malo će 
nasrtljivo Karla. 

• — Ali za vas ne bih ni jedne riječi rekao. 

— Kako? — upita Karla, da mu razjasni svoj dvo- 
smislen odgovor. 

— Može li se svećenik zalagati za onoga, Ijoji pod- 
pomaže krivovjerce?! 

— Ne budite smiješni! — Karlin je glas zvonio 
začuđeno, a Đuko je uzalud tražio u njegovu debelom 
licu izražaj lukavosti. — To je posao, »kšeft, običan 

»kšeft« . . . Platiše mi lijepo svaki puta . . . Prije one 
njihove »mise« i poslije »mise« nešto se popilo, a- i 
dok je bila »misa« i propovijed, bilo je više naroda 
u birtiji nego pod njihovom čergom . . , Fino sam 

zaradio! 

Sada je Đuko njega pogledao začuđeno. 

— Ne bih ja nikad dao njima mjesta u poštenoj 
svojoj kući, pa i ja sam katolik ... Na dvorištu neka 
rade, što ih je volja, samo nek mi plate . . . Napraviše 
svoju čergu, — opetuje tu riječ htijući biti duhovit, 
tamo kod svinjea kao Cigani pod vrbom. 

. — Ali i dvorište je vaše, — ne da se Đuko. 

— Šta vi imate protiv toga? Tko je vama kao 
župn : ku učinio veću uslugu od mene? Narod kao 
narod voli novo. Čuo za novbvjerce, ja sam mu dao 
prilike, da to čudo vidi . . . Sad su ga vidjeli, »izgu- 
slirali«, pa će selo biti mimo barem za pedeset gđ- 
dina od novovjeraca ... A da toga nije bilo, koje- 
kakvi bi »filozofi« i dalje »vortučili«, pa bi imali 
brige i neprilika još godine i godine. 

Tako je govorio Karla s pođpunim mirom i uvje- 
renjem, da Đuko nije mogao naći nijedne riječi, ko- 
jom bi ga pobio, premda mu nije mogao dati pravo. 
I na sličan je način tekao dalje njihov razgovor, u 
kojem je Karla bez ikakva uzbudi van ja dokazivao 
Duki za se, da je i te kako važan čimbenik u selu, 
važniji nego župnik, bilježnik ili učitelj. 

— Tko je n. pr. protjerao Franju Judu iz sela? — 
reče među ostalim. — Stric Lovra i vi mogli bi pro- 
povijedati i propovijedati, koliko Vas volja, a on bi 
i danas još gulio selo i bili bi mu ljudi još i zahvalni, 
šlc im je davao povoljne zajmove, a samo radi toga, 
da ih što jače veže uz sebe . . . Kad sam se ja počeo 
širif’, vidio je, da mu nema više mjesta u selu, pa se 
kao pametan čovjek povukao. 

I preko volje morao mu svećenik dati pravo, bar 
u toj stvari, a' Karla nije ništa primao za zlo, što mu 
je Đuko sad qvo sad ono spočitnuo. A kad su se ra- 
stajali, vratio se birtaš na stvar, radi koje je zapravo 
došao i rekao: 

— A vi, ako hoćete, predložite u odboru, što sam 
v am rekao . . . Ako ne ćete, nikom ništa, mi ostajemo 
prijatelji, kakvi smo i bili. 

»Prijatelji!« — zamisli se Đuko u posljednju Kar- 
linu riječ. »Prijatelji smo bili, pa si mi napravio 
lijepe cipele, ali si ih i zaračunao!« — i mislio je na 
dalje svoje susrete s Karlom. U Varošu je vrijedio 
kao nikakav majstor, sklon — osim toga — piću. 
Oženio se sestrom majstora Vorosa, svoga kolege po 
zanatu i susjeda, Đukina negdašnjeg stanodavca, 
inače izučenu konobaricu. Do dolaska u Povirje to 
je bilo sve, što je znao o njemu. Tamo ga je zatekao 
kao birtaša i trgovca i već su se našli prvi dan nje- 
gova župnikovanja, kad je Đuko ostao bez objeda i 
gotovo cijelo popodne proveo u molitvi u crkvi. 

Bez jela do veće osjetio je jak glad. Kad je ispra- 
tio ujaka Luku, bilo mu je kasno, da se zaputi u Ja- 
page svojima na večeru, a jelo je jedna od prvotnih 
potreba čovjeka i treba joj udovoljiti. Nije se 
isplatilo filozofirati, da je župnik u bogatoj župi gla- 
dan, pa je Đuko pošao Suvarinima, premda mu je 
bilo vrlo neugodno, što će se možda sam morati po- 
zvati na večeru. 

Došavši do gostionice spazi Karla, koji je izašao 
na vrata, kao da ga je očekivao i izdaleka mu viknuo: 

— Kamo vi? 

— K vama, ako imate što za jelo, — bilo je re- 
čtno više od šale nego ozbiljno. 

— Za vas mora biti, — reče, a Duki bijaše taj 
čas drago, da se pitanje njegove večere nekako samo 
od sebe riješilo i da ne će nikom biti na nepriliku. 
Ipak nije ulazio, pa ga Karla morao izrično pozvati. 

— Izvolite samo . . . Nikoga nema, — dodao je još 
računajući, da ie svećeniku možda neugodno ući u 
gostionicu. Pogodio je, jer Duki zaista bijaše nepri- 
lično ući u birtiju, ali glad ga je ipak ugurao. 

— Nosi večeru, ženo! — vikne Karla s praga, a 
nakinđurena se Etelka, kako li mu se žena zvala, 
pojavi na jednim vratima ista onakva, kakvom ju je 
Đuko zapamtio, samo nešto starija. 


_____ Nemam ništa, — odgovori, ali vidjevši tko je 
gost doda odmah uslužno, — ali ću brzo nešto pri- 

r0 Govorila je liepo hrvatski i za čudo bez madžar- 
skog naglaska. 

A pile? — upita Karla. 




zarnotak. 

__ Spremljeno je za me . . . Idem sjutra u Varoš, 
ali čemu da čekate? — razjasni Duki i stane razma- 
tati papir. Dotle je njegova žena donijela tanjur, 
jedala, salatu i ostalo. A on je najprije raspolovio 
pečeno pile kao za se i za gosta, no kad je izrezao 
i raskidao svojim jastučastim prstima jednu polovicu, 
učinio je to i s drugom. 

— Nije onom, kom je određeno, nego. onom, kom 
je suđeno, — reče kao trgovac, koji se odriče najbo- 
lje robe, samo da zaradi, te ode po vino. I ono malo 
simpatija, što je Duki ostalo za nj, na te se riječi 
izgubi, jer sjutra će možda pojesti bud što, samo da 
pile unovči, a Slavonac daje vrijednost dobru jelu, 
pa makar bio i asketa, kao što je u malom i Đuko 
Budrović. 


Tetoši gospodskog gosta Karla, tetoši ga i njegova 
žena, a Duki je neugodno, jer vidi u njihovoj ljubez- 
ljivosti samo želju, da ga što bolje izrabe, pogotovu 
kad mu predložiše, da se stalno kod njih hrani. 

— To će vam biti najzgodnije, ako nikoga nemate, 
da vam kuha. — savjetovao ga Karla, koji se, kako 
je Đuko iz razgovora vidio, već točno uputio u sve 
njegove prilike kao trgovac o novoj mušteriji, koju 
bi htio zadobiti. Svećenik bijaše neodlučan, ali Karla 
ga je dalje navodio: 

— I doma bi vam mogli nositi, ali bolje bi vam 
bilo, da dolazite amo, manje bi brige imali i komot- 
nije vam je ... I za plaćanje ne bi bila preša. 

Đuko ga nije sasvim odbio, jer će možda ipak mo- 
rati prihvatiti njegov prijedlog, ali da se ne veže na 
njega, htjede platiti večeru. 

— Nije sile, — reče Karla, — a valjda kao stari] 
znanac možete jedamput biti moj gost. 

Radi te večere morao je sjutra doći u gostionicu na 
objed, jer mu nije bilo jasno, je li zaista bio Karlin 
gost ili će je ipak morati platiti. Slično je bilo s tim 
ručkom, jer mu Etelka »bez muža« nije mogla ništa 
reći, pa je došao i na večeru, a kad je jednom stao 
redovito dolaziti, ljutio se na se, što ga je Karla 
lijepo ulovio. No što je mogao? Jesti mora, a nema 
nikoga, da mu kuha. Kad je na koncu mjeseca tražio 
račun za cio mjesec, opet ga je Karla odbio. 

— Ima vremena, — reče mu, — znam ja, što je 
početak i ja sam počimao . . . Platit ćete već. 

Ostade tako Đuko njegov »koštar« skoro do zime 
i za to je vrijeme imao prilike, da ga upozna i da 
dozna^ njegovu »historiju«, kako sam reče. Oženivši 
se došao je na svoj temelj za cipelara i usput je na- 
bavljao od seljaka drvo za Franje Judina sina, koji 
se bio tu smjestio preko puta od svoga oca otvorivši 
trgovinu drva uglavnom novcem svoje žene, kćerke 
kućanice pokojnoga »bake-đede« bivšeg povirskog 
župnika. Mladom gospodinu bijaše pretijesno selo, 
pa mu je Karla dobro došao, da se može preseliti u 
grad. Malo zajmom, malo Etelkinim mirazom pre- [ 
kupi tu drvarsku radnju, a kad je sam počeo stjecati, « 
onda je »jedna hiljada sama drugu stvarala«. Čemu 
da se bavi zanatom, koji jedva za najnužnije nosi? 
Otvori točionicu, da mu i žena ima zanimanje, jer su 
bili bez djece. Ljudi počeli sve više dolaziti k njemu 
»kao svome«, a dobro mu došla nerodica šljiva kroz | 
nekoliko godina izastopc.e, gdje vinograda ionako 
Povirci već dugo zapravo nemaju. 

Mogao je točiti jeftinije, jer mu nije bilo baš do 
zarade, glavno je, da čovjek nije bez posla, a Franja 
Juda, da izbjegne njegovoj konkurenciji, najmi ga u 
svoju gostionicu. 

— Kad sam jednom tamo ušao, znao sam, da na- 
polje više ne ću, — samosvjesno naglasi Karla Đuki.J 

Tako je i bilo. Franja Juda ostario i oslabio, djeca 
mu se razmilila kojekuda, a bojeći se, da Karla ne 

64 




. . dućan otvorio, pogodi se s njime, iznajmi mi 
J? 1 'an i ode >>u mirov . inu<< * Poslije su se nagodili 
^Irla je danas vlasnik sveg njegova dobra i imanjć 

povirju. Doduše još ga tište osjetljivi dugovi i i 
banci i Franji Judi, ali on i žena još su mladi, pa ć< 
f taj teret prebaciti preko glave. 

1 Znate, čovjek nauči od Židova mnogo. Radeć: 

. trgujući s njima vidio sam, kako rade oni, pa zaštc 
ne bih tako i ja? Danas sam, hvala Bogu, gotovo sam 
svoj gospodar, a bude li zdravlja i snage, postat ću 
podpuno svoj i prije, nego što sam mislio. 

Tu je pripovijest čuo Đuko mnogo puta od Karle, 
kad bi u veće posjedili njih dvojica sami u onoj ma- 
loj sobici, u kojoj je Đuko stalno jeo i u koju bi pu- 
štao Karla samo najodabranije goste, i to rijetko. 
Tada bi on donio posebno vino, da Duku počasti i da 
koju i sam popije. Kasnije mu je pokazao svoje po- 
drume i vodio ga po svojim skladištima. Štogod su 
ljudi u selu imali za prodaju/ to je Karla kupovao, 
a što su trebali, mogli su — ukratko rečeno — kod 
njega kupiti. Što više u jednoj šupi bijahu naslagani 
mrtvački lijesovi. Od poroda do smrti sve je čovjek 
nalazio kod seoskog trgovca Karle, pa je Đuko mo- 
gac shvatiti, da je naglo obogatio«, pogotovu ako se 
uzmu u obzir prve godine iza rata, kad je Karla za- 
pravo »počeo« i kad su cijene naglo rasle. 

Pokazao mu sve svoje, ponosan na velik imutak, 
no ne toliko radi bogatstva, koliko što je u tom osje- 
ćao uspjeh svoga života, naime da je iz siromaha po- 
stao bogataš. 

— I kod svega toga, — tumačio je često Duki, — 
treba čovjek znati s ljudima. Moraš znati zaboraviti 
sebe. Ne smiješ biti ni ljut, niti se smiješ uvrijediti, 
pa makar ti tko, što učinio. Sa svakim dobar, na- 
smješljiv, susretljiv i svatko ti mora biti jednak: ono 
pijete, koje kupuje za dinar bombona moraš poslu- 
žiti jednako kao onog, od kojeg ćeš tisuće zaraditi . . . 
Eto u tome vam je tajna, koju sam naučio od trgo- 
vaca, a vi i svaki, koji hoće uspjeti, mora tako raditi: 
kiti svakom sluga, da svima budeš gospodar! 

Sluša Đuko i ne vjeruje i svaki put se iznova mo- 
rao uvjeravati, da je to istina, kad mu je Karla jedno> 
te isto razlagao, jer napokon zna, da je Karla bio si-, 
romak, a danas je taj imetak ipak njegov ili će bar- 
biti. 

— Još je jedno potrebno, što naši ljudi nemaju, a. 
to je škrtost i opreznost. Kad naš čovjek nešto stekne, f 
žuri se, da to potroši, a ja još i danas svaki dinar tri 
puta preko ruke premetnem, prije nego ga izdam.* 
Ako vjeruješ u se, ne smiješ vjerovati u prvi uspjeh. 

I još nešto, a što mi ljudi silno zamjeravaju: što pro- 
dati možeš sa zaradom, prodaj, pa ma i košulju, 
sa sebe! 

— Ali, Karla ... — Đuko ga jednom, htjede pitati. 

— Nijesam svršio, — prekine ga ovaj, — i točnost 
nada sve! . . . Gle, ova čašica vina, koju s vama pi- 
jem, ja ću je zabilježiti, kao da sam je prodao, a ide 
na moj trošak. Sam sebi je plaćam. Drugo je posao, 
drugo sam ja i ne smiju nam se kase pomiješati. 1 

— Lijepo! — pohvali ga taj puta Đuko, jer je za- 
boravio, da ga je htio nešto pitati. 

— I čovjek mora biti uvijek bistre pameti, osobito- 
kad radi ... Ja sam sklon piću i dugo sam se borio, 
dok sam se nadvladao. Dok radim, ni kapi ili rijetko- 
malenkost popijem, kad baš moram . . . Inače s vama 
i s kojim prijateljem na samu ja ću popiti, pa i na- 
piti 'se, ali odkad sam stekao sadašnju pamet, nije- 
sam još bio pijan, premda koji puta malo više po- 
pijem. 

— Ali Karla, — sjeti se Đuko namjeravanog pi- 
tanja, — čemu sve to, kad niko%a nemate? 

— Hm! — zamisli se malo. — To vam je valjda 
prkos ili nešto drugo u meni ... Vi znate, da smo mi 
Šokci svi više manje napržice. Sve kojekako, ali ka<f 
je Civut zasio na moj temelj, u meni se nešto okre- 
nulo. Prilika se pružila i ja nijesam mirovao, dok: 
ga nijesam istisnuo. Zašto da se on širi na četiri 
naša gruntišta? 

— Nijeste me možda razumjeli, što će vam taj: 
imutak? Kome ćete ga ostaviti? 

jj a to ne mislim . . . Mene sada veseli, da je 

• 0 dnosno da će biti moj, a možda me više raduje, 
Ha nije u nekrštenim rukama. Kako će biti kasnije. 

e znam, ali sam siguran, da će ostati u našim ruka- 
ma Starost je još daleko, imam dovoljno vremena, 
da o tom razmislim. Ali ostavio ga rođacima ili selu 
ili kakvom društvu, on će iza moje smrti biti ipak 
naš, kao što je sada moj! 

Karla udari šakom po stolu, istrusi čašu i ustane, 
te se uzhoda po sobici, kao da su ga naglo obuzele 
misli- 

Tako mi n. pr. vi dosađujete, da vam dam ra- 
čun? . . . Zašto? . . . Zar vi mpni ne platite dovoljno, 
što sa mnom sjedite, pa imam kome slobodno reći, 
što inače nikom ne govorim, i istodobno čuti koju 
pametnu riječ od inteligentna čovjeka?! ... Na koncu 
zar ja, Karla Ćurčijin, ne bih mogao prehraniti 
jednoga našega (jako naglasi prikloniv se Duki 
gotovo u lice) popa, koji ništa nema? Kad bi vi to 
primili, ja ne bih ni osjetio, a vama bi bilo silno 
pomoženo ... Znam ja, s čim ste došli u Povirje i 
da vam naši ljudi ništa ne daju, a to zato, što ste 
njihov, što ste naš. I molim vas, ne dolazite mi više 
s vašim računom! 

Jakog je čovjeka vino malo uhvatilo, a posljednje 
njegove riječi bijahu Duki neugodne, jer s kojim 
mu pravom Karla može besplatno ponuditi hranu? 
Možda mu i ne bi bilo toliko krivo, da nije sjećajući 
se prijašnjih razgovora s Karlom posumnjao u nje- 
govu namjeru, da ga možda ovim samo hoće obve- 
zati, pa ga moralno prisiliti za kakve usluge. Doći će 
blagoslov kuća. Stric Lovra nije blagosivao kuće 
konkubinaraca ni birtije, pa ni onda, kad ju je Karla 
preuzeo. Đuko se i u tom pogledu držap običaja, koji 
je njegov predšastnik bio uveo, pa se bojao, da je 
Karla možda samo zato tolik kavalir, da mu Đuko 
dođe s blagoslovom. 

Usprkos sviju Karlinih odbijanja Đuko je ipak 
pred zimu dobio račun. 

— Ako hoćete, možete platiti kasnije, kad vam 
bude lakše, kad ste baš navalili, da platite, ali meni 
bi bilo milije, kad bi smatrali, da ste sve vrijeme bili 
moj dragi gost, — rekao je Karla, a kad mu je Đuko 
sve isplatio, spremio je novac kao uvrijeđen. 

I baš radi toga, što mu je u ono vrijeme toliko o 
sebi pripovijedao, nije Đuko hi sada mogao biti na- 
cistu, da li Karla zaista nesebično misli raditi u orga- 
nizaciji stranke i pomoći ljudima i selu, ili je to samo ! 
nov način, kako bi ljude još jače uza se vezao i 
izrabljivao. 


XVII. 

Tek što je on izašao, a na vrata kuc, kuc i uđe 
snaš’ Tunja. Ne čekajući, ni da ga Đuko oslovi, a 
kamo li da ga ponudi sjesti, počne odmah kao izne- 
buha poput govornika, koji se boji uzbuđenja, te 
izdane, da njegova Verka istupa iz crkve. Sigurno 
ga je mnogo muke stajalo, dok je ušao u župni ured, 
a Bog zna, koliko je amo tamo. šetao, dok se konačno 
oslobodio, da uđe. Duki je bio tako bijesan i strašan, 
da bi ga jednostavno otjerao kao šugavca, da ga nije 
Karla pohodom sjetio svojedobnih savjeta, da sa sva- 
kim mora biti jednak. 

— Zašto? — kratko upita nastojeći silom biti mi- 
ran i po mogućnosti Ijubezan. 

— Duško hoće, da se može s njime vjenčati u nje- 
govoj crkvi. 

Duki zastane pamet. Ta pred nekoliko dana nosili 
su toga čovjeka na kolcu, pa on daje svoje jedino 
dijete onima, koji su ga onako osramotili i mučili? 
»Jesi li lud?« htio mu je reći, ali riječ mu nije mogla 
na usta, toliko se bio uzrujao. Tim ju ohrabri Đukina 
časovita šutnja, te se stane ispričavati, da predu- 
sretne Svećenikovim prekorima. 

— Jedinka nam je, a svakom je roditelju sreća dje- 
teta najpreča . . , Gdje bi ona u Povirju još mogla 
dobiti inžinira? 

Kakvog inžinira? 

Duško uči za to. 

U-či? — otegne Đuko nehotice tu riječ suste- 

žući gromove, koje bi sasuo na nj, da se nije naučio 
svladavati već prije, a pogotovu odkako mu je rekao 
Karla svoj način općenja s ljudima. — Pa koliko će 
to vas stajati, dok vam zet postane samostalan čo- 
v j e k? — rekne zatim, da ga sjeti na džep, kao što je 
to s Povircima učinio stric Lovra u nedavnoj propo- 
vijedi. 

— Što možemo drugo, — uzdahne snaš’ Tunja, 

kad ne može naći prema sebi? I vi ste me odbiK 

neki dan . . . 

— Što? — Đuko na po rikne ne htijući ga ni sada 
pravo razumjeti. Tunja ne ustukne, nego bestidno 
nastavi: 

— Ona zna svaki rad, gospodski kuhati zna, mlada 
je, pa što bi vam falilo? . . . 

Đuko skoči i uhvati za stolicu, tako je uzbuktjelo 
u njemu, ali je ne podigne, jer se otvoriše vrata i u 
sobu teturajući stupi zvonar, majstor Niks, koji je 
vjerojatno prisluškivao razgovor, te se pijano izdere 
na Tunju: 

— Što si nadolatio našeg gospodina, kao da je on 
palavorđa, kakav si ti! Ne će on tvoje crvenperke, 
dok sam ja tu. Nije on takav. On je misnik, on je 
neokaljano tijelo . . . 

Tunja uzmakne korak dva prema vratima kušajući 
ovo ili ono reći te se izgubi iza njih, a zvonar je za 
njim još koješta vikao. Zatim opet uđe, zatvori vrata 
za sobom, pa počne savjetovati Duku: 

— Nije to ništa sa ženama. Poslušajte mene kao 
starijega i, reći ćemo, inteligentna čovjeka. Kijamet 
je to s njima. 

Onda se stane češati i protezati, te govoriti više 
kao sam za sebe: 

— Ima šaku, tko bi rekao po njoj onako j slaboj. 
Mlatila me proštacem, kao da očiju nema. Je li im 
koja kost još čitava ili nije . . . Znate, velečasni, 
dobra je ona, ali me isprebijala . . . 

— Zašto pijete, majstore? 

— I u Rimu ga piju, zašto ne bih i ja? 

— Ali nijeste se morali opiti. 

— Od čega bi onda živio Karla Čurčijin? I njega 
je Bog stvorio. 

— Hajdete vi, majstore, kući, pa se ispavajte, — 
stane Đuko lijepo oko pijana čovjeka te ga tako 
istura iz kuće, a u njemu se miješalo uzbuđenje od 
malo prije s veselim raspoloženjem, jer taj cio maj- 
stor Niks bijaše i inače smiješan. Na placu stajaše 
Tunja među nekoliko osoba i razmahivao se s obje 
ruke, kao da nešto razlaže, a nekoliko derana udari 
u graju, kad je opazilo pijana zvonara. 

Đuko se vrati, a radoznalost ga prisili, da stane 
kod prozora, odakle je mogao iza zastora neprimije- 
ćen gledati, što se na placu dešava. Niks je galamio 
na derane teturajući i zastajkujući, a kad je došao 
do brvi, koja je vodila preko duboka jarka, stao je, 
kao da razmišlja, kud bi stao. Derani udare u viku: 

— Livo, majstore! . . . Livo, majstore! . . . 

Zvonar načini korak desno, onda korak dva lijevo 
i nađe se, koliko je dug i širok, u jarku. Okrene se 
u blatu dva puta, teškom se mukom izvuče iz jarka, 
a s njega se sve cijedilo. Sada i Tunjini subesjednici 
svrate pažnju na zvonara, a on udari ravno preko 
placa dosta sigurno, kao da ga nesuđena kupka otri- 
jeznila, prema oružničkoj postaji, valjda da tuži de- 
rane. Duga kuća netom okrečena sjala je od bjeline, 
a Niks se prilijepi na jedan prozor, pa na drugi i tako 
redom na svih pet ostavivši pod svakim svoju sliku 
na bijelom zidu. 


XVIII. 

Dok je Đuko promatrao, što se dešavalo- vani, go- 
tovo ga sasvim ostavilo uzbuđenje, te je počeo mimo 
misliti o onom, što je toga dana doživio. Zar je mo- 
guće, da je Tunja tako*pokvaren, da je svoju kćerku 
nudio njemu, svećeniku? Ne može pravo vjerovati 

« ko ali vjerojatno, da ga je dobro razumio. I kad 
uspio kod »popa«, okrenuo se prvom »gospodi- 
pa ma da mu kći treba ostaviti i vjeru svojih 
n t u ac ’ a . Duki stala pamet, ali tako je, to su činjenice, 
° on ipak- ne može svega shvatiti. Zar je Tunja zaista 
? gubio sve muško i čovječje u sebi, pa dopušta (ako 
zna), da mu se žena sa svakim spliće, pa i s nedo- 
raslim deranima, kako je Đuko čuo, a s krvi svojom, 
naime s kćeri, postupa kao s nekim predmetom, koji 
• e na prodaju? Nemoguće, a ipak je tako! Tek nešto, 
kao da mu je malo moglo razjasniti cijelu stvar 
s Duškom. 

Dok je Tim ja ono uzmicao, kad se na nj okomio 
majstor Niks, u nepovezanim je rečenicama spomi- 
njao svoju ženu i koješta drugo, a Đuko je slušajući 
obojicu jasno razumio samo jedno: 

— Ima moć on (budući njegov zet) . . . Ubili bi oni 
(oružnici) mene, da njega nije bilo. 

»Kukavičluk ili zahvalnost!« — sjekne Đukinim 
mozgom, ali bilo što, Tunja je Tunja, no selo je njega 
izabralo predsjednikom! On je bio i crkveni otac, a 
moguće i općinski odbornik! Ovo dvoje posljednje i 
nije toliko važno, jer za tutora ga je mogao predlo- 
žiti pređašnji župnik, a za odbornika upravna vlast, 
ali tko će biti predsjednik mjesne organizacije, odlu- 
čivali su sami ljudi. U tom je sva težina pitanja, u 
tom je sva strahota. Jer nije li možda svaki Povirac 
više ili manje takav, kakav je on, a Povirje i cijela 
župa mjesto od ljudi, kakvima je Đuko zamišljao 
naše seljake, sastoji od množine ovakvih Tunja? 

Mraz oblije mladog svećenika i on se ushoda po 
svom uredu, kao da se hoće Ugrijati, a domisao mu 
tražila razjašnjenje. Dvadeset i dva jutra zemlje 
ima Tunja, dobre, plodne naše zemlje, u tome je 
možda rješenje. Žena, on i jedino dijete živu ko- 
motno na tome, pomalo se gospode, pa možda je to, 
što izdiže Tunju, da ga uvažavaju? Njegova Verka, 
razmaženo derle, trebala je ići na škole, da postane 
»ličnik, koji ljude liči«, kako joj je izvelika dosudila 
n jena mati Kaj a predajući je u zavod časnim sestra- 

ma, koje su imale također i građansku školu, ne 
davši se prolupiti. što se tom školom postiže. Među. 
tim Verka nije uzdržala u školi ni do prve sjednice 
Plakala je kao mnoga djeca, kad ostave prvi puta ro- 
diteljski dom, ali dok se druga utješe i nekako snađu,' 
ona se nije mogla snaći, pa je pobjegla i zaputili 
se nekud u svijet misleći, da ide kući. Oružnici j e 
slučajno sreli i vratili sestrama, a kad ju je Kaju 
nakon toga dovela kući, nije nasmogla riječi, kojima 
bi dovoljno nagrdila »rđave sestrice«, koje da su 
njeno »dite mučile glađu i tako ga osramotile« (da 
su oružnici vodili Verku). 


Pametni se ljudi pitali, zašto druga djeca tamo ne 
umiru od glada, zašto vole časne sestre i zašto svi 
koji mogu, povjeravaju njima svoje kćeri, ali dakako 
Kaju to rnjesu pitali, jer ona bi ostala kod svoga. 
Međutim Verka, kad je jednom obukla »gospodsko« 
nije vise na še uzimala seljačkoga i tako je dočekala' 
svoje djevojaštvo, a da nije ostala jedno, ni postala 


. ^P. a k n J ene bluze i haljine, koje je šivala seoska 
švelja, pogospodiše i njene roditelje. Smatrahu se 
sami nešto višim, nego ostali seljaci, a selo kao selo, 
ljudi u duši blagi daju svakom ono, što hoće da ima. 
Tako je sebi nekako rastumačio Đuko Tunjin polo- 
žaj i »ugled« u Povirju, a pogled u provaliju, koja je 
zjapila pred njegovim duševnim okom, potrese ga: 
selo ne cijeni više one velike vrednote^ koje su nekad 
još u doba njegova djetinjstva bile osnovica cijelog 
njegovog života. 

Iz te dobe zabio se Duki živo jedan događaj u pa- 
met i nikada ga nije mogao zaboraviti. Bio je onda 
od kojih pet godina, moguće godinu dana stariji ili 
mlađi, ali svakako u dobi, iz koje djetetu ostaju 
zauvijek doživljaji u pameti. Mati je nešto mijesila, 
a pokojna Babura švrljala po sobi. Najednom stara 
žena stane gledajući kroz prozor i napravi na sebi 
velik sveti križ, kao da hoće odvratiti od sebe strašno 
zio. Bara pogleda također kroz prozor i šnebita učini 
brašnjavim tukama. Obje žene progovoriše go- 

tovo u isti čas s najvećom prepasti i gnušanjem: 
»Pogazila sveti sakramenat!« — Jedna je žena iz Po- 
virja ostavila svoga muža i selila stvari nekom sta- 
rijem momku u Japage. 

Dvije se dobre duše sablazniše i sablaznio se mnogi 
u cijeloj župi, a otac toga momka istjerao je sina iz 
kuće, pa se morao s tom ženom zabiti pod šumu na 
stan prezren i ostavljen od sviju i od svojih najbli- 
žih, koji su osjećali, da im je načinio neoprostivu 
sramotu. Danas je priležnik Franja Šimin odbornik 
stranke^ što više bio je i crkveni tutor, a njegova 
Ruža »žena ko žena« kao i sve ostale, što živu sa svo- 
jim vjenčanim drugovima. 

Pa i taj majstor Niks, sjetio se Đuko na nj, jer ga 
je maločas vidio, kako ga oružnici onako blatna vode 
prema općini, pijanac, jedno ništa, pa prakatur. Upo- 
znao ga već na dan svoga »vjenčanja« s crkvom, kad 
je bilo (što bi se reklo) »primanje« u župnom dvoru, 
kad su došli svi viđeni j i ljudi, da mu se predstave i 
upoznaju se s njime. 

— Ja sam Martin Popić, majstor Niks, — reče 
Duki pružajući mu ruku za čudo posve »na tašte«, 
t. j. podpuno trijezan, — obrtnik zanata, koji izu- 
mire, naime jedini lončar u župi. 

Ljudi su odmah predložili Duki, da ga uzme za 
zvonara, jer se već više godina nitko iz sela ne će 
te »časti« primiti, budući da im »nije sila«. Kako je 
stricu Lovri ipak bila »sila«, da netko zvoni, odredio 
je, da pojedine kuće vrše redom tu službu, kao što 
ljudi za redom idu na noćnu stražu. Kad je došao 
novi svećenik, pružila se selu prilika, da se riješi 
toga tereta. 

— Ja sam Popić, vi ste pop, bez zamjere reći ćemo, 
pa spadamo obadva u crkvu, — podkrijepio je maj- 
stor Niks svoju molbu i prijedlog sela. 

Od tada on zvoni, a da li u podne i na večer sat 
prije ili kasnije, ljudima je svejedno, glavno je, da 
je točan u jutro (onda je jedino sigurno trijezan), 
jer se po zvonu mnogi ravnaju, da ustaju i idu na 
posao. Kad on ne može ili ne će, povuče nekoliko 

puta za uže, da »red prođe«, njegova žena ili starije 
dijete. Đuko muku muči, što u tome nema reda, ali 
evo već tri godine, da ne može naći drugoga zvonara. 
Kad mu je ipak uspjelo uvjeriti, da pijanac čovjek 
ne spada u crkvenu dvorbu, te tražio, da ljudi opet 
redare kao zadnjih godina za prijašnjeg župnika, 
odbili ga s riječima: 

— I on je čovjek, mora od nečega živjeti . . . 


XIX. 

Đuko je tek toliko sretan, da mu majstor Niks nije 
i u kuću zasio. Naime kad se hranio u gostionici, 
predlagao je zvonar, da ga uzme u kuću, pa će mu 
njegova žena kuhati i dvoriti ga. Đuko bijaše ipak 
oprezan, pa ga odbije, jer da se lončarija ne može 
otvoriti u župnom dvoru i dvorištu. No majstbr sve- 
jedno nije prestajao uvjeravati župnika, da nije 
zgodno, što jede kod Karle, tamo dolaze pijanci itd. 
Đuko se dakako ne bi na to obazirao, da nije bio i 
sam približnoga mišljenja i da, ga nije Karla svojom 
kavalirštinom ni ne sluteći toga zapravo tjerao. 

Đuko je bio prisiljen, da se hrani u birtiji, jer jesti 
mora, a tko da mu kuha? Tražio je, raspitivao se, ali 
pogodne osobe nije mogao dobiti, a izučenog kuhara 
ili tako nešto nije imao na što dovesti, kad je bilo pi- 
tanje, osobito u početku, da li će mu prihodi dosta- 
jati i za samu njegovu osobu. Tada je Đuko prvi put, 
osjetio, kako je kojiput teško riješiti pitanje i ovako 
prvotne potrebe. Ta mu briga bijaše najteža, jer je 
bio na nju najmanje naučan. Dotada su se zapravo 
drugi brinuli za njega, pa je imao ili više ili manje, 
odnosno bolje ili lošije. Kao đak je doduše i glado- 
vao, no to bijaše samo oskudica. Sada je morao čak 
i misliti, gdje će jesti i kako će se prehraniti. 

Osim toga morao je, štono riječ, i kuću kućiti. Mo- 
rao je voditi brigu za svaku malenkost u kući i oko 
nje, u dvorištu, u vrtu, a imao je i pola jutra njive, 
te nekakav šljivik, koji je počeo izdavati. Trebao je 

odlučiti, da li će se šljive posjeći i nove zasaditi ili 
ć e se što drugo učiniti sa zemljištem. 

Naoko sve to skupa ne bijaše ništa, no za Duku 
bijaše preteški teret. On je dosada živio samo za 
više u životu, a o ovakvim brigama nije gotovo imao 
ni pojma. Sada mu je n. pr. dolazilo pitanje, da li je 
bolje, da jedna vješalica, koja je pala s natrulog zida, 
bude pričvršćena na ovo ili ono mjesto. O tome se 
morao čak posavjetovati s crkvenjakom ili s kim 
drugim, a ako vješalica nije stajala ni na odabranom 
mjestu, nastajala su nova pitanja dok se možda tek 
nakon nekoliko dana nije i to pitanje konačno rije- 
šilo. Ali vješalica bijaše sitnica prema drugim stva- 
rima, koje je donosila velika kuća i gospodarstvo, pa 
ma da je bilo maleno. 

Đuko je tada spoznao,- kako množina sitnih mate- 
rijalnih briga može zauzeti čovjeka, i gotovo sve nje- 
govo zanimanje privezati uza se. Nije tu pitanje 
samo, recimo, jela, nego toliko toga, što dotada nije 
gotovo ni opažao: je li pometeno, jesu li podovi ori- 
bani, tamo je paučina, ondje prašina i t. d., moglo 
bi se nabrojiti na tisuće takvih sitnica i u kući i van 
nje kao i u crkvi, koje je morao držati u vidu, i koje 
su sada svraćale i morale svraćati njegovu pažnju. 

I živući tako tri godine u selu među ljudima počeo 
je koješta shvaćati, čemu prije nije pridavao ni 
pažnje, a kamo li važnosti, i kroz to je počeo drugim 
očima promatrati svoje ljude. Oni su ratari, a 
obradba zemlje ima toliko raznolikosti, da je kadra 
zauzeti čitava čovjeka. Oni proizvode hranu, bez koje 
ne može biti ni jedan živ stvor. Zar je čudo onda, 
da se nesvjesno i svjesno osjećaju višim, boljim ili 
bar važnijima od ostalih ljudi? Gospodin je seljaku 
na ruglo isto kao i Ciganin. 

Ali kao što obrtnik živi sav u svom obrtu, pa vri- 
jednost čovjeka prosuđuje po proizvodima svoga za- 
nata, tako i seljak isto prosuđuje vrijednost ljudi po 
svom proizvodu, hrani, makar o pojedincu ili staležu 
imao ne znam kakvo mišljenje. On zato često zavidi 
gospodi i ona su mu neke vrsti ideal, jer misli, da se 

bolje hrane od njega. Tako i Gena uzima u kuću tu- 
đinca, jer je mislila, da oni bolje jedu od šokaca, a 
iz istih se razloga ispeo čak i snaž’ Tunja iznad dru- 

g ih u selu, jer svaki dan ima mrsa na stolu. Dakako i 
votom čovjeka i naroda ne upravlja jedan, nego j 
mnogo na razne načine spletenih i povezanih čimbe- I 
nika, a od vremena do vremena dođe jedan ili drugi S 
jače do izražaja i čovjek, koji to zapazi, drži, da je ■ 
ono glavno, pače i jedino, što je odlučno za neku po- I 
javu u životu ili sudbinu pojedinca, odnosno skupine J 
ljudi. 

Đuko je ostavši sam onog dana nakon Tunjina i 
Niksova odlaska to sve uviđao, pa je ispoređivao j 
dalje sve ono, čega se sjetio, te je došao do jednakog I 
zaključka. Već prvih dana dolazio mu njegov otac i 1 
prigovarao mu: 

— Sinko, ne budi takav. Svi govore, da si škrt. I 
Ne miješaš se ni s kim. Ne smije čovjek biti samo- 
živ! 

Bartol je vjerovao tim ogovaranjima, jer mu Đuko I 
dotada nije ništa dao, ništa kupio, a kamo li »na- I 
kitio« svoje sestre ili čak podigao štagalj, premda je f 
tri godine svećenik, doduše samo kapelan, a onda I 
vjeroučitelj i to u Varošu, dakle u gradu. Nijesu ga 
svi jesno oklevetali ni oni, koji su njegovu ocu doušili ] 
tobožnju sinovu škrtost, jer Đuko je upravitelj bo- 
gate župe, pa misle, da mora i on biti bogat. Ne pita 
nitko, da li on zaista ima, ali svatko predpostavlja, 
da mora imati, — ta cijelo je selo vidjelo, koliko je 
bogatstvo bilo izveženo na dvadeset kola, kad je stric 
Lovra selio, a gdje ga je stekao, ako ne na župi, iako 
•te ina^e bio čovjek lake i otvorene ruke, premda nije 
bio rasipnik. 

I kasnije je dolazio otac, ali s novim prigovorom: j 
— Nije u redu, da se hraniš u_birtiji. To nije mje- I 
sto uopće za pristojna čovje ka, a kamo li za misnika. j 
Govorio je, što je mislilo selo i što govori majstor j 
Niks, ali ovaj je mislio na sebe, a Bartol ipak u 
prvom redu na ugled sina. Dakako da se ta stvar i 
njega osobno ticala, jer je Đuko njegov sin, pa nje- 

v a sjena pada na cijelo koljeno, a on, Bartol, osim 
toga ima još jednu kćer za udaju i maloga sina, ko- 
iega će nekad trebati ženiti. I nikakvim se Đukinim 
razlozima nije dao osoliti, da drugačije ne može biti. 

Ne znam ja, sine, kako je to tvoje, samo vidim, 

<j a je kod drugih drugačije, — konačno je rekao i 
jedva je nekako pristao, da Mara, najmlađa njegova 
Jcćerka, dođe bratu. Đuko je to spomenuo roditeljima 
još onu večer, kad je iz Varoša došao u Japage, da 
preuzme župu, ali Bartol nije nikako htio ni čuti o 
tome, jer tko će mu čuvati svinje, kad Mara ode u 
Povirje? Pero, najmlađe dijete, koje se rodilo na dan 
Đukine mlade mise, bijaše 1 još nejačak. Istom tada, 
t. j. pred zimu, kad nije bilo više poljskih poslova, 
popustio je Bartol, da Mara ide bratu, pa je ovaj mo- 
gao odkazati Karlu. 


XX. 

Tako je to curče od šestnaest godina dospjelo u 
povirski župni dvor. Isprva se nećkala da ide bratu, 
onda je jedva dočekala, jer Bog zna, kako je ona sebi 
zamišljala, da će joj biti tamo. No već se drugi, treći 
dan htjela vratiti doma. Nešto je raditi mogla i nešto 
je znala kuhati, ali jedno i drugo je mogla raditi 
kao pomoć majci, a još nije dorasla, da sama bude 
samostalna kućanica. 

Imao je Đuko kubure s njome, ali kako da sebi 
pomogne? Ona ga voli, ona je dobra, hoće da radi, 
ali gonti za kućom i napokon ne zna, neuputna je, 
pa kako da zamijeni odraslu ženu, i to još u gospod- 
skoj kući. Nanča, Svabica, izrađena žena pijanca 
majstora Niksa, pomagala joj, učila je, a i zamijenila 
bi je, kad bi se Mara sjetila, da ode u Japage pače 
i na nekoliko dana. K toj je neprilici došlo i to, što 
je Bartol odmah rekao, da će Mara moći ostati u 
Povirju samo do proljeća. Cim počne paša, morat će 
natrag, a dotle neka sebi Đuko nekoga nađe ili neka 
se pobrine za se, kako zna. 

Međutim se desilo neočekivano: na proljeće dobila 
Mara volju, da ostane u Povirju. Otac je nekoliko 

puta dolazio po nju, ali ona se najednom ne da i 2 
župnoga dvora. Odlanulo Duki, što mu je ta briga 
spala s vrata, ali kod Mare je nastala još jedna pro- 
mjena. Nekada je zamišljena, onda opet vesela i za- 
nemaruje posao. Nije to njoj ništa, ako se brat vrati 
sa sprovoda ili drugog posla, a nije pospremano ili 
ručak nepristavljen, premda je već skoro podne. I 
uvijek je na odišku. Za čas je nestane i zadrži se 
negdje, a kad se vrati, sva je zajapurena, kao da je 
velik put pretrčala, i onda postane razgovorljiva, 
samo brblja i brblja. 

Brat bi je grdio, ali kako može, kad je ona tako 
draga. Sitna je i mala kao pravi iznesak, ali samo za 
Gilfovu i Budrovu formu, jer su oni svi veliki, pa 
se i ona čini uzrasnijom, nego što je uistinu bila. 
Oči joj nasmješljive, a kosa nije baš crna, nego više 
kestenjasta, a ona sama mila i krhka kao staklo. Zar 
s njom može biti čovjek strog? Kad se Đuko malo 
na nju »naljuti«, ona se najprije nasmije, pa je evo 
kod brata, da odmah zaplače. Malo je utješi, a ona 
oko njega, pa cvrkiiće kao bezbrižna ptičica. Prisloni 
se na nj, malo se mazi, a jedna lijepa riječ, pa je 
opet, kakva je i bila: mazna, brižna, radina i 
»ozbiljna«. 

U raznim svojim neprilikama i nevoljama, što ih 
je Đuko imao prve godine svoga župnikovanja, ona 
mu bijaše jedina prava razonoda i radi toga mu je 
više vrijedila, nego sve njeno »kućanstvo«. Ona bi- 
jaše osim toga i poučljiva, pa je rado sve primala, 
što bi joj brat rekao. Molila je prije dolaska bratu 
onako i onoliko, kako je u roditeljskoj kući naučila: 
u jutro i na večer duge molitve, na zvono pozdrav 
Gospi te prije jela, a za ljubav bratu i poslije jela. 
Povrh toga bi zimi u veče redovito, a i inače često 
zajedno izmolili sve molitve, što se mole u večer u 
Budrovoj kući. No brat ju je naučio još razne po- 
božnosti i ona je rado od njega primala te pouke, 
samo bi ipak nedjeljom zanemarila misu, ako je brat 
ne bi upozorio. 

još se ne kitim, — ispričavala bi bratu tu svoju 

nemarnost, no napokon je shvatila, da svaki kršća- 
nin mora u nedjelju i blagdane ići na misu, jer je to 
cr kvena zapovijed. Ali na češću se ispovijed nije ni- 
kako dala. Brat joj je predlagao, da će joj pozvati 
kojeg svećenika iz susjedstva ili će je nekamo po- 
slati, da se ispovijeda, no ona se bezazleno odapinjala 
riječima: 

— Sto ću ispovijedati? 

I zaista kad bi brat iza rešetke u ispovjedaonici 
prepoznao njen glas, nasmijao bi se, kad bi smio, što 
ona sve ispovijeda i što smatra grijehom. 

Divna je duša ta Mara! Ali što je ljeto jače napre- 
dovalo, to je ona postajala ćuđljivija. Nešto bi pre- 
više postala zamišljena, onda bez prelaza naglo ve- 
sela. Gubila se sve duže nekud od kuće i zanemari- 
vala često i najpreče poslove, ali da se povrati u Ja- 
page, ni čuti više. Nanča je postajala sve potrebnija 
u župnom dvoru, a Đuko je sve to gledao i pitao se. 
što je zapravo Mari i kuda vodi to njeno ponašanje? 

Napokon je došao i kolovoz, a Mara, kad se vrati 
iza štaglja, donese u krilu lješnjaka i nudi ih bratu. 
Iza nesuđenog šljivika nalazi se velika župnikova 
livada i ono pola jutra oranice, a oko svega toga 
grmlje izmiješano lijeskom. Nije ništa upadno, da 
djevojče ide brati lješnjake, ali iza župnikovog je 
grunta povirski hatar, a na njemu je davno ispust. 
Kad se Đuko na to sjetio, počeo ju je uhađati. Iz 
daljine bi od štaglja vidio, da stoji ili švrlja po 
grmlju, a nakon nekog bi se vremena vraćala zgri- 
zajući zdravim svojim zubima mlade lješnjake. 

Sve mu je to postalo malo sumnjivo. Jednom ju je 
pustio, da dođe do grmlja, a onda je on zašao po 
strani, te krijuckajući se, da ga prerano ne opazi, 
došao gotovo do nje. S nekim razgovara, a u krilu 
su joj sigurno lješnjaci. Izašao je na čistac, ali ona 
ga ne vidi, tako se s nekim, koji je u grmlju, zapri- 
povijedala. Najednom se rastavi lišće, muški šešir 
pade na zemlju, a iz granja se pojavi kudrava mom- 
kova glava, crna kao u Ciganina. Lišće se jače uzbiba, 

nekoliko suhih šiba pukne pod nečijim krokom, a 
stričević Franje Simina stvori se pred Marom. Qči 
joj zasja ju, sve biće zatrepti, momak ispružio glavu, 
a ne zna, kud bi s očima. Nešto si reknu, Mara po- 
nikne i malo se okrene. Kad je podigla glavu, spazi j 
brata te radosno klikne: 

— Baja! 

Momak se pod vi je i sav zapožaren iščezne u grmlju. 
Mara upilji oči za njim, a kad ga nije više vidjela," 
sva se sretna okrene bratu i iz sve duše uvjerena 
rekne: 

— Zar nije lijep! 

»O luda ženska glavo, što si našla na tom žuto- 
kl junom čupavcu?« rekao bi joj Đuko. Ali zašto da 
je možda ražalosti? Uostalom da joj je i htio reći, ne 
bi dospio, jer Mara se požurila, da hvali momče: 

— I dobar je. Već mi je punu drvenku lješnjaka 
nabrao. Za Božić će mama imati od čega praviti 
» muška c one«. 

Govoreći to na prekid zgrizala je lješnjake i neko- 1 
liko je jezgri pružila bratu na dlanu. 

— Fini su kao »friško« mlijeko! 

Svježi su lješnjaci dobri, ali Đuko zna, da Mari 
ne može više nikako biti opstanka u župnom domu. 
Uostalom Nanča je tamo već potpuno zagospodarila, 
Mara baš i nije potrebna. Falit će Duki sestrin 1 
cvrkut, njena ćudljivost, a najviše ona sama, ali 
oprez nije na odmet . . . Sutra, prekosutra natukne 1 
I°j_ nešto, da je kod kuće trebaju, vrševina je već j 
počela. Ona se odapirala, ali brat joj dokazuje, da 
kod vršidbe na konjima treba svijeta, a kad to prođe, ] 
vratit će se ona opet. 

Nije se dala, no Đuko je udesio, da je Bartol kao j 
sam došao kolima po nju, no Mara se nije htjela ni 
esoliti. 

~ Seko, ti si već djevojka, vrijeme ti je, da se 
kitiš. Nanča ti ne bi znala pletenicu namjestiti, ona 
je Svabica, — kao posljednje upotrijebio je Đuko 
lukavost. 

l dukate ću dobiti, — razveseli se Mara i po- 
pipa se po vratu. 

Kupit će ti već tvoj baja! 

Na te Đukine riječi sva radosna sjedne u kola, a 
kad se putem u Japage iza plota pomolila iznenada 
kudrava crna glava, dugo mu je mahala Mara rukom. 

Odsada će Nanča držati u redu župni dvor, kuhati 
kod svoje kuće za Duku i donositi mu gotovo jelo 
kao težaku, samo on mora davati »materijal«. A kad 
se sve sporazumješe i pogodiše, pohvali majstor Niks 
Duku riječima: 

'Tako je pravo i, reći ćemo, u redu! I starim 

jć ndšim misnicima spremao i kuhao prakatur (zvo- 
nar), jer pod župnikovim krovom nema mjesta ni- 
kojoj ženskoj glavi. 


XXI. 

Već preko dvije godine živi Đuko s Niksovima u 
dvije kuće u zajedničkom kućanstvu. Marna Nanča 
drži mu dvor u redu i gotovo redovito mu donosi 
jelo tri puta na dan, a koliko odnese »materijala«, 
tko će voditi o tome računa. Sto dobije za malo lukno 
mesa, sira, .pilića sve se to pomalo »potroši«, a od 
onog desetka metara žitka jedva da što preteče. Duki 
se čini nevjerojatnim, da to on sve pojede, ali što se 
razumije u to, a i Niksove je Bog stvorio, da živu, pa 
nek im je blagoslovljeno. Tako misli on, no otac je 
njegov drugačijeg mišljenja. 

Izravno i neizravno mu je to nekoliko puta rekao, 
a jedne je nedjelje iza mise došao k njemu i zasio, 
da se baš o tome s njime porazgovori. 

— Sine, kako ti to gospodariš? — počne iza kako 
ga je nakon objeda Nanča podvorila crnom kavom. 
Tri godine si župnik u bogatoj župi, a mi tako rekući 
ni krajcare od tebe ni jesmo vidjeli. 

— Sto ćeš . . . — .Đuko htjede, da mu obrazloži, no 
Bartol se požuri, da mu dokaže, da on zapravo ništa 
ne traži od njega, te ga prekine: 

— Nijesmo mi spali na tvoje, ali sramota nam j e 
velika, i naša i tvoja . . . Evo onaj pisar u općini, 
jedno ništa, pa ogradio ocu avliju zgradama, a što 
si ti nafna učinio? Kupio si sestri samo onaj dukatić 
jedini, što ga ima pod vratom, a toliko te je dvorila! 
I obećao si . . . 

Okrene se po sobi, pa proslijedi: 

— I sam ništa nemaš . . . Sto si odnio od nas, to je 
još tu, samo su ove stolice nove. 

— Vidi se, kako mi je dobro — odgovori Đuko 
njegovim jezikom, a time uglavnom i završi njihov 
razgovor, koji zapravo nije trebao ni započinjati, jer 
otac i sin ostadoše svaki pri svome. 

Otac je otišao snužden, jer bijaše uvjeren, da sin 
nije ponio u svijet iz roditeljskog doma njegova 
duha. Vjerovao je, da Đuko možda nije mogao steći, 
kad je bio kapelan, ali je mislio, da je na župi mo- 
gao ipak nešto privrijediti, kad mu dva sela nose. 
Bartol zna, da nose, ali ne zna kako i kpliko, ali 
misli, da se i pomalo nosi, kroz tri se godine ipak 
dalo nešto steći. Eto i on, kad se odijelio od brata, 
nije gotovo ništa imao, no bio je čuvaran, pa je da- 
nas po imetku bolji u svom selu. Ako Đuko nije 
s ničim počeo, sada bi ipak mogao imati, da se skrbi, 
ovako je upravo na sramotu i svojima i čitavoj župi. 

Tako misli Bartol, a sigurno tako misle i drugi. 
Osjeća to Đuko, premda mu nitko nikada osim oca 
nije u lice ništa spočitnuo. Napose seoska inteligen- 
cija mora imati o njemu loše mišljenje, jer niti ga 
pozivaju niti mu dolaze. Prve godine čestitali su mu 
bar blagdane, ali kad se jednom otuđiše od njega, 
on je ostao sam. Pokušavao je koji puta smiješati se 
s njima. Ali ako komu dođe, vidi, da mu nema mjesta 
tamo, a ako koga pozove, taj je obično našao izliku, 
da mu ne dođe. 

Jedino mu je u prvo vrijeme bio Hinko vjeran, ali 
- n .iega je odbio od sebe. Taj njegov gotovo vršnjak, 
kod čije je majke stanovao kao učenik prvog razreda 
gimnazije, ne svršivši ništa spao je na tanke grane 
i dospio za općinskog pisara u Povirju. Još je imao 

ne što zemlje u Japagama, pa se i uz malu plaću dalo 
Živjeti. On je dolazio po nekoliko puta tjedno Duki 
večerom na razgovor i znao bi dugo ostati. Ne samo 
veza iz djetinjstva nego i nešto drugo, nešto kao 
sažaljenje, koje je budila Hinkova pojava, činilo je, 
da Duki bijaše mio svaki njegov dolazak. Za godina, 
što se nijesu vidjeli otanjio se i protegao. Lice mu 
bijaše pepeljasto bez mladenačke svježine. Odavao 
je izgled bolesnika, koji se otima svome udesu, a 
kakvo mu je zaista bilo zdravlje, nije mogao skriti, 
jer . ga izdavao mukli kašalj. 

Karla se nije lijepo izražavao o Hinku i nazivao 
ga rakijašem. 

— Meni je svejedno, što on pije, — govorio bi 
birtaš, — pače i u korist mi je, ali nije u redu, da 
kao općinski službenik rakijom počne i dovrši dan. 
Po četiri pet puta dnevno dođe po svoj poiić (dva 
decilitra). 

Inače bijaše ugodan u društvu. Razgovorljiv, a 
lijepa glasa i pun pjesama nije nikad bio dosadan, 
pića je pak prilično mogao podnijeti. U razgovoru 
nije mogao nitko pred njega, premda ne bijaše na- 
metljiv. Đuko je htio na njega djelovati, ali svi su 
njihovi sastanci na samo i u društvu s Karlom ispali 
tđko, da jednostavno nije mogao doći u priliku, da ga 
savjetuje. 

Bijaše neženja i nije krio, da u pogledu odnosa 
prema drugom spolu nije svetac. Doduše isprva je 
bio u razgovoru s Dukom sustezljiv s izjavama glede 
toga, ali kasnije postade posve otvoren. A ono malo, 
što je govorio o tome, nije bilo razvratno hvalisanje 
seoskog bećara, nego više kao da se u povjerenju 
htio potužiti prijatelju. Đuko se kod tih njegovih 
saopćenja činio, kao da ga nije čuo. 

Jedne večeri, kad su izredali svoje uspomene i 
istužili se jedan drugome na prilike i neprilike, 
Hinko nije ni to ispustio. Đuko je kao uvijek, kad 
je Hinko to spominjao, šutio. No ovaj mu se prikuči 
gotovo do lica te mu povjerljivo šapne: 

— Radi toga ne moraš ići izvan sela, — reče i 
počne mu nabrajati neke snaše i djevojke. — I ti si 
čovjek kao i mi svi drugi, — završi. 

Đuko se već nije mogao uzdržati jasno uvidjevši, 
što o njemu drži prijatelj, pa plane, ustane i rekne 
najodlučnije: 

— S tim mi nemoj više dolaziti! 

Hinko se najednom nađe u nemaloj neprilici, jer 
nije očekivao, da će Đuko na njegov povjerljivi do- 
bronamjerni savjet ovako uzvratiti. Digne se, ne- 
odlučno malo postoji, uzme svoj šešir i polako izađe. 

— Oprosti, — reče već na vratima i još doda neku 
ispriku, koje Đuko nije razumio. 

Pola se godine ni jesu sastali, a kad su od Hinka 
po Duku poslali, bio je on pred zadnjim časovima.. 
Hinkova ispovijed bijaše tako skrušena i toliko is- 
krena, da je Duku potresla, ganula i razveselila. 
Hinko kao da je jedva dočekao ovaj čas, u koji će- 
moći muški otvoreno priznati svoje grijehe i zablude- 
života zastupniku Vječne Dobrote, koju je toliko 
puta^ nesmiljeno i gadno uvrijedio, te dobiti od Nje 
oprošten je, a da više ne će imati prilike sagriješiti. 

Kad je Đuko iza sakramenata sio kod njega, da mu 
svojim prisućem koliko-toliko olakša tešku boljeticu, 
kojoj više lijeka nema, tužio mu se prijatelj: 

. ^o je i moglo biti od mene? Od oca sam bašti- 
nio slabu volju i sklonost piću, koje ga je rano spra- 
vilo pod zemlju. Mati mi je htjela biti narodna i mo- 
derna. Napin jala se uvijek nekakvim gospodstvom, 
a bila je tek obična švelja. Splela se s Brankom i kao 
starija žena rodila mu dijete, da ga prisili na vjen- 
čanje. Oslobodio je se njenom smrću, a meni je 
ostavila sramotu i rano izgubljeni stid. 

Govorio je, kao da polaže sam sebi račun, a ne da 
svoje objeduje. Na prekide je nastavljao govor, i sebe 
je osuđivao radi mnogo koječega . . . Sjutradan mu 
je Đuko zaklopio oči, a nad grobom mu održao po- 
smrtno slovo. 

Otada je Đuko ostao posve sam ne očikajući, da će 
u itko doci, osim službeno. Jednom na godinu oti- 

84 


gao bi ovome ili onome prijatelju svećeniku u goste, 
& i njemu bi po jedamput godišnje došao Joza, na- 
zvani Ripa, drug iz bogoslovije. Jedino ga Roko ne bi 
iznevjerio, pa je iznalazio prilike, da dođe u Povirje 
i da se koji sat zadrži kod brata. 


XXII. 

Odkako ga je ono toga ljeta Bartol snužden ostavio, 
nije mu se više navraćao, pa ni u nedjelju, kad bi se 
vraćao kući sa službe Božje. Đuko je zaključio, da 
mu je otac uvrijeđen, pa mu je bilo žao pogotovu, 
što ni Roko nije dolazio. Htio je već poručiti po 
brata, ali ga jednoga dana već pred Gospojinu izne- 
nadi Anka. 

— Sjedni, snašo, — ponudi je razveseljen i izvadi 
iz ormara slatkiša, kojih je uvijek nešto imao u pri- 
pravi za ovakve goste. — Kako doma? — ljubezno 
je upita. — Vi kao da ste zaboravili na me. 

— Briga i posao, — skrbno mu odgovori. — Seka 
se na god kiti. 

Duki se malo smrači, jer mu se Ankine riječi uči- 
ni še prekorom. Rokovo, god u Japagama za koji je 
dan, a kad se djevojka kiti, trebaju svi iz familije 
svoje doprinijeti. Valjda ga na to Anka hoće podsje- 
titi. Bude mu krivo, da mu baš ta blaga duša spoči- 
tava. Dok je tako mislio, ona je izvadila iz torbice 
nešto umotano, a kad je razvila papir, na njemu se 
pokazala divna zlatom vezena šamija od modra bar- 
šuna. Uzme je i dršćućom je rukom stavi pred sve- 
ćenika, a oči joj se zamutiše vlagom. Donijela ju je, 
da je kao žrtvu svoje mladosti prikaže crkvi. 

— čemu, snašo, to? 

— Seka treba dukate, — odgovori s velikim pri- 
jegorom (ona će joj dati svoje) te pogleda po šamiji, 
koju je Đuko nehotice uzeo i razastro po stolu. Bila 
je gotovo nova, jer je se Anka još nije nanosila bila, 
pa kako da ne bi žalila za njom?! Milovala ju je 
okom i pogledom prošla od grane do grane po sjaj- 

nome još svježem zlatu, dok nije prešla po cijelom 
vezu, koji je sama izvezla iglicom po nacrtu strica 
Lovre, koji je on sastavio prema šamiji čak svoje 
bake, a suze joj zasjaše. Ona ih obriše uglom žutare 
na glavi, a Duki se jako ražali, pa reče toplo: 

— Uzmi je, snašo, natrag. Bog ne traži tolike žrtve 
od tebe, još si mlada. 

— Sto će mi uz moje troje dječice? — izgovori 
svjesno i smirena spremi papir u torbicu. 

Kako Đuko da nagradi toliku požrtvovnost? Ona 
misli na svoju zaovu, misli na svoju djecu i Bogu 
prinosi najljepši ukras svoje mladosti, jer kad skine 
dukate i metne maramu na glavu, nije više snaša 
nego žena. Nema joj više mjesta u veselju mladeži, 
nego ima samo brige i terete, koji tište svaku se- 
ljačku ženu, a da nema nikakve odmjene za to do 
konca svoga života. Đuko prijeđe rukom po baršunu 
i zlatu meko i nježno, kao da miluje glavicu neja- 
ceta, te smisli jedno, što joj odmah saopći: 

— Napravit ću od tog plašt za ciborij, znaš, za 
kalez, u kojem se čuva pričest, — pobliže joj rastu- 
tnaci da ga bolje razumije. 

. 5e J 0 ** n ^j e dogodilo! — ona će iznenađena 
i najednom silno vesela. 

— Tvoja će šamija zaogrtati Tijelo dragog našeg 
Isuskrsta, seko, — rekne joj nježno kao brat najmi- 
lijoj sestri, — jer si dobra i pobožna. Budi uvijek 
takva. ■ 

Uzme šamiju i ovije je oko svoje ruke, da vidi, 
kako ce se isčinjavati na ciboriju, a ona uplete svoje 
ženske prste oko nje, da je naredi kao plašt i da vidi, 
kako ce se prekrojiti. 

— Baš kao da je za to i skrojena, — klikne, kad 
je sve razvidjela potpuno sretna, jer gdje joj u duši 
može biti i trun tuge, kad je tako odlikovana 
7" Je di ! Daj pokušaj bar! — nutkao je Đuko slat- 
x j e , spremio šamiju, ali nije njoj ni do 
, k. lh stvari, kad joj se srce ispunilo neslućenom 
533?!, pa , se , na J ed nom raspričala, što je Mara sve 
dobila i kako ce se obući na Rokovo. Na sebe je posve 

zaboravila. Njoj je sada u pameti samo muževa 
sestra i Uživa, što je dobila lijepo ruho, kao što se 
nekad veselila, kad se i ona sama prvi put nakitila, 
da može doći pred oltar među djevojke. I ponosna 
j e . Seka će imati i dukate, cio niz, a te joj je ona 
dala, pa je tako digla ugled kuće i svojte. 

Konačno je na neprestano Đukino nuđenje uzela 
par slatkiša, ali ne, da ih pojede, nego da ih ponese 
svojim mališanima i djeveru Peri, dječarcu od pet, 
Šest godina. 

— Sve spremi i ponesi, da ih od mene razveseliš 
. — reče joj Đuko i sjeti se prvih jesenskih malina, 
koje su tek počele zreti u njegovu vrtu. Nađoše ne- 
kakav lončić i pođu u bašču. Anka se obradovala 
krupnim, sočnim jagodama i nije mogla biti, da ih 
sama ne kuša, te ih oduševljeno pohvali veseleći se, 
kako će istom djeci prijati. Poi$pravljala je tiči vi- 
sokog graha, što ih je vjetar isprevaljivao, i savje- 
tovala Duku, što bi trebalo raditi u povrtnjaku. Mo- 
rala je vidjeti sve: i zgrade, koje se batale, i šljivik, 
u kojemu prorijeđene šljive jedna za drugom sahnu, 
i župnu njivu s onih nekoliko krstova slaba ječma, 
te napokon veliku livadu, koja se poslije koševine 
opet zazelenila i prostrla se pred njima kao ogroman 
odgodnji ponjavac, na kojemu djevojke i snaše u 
nedjelju u crkvi kleče. 

— Hoće li biti otave? — pita se Anka. — Dado 
kaže, da je livada dobra, — dodala je sud svoga 
svekra, a i Bartol može biti s livadom zadovoljan, 
jer mu daje godišnje oko sedam vozova sijena, jedini 
prihod, što ga dosada ima stalno od svog najstarijeg 
sina. 

Napokon je Anka ostavila djevera. On ju je ispra- 
tio do uličnih vrata i malo zastao, da je pogledom 
odprati. Ona se okrenula i stala. Stavilo ju je tutu- 
kanje samovoza. Malo podalje igrao je na ulici maj- 
stor Niks i pijanim glasom pjevao. 

— Što je, majstore? — Đuko će mu s neugodom 
poslije ovih lijepo provedenih časova. 

— Možda će me uzeti za čauša, — govorio je ple- 
šući uzdignutih ruku i raširenih prstiju, a na Đukin 
upitni pogled odgovori: 

— Svatovi su Tunjine kćeri, zar ne vidite? 

U drugom samovozu opazi Đuko snaš’ Tunju i 
Kaju, kako su se izvelika ukočili u civilnom odijelu. 

— Luda čovjeka, reći ćemo, - — rekne majstor Niks, 
kad je prestao plesati i došao do Duke. — Prepisao 
sve na zeta i kćer, a još nijesu ni vjenčani. 

— Nek je svakog čuda na svijetu, — javila se 
Anka užasnuta, — kažu, da se ni vjenčati ne će. 


XXIII. 

— Čovjek je on . . . Pravi čovjek, taj Duško, — 
do veče je vikao majstor Niks selom i nije mogao, 
da i župnika ne obavijesti o tom svome »reći ćemo, 
saznanju«. 

— Alj, majstore, kako to sad govorite, a prije . . .? 
— htio ga je Đuko prekoriti, no Niks ga prekine: 

— Sto je pravo, pravo je! Oružničku postaju okre- 
čio sam. I pravo je, da sam je okrečio, kad sam je 
unakazio. Ali, reći ćemo, nije u redu, da sjedim u 
zatvoru, a oružnici me htjeli strpati u »bajbok« . . . 
I da nije bilo Duška, sjedio bih ja. 

S pijanim čovjekom ilema razgovora, pa da ga se 
riješi, rekne mu, da će sjutra s njime o tom govoriti. 
Iako je bio više nego supijan, zvonar je shvatio, da 
ga Đuko tjera. Uvrijeđen izlane: 

— Svi ste vi protiv njega, a on je čovjek. Po- 
mogne, koga pomoći može . . . Spasio je Tunju, spasio 
mene i poštuje svoj zakon i vjeru, a nije kao drugi, 
reći ćemo, kao vaš stric . . . 

Svećenik ga začuđeno pogleda. 

Ocu vašem svaka čast, ali Ivša je novovjerac. 

Novovjerac? — još će više začuđen Đuko. 

Da, da! — smatao je dalje još koješto zvonar 
o Đukinu stricu, da uvodi novu vjeru i da su on i 
njegovi bili na misi u birtiji. Kad je ipak konačno 

ostavio Duku, ovaj je pomislio, da Niks ima ipak 
možda pravo, samo da njegovi od njega kriju. Zato 
je htio tu stvar izvidjeti. Na Rokovo će biti misa u 
japagama, pa će biti prilike i za to. 

Rano su došli po njega na taj dan, a kad je ušao 
u roditeljski dom, nađe Maru, gdje sjedi na niskom 
tronošku nasred sobe, a oko nje Bara i Anka pune 
ruke posla. Nije čudo, treba joj prvi put djevojački 
narediti kosu. Anka je zaovi već prije pripremila i 
uredila pletenicu, koju je sama kao djevojka nosila, 
a koja je bila spletena od kose njene majke. Sad su 
obje ženske vijećale, kako da joj narede šiške naime, 
da li da budu nadignute ili da u uskim viticama budu 
poslagane jedna uz drugu. Kušaju jedno, kušaju 
drugo, da vide, što će joj bolje stajati licu. Nije šala, 
prvi put izlazi pred svijet kao djevojka, mora sve 
biti, da ne može biti bolje. Bara je protiv vitica, jer 
to je kao u Prikrajki, a Mara je Posavka. 

Taj ih je posao toliko Zauzeo, da se na Duku nijesu 
gotovo ni obazirale. Bara ga je samo kao usput po- 
nudila, da sjedne, a Anka mu je na brzu ruku pro- 
strla čistu maramu na jednu stolicu. Mara ne bijaše 
još ni gotova, kad je došao Marko, stričev unuk, 
momče koju godinu mlađe od Mare, da seku povede, 
jer nema rođenog brata prema svojoj dobi. Marko, 
Iljin sin, bijaše jedinak u stričevoj kući, jer je sta- 
riji mu brat Pero umro u djetinjoj dobi, a stric mu 
Aco, koji se sa svojom ženom poput divljaka zabio 
na stan, nije uopće imao poroda. 

Dečkić bijaše cio momak, uzrastan kao pravi Bu- 
drov. fino izdjelan, da ga je bila milota gledati. Siške 
iroški priljubljene na čelo do sraštenih obrva isticale 
su napržito oko. Kad ga pogledaš, i voliš ga i strah 
te od njega. 

— Hvaljen Isus! — pozdravio je ušavši te stao, 
da sve samosvi jesno promatra oko sebe. 

— Kako dida? — upita Đuko. 

— Puši, — kratko reče Marko, kao da je u toj 
riječi sadržano sve i da nema ništa više reći. 

— Je li zdrav? — ne da mu se Đuko, pa pita dalje. 

— Vuče se nekako, — jednako kao prije odgo- 
vara momak. 

— Idem ga prigledati, — reče Đuko te pođe 
k stricu, da u razgovoru s njime dpčeka svoje vri- 
jeme do mise. Izlazeći još jednom pogleda lijepoga 
Marka, a neka ga crna slutnja prožme bojazni kao 
od velike nesreće. Oči im se sastanu, krupne crne 
oči Budrove i Đuko ponese taj Markov pogled za- 
uvijek u uspomeni, jer tih očiju živih nikad više 
vidio nije. 

Zatekao je Ivšinu snahu, kako nekom drži prodiku. 
Još nesknađena pravo, nešto je ljuta te govori, go- 
vori, da je ni razumjeti ne možeš. Spazivši Duku 
zastane te mu se ispriča: 

— Puši kao odžak, a ja pravim masnicu. 

Povede ga u sobu, gdje je na stolu bilo razvi to 

kvasno tijesto, a svuda brašnjavo i mirisalo po dimu 
zelenog domaćeg kržaka. Dok je brisala klupu uz 
stol, da Duku ponudi sjesti, upita ovaj, gdje je stric. 

— Dado! — zovne snaha jedamput, drugi put. Kad 
se ni na treću nije javio, pođe, da ga dovede, a Đuko 
za njom. 

Ivša je stajao uz prozor na ulicu u komori uz 
»kuću« (kuhinju s ognjištem), koja nije bila ni smoč- 
nica, niti je čemu služila, nego su se u nju metale 
stvari, koje ni jesu imale nigdje mjesta u kući, a tre- 
bale su biti pri ruci. Nekad je to bila sobica jedine 
Ivšine kćeri, jednooke Age, i još nije -bio zazidan 
prozorak u veliku sobu, kroz koji je otac mogao pa- 
ziti na kćer. I krevet je njezin tu. Na njemu noć 
provodi Ivša sred te razne ropotarije. 

— Lijepo, da si došao! — rekne Ivša bez ikakvog 
čuvstva, kad je opazio Duku. 

— Ajdete u sobu, — pozove ih snaha. 

Nama je dobro i tu . . . Ti mijesi samo svoju 
masnicu, — odgovori joj svekar ne pokazujući ničim, 
niti da se ljuti, niti da prigovara. Ona donese dvije 
stolice i ostavi ih same, a Ivša ne htjede sjesti. 

_ Čekam, dok prođe Mara, da vidim, kako se na- 
hitite, — reče i cmulio je dalje svoj kržak uvijen u 
novinski papir. 

Kad ga je posljednji put vidio Đuko? Ne sjeća se, 
a li od onda se znatno postarao, omršavio, otanjio se 
i kao produžio. Ništa na njem ne vidiš osim glave 
valjkaste kao velika kravska repa, obraštene neobri- 
janom sijedom bradom i zapuštenih brkova. Jedino 
je lijepo na njoj, doduše prorijeđena, ali fina Budro- 
va kosa. 

Đuko izvadi kutiju cigareta, kojih je, premda ne- 
pušač, uvijek imao uza se, da koga ponudi i pruži je 
stricu. 


— Slabo je to za mene, — odkloni dar, — to je 
kao slama. Već ako mi hoćeš ljubav učiniti, pošalji 
mi duhana za lulu i nemoj kupovati papiriće. Naj- 
bolje volim umotati u obični papir. 

— Kako, čičo? — upita sinovac, pošto je sio. 

— Noge me izdale, inače bi dobro bilo, samo mi 
je kubura za duhan. lijo se boji finanaca, pa ga ne 
da saditi. Ako se tko smiluje, pa mi pošalje skretanj 
kržaka, dobro, inače ne pušim, jer se na krumpirov 
list ne mogu priučiti, a novaca ne dobivam. 

Ražalio bi se Duki čovjek već u šezdesetoj, da je 
i tuđ ovako zanemaren, a kamo li ne rođeni. Duha- 
nit će ga, odluči, pa ga čitavog pogleda. Na njemu 
odijelo klimavo, košulja masna, a oči mutne i upa- 
ljene. I bos je bio, a nokti mu na nogama prerasli do 
veličine papaka u praseta. 

— Nitko mi ih ne će da obreže, a sam ne mogu, — 
postiđeno rekne Ivša, kad je vidio, da su Đukine oči 
na njegovim nožnim prstima. Đuko izvadi džepni no- 
žić, pa mu ih uredi. 

— Hvala, — reče ovaj, kad je sinovac bio gotov 
i poprati tu riječ zahvaljivanjima, kao da mu je uči- 
nio veliku stvar. 

Đuko je slušao njegov suhi glas i pitao se, je li to 
onaj čovjek velik i krupan, kakvog ga je upamtio 
još iz maloći? Ništa od onoga, čega se sjeća, jer stric 
je ruševina, a ne čovjek! I govori, kao da ga se ništa 


91 


na svijetu ne tiče, nego riječi mu cure bez zvuka iz 
njega sad brže, sad sporije, da na čas prestanu kao 
suh pijesak iz oštećene posude. Sluša ga i žali Đuko, 
jer je čuo od svojih, da ga sin i snaha ne poštuju! 
Ona ga pače ne će ni da krpa, niti da mu rublje pere, 
pa on to sam čini ili Bara, kad joj uspije primorati 
ga, da joj to ipak dopusti. Postao je Ivša potepalo u 
kući, odkad je spao s nogu, da se jedva miče, a Đuko 
se pita, nije li to kazna Božja za sve ono, što je Bara 
prepatila, kad joj je djever bio glava kuće u za- 
druzi? Pomišlja Đuko na to i ne usudi se to zaključiti. 

»Čudak je čiča«, često je čuo od brata Roke, a 
takav je postao odonda, odkada je Aga, njegova me- 
zimica, pobjegla sa slugom Hercegovcem bez vjen- 
čanja i očeva blagoslova. Otada se povukao u ovu 
ropotarnicu trajući dane uglavnom u njoj kao odba- 
čena stvar. 

— I pobožao se, — govorili Duki njegovi. — Uvi- 
jek ima knjigu kod sebe, čita je, tumači drugima, a 
ne će da jede mesa. 

Đuko bi htio s njime razgovarati. Ali o čemu? . . . 
Da ga tješi? Da s njim o Bogu govori? Spazi na po- 
stelji poveliku crnu knjigu i posegne za njom. 

— Sveto Pismo, — rekne Ivša i u oku mu se javi 
neki plam po prviput danas, — samo nitko ne drži 
do njega. 

Svećenik prolista knjigu. Po istrošenim se listovi- 
ma vidi, da je mnogo čitana. Bio je Vukov prijevod 
u izdanju Britskog biblijskog društva. 

— To mi ne smijemo čitati, — reče Đuko, da počne 
razgovor. 

— Ni vi popovi ne držite do svete knjige, a ni 
onaj, što je kod Karle misu čitao. 

— Ciča! - — izusti svećenik shvativši tek sada, za- 
što je Niks rekao, da je i Ivša novovjerac. — Ja ću 
ti dati novu knjigu, ova je već trošna, — požurio je 
Đuko kao u nekom strahu, da mu ponudi drugu 
knjigu, koju smije čitati. Mislio je sarajevsko evan- 
đelje uvezano u kožu. Ivša ga malo Sumnjičavo po- 
gleda i prozbori glasom kao patrijarh: 

od Boga je sve, bez Boga ništa, — zatim na- 
stavi citirati razne izreke, koje je zapamtio iz svoje 
}cnjig e neprestanim čitanjem. Iz toga je Đuko uvidio, 
da je Ivša negdje govorio s adventistima i njihovu 
nauku pobrkao s onim, što je o vjeri još u školi na- 
učio. Od njih je sigurno dobio i ovo Sv. Pismo. Ras- 
pravljati s njime nije imalo smisla, no u svom je 
stricu našao Đuko dušu, koja hlepti za Bogom, a pre- 
puštena je sama sebi, pa luta, jer nema nikoga, da 
je vodi. Zato je Ivša i dospio u birtiju na misu, kao 
što šu možda s istih razloga i mnogi tamo išli. Ta mu 
je spoznaja bila toliko važna, da se, dok je stric dalje 
svoje govorio, zamislio o njoj. Nije važno — kako 
mu je svojedobno govorio pop Vinca — propovije- 
dati onima, koji dolaze u crkvu, nego treba naći na- 
čina, kako će se poučiti oni, koji ne dolaze. Trebalo 
bi ići od kuće do kuće, u polja, na njive, pa i u go- 
stionice zaći, svagdje, gdje se skupljaju ljudi i go- 
voriti im, kao što su apostoli pješice išli od mjesta 
do mjesta, od grada do grada i tražili ljude. 

To su bile sve Vincine misli, ali u njima je mnogo 
istine, jer u našim selima sjedi svećenik među lju- 
dima, a ipak je često vrlo daleko od njih. 


XXIV. 

Đuko odlučuje, da nešto učini. Sto, još ne zna, ali 
mu se nejasno kao iz magle ukazuje novi put u radu, 
kojim treba poći, a on će i poći njim. Zvonce ga opo- 
mene, da treba ići na dužnost, uzme stričevu knjigu, 
pozdravi se s njime i obeća mu, da će ga još danas 
pohoditi. 

Prolazeći kraj stričeve kuće vidio je njegovo lice 
na prozoru malo nasmijano, kako ga namigivanjem 
na nešto upozoruje. Bila je Mara, koja je sitno cup- 
kala škripavim cipelama sva u novom ruhu ponosna 
kao paunica, ali s malom neprilikom u oku, jer još 
nije priviknuta, što je nakićena. Uz nju ide Marko 
pokroviteljski samosvjestan, što vodi seku i bećarski 

naherenog šešira mjeri narod i koliju, što dolazi na 
god. Tim je toliko zauzet, da nije ni vidio Duke. 
Ovaj uostalom nije ni gledao na nj, jer pažnju su 
mu privukla ona dva momka, što malo izdaljega su- 
stopice slijede Maru. 

Je li moguće? To su Tunjo i Franjo, njegovi orlovi. 

— I vi ste tu! — drago im reče, a Tunjo obori oči 
i pocrveni, kao da je u zlu ulovljen. Noga mu se o 
nogu nesigurno zaplete, a Đuko se začudi, što je 
momku, da se najednom smeo. 

— čestitam, velečasni, — iza njih se javi zvučan 
mlad glas. 

— To si ti, rođače? Ja sam tebi baja, a ne vele- 
časni, — veselo rekne Stipi, unuku djeda Mike Su- 
varina, svršenom pravniku, s kojim se inače rijetko 
vidjevao, premda mu je bio pomoćnik kod orlova, 
kad bi se našao u Povirju. — A što mi to čestitaš? 

— Čudo ste napravili. 

— Valjda napravio, — ispravi ga Đuko, da mu 
kaže ti, kako su si negda govorili. 

— Ja sam se kao đak mučio, da nešto stvorim u 
selu, ali ništa. A vi, odnosno ti, ako hoćeš, uspio si 
kao nitko u okolici. 

— Kako? ... Sto? ... — upita Đuko ne razumije- 
vajući ga. 

— Pa ti tvoji orlovi! 

— Sve je to slabo, — Đuko će ne iz skromnosti, 
nego uvjereno. 

— Počeci su, nema još nigdje na selu idealne orga- 
nizacije, a u našoj je okolici uopće nema osim u 
Povirju. 

— Jedno ništa. 

— Skupio si mladež. Upisao si je bar i nekoliko 
odgojio, pa što hoćeš više? Ta dva tvoja orla, — po- 
kaže glavom na Tunju i Franju, — čovjek bi ih 
poljubio! 

Stipo nije smogao druge riječi, kako bi jasnije 
prikazao svoje oduševljenje s njima. 

— To je moj zanat! — rekne Đuko kao u šali, ali 
veliku istinu. 

Idući prema kapelici mislio je o tome, što je ro- 
đaku rekao i sve se više osvjedočavao, da ima pravo. 
Stipo se nekoliko godina mučio, ali mu nije uspjelo, 
<ia ni to načini, što je on učinio, premda je kao se- 
ljanin imao sve uvjete za uspjeh, jer sve ljude i mla- 
diće zna i pozna. Đuko ih je ipak koliko-toliko sku- 
pio, premda je po mišljenju Poviraca bio »istom tko« 
i »nekakav Buđrov«. Zašto? . . . Svećenik je, a Stipo 
je laik. I Gršo i Kurjak, profesori bogoslovije, često 
su govorili bogoslovima, da svećenik ima poseban 
položaj u ljudskom društvu kao posrednik između 
ljudi i Boga, koji mu daje posebne milosti za rad oko 
spasa duša. Zato će i loš svećenik u toj stvari prije 
uspjeti nego i najbolji laik, samo ako se zdušno 
preda poslu. 

Nešto ispovijedi, propovijed i misa ne umoriše 
mladog svećenika, pa je u dobrom raspoloženju do- 
šao svojima. Skupilo se po običaju dosta rođaka, 
jedino ne bješe djeda Mike Suvarina, koji se po 
Stipi ispričao svojom staračkom slabošću . . . Zdra- 
vice, razgovor kao uvijek na godu, pa vrijeme prođe 
brzo, osobito u domu, gdje si među svojima, koji te 
vole, tetoše i nježe, napose poslije duge osami jeno- 
sti, u kakvoj je Đuko mjesecima živio. 

Iza objeda se miješali rođaci i znanci. Polaze od 
onih, kod kojih su bili na ručku, drugoj rodbini, da 
se vide, porazgovore i da tko šta ne zamjeri. I Fra- 
nja Simin smatrao je dužnošću, da dođe u Bartolovu 
kuću, jer odkako je njegov stričević zapazio Maru, 
malo se i on kao svoji s Budrovima. 

— Kad ćemo u svatove? — Đuko će njemu, iza- 
kako je malo posjedio. — Navještaj je već davno 
prošao. 

— Ne da se moja ni osoliti, — odgovori mu ne- 
prilično i malo pecnut. 

— Kako ti je volja, ali znaj, što može biti . . . Za- 
veo si crkvu u bludnju, rugaš joj se na neki način, a 
za čim to stoji, pitaj bilježnika ili koga drugog. Mo- 
gao bi odsjediti i koja tri mjeseca ... — Rekao mu 
je Đuko malo i oštro i malo šaljivo, te ustao odmah, 

da mu tim pokaže, kako mu nije milo njegovo 
društvo. 

— Ta nemojte, velečasni, — molio ga Franja, ali 
svećenik se nije dao ustaviti, jer bi tako i tako još 
otišao do strica. Pođe u snašinu sobicu, gdje su bile 
njegove stvari, htijući tamo potražiti Zagodin prije- 
vod Sv. Pisma, iz kojega je danas čitao poslanicu i 
evanđelje. Došao je naime do zaključka, da je ta 
knjiga bolja za strica od sarajevskog izdanja, jer će 
se njemu bolje sviđati poslanice, nego samo evan- . 
đelje, u kojemu su u prvom redu događaji, a ne to- 
liko pouke. 

U sobici nađe Anku, kako je razmetnula svoje 
odgodnje ponjavce, pa između njih odabira u dvo- 
uimici, koji će izabrati. 

— Sto radiš to, snašo? 

— Gledam ponjavce, koje ćeš ponijeti. 

— Što će oni meni? 

— Nemaš čestita stolnjaka, a vidjela sam na stolu 
u gospodskim kućama vezene seljačke ponjavce, pa 
najbolje, da sam izabereš . . . 

— A ti? — upita Đuko. 

— Meni više ne trebaju. Od danas se brojim že- 
nom, pa imam za se ovaj, — reče i pokaže mu jedan 
sauno obrubljen prandžama, ali neizvezen. 

— Dušo draga, ako trebam stolnjak, ja ću sebi 
kupiti. 

— Nemoj, baćo, — slatko mu rekne,- — znamo mi, 
Roko i ja, da si ti puka sirotinja, iako to drugi ne 
vjeruju. 

Što da rekne tolikoj dobroti i tko bi srca imao, da 
je odbije? 

— Hvala, seko! — potapša je lako po ramenu. — 
Uzet ću, što sama za mene odrediš. 

Izašavši iz kuće pođe malo do kola, koje se nesme- 
tano raširilo na utvaju između dva niza japaških 
kuća. Tamburaši prestanu, kad su njega spazili, no 
on dade znak, da samo nastave, nek se mladež veseli. 
Kolo povije dalje. Muški na jednoj, ženske na drugoj 
strani. One cifrasto tapkaju, a momci bekrijski po- 

skakuju i svi se tresu cijelim tijelom, da im igra či- 
tavo biće. Bez pjesme nema igre,, pa neki tanki, go- 
tovo dječji glas povede: 

»Diko moja, ne igraj kraj mene, 

Već spram mene, pa gledaj u mene.« 

Zašto baš sada zapjevaše to? Đuko pogleda po 
kolu, pa primijeti, kako se Franjo kao lola smješka 
te pogledava sad u njega sad kraj sebe u druga 
Tunju, uz kojega se uhvatio stričević Franje Šimina. 
Još nije shvatio, a kad je vidio prema njima Maru, 
kako je sretna i ujedno stidna, razumio je Franju, 
što je za svog druga htio reći Mari i njezinu bratu, 
jer on je poveo pjesmu. Đuko mu se nasmiješi, 
mahne mu rukom, pa da se Tunjo i Mara možda ne 
zastide od njega, pođe do strica. 

Našao ga je, gdje sjedi na sanduku u svojoj ropo- 
tarnici gledajući preda se nemajući svoje knjige, đa 
iz nje čita. 

— Koliko si ti sretan, što ti Bog nevolje šalje, 
znaš li ti to, čičo? — rekne mu Đuko spustivši se do 
njega. Upaljene se oči bez izražaja ustave na sinovcu. 
— Star si, nemoćan si i bolest te pritišće. Bog te 
jako odlikuje i nagrađuje. 

— Sinko, kako to može biti? 

— Jer Bog nas nije stvorio za raj ovdje na zemlji, 
nego za nebo. 

— Toga nema u Svetom Pismu, — suho reče 
starac. 

— Jer ti čitaš Stari Zavjet, u kojemu se često 
govori o nagradama na ovom svijetu. Isukrst ga je 
upotpunio Novim Zavjetom, pa sam ti ga donio, da 
imaš što čitati. 

Stric uzme očale, otvori knjigu i stane sricati: 
»Nije moje kraljevstvo od ovoga svijeta.« 

— Eto vidiš, to kaže dragi Spasitelj. I On je na 
ovoj zemlji patio i trpio, a trpjeti je htio. Bio je 
Bog, pa je mogao udesiti svoj život na zemlji, kako 
je htio. 




Starčeva je duša upijala svaku riječ, koju je Duka 
izgovorio, a drhtava mu je ruka pobožno okretala list 
po list, dok je sinovca slušao. 

— Na Maslinskoj je gori molio: »Oče, ako je mo- 
guće, neka me mine ova čaša, ali neka bude tvoja,, 
a ne moja vohja.« i u tom nam je primjer dao. Štogod 
nas snašlo u životu, da snašlo, od Boga je, a On zna 
najbolje, zašto nam što šalje ... I Job je patio . . . 

Dalje je govorio Đuko ni ne sluteći, kako je po- 
trebno, da baš danas tako govori stricu, a kad se 
5 njime opraštao, rekao mu ovaj: 

— Da je meni tako tko prije govorio! . . . 

• Poslije večemjice obašao je Đuko rođake i poznate* 
i morao je pomno paziti, da koga ne ispusti i kojim 
će redom komu u pohode, da se tko ne uvrijedi. 
Obašavši rođake i kumove navratio se čiči Jaki, kao 
dobrom prijatelju i svojti Budrove kuće. Tu je mi- 
slio malo zasjesti, dok dođe red, da se vrati u Po- 
virje. Kroz prozor se vidjelo kolo kao iz svake kuće 
u Japagama, osim kojima smeta škola. Da vidi kolo, 
Đuko nije sio u pročelje, kamo ga ponudiše. I dok 
se s domaćima pomalo razgovarao, spazi, da se kola 
najednom zbilo u klupko. Znao je, što je: najprije 
svađa, a onda tučnjava. Spazi, kako je netko otrčaa 
do plota uz nečiju kuću i stao čupati kolac. 

Đuko i Jakini muški istrčfe, te vidješe, kako netko 
sred vike i’ krika, u skupini momaka nesmiljeno la- 
mata kolcem, a poslije nekog vremena pobježe među 
svijet, koji je također bježao. 

Na ledini, gdje je bilo čas prije kolo, nađoše Marka, 
Ivšina unuka, u zadnjim trzajima među nekolika 
mladih ljudi, koji su se uzalud trudili, da ga povrate 
životu. Đuko klekne do momka i stane mu vikati u 
uho: 

— Marko, ja sam . . . stric Đuko . . . Pokaj se za 
grijehe, da te odriješim. 

Zatim mu dade uvjetno odrješenje. 

Tako je svršio te godine god u Japagama, a mladi 
Markov život bijaše žrtva, kojoj se Đuko već davno 
nadao, no nije ni slutio, da će je dati njegov rod. 

XXV. 


»Nesreća! . . . Sramota! . . .« Samo te se dvije riječi 
ćule iz usta njegovih, koji su kao obezumljeni letjeli 
iz kuće do mrtvaca i natrag ne znajući, da li ga smiju 
unijeti prije, nego dođe komisija. Zašto je Marko 
platio glavom? Pitaju se tako Đuko i ostali, te do- 
znaju po isprekidanim riječima mladeži. Ni za što! . . . 
Svađa, gdje će tko igrati u kolu, onda kezmanje, pa 
tučnjava, a zatim ono, što je bilo. 

Silno potresen vratio se Đuko u Po vir je, gdje su 
već sve znali: tko je Marka ubio i zašto. I rasprav- 
ljali su o tome, — vidio je Đuko po riječima majstora 
Niksa, kojima ga je dočekao, kad su kola stala: 

— Dajte mi novaca, velečasni, da odem do Duška. 

— Zašto? 

— Da ga ne paraju (seciraju), jer znate, da je to, 
reći ćemo, sramota najveća. 

Đuko ne reče ništa, nego uđe u kuću, a pred očima 
mu stalno slika, koju je danas vidio: Marko leži 
opružen u izvezenoj košulji i gaćama raskoljena tje- 
mena, a krv mu zatopila oči. Ruke i noge mu se 
tresu kao u žabe, kad je lupiš štapom, što je Đuko 
često vidio, kad je bio dijete. Za njim je ušao maj- 
stor Niks. 

— Ne ću ja novac zapiti, ako se bojite. Ja sam 
vaš, ako me takvim ne pripoznajete, pa vaša sramota 
i moj je stid . . . Komisija će ga izrezati i »rastranči- 
rati« kao brava ... Da ja imam novaca, ne bih ja 
s vama ni govorio, a Duško sve može. 

Ništa mu Đuko nije dao, a kad je ostao sam, za- 
mislio se: »Istom tko . . . pmjavorac . . . nekakav Bu- 
drov . . .« To je dosad bilo, a odsad još k tome: ubijen 
sinovac, čak i paran, — što će biti? Dosada istom 
tko, a odsada još okaljan s dvije sramote. »Bože, što 
ću?« moli Đuko u sebi i jedan mu se tren uskolebala 
duša. Zovnut će Niksa, neka govori, ali sa snaš’ Tu- 
njom . . . Jedan trenje samo na to pomislio, ali tada 
je odlučio: Ne! Nikako ne, pa što bilo, da bilo! Jer 
prignuti glavu Tunji znači osramotiti ne samo sebe, 

nego još više svećenički svoj ugled, i cijelu župu, jer 
o bi značilo podići vrijednost onom, koji je pogazio 
sve, što je sveto i lijepo za pravog čovjeka . . . »Ne, 
i nikako ne, a što biti mora, neka bude, pa makar me 
popizmila i rođena majka!« zaključi Đuko i poslije 
se toga osjeti usamljen kao nikad dotada, a gorak mu 
čemer zagorči bitak. 

Sjedne za stol u pisarni, položi ruku po njemu, 
pritisne glavu na mišicu, a oči sakrije podlakticom 
i tako dugo prosjedi mukom mučen dotada neosje- 
ćenom. Sjeti se, da nije izmolio časoslov. Zapali 
svjetiljku i uzme knjigu. Kad je po svršenim moli- 
tvama zaklopio brevijar, a dotadanji mu se dojmovi 
slegli, najednom se sjeti pohoda svome stricu, i stane 
sam sebi govoriti: 

— Đuko! Danas si govorio starom čovjeku, da što 
došlo, da došlo od Boga, dobrp je, a sam ne ćeš toga 
da uvidiš. 

Ushpda se, a u srcu mu se javi prkos, šokački 
prkos, još gore Budrov prkos, te odluči: 

— Što bilo, da bilo^ ja ću raditi — loviti duše! 

»Najveća« sramota nije došla. Marka nijesu parali, 

nego su ga sahranili kao čovjeka, a ne »rastrančira- 
nog«. S komisijom je bio i Duško, koji je došao, jer 
je lijo, Markov otac, ipak bio kod snaš’ Tunje, a 
Duško je imao svoje račune, — izbori su naime blizu. 

Loviti duše! Ali kako? »Istom tko«, sada »sramo- 
tom« opterećen, kako će odsada uspijevati, kad do- 
sad nije uspio? Nije? A Stipo je tako oduševljen 
njegovim orlovima. No on je dečko, neiskusan mla- 
dić, a Bog zna, što su mu Tunjo i Franjo svega na- 
pripovijedali, — tako je mislio Đuko nakon- onog 
strašnog događaja. On nije zapravo ni osjećao sra- 
mote, ali bi zastrepio, kad bi pomislio na Markovu 
dušu. Kamo je ona jadna dospjela, a momak je bio 
tako zgodan i lijep. No dobrota je Božja neizmjerna, 
ps je sigurno odrješenje vrijedilo, tješio se Đuko, 
koji je napokon žalio samo Maru, koja se toliko ve- 
selila svome kićenju, a sada će morati kajati bra- 
tića ravno godinu dana, kako propisuju nepisani 

seoski zakoni. I Anku je žalio, jer je mogla biti jo« 
godinu dana, da se ne odrekne dukata. Ali i što bi 
joj, kad i ona mora kajati? 

Đuko doduše ne osjeća sramote, ali župa gleda u 
njemu čovjeka, čiji je sinovac kao ciganin podigao 
kavgu u kolu, kad se sav narod veselio, i zato izgu- 
bio glavu. Sramota neoprostiva pala je na cio rod, 
pa i na njegovu glavu. Dosada, kad je išao selom, što 
tko mislio da mislio o njemu, pozdravljao ga ipak 
s poštovanjem, a sada čak nekoji odvraćaju glavu od 
njega ili ne znaju, da li bi ga pozdravili ili ne bi. 
Lovi duše, Đuko, ako možeš! 

Ali volja pronađe sve i Đuko se okrenuo najprije 
za svojtom. Jednoga je dana uzeo krupnu babsku 
krunicu i pošao do ujne Gene. Našao je na podsjeku. 
pred kućarom, gdje je obično sjedila. 

— Kako si, ujno? — upita je nakon pozdrava. 

— To si ti, sinko . . . Hvala ti, meni nitko ne do- 
lazi, a rodbine mi puno selo, — i njemu je time 
prigovorila. 

— Tako je, kad se čovjek usami, — Đuko će. 

— Nit imam s kime razgovora nit pogovora, — 
stane mu se jadati, a Đuko ju je pustio, neka mu se 
istuži, izgovori i isplače, dok mu ne bude imala ništa 
više reći. Tada izvadi krunicu i rekne joj: 

— Donio sam ti nove patrice. 

— Imam ja, dušo, svoje već trideset godina, — 
reče htijući ga time odbiti, jer Suvarina je bila, a 
oni su ponosni, pa i njoj ponos nije dao, da od koga 
što prima, kad je svi napustiše i zanemariše. 

— Ali ove su sa sedam oprosta ... A križić je iz 
Jerusalema, iz Svete Zemlje,, u kojoj je Isukrst živia 

Pobudio je pozornost te žene, jer je čula nešt* 
novo, pa uzme krunicu i provuče je kroz ruke. 

— Baš su zgodne za moje prste. 

— I sedam oprosta možeš na dan dobiti, ako na 
njih moliš, a oproste namijeniš za vjerne duše. 

— A mogu li svaki put tako i za Fabu moliti? 

To je Đuko htio od nje čuti. 

— Možeš i to će ti biti ne samo razgovor s Bo- 
gom, nego i s Fabom. 

— Fabo moj, čedo moje milo-o- . . . 

Stane Gena potiho naricati, a Đuko je pusti neka 
srcu izdovolji, a onda je uputi o oprostima, koliko je 
žena mogla shvatiti, i zatim ostavi. S uličnih ju je 
vrata vidio, kako joj već među sklopljenim rukama 
visi krupna krunica, a glavu je podigla i oči uprla 
u nebo. 


XXVI. 

S početkom je svoga novog rada bio svećenik za- 
dovoljan. Sada treba nastaviti dalje. Tko će biti 
drugi? Slučaj mu nanese Franju Šimina. Ide ulicom 
' “daleka mu se srdačno smiješi. To je valjda bio 
jedim čovjek u selu, koji nije smatrao, da je Markova 
smrt nanijela sramotu i sveććniku. 

— Kad ćemo u svatove? — opetuje Đuko u pro- 
.azu jednako pitanje kao i u Japagama. 

— Ta nemojte uvijek jedno te isto, — Frania će 
mu šaljivo. 

. ~ Pazi, tužit ću te, — ozbiljno mu rekne Đuko 
i stane. 

— Ne ćete! — ovaj će jednako u šali. 

— Vidjet ćeš, Franja, kad ti kažem, — reče Đuko 
i pođe. 

Mislio je, da će Franja na tu prijetnju doći k nje- 
mu, da se o toj stvari s njime porazgovori, ali ga nije 
bilo, a prošla je i nedjelja dana. Nigdje se ne može 
opet skobiti s njime, a u kuću mu ne će da ide, dok 
ne pozakoni svoj odnošaj s Ružom. Pozvat će ga 
samo kada? 6 ’ 

U međuvremenu je odabrao one, kojima će ići u 
Kuću. Ne može svakom, pa će najprije poći rođacima, 
onda cici Ivi, a zatim pomalo drugima, da ljudi naj- 

nniLr de ,’ d f ide , ovom m onom ’ P a da ne bude 
padno, ako kome dođe, kojemu nikad nije bio pod 
krovom osim za blagoslova kuća. 

Jesen je već bila zakoračila prvim svojim koraci- 
ma- P a i e domaće lakše naći na okupu nego ljeti, 
prvoga je odabrao svoga svaka Jozu Mišina. On je 
tako i tako uvijek doma, osim ako ne ode kamo iz 
sela. Došao mu je jednom pred večer onako kao na 
razgovor, pa zasio kod njega i sestre sve do noći, te 
s e tako sam pozvao na večeru. Nikako da načne ono, 
radi čega je došao. Ne može početi kao s neba pa u 
rebra, jer će imati jednak uspjeh kao s Franjom Si- 
minim, — mislio -je svećenik. 

Sjede tako njih troje i blaguju, što je Ivka spre- 
mila, a u sobi mimo, kao da u njoj nema živih ljudi. 
Petrolejka ih obasjava, lica im u njenoj svjetlosti 
izgubila danju svježinu, pa kao tri mrtvaca sjede, a 
rijetke im se kretnje potrebne kod jela ođrazuju po 
sjenama na duvarima, kao da se na bijeloj plohi po- 
miču kosturi. Sablasno je u praznoj velikoj sobi 
možđai baš za to, što je treća osoba svećenik u crnoj 
reverendi. Njihov razgovor zastajkuje, jer valjda 
i njih dvoje počinje osjećati isto, što je dosada Đuko 
opazio. 

— Kako je danas nešto mirno, — Joza prvi opazi. 

— A kod našeg dade, seko? — upita Đuko. 

— Tamo su Pero i ona dva mala. Uz njih je uvijek 
veselo, pa i kad se potuku, — Ivka će nasmiješena 
kao u dragom sjećanju. 

— Nije li tako moglo i kod vas biti? — upita sve- 
ćenik počevši razgovor, radi kojega je došao . . . 
Šutnja neko vrijeme, popraćena možda prijekorom 
savjesti. Jelo je bilo pri kraju, Ivka je pomalo odno- 
sila stvari sa stola, a kad je opet prostrla čist stol- 
njak, bio je čas, da se nastavi započet razgovor. 

— Vidite sami, da vaše ne valja. Doći će starost, 
pa ćete biti kao naša ujna Gena, — govorio je Đuko, 
ali odgovora nije dobio. No nije se smeo, nego je na- 
stavio dalje, lijepo pučki, što je pučkije mogao, da 
ga što bolje razumiju. 

— Kasno je, — ipak progovori Joza nakon mnogog 
Đukinog govorenja. — U godinama smo, a i sramota 
nam je. - 

— Majka je moja dobila Peru, kad sam ja s prv e 
svoje mise došao. 

— Pa misliš, da joj se ni jesu rugali ... Još i da- 
nas! . . . Koliko pod nos dobijemo i mi radi toga, šo- 
gore, — Joza požuri, da zabuši Đukina izvađanja. 

— Vjerujete li vi u Boga? — okrene Đuko na 
drugu stranu. — On traži od nas, da vršimo njegove 
zapovijedi. 

— Nema ti to s Bogom ništa ... To ti je . . . — 
Joza htjede reći ludost, komedija, no ne doreče, jer 
ni jesu bile riječi, kojima bi Duku tako poklopio, da 
prestane. 

— Rađajte i množite se, da napučite svu zemljuf 
Zar to nije Božja zapovijed? — upade Đuko. — A 
Bog nas odbacuje, ako ne izvršujemo Njegove zapo- 
vijedi. I grijeh je veliki, što ne ćete, da imate djece. 
To je podkapanje svetog sakramenta. I gle, da ovaj 
čas umreš, seko; — obrati se k njoj ne računajući 
više na njena muža — ne bi došla pred lice Božje. 
Duša bi ti otišla tamo, gdje je tama, gdje je vječna 
muka i gdje se vragovi roče. 

U sobi je mir, samo je svjetiljka svirala svoju tihu 
svirku, a Đukine se riječi primale Ivkina srca, kao 
što tiha kiša prodire u suho tlo. Na njenom se licu 
pojavili tragovi prepasti, a Đuko osjeti, da je tako i 
prije trebao raditi, jer dosada je s njome i s njenim 
mužem govorio o tom više kao uz put. Obodren je 
dalje proslijedio pričajući im narodne pripovijesti o 
ženama, koje su djecu utrošile, o Iruđu, koji je manji 
grešnik od takvih žena, i mnogo što drugo. 

— Ja sam htjela, ali on ne će, — završila je Ivka 
Đukino pripovijedanje, kad joj je i previše bilo iz- 
nešenih strahota. 

Uspjeh je bio bar jednostran. Đuko ostavi svoje i 
nije dopustio, da ga Joza isprati, jer je računao, da 
će muž i žena govoriti o onom, Što su čuli, dok im je 
sve još svježe. 

Vraćajući se u župni stan Čuo je Đuko izdaleka 
pjesmu i buku pred svojom kućom. Jesen je, pa je 
počela »sezona« dnevnog izlaska seoske mladeži na 

drum. Ohrabren uspjehom kod Ivke pomisli, kako 
bi bilo, da zađe među mladež, pa da i njoj govori. 

Pođe psema gomili. Kad su ga momci i djevojke 
spazili, odstupe i čitava se skupina stane kretati u 
mrak od njegove kuće dalje uz prigušene glasove, od 
kojih je svećenik razumio samo »popo . . . pop«. Za- 
tim je slijedio zloban hihot, valjda je netko nešto 
rekao na njegov račun. 

Na uglu župnog dvora stane. Ustavila se i gomila, 
a hihot bijaše jači i zlobni j i. Slijedio je glasnije po- 
jedine upadice, kojih Đuko radi daljine nije mogao 
razumjeti . . . Moglo bi biti i što neugodno, — po- 
misli svećenik, te . promijeni svoju odluku, da ide 
među mladež, nego uđe u svoj dom. 

Prije spavanja klekne uz svoj krevet, da se po- 
sebice toplo zahvali Bogu za današnje plodonosno 
veče. Samo ga je Joza pekao i smetao, no i njega će 
on već obraditi, naći će vremena i prilike za to. I na 
Franju Šimina je mislio. Ako ne dođe još sjutra, 
poslat će prekosutra po njega. 

Sutra je dan prošao, a Franje nije bilo. Slijedeći 
dan iza mise rekne zvonarevu dječaku, koji je po- 
služivao u crkvi, neka mu otac dođe u župni dvor. 
Sumnjao je, da će Niks doći, jer kad on nije jutrom u 
crkvi, znak je, da je već zorom na putu, da se opije. 
Ipak je majstor došao, ali tek pred podne. Ušao je 
mumljajući, kao da strašno ljut psuje. 

— Što je, majstore? — oslovi ga Đuko. 

— Svetinjom mi skoro razbila glavu, — tužio je 
svoju Nanču i pokaže Duki na čelu rupu utisnutu 
tupim šiljkom ne baš tvrda predmeta. 

— Pa čim vas je to počastila? 

— Čitav Lurd mi bacila u glavu. 

Bila je to podebela knjiga, koju je Đuko posudio 
zvonaru, da je čita. 

— Dobro, majstore, da ostadoste živi, — našali se 
s njime Đuko. 

— Kaštiguje me Bog, što sam se miješao s tuđom 
»đuvi«. Ta moja Švabica, kao da je u njoj, reći ćemo, 

madžarska krv, a ja sam je uzeo, što sam mislio, da 
je blaga. 

— Tako je na tom svijetu, čovjek se često pre- 
vari . . . Nego idite i neka mi još danas dođe Franje 
Simin. 

— Sto vi hoćete vola krstiti? 

— Kako, majstore? — upita Đuko. 

— Krstio vola ili njega svejedno. Ne će se on vjen- 
čati, pa što bilo, pogotovu ne će Ruža. 

— Samo vi idite, pa ćemo vidjeti. 

Franja nije došao do večeri i Đuko je mislio, da 
Niks uopće nije išao po njega, no ipak se nadao, da 
će doći. Zato je sjedio u kancelariji sve do noći če- 
kajući ga. Kad se, već dosta kasno, seoska mladež 
razigrala u svojoj zabavi na placu, najednom začuje 
neki žagor. Netko je nezvan došao među momke. 
Sigurno je Franja, pomisli Đuko, te lit jede poći, da 
otvori ulična vrata, ali se sjeti, da ih večeras nije 
zaključao. 

Malo počeka, a nešto kasnije uđe Ruža. Ušla je 
izazovno, namazana lica i podprimljenih skuta go- 
tovo do bokova. Činilo se, kao da je došla na svađu, 
ali podrhtavanje krupnih usnica govorilo je o drugoj 
njenoj namjeri. 

— Sto je nova, Ružo? — lijepo je oslovi Đuko 
nastojeći, da bude što blaži. 

— Došla sam . . . zvali ste me . . . 

— Franju sam zvao . . . 

— što bi vam on sada noću? — s nekom tajno- 
vitošću ona odgovori. 

— Nije zgodno, da ste došli baš vi, ali kad ste 
tu . . . htjede Đuko povesti razgovor, radi kojeg je 
Franju zvao. 

— Sami smo . . . Nitko me nije vidio . . ., — oči joj 
malo tjrenuše, očito je svjesno posljednje lagala. 

Đuko je pogleda, da shvati, što zapravo hoće s tim 
riječima reći. A ona se zavodljivo isprsi, potrese cije- 
lim tijelom, a ispod skuta se pomole nesakrivene 
noge . . . Duki se učini toga časa neizrecivo gadnom, 
da bi pljunuo na nju. Ona načini korak, dva, da joj 

se kecelja dotakne Đukina koljena, te stane pohotno 

Saptati: 

— Zar si bez krvi, a još si tako mlad! . . . Eto, za 
-to sam došla! 

Svećenika obuzme strašna ogavnost, skoči sa sto- 
lice i drekne: 

— Vani . . . Van! ... i pokaže prstom na vrata. 

Ona razbludno zahihoće, nagne se prema njemu, 

a njime prevlada odumost tolika, da ju je odgurnuo 
s obje ruke . . . Nije se smela, nego se smijala, smi- 
jala, kao da ju je napao histerični grč, pa ne može 
prestati. 

— Gubi se! . . . Izdiri, jer ću žandare zovnuti! — 
stane vikati Đuko i otvori vrata. Ona se gordo ispravi 
i izusti: 

— Kaj at ćeš se! — Zatim pođe i koraci joj se iz- 
gube u dvorištu. 

Kad su dvorišna vrata zalupila, pođe Đuko, da ih 
zaključa. Tek tada primijeti, da je sve do ovog časa 
bio na placu mir, a sada se opet čuo žamor . . . Vra- 
ćajući se uzbuđen mislio je, možda ju je krivo shva- 
tio. Možda se prenaglio. Možda nije smio tako po- 
stupati i pokaje se, kao što se toliko puta pokajao 
radi onog događaja s Hinkom. Premda nije bilo u 
redu, što mu je taj prijatelj onda govorio, možda bi 
Đuko bio bolje tada učinio, da ga svojim držanjem 
nije otjerao i tako odbio od sebe. Moguće bi se drugim 
postupkom dalo djelovati na nj, pa do konca života 
ne bi možda opteretio dušu s onoliko grijeha, koliko 
ih je Đuko u zadnjoj njegovoj ispovijedi čuo. Tako 
je možda i Ruža namjeravala, da se s njime prepire 
i da brani svoje stanovište, zašto se ne će vjenčati, a 
u svojoj je neukosti rekla dvomislenu riječ, koju on 
nije ispravno shvatio, pa je sve onako ispalo. Misli 
tako Đuko i pomalo se kaje, a vani se udešavaju gla- 
sovi, te zamalo zamnije upravo pod njegovim pro- 
zorom pjesma: 

»I ovu ću napraviti šalu, 

Našeg popu vodit na ularu.« 

Kao Đuko čuje Ružin glas, da vodi ... Je li ona 
druga Kaja? pita se i ne vjeruje, a nove se pjesme 
ugađaju i slažu sve na račun popa. Đuko ugasi svjetlo 
i pobjegne u drugu sobu, da ništa ne čuje. 


XXVII. 

Kasnijih dana sve se Duki čini, da ga ljudi izbje- 
gavaju. Nitko mu ne dolazi, a trebalo bi donositi 
lukno. Nešto su mu donijeli, a od one večeri presta- 
doše kao odsječeno, pa i oni, koji su u tom bili naj- 
točniji. Nikad mu se dosada nije desilo, da bi netko, 
tko bi mu dolazio ususret, izdaleka prešao put, da se 
s njime ne sretne. Sada mu se to nekoliko puta de- 
silo. Možda je samo slučaj, tješi se Đuko, a njemu 
se samo tako čini. No jest, izbjegavaju ga ljudi, 
osvjedočava se svećenik, a ne može ni pojmiti zašto, 
tek mu nešto u mozgu kljuje, da bi uzrok mogao biti 
u savezu s onim Ružinim pohodom. Ne može se do- 
misliti, da bi to mogla biti istina, jer cijelo selo zna, 
da se navijestila, a nije se još vjenčala. Ako bi se što 
i drugo pomišljalo, ona bi bila kriva, njena je sra- 
mota, a ne njegova. 

On je dalje nastavio sa svojim pohodima. Za sada 
su samo tri kuće: Gena, Joza i ujak Luka. Pomišljao 
je i na Suvarine, ali kod njih je sve u redu, pa im 
nije potrebna posebna pouka. Svakog tjedna po 
jednom pohodi svoje, da poput voćara, koji stalno 
nadgleda cijepove, vidi, kako napreduje njegova po- 
sijana riječ. S ujnom je najviše zadovoljan. Ona se 
posve skrušila, sprijateljila se sa sudbinom i sve 
svoje nevolje bez žalbe prima od Boga, što više go- 
tovo redovito dolazi dnevno i u crkvu. S ujakom 
zapravo nije još ni počeo temeljito obrađivanje, a 
Joza je najtvrđi orah. On ni ne krije, da su mu ova- 
kovi pohodi nepoželjni, ali Đuko je ustrajan. 

Joza šuti, svoje misli, a kad mu je Đuko počeo i 
češće dolaziti, skupi sve u jedno te rekne: 

— Nemoguće, z mogu drugačije, šogore, da se 
poda mnom baš o^ og čaša otvori pakao, sramota mi 
je od svijeta, kad prije djece nijesam imao. 

Treba s njime neko vrijeme prestati, zaključi Đuko, 
a li kasnije će opet nastaviti, a ustrajno će nasrtanje 
ipak jednom učiniti svoje . . . Sada fali Duki u tjed- 
nom redu pohađanje šurjaku. Trebao bi ići i dru- 
gima, a ne samo svojima, no jbš je neodlučan, još 
se ne usudi, jer kako bi ga primili, ako je istinita 
njegova predpostavka, da ga izbjegavaju. Ipak ima 
netko, komu bi trebao otići, a to je majstor Niks. I 
Duki je čisto krivo, što se dosad nije na nj sjetio. 

Jedne večeri ode i tamo, i to ne najavivši dolazak, 
da ih iznenadi posve nepripravne, jer će tako naj- 
bolje vidjeti njihovo stanje. Od dvije sobice s nešto 
stareži, koju je mama ruka pokušala nekako u red 
staviti, ne znaš, koje je soba, koje kuhinja, a koje 
izba za sve. Kućica je od čerpića, a prijesna cigla 
upija vlagu, pa se ona ispela gotovo do niskog ta- 
vana od dasaka na tankim grbavim gredama, koje 
su gotovo poput neizdjelanog kolja. Đuko se ne sjeća 
da je ikad igdje vidio tolikog siromaštva, pa ni u rad- 
ničkim stanovima u Varošu. Jedva nađoše donekle 
uporabi vu stolicu, na koju je mogao sjesti bez opa- 
snosti, da se ne složi pod njim. 

Neprilika velika svima, što je došao, no on je svo- 
jom ljubaznošću nastojao otjerati nepriličnost. 
Niksovu je ženu zatekao, kako pere mblje. Nije 
htjela više nastaviti, kad je on sio. 

— Ne dajte se smetati, — rekne on — došao sam 
samo malo na razgovor . . . Lužite li pepelom ili ku- 
pujete sodu? — počne s Nančom o njenu poslu, kao 
što je s Ivkom i drugim ženama načimao razgovor 
pitajući ih, da li im kokoši nesu. 

— Pepeo štedi rublje, — odgovori ona i prihvati 
nov komad. 

— Samo se ne smije vrelim lugom ispočetka za- 
puriti, — doda on. 

Ona ga pogleda začuđeno, što se on, svećenik ra- 
zumije u ženske poslove, ali time joj je otvorio srce, 

pa je dalje prala i s njim slobodno razgovarala. 
Onako tanka i mršava nad koritancem u svijetlu 
slabe lampice bijaše utjelovljena bijeda, da se Duki 
sledilo oko srca promatrajući je, kako svojim dugin* 
prstima oprezno trlja krpe, da ih možda perući ne 
podere. Na njoj je sve jadno i siromašno, ali skladno 
i uredno, nešto ženske gizdavosti blista na njoj u 
pari, koja se diže iz rublja i Duki se toliko svidjela, 
da mu je krivo bilo, što je prije nije pobliže upoznao, 
a imao je za to već tri godine vremena. 

Među njima se razvio neusiljen razgovor o naj- 
običnijim stvarima, a svaka je njena riječ na pra- 
vome mjestu. Nešto je kasnije prekinula posao, da 
metne djecu spavati, pa je i njih Đuko mogao po- 
bliže promotriti. U zapahu od vlage ni jesu se ta djeca 
ni lošom činila. Obraščići im puni, a i tjelašca pu- 
načka. »Moj materijal«, pomisli Đuko i nije mu bilo 
krivo, što su ta djeca njegovim bila hranjena, samo 
da je Nanča njega molila, da joj daje hranu i za 
njenu porodicu, bilo bi sve u redu. O čemu višem 
da s njom govori? Možda o tome, da ga ne smije^ hra- 
nom podkradati (kako bi inače to nazvao)? Ali kako 
da počne? 

Smirivši djecu prihvati se opet rublja. 

— Ta moja Lampita uvijek tupa i pipa, a nikad 
gotova, — rekne majstor Niks, da i on sudjeluje u 
razgovoru. 

— Kako je vama zapravo ime? — upita Đuko 
Nanču misleći, da je muž rekao njeno krsno ime. 

— Anka, — kratko odgovori, — a kod nas se kaže 
Nanča. 

— To znam, ali kako ste vi rekli? — obrati se 
njenu mužu. Ovaj se nasmije, te stane tumačiti: 

— To je žena onog mudraca, što mu je žena izlila 
kablić vode na glavu, kao što je i meni moja bacila 
Lurd. 

— Mislili ste valjda Ksantipa, žena filozofa So- 
krata . . . 

— Da! da! — brzo će majstor. 

— Nemojte je vrijeđati, — blago će mu Đuko 
veseo, što mu se pružila prilika, da i s njim počne 
razgovor. — Ona je bila dobra i skrbna žena, koja 
ie volila svoga muža. Da ona nije bila vrijedna, ne 
bi Sokrat mogao cio dan hodati po trgovima i po- 
učavati ljude o svojoj mudrostima kad je bio osuđen 
na smrt, došla mu je u tamnicu i plakala je od ža- 
losti za njim. 

Duki se pružila prilika, da najprije obradi maj- 
stora, pa nastavi pričati o Sokratu, ali tako, da je 
Niks jasno uvidio, da se zapravo sve njega tiče, na- 
pose što je svećenik bez imalo grižnje savjesti zbog 
klevete prikazao toga grčkog filozofa kao ljubitelja 
alkohola. Dobričini Niksu ne bi bilo krivo, da mu je 
Đuko prigovarao ili da ga je čak grdio u četiri oka, ali 
nije u redu, da ga kori pred njegovom rođenom že- 
nom. On je ipak muž, žena mora imati respekt od 
njega. Đuko ga krnji. Odapinjati mu se ne može, jer 
župnik neprestano napada Sokrata, a on o njemu 
tako malo zna, da ga ne može uzeti u obranu. 

Sat na lanac odkucne kasnu uru, i to dobro dođe 
majstoru, da rekne Duki: 

— Već je potpuna noć, a nemojte mi, velečasni, 
zamjeriti, svijet svašta priča, kad vas vidi, da se 
noću vraćate iz sela . . . Danas ću vas ja odpratiti, 
neka vas vide sa mnom, ali inače da znate, što je i 
kako je. 

Da ga pita, što to svijet o njemu govorka ili* go- 
vori? Nije zgodno pred Nančom. Putem će mu već 
Niks reći, pa izađoše. 

— Ona krma, pa krma, a nikad gotova . . . Eto 
koja dob noći, pa još pere, — počne Niks, čim je za 
petama zatvorio vrata, samo da on vodi riječ a ne 
Đuko. 

— Posao je velik njoj na vratu, majstore: obitelj, 
župni dvor, pa crkva, i kuhanje k tome, ne može na 
sve dospjeti . . . Divnu vi dušu imate. 

— Ni jeste vi dobili njene prste u oči i svetu 
knjigu u glavu ... — uzdahne Niks. 

— Zar je čudo, da joj kadgod žuč uskipi? I Ksan- 
tipi je bila sva briga na vratu, a Sokrat se nije ništa 
brinuo ni radio, — poklopi ga Đuko. 

Zvonar zastane, zaželi Duki dobro spavanje i vrati 
se ne brinući se više ni malo, što će svijet reći, kad 
vidi svećenika, da se i noćas kasno vratio. 


XXVIII. 

Što govore? . . . Na koncu svejedno! Govorili su 
svoje, govore i govorit će. Sada je važnije, kome će 
Mi, razmišljao je Đuko sjutradan. Gle, na Japage je 
zaboravio. To nije u redu, a tamo se desila tolika 
aesreća. 

U nedjelju iza večemjice zaputi se tamo. Bio lijep 
jesenji dan s blagim suncem i svilom babljeg ljeta 
po kudravoj travi. Divna šetnja! Mali humak gole 
zemlje s nešto korova pod topolikom, kojemu je lišće 
vefc žutnulo, jedini su trag kolibe Ciganina Sulje, koji 
je svoj mir našao na početku Po vir ja pogođen tane- 
tom jednog od srpskih vojnika, kad su iza prevrata 
došli rastjerati pljačkaše, što krenuše na posao prema 
postaji, te Sulju s ostalim Ciganima potjeraše pred 
sobom. 

Svojima se samo javi, pa odmah ode stricu. Za 
čudo ga nađe u sobi, gdje sjedi sa sinom i snahom, 
sve troje utučeno bolju i sramotom. Đuko mu dade 
šeset paklica duhana. 

— Hvala, — reče, odkine komadić papira, u koji 
su paklice bile umotane, i napravi cigaretu. Snaha 
nije ništa prigovorila. Kako će početi razgovor 
s njima? Da ih pita, kako im je, sjetio bi ih nesreće, 
ia ih pita, jesu li zdravi, bilo bi neumjesno. Stric 
posegne za crnom knjigom, koja je ležala kraj njega 
na klupi, naredi očale i stane čitati. 

»Jer znamo onoga, koji je rekao: Moja je osveta, 
J a ću je uzvratiti.« I opet: »Gospodin će suditi na- 
bodu svojemu. Strašno je pasti u ruke Boga živoga.« 
čitam im i tako se tješimo, — reče stric. 

Snaha zaplače, a Đuko htjede upotrijebiti dobri* 
zgodu, pa u bezazlenoj gorljivosti, koja ovdje nije 
bfla na mjestu, rekne: 

— Snašo, još ste mladi, smilovat će se Bog. 

Ona i Ujo uzdahnuše u jedan hip i pogledaše se 
s izrazom grozne beznadnosti i gorkoga kajanja a 
isti mah. Stric je išao prstom po knjizi dalje te na- 
stavi glasno čitati: 

»Ne odbacujte dakle pouzdanja svojega, koje ima 
veliku plaću. Jer vam je ustrajnost od potrebe, da 
ispunivši volju Božju primite obećanje ... A praved- 
nik moj živjet^će od vjere; ako li odstupi, ne će biti 
po volji duše moje. A mi, braćo, nismo od onih, koji 
odstupaju na propast, nego od onih, koji vjeruju, da 
sačuvaju dušu.« 

Dok je to čitao, lijo i žena mu polako izađoše. Stric 
zaklopi knjigu, poljubi je i metne kraj sebe. Otrese 
pepeo s cigarete i rekne kao za sebe: 

— Gasi mi se ognjište! 

— Dva sina imaš, a oba su još živa. 

— Što vrijedi? Acina je jalova, a ova se pokvarila. 
Dvije jalovice imam u kući, nestaje moga temelja, 
a vijek sam se svoj mučio, da ga uzdržim. 

Đuko tek sada shvati pogled bezizlaznog očaja, 
kojim se pogledaše lijo i njegova žena, a čemer je 
to gori, što ih tlači uvjerenje, da su sami svome zlu 
krivi. S Markom nije poginuo samo jedan sin, neg© 
porod, koga više ne može biti. Ne može! Najstrašnije 
je to. pa su ih oboje otjerale Đukine riječi, koje su 
ih trebale izvesti na pravi put. 

— Strašno je pasti u ruke Boga živoga! — ponovi 
starac, što je malo prije pročitao. — Pao sam Mu u 
ruke ja. I pravo je tako: što je troje (djece), kad ifc 
je trebalo biti više kao u oca tvoga? I oni Mu u ruke 
padoše . . . Sad mi urediše sobicu i čistu košulju 
imam. Sad, kad ih je pogodilo Božje pokaranje. Ali 
dobro je i to. 

Opet posegne za knjigom i otvori je, kao da zna 
mjesto, koje hoće, te pročita: 

»Sine moj, ne prezri zapta Gospodinova i ne kloni 
duhom, kad te on kara; jer koga ljubi Gospodin, 
onoga kara, a bije svakoga sina, kojega prima. Ako 
kazan podnosite, kao sa sinovima postupa s vama 
Bog, jer koji je sin, kojega otac ne kara?« 

Poslije toga skine očale za znak, da mu je danas 
dosta čitanja, te utješno rekne: 

— I hvala ti, sinko, za ovu knjigu, jer iz nje vi- 
dim, da me Bog voli, što mi daje, da toliko patim. 

Zgazi nogom ostatak cigarete, spusti ruke na krilo 
te se nekud zagleda, kao da bi tim htio kazati, da bi 
najradije volio ostati sam. 

Đuko ustane i nečujno pođe, a stric mu sa smire- 
nim licem kimne na pozdrav. 

Ovamo se više ne bi trebao navraćati, jer njegov 
je već prvi pohod potpuno uspio. I zato mu se blaga 
radost prosula srcem, te se s nekom zebnjom vraćao 
svojima. Možda će ga tamo, štogod uznemiriti. Anka 
je imala crnu maramu na glavi, a Bara kao starija 
žena bijelu »krpu« od domaćeg platna, isto tako i 
Mara, jer kao najmlađa u kući najviše ima kajati 
momka Marka. Svi su vrlo ozbiljni, na svima je još 
potištenost, jer se nesreća tek pred mjesec danćt 
dogodila, ali na njima nema ni traga, da bi patili 
zbog sramote, o kojoj je onda govorio majstor Niks. 
Njihova je savjest mirna, pa nemaju ničeg, da se 
stide i sramuju. 

Ni ovdje nije bilo pravog opstanka Duki, jer nema 
razgovora s njima, dok vrijeme samo ne zagali po- 
sljedice teškog udarca. Roko je popregao konje i još 
prije večeri odvezao brata. Rastavši se s njime vrati 
se ponovo, da mu nešto rekne, što ga je sigurno stid, 
a ipak mora reći: 

Panjkaju te, bajo . . . Govore, da se klatiš noću 
2 da su (to mu je bilo najteže reći) Ružu Siminu vi- 
djeli, gdje je izašla od tebe. 

— Zar? — Đuko će uprepašteno. 

Znam ja, da je to sve laž, ali i Sima je neki 
dan javno govorio u Karlinoj birtiji, da te je ciglom 
otjerao od svoje žene ... 

. — Još i to! 

— Jest. Pitaj Karlu, on će ti sve reći, tko je sve 
čuo, pa raščisti, a ja muku mučim, da otac i mati 
-ništa ne doznaju, jer ona bi od stida i srama u zemlju 
propala, kad bi čula, da o tebi tako govore, pa makar 
zna, da sve to nije istina. 

Đuko odmah pođe, da pita Karla, ali se vrati s pola 
puta, jer nedjelja je na večer, u birtiji ima svijeta. 
Zato tek u jutro iza mise krene ravno u gostionicu. 

— Jest, govorka se to prilično vremena. — od- 
vrati mu Karla Curčijin na njegov upit, — ali ja 
sam to odbijao, jer ako komu, ali vama se s te strane 
ne da ništa prigovoriti, cijelo selo zna i vidi . . . Ali 
neki dan je Franja Šimin pred punom gostionicom 
to tvrdio. 

— Da tužim, bi li htjeli biti svjedok? 

— Bih! — reče Karla najpripravnije. 

— Koji su ljudi čuli, što Franja govori? 

Karla mu kaže, a Đuko popiše njihova imena i 
sve točno, što je Franja govorio, dakako, koliko se 
gostioničar sjećao. 

— Ja ću tužiti! — odlučno rekne Đuko. 

— Tako je u redu, — odobri mu Karla, — jer što 
bi sve mogli protiv drugih iznijeti, kad vas tako 
diraju! 

Ipak kad je Đuko bio već izašao, rekne za njim: 

— Nemojte tužiti. Bit će bolje. Tražite premještaj, 
što li, samo nemojte nikako tužiti. 

— Zašto? 

— Kad su pogani jezici takvu klevetu iznijeli, mogli 
bi se i krivo zakleti. A što onda? Sudbeno bi bilo do- 
kazano, da ste takvi. 

— Nek! ... Ja ću ipak tužiti. 

— Kako znate, ali poslušajte moj savjet, da se 
ne pokajete. 

Zabrujilo selo, da je Đuko tužio Franju Simina, 
a on je mimo čekao, što će sada biti. 

— Ni jeste ga smjeli tužiti, — prigovorio je Duki 
i majstor Niks. — Vi ste župnik, a on je župljanin. 
Nije u redu ... To je kao da otac tuži sina. 

— Vjerujete li, da je istina, što je Franja u birtiji, 
govorio? — upita svećenik. 

— Ne vjerujem, ali, reći ćemo, na svijetu se sva- 
šta dešava. 

Sad tek Đuko bijaše uvjeren, da je morao tužiti 
Franju. 


XXIX. 

Bruji selo, Đuko nikud ne izlazi, dok se sud ne 
svrši, a ljudi počeli najedamput dolaziti k njemu. 
Netko se samo navrne bud zašto, netko mu lukno» 
doveze, a netko dođe, da od njega odnese ono, što je- 
za lukno dobio. Ljetos je potukao led sjeverni kotar, 
pa kud je prijašnjih godina slabo stizalo lukno, ove 
je još slabije. Od Matijeva su dolazili stradalnici 
Duki moleći ga, da im' pozajmi žita za sjeme. Slabo* 
će to sjeme biti, zna on, znaju pogotovo i oni, jer se* 
najlošija plećka i najgore žito daje popit, ali traže, 
a Đuko ne može biti, da koga odbije. Što zateknu na 
tavanu, razdijele, da svaki dobije po nešto, a vratit 
će možda na sv. Nikada, kako se već vraća popu ili 
bogatijem od sebe, ako sam ne traži svoje. 

Dolaze ljudi Duki, a njemu se čini, da im je u ci- 
jeni nekako porastao. Opet ga počinju pozdravljati 
s poštovanjem bar naoko i ne izbjegavaju njegova 
susreta. 

— Zlo vam se piše, velečasni, — jedamput će mu 
Niks, dok ga je u crkvi oblačio. — Pravo ste ura-* 
dili, što ste tužili Franju, ljudi govore, ali on skuplja 
svjedoke i napija ih u birtiji. Bog zna, što će oni 
svašta izgovoriti na sudu protiv vas. 

Dakle, »pravo ste uradili,« kaže Niks, ali to nije 
vjerojatno njegovo mišljenje, nego ljudi tako misle, 
pa_ Đuko sad zna, do čega ljudi drže: do njegove od- 
lučnosti. A da li će zaista »svašta izgovoriti« protiv 
njega na sudu, to će se tek vidjeti. Ne vjeruje Đuko, 
da su toliko zlobni i pokvareni. Oni su samo neobra- 
đeni, nov izraz, koji Đuko upotrebljava, kad misli 

0 svom radu. Eto i najlošiji od njih snaš’ Tunja si- 
gurno se zauzeo kod Duška, da Marko ne bude pa- 
ran. Da je Tunja zao, jedva bi dočekao, da Duku 
stigne sramota, jer mu se zamjerio. Pogotovu ne 
može svećenik vjerovati u Franjinu zlobu, a i Ruža 
nije tako crne duše, kako bi površan čovjek mogao 

misliti. 

Život i prilike ih zanesoše. Oni ne znaju, kako bi 
dalje plivali u struji, koja ih nosi, pa se prihvaćaju 
svakog sredstva, koje ih je kadro po njihovu mišlje- 
nju održati u smjeru, kojim im život teče. A selo? 
Ono čeka, što će se izleći iz spora Franje i Duke. 
Unaprijed je na strani onoga, koji će pobijediti, a 
sada im je Đukina odlučnost ono, što im se sviđa. 

Netko po netko natukne župniku, — dakako 
obzirno, da se ne osjeti, da mu prigovara ili da ga 
savjetuje, — da nije zgodno, što se parbi sa svojim 
župljaninom, jer takvog se čuda još nije čulo. Netko 
se pak poboji pred njim u ishod parnice, ali Duku je 
zanijela njegova struja prilika i događaja, pa ne 
može natrag, bilo, što biio, jer napokon i u njego- 
vim žilama teče ista krv, koja i u njegovih župljana. 

Malo ga je smelo pismo negdašnjeg konškolarca 
iz gimnazije suca Emila, koje mu je napisao, prije 
nego je odaslao poziv na ročište. »U tim se stvarima 
vjeruje uvijek ženskoj, ako nema neoborivih do- 
kaza protiv onoga, što ona tvrdi,« pisao mu je 
negdašnji drug obrazloživši cijelu stvar opširno, pa 
je savjetovao Duku, da za vremena odustane od 
tužbe. »Ja sam siguran, da si nevin u ovoj stvari, 
jer se inače ne bi usudio tužiti, ali paragrafi su tu 

1 ja ih se moram držati,« obrazlagao mu je dalje, »a 
po mom mišljenju proces ćeš izgubiti, jer žena će 
izjaviti u korist svoga muža, pa ćeš tako biti osramo- 
ćen za cio svoj život.« 

Cio je jedan dan dvoumio Đuko, što bi učinio, jer 
Emil je pravnik, stvar je već proučio, pa zna, kako 
će se rasprava svršiti, no ni jedan čas nije pomislio, 
da povuče tužbu, tek je kolebao u misli, možda bi 
ipak bilo pametnije, da je povuče. Napokon prepusti 

stvar Bogu: »Ti znaš, da sam u ovoj stvari čist kao 
sunce, na Tebi je, da učiniš, što je najbolje,« reče 
Kristu u sakramentu i zastidi se, što se nije prije o- 
tom s Njime posavjetovao. 

Kratko javi Emilu, da što prije odredi ročište, a on 
unaprijed odluči, da će najpripravnije sve primiti iz 
Božje ruke, pa bilo to i najgore poniženje i sramota 
za cio život. 

Poslije toga je mimo čekao, kako će se stvar svr- 
šiti, a sam sebi bijaše upravo smiješan, što se ma 
najmanje mogao -pokolebati na Emilovo pismo, kad' 
je on bio onaj, koji je kao gimnazijalac neistinito 
đeramski iznosio neiijepe stvari baš u pitanju drugog 
spola o svom rođenom ujaku, gimnazijskom kateheti, 
i tako oklevetao pred đacima toga vrijednog i ugled- 
nog svećenika. 

Đuko je nesmetano nastavio jesenski svoj rad bez- 
i najmanje primisli, da će baš u tom radu biti one- 
mogućen, a taj je rad bio posebna briga oko odgoja 
mladeži u Orlu. Kad poslovi stišaju, dolazi sve više 
dječaka i momčića na vježbu i sastanke, a kad pre- 
stanu, onda stalno dolazi odabrana jezgra. Pet, šest 
ih je i prijašnjih godina dolazilo redovito, desetak 
preko toga prilično, a ostali, kako im se svidi. Ove- 
mu je godine vjerno čak deset pravih momaka. O, 
to je uspjeh! To je zasluga njegovih apostolića, sada 
već bi mogao reći apostola Tunje i Franje. 

Njihove je lijepe duše odkrio već u prvim svojim 
ispovijedima, što ih je imao kao upravitelj župe. Dok 
je iza rešetke u ispovjeđaonici slušao kazivanja kraj- 
nje pokvarene mladeži, gotovo još djece, a srcem mu 
vi jala prepast, strašna bol i ljutost, dvije ispovijedi" 
bijahu mu kao pitome oaze sred ogromne pustoši, 
od kojih se izmoreni putnik teško dijeli. I on se za- 
držao kod jednoga i drugoga dugo, da ih dobro- 
ispita i još bolje pouči, te ohrabri na putu u život, 
koji ih privlači -za zamamljivim, ali otrovnim čarima 
grijeha. Htjede jednom i drugom iza odrješenja reći, 
da mu dođu, ali bojao se, da bi to moglo biti ma f 
najmanje odavanje ispovjedne tajne, pa im nije* 

rekao, nego im je preporučio razne svece, na koje 
j a se dođu ispovijedati. 

I dugo nije znao, tko su ta dva dječaka, sve dok 
mu sami ni jesu počeli dolaziti kao članovi orlovske 
organizacije. Tada ih je upoznao. Bijahu još deran- 
čići s nepunih petnaest godina, dakle u dobi, koja je 
u Povirju najopasnija. Nalazio je razne izlike, da 
mu što češće dolaze, a onda je malo pomalo imao 
njihova srca i duše kao u ogledalu. Trebalo se znati 
đo njih prignuti, znati im reći ono, što im treba reći 
ni više ni manje, ali njihovim jezikom i tako voditi 
neozlijeđene dvije duše kroz lm je, korov i drač, da 
se ne ozlijede i da ih otrovi seoskih poroka ne omame 
i ne zavale. 

Tko ne zna, što znači voditi duše, koje su jedan 
put ili dva put tjedno tek sat možda s tobom, a sve 
ostalo vrijeme izložene tuđim utjecajima, ne će 
shvatiti, kakav je težak posao bio Duki voditi i od- 
gajati tu dvojicu dječaka. Koliko je trebalo izgubiti 
energije, da redovito dolaze na često primanje sa- 
kramenta, jer bez toga nema pravog uspjeha u uz- 
goju duša. Oni su odmah bili pripravni, ali njihovi, 
selo, pa drugovi! Prigovarali su im, da su pobožnjaci, 
bratimke, a oni su ipak momčići, koji će se trebati 
za koju godinu ženiti. Rugali su im se, da su strašni 
grešnici, kad se toliko put ispovijedaju. Trebalo je 
govoriti s njihovima, koji ni čuti za to, jer ne mogu 
dopustiti, da im sinovi budu »izvan svita«. Onda 
opet djelovati na njih, dok su toliko ojačali, da su 
nadjačali stid i pristupali stolu Gospodnjem, premda 
su imali sve protiv sebe. Ipak su oni bili još djeca, 
doduše čestita, ali djeca svojih roditelja, članovi sela, 
koje je posprđljivo. 

Na početku su došli nekoliko puta, onda su pre- 
stali, jer okolina je bila jača, nego sam župnik. Tre- 
balo je podrug godine, dok su oni zaista postali ju- 
naci, da mogu usprkos svih prigovaranja, poruge i 
ruganja slijediti put, za koji su znali, da je pravi. 
Samo je Duko mogao pravo shvatiti junaštvo te dvo- 
jice dječaka u naponu razvitka, u kojem su odsjeku 

života kao mek vosak, u kojemu ostaje svaki trag 
— oni su ipak otvrdnuli i ostali onakvi, kako ih je 
njihov duševni vođa oblikovao. 

Ah kad su već i sve pobijedili, koliko je Đuko 
imao neprospavanih noći radi njih. Čuje, što ispo- 
vijedaju, i užasne se u sebi: »Zar ipak i ti Franjo ili 
Tunjo!« Onda u onom uzrujanju razmišljanje o 
onom, što su rekli, te razglabanje, kako su zapravo 
rekli, dok konačno ne dođe do zaključka, da nije to 
ono > k. a k° j e on P re d rešetkom shvatio. Neuputni 
mladići ne znaju se pravo izraziti. Ali možda su ipak 
točno rekli? Treba i to ispitati i doći do ispravna 
zaključka. No kako ih ispitati? Upotrijebio je svu 
snagu domišljaj a, da oprezno sve ispita, no tako, da 
oni ni ne poslute, da ih zapravo ispituje, a opet je 
morao upotrijebiti sav oprez, da ih ne uputi možda 
u ono, štc oni ne znaju, da ih ne nauči grijeh. 

Nitko, a najmanje su Tunjo i Franjo znali, koliko 
je muke stajalo svećenika, dok su oni postali ono, 
što sada jesu: dva momka čista srca i čiste duše, a 
opet prava dva seoska momka, koji nijesu ni u čemu 
ništa izgubila od momačkog čara. Obojica lijepi, 
jedri, snažni, iz njih izbija neutrošena mladenačka 
snaga! Nasmješljivr, veseli, šaljivi, a obijest, koja 
buja i ne miruje u njima, obuzdana i kao prikrivena 
izdiže ih iznad sviju. 

Ponos su Đukin i njegovo udivljenje. Zaista vri- 
jedni su, da im se čovjek divi. Kad su i na sam 
Uskrs pristupili oltaru, da se pričeste, sablaznila se 
čitava župa. »Zar nijesu jeli svetenja?« pitale se 
žene i ljudi, a tko na Uskrs ne jede posvećenog jela, 
smatra se bezbožcem i najgorim čovjekom. »Kome- 
diju prave od sebe!« rekoše čas kasnije, jer da su 
bezbožci, ne bi se pričešćivali. »Nijesu kao drugi 
svijet«, zaključiše napokon, a to znači, da su se 
isključili od ostalih. »Kakvi su to otac i mati, da im 
dopuštaju?« Spočitavanja se protegnuše i na njihove, 
koji su već tako i tako patili stid. 

Ali Tunjo i Franjo ostadoše pobjednici. Spočita- 
vali im, rugali im se i po tragu i u lice, no oni ne 

skrenuše sa započeta puta i svijet je napokon za- 
šutio . . . Oni se i tjelesno divno razviše, te kao pot- 
puni momci postadoše želja' djevojačka, a za dje- 
vojku nema ništa čamijeg ni privlači vi jeg od nevina 
momka. Nevinost izbija iz njega kao nevidljive zrake, 
koje probijaju do srca joj i osvajaju njezinu dušu. 
Ona ga zavoli čisto i nevino, kakav je i on, iskrena 
mu je i otvorena, a kako jedna, tako i ostale, njemu 
samo preostaje, da prosuđuje i bira. I dok su se Tu- 
njina i-Franjina majka još prije godinu dana bojale, 
da ni jedna djevojka ne bi htjela biti njihovom sna- 
hom, sada s radošću opažaju, da bi svaka to srećom 
smatrala. Jer ne samo da su ugodni i lijepi, nego i 
čestiti su i pošteni su i — do Boga drže, to je na- 
jednom postala nova krepost, koja druge momke ne 
resi, pa ih odlikuje iznad sviju čak i u očima osta- 
loga svijeta. 

Kad mu dođu, Đuko uživa u njima, a oko mu ra- 
dosno zatitra, kad ih negdje izbliza ili izdaleka 
ugleda. Oni mu se toplo nasmiješe. Koji puta, kad 
bi se sastao s njima, nije se mogao uzdržati, da jed- 
noga ili drugoga ne sukne rukom jednom po kosi, 
potapša po ramenu ili pače i zagrli. Dakako bilo je 
toga češće. I danas im gode takve nježnosti, premda 
se svaki puta malo isprse, kao da ih odbijaju, jer su 
već momci, a ne više djeca. 


XXX. 

I ni po čem se ne razlikuju po svojem izgledu i 
ponašanju od ostalih momaka osim po svom življe- 
nju i svojoj čestitosti. Opasno su vrijeme sretno pre- 
brodili, pa Đuko ne strahuje više za njih. Sve znaju, 
što znati moraju. Đuko im je rekao, jedino je pita- 
nje, koga će sebi odabrati za svoje životne drugarice. 
Djevojke ih vole i otimale bi se za njih, a koje će u 
njihovim srcima svoje mjesto naći? Đuko je smatrao, 
da i o tome mora s njima načeti razgovor. Ne će ih 
nagovarati za ovu ili onu, nego će ih samo općenito 


savjetovati. I zatq im reče jednom, kad dođoše 
k njemu: 

— Jedamput se samo živi, pazite, tko će s vama 
stupati životnom stazom. 

Tunjo ga malo kao iz visoka pogleda, kao da mu 
je htio reći: »Znamo mi to i bez tebe,« a Franjo se 
ponešto podrugljivo nasmiješi i u križ baci oko na 
prijatelja, što je mog*lo značiti, da župniku veli: 
»Kasno si se sjetio, da njega savjetuješ!« Đuko pri- 
mijeti pogled jednoga i smiješak drugoga i dođe mu 
pred oči slika kola u Japagama na Rokovo ove go- 
dine i bješe mu jasno, što znači v jedno i drugo, te 
mu bude pravo. Jednom rukom obujmi Tunju, te ga 
kao već napola svoga rođaka privuče k sebi, a dru- 
gom isto učini i s Franjom, da mu ne bude krivo. 
Od toga dana nije s njima više govorio o tome, jer 
zaista ne bijaše potrebno. 

Zlatna su obojica, i jedan i drugi, pa Đuko ne* 
pojmi, kako ih je mogao onda u ispovijedima krivo 
shvatiti i samo pomisliti, da su oni kao i drugi. Danas 
je siguran, da se nikad nijesu okaljali gadnim grije- 
sima, jer su drugi znali točno, kako se to ima u ispo- 
vijedi reći. Među tima, njihovim vršnjacima, bilo ih 
je, koji su posrtali i dizali se, nekoji krenuše stru- 
jom za uvijek, pa kad padoše ni ne pokušaše, da se 
usprave. To su oni, koji se razularuju na placu i 
koji mogu jednom dočekati Markovu sudbu. Oni prvi 
nekada se naklone njima, a nekada Franji i Tunji. 
Đuko ih pozna po tome, što ipak dolaze u Orao, ma- 
kar i ne redovito. Takvih bi se nabralo možda dva- 
desetak. 

Ni na vježbi, ni na prosvjetne sastanke ne dolaze 
stalno, ali ipak dolaze, pa bez njih društvo ne bi 
uopće moglo opstojati. Iako nijesu bafi, kakvi bi mo- 
rali biti, ipak su i oni nekakav uspjeh, — odnosno 
pravi uspjeh, kako misli Stipo, jer u drugim župama 
nema ni toga. I ako nemaju možda prave koristi od 
tog sastajanja, bar za to vrijeme nijesu na drumu, pa 
i to je nešto, a osim toga čuju i po koju korisnu riječ- 
Glavno je, da njegova »palača«, koju je u nestašici 

druge dvorane u selu Orlu odstupio, nije nikada 
prazna. 

Međutim kod onih najmlađih, koji napustiše ope- 
tovnicu, nađe se ponekoji Tunjo i Franjo, a pogo- 
tovu kod opetovničara, koji su prošli kroz Đukine 
ruke u pučkoj školi. Ako s njima uspije, imat će za 
tri četiri godine desetak momaka kakva su i ova 
dvojica. Raduje se tom novom rodu i s nestrpljenjem 
čeka, da vidi, kakvi će biti, kad iz^đu iz momačkog 
razdoblja u muževno. Hoće li biti kao i njihovi oci 
ili će unijeti nov život u selo i župu? 

Malo je teško čekati, ali se može dočekati, pa je 
Duki teže pomisliti, da napusti Povirje, nego da čeka. 
Neka ga slutnja obuzima, da ne će još dugo ovdje 
ostati. Zašto, ne zna, ali eto taj proces s Franjom 
giminim! Izgledi nijesu za Duku ružičasti, jer kad 
je Franja bio kadar, da ga okleveta, bit će kadar, 
da i na sudu ostane kod svojih tvrdnja. Možda bi bilo 
zaista pametno, da je poslušao Karla i Emila, pa po- 
vukao tužbu. Ali! . . . Tim bi Franja dobio pravo, 
ovako je ipak nade. 

Što se više približavao dan ročišta, Duki postaj aše 
sve nelagodni je. Sve sluti, da će kleveta dobiti po- 
tvrdu i na sudu. A strašno je to, biti čist kao sunce, 
pa pred ljudima biti ocrnjen s gadnoga grijeha za 
cio život, a on je još mlad, još se nižu pred njim 
duge godine, koje može proživjeti, a u očima ljudi 
blatan i okaljan. Zastrepi nešto u dnu Đukine duše, 
kad pomisli na to. U »semenariji« je živio dugo go- 
dina jedan svećenik, koji je nekad bio kapelan u Po- 
yirju i jadnik se toliko opijao, da su ga ministranti 
iz blata izvlačili, kad bi s »Bogom« pao u jarak pri- 
godom blagoslova kuća. Zvali su ga »Ujak«. Umro 
je prve godine Đukine bogoslovije. U sjemeništu 
nije pio, ali s porokom je ostario ni od koga pošto- 
van. Drugovi svećenici su ga žalili, a narod prezirao. 

I kad je Đuko razmislio o svojoj stvari, gledao je 
sam sebe u sudbini toga ujaka: zatvoren u kakvom 
samostanu, ali ne prezren samo od naroda, nego mo- 
guće i od samih svećenika. Tko može, da ne vjeruje 

pravorjel^u suda?! Ali to još kojekako, što se njega 
samoga tiče. Čovjek podnese nepravdu, premda ga 
boli, ali 'što će Tunjo i Franjo i oni drugi dobri mla- 
dići, koji se bore sa svojom krvi, kako ih on savje- 
tuje, uči i vodi, kad i njih uvjere, da je počinjao 
ono, od čega je njih odbijao. S te pomisli osjeti 
Đuko, kako ga nešto zazebe, uplašen od strahovite 
sablazni, koja će razorno djelovati na mlade duše, a 
on ipak nije počinio sablazan. 

Da im govori o tome? Da ih pripravi? Pa oni 
znaju za parnicu, čuli su za nju sigurno u selu i 
ništa ih ne smeta, jer dolaze na sastanke i povjera- 
vaju mu se kao i prije. Najbolje je pustiti, da se 
stvar razvije, — nad nama je Bog, pa kako On uredi. 
On ne će dopustiti, da pravednik strada, ako ne radi 
njega, ono radi onih, koji gledaju u njemu vođu i 
uzor. Ali ipak . . . ako Bog dopusti i to? 

Zna Đuko, da bi i to morao primiti s potpunom 
predanošću iz Božje ruke, jer i Krista su lažno 
optužili i nepravedno osudili, a On je jedno i drugo 
predano primio. On je naš vječni Vođa i Uzor, u 
svemu ga moramo slijediti, pa i u ovom primjeru. 
Ali On je Bog, On je nedostiživ i kao čovjek, — 
nešto šapće Duki u duši, pa koliko kuša, da nepra- 
vednu osudu predano primi, ne može, jer osjeća, da 
je ne bi mogao primiti. On doduše govori svaki dan 
pred oltarom: »Bože, kako je tvoja, a ne moja volja«, 
ali osjeća, da su to samo riječi, a da ne govori svim 
srcem i dušom. 

Boji se, da su te riječi izrečene Kristu samo himba, 
ali ponavlja ih svaki dan pod misom i preko dana, 
kad se sjeti parnice. Izgovara ih, a strahuje pred 
ispadom ročišta, koje se pak sve više približava, pa 
je došao i taj 1 dan. Sa strepnjom je pošao na vlak. 
Noge mu idu u mraku rane zore s prvim jesenskim 
maglama, a on bi najradije, da ne ide ili da se vrati, 
no ipak je došao do pćstaje. Oko željezničke zgrade 
miču se sive sjene i čuju se vlagom pojačani glasovi, 
ali kao prigušeni povici, kojima se ne razumije 
smisao. 

To su Ružini svjedoci. Nju ne vidi, ali čuje njen na- 
valni glas siguran u pobjedu, a svaku svoju rečenicu 
popraćuje posprdnini hihotom namjerice, da je Đuko 
čuje. On strepi, on se snizuje, šrozava se, kadgod je 
čuje, jer njena je zloba jača od pravde, pa se ćuti 
nemoćan, slab, utučen.' Ušao je u drugi razred, 
premda je kupio kartu trećega. Ne može se s njom 
susresti, niti s onima, kpji će svjedočiti njezinu 
mužu. 

U Varošu se progura naprijed opet, da se ni s kim 
od njih ne sastane. Požuri u sud, ali pred zgradom 
stane ne usuđujući se ući. U grudima ga stiskalo, 
srce mu je kuckalo, a zima ili vrućina umrtvila mu 
sve osjećaje, tek jedno zna, da je najbolje ne ući. Ne 
dođe li na sud, on je tužitelj, a to bi značilo, da je 
odustao, ali . . . 

Nema misli, koja bi nadopunila rečenicu. Stoji pod 
lukom starinske zgrade naslonjen na poganski žrtve- 
nik uzidan u stup kao nova žrtva nekom krivom 
bogu poslije toliko vjekova. Kao prilijepljen je na nj, 
jer drži ga valjda zlobni demon žudeći za paljeni- 
com, koja se davno, jako davno nije pušila s njegova 
žrtvenika. Iza ugla čuje Ružin glas i nekoliko teških 
koraka u podkovanim cipelama. To ona predvodi 
svoje ljude, sigurno gorda, samosvjesna i upaljena 
žudnjom, da uništi onog, koji se usudio nju izvrći 
pripovijesti čitave župe navijestivši je bez njena 
privoljenja. 

Đuko ne će moći podnijeti njena pogleda. Odlijepi 
se od žrtvenika i pođe u kosoj crti prema crkvi, koja 
je bila u pravom kutu za sudom na istom trgu. Ju- 
tros je rano misio. Nije morao potražiti crkve, ali 
bojazan od Ružina bahatog pogleda jednostavno ga 
u nju utjerala. Crkva je ista, jednaka kao i prije tri 
godine, dok je on tu kapelanovao, ni u čem se nije 
ni najmanje promijenila. Stane odzada kod zadnje 
klupe na mjesto, gdje je toliko puta molio svrziman- 
tija* bivši njegov profesor u bogosloviji, nesretni pro- 
fesor Marko, i sigurno izmolio milost, da je s ovog 
svijeta otišao pomiren s Bogom. 

Stavši osjeti, da ga je nešto obvilo, kao kad čovjek 
stane u parnom kupalištu u paru. Je li to možda 
Markova duša, koja mu se došla zahvaliti, što ju je 
na smrtnom času izbavio od vječnih muka? Pomi- 
slivši to osjeti Đuko, da se u njemu nešto prelomilo, 
kao da mu je netko nešto rekao, ali ne u uho nego 
ravno u dušu. 

»Presbyter indignus!« (Nedostojan svećenik!) reče 
tiho za sebe, a ne za pokojnika. »Svećenik sam tvoj, 
Gospode, a odbijam neprocjenivo blago, svećenik 
sam nevrijedan, što odbijam to blago!« prošapće Kri-, 
stu, koji će u svetohraništu vjerojatno do večeri uza- 
lud čekati na pohodnike i sudba »ujaka u semenariji« 
postade mu najednom nedostiživ ideal. Osramoćen i 
prezren proživio je taj svećenik cio jedan vijek u 
uskoj sobici biskupskog sjemeništa, darovanoj mu iz 
milosrđa, kao pustinjak povučen i ostavljen od svih, 
da može živjeti s Bogom i u Bogu, te napokon oči- 
šćene duše skrušeno dočekati svoje zadnje časove i 
sretno se preseliti na onaj svijet. 

A on, Đuko će primiti od Boga, ako izgubi parnicu, 
još veću blagodat: bit će osramoćen i prezren, ali 
nevin kao — ne usudi se ni pomisliti — Krist! »Ne- 
dostojan svećenik i toliko odlikovan!« klicala je duša 
Đukina puna zahvalnosti, koja se ne može riječima 
reći, niti srcem osjetiti, nego koja obuzima samo 
dušu. Poklekne i izađe ususret sreći misleći, da li će 
ga poslati u samostan kakvog strogog reda ili će ga 
kao ujaka zadržati u biskupiji. 

Po hodniku ga je sudbene zgrade tražio pisar, jer 
su ostali već bili ušli, — Emilov obzir, da Đuko ne 
gubi badava dan. Uđe. Franja je stajao pred sucem 
držeći šešir u obje ruke na životu. Spazivši Duku 
lecne se, pozdravi ga okom, sažalno ga pogleda i,za- 
pužari se od velikog stida. Pisar je bilježio Ružine 
podatke u zapisnik, a nekoliko je seljana stajalo po 
strani. Đuko htjede pozdraviti Emila, no ovaj ga 
predusretne te službeno upita: 

— Vi ste Đuro Budrović, župnik? 

— Upravitelj župe, — ispravi ga Đuko. 

— - Upravitelj župe u Po vir ju, — za njim će sudac, 
kao da ga prvi put u životu vidi, diktirajući pisaru, 
4 a tako ispravi u zapisniku Đukine generalije, koje 
su već bile gotove. »Još jedan obzir!« pomisli Đu- 
ko . . . Emil iza toga pozove po dužnosti stranke, da 
se pomire. Franja je neodlučno šutio, a Ruža pobo- 
javši se, da Franja ne bi pristao na pomirenje, rekne 
svojim glasom izvelika: 

— Nema tu pomirenja, — i pogleda izazovno 
Duku. 

— Odustajete li vi možda od tužbe? — upita Emil 
Duku molećim pogledom. 

— Ne, — kratko ovaj odgovori odbijajući sučev 
savjet dan pitanjem. Emil malo tržne ramenima, kao 
da htjede reći: »Što ću ti ja!« i zauzme stav neutral- 
nog suca, kojega se tiču samo paragrafi, a ne ljudi, 
što tu stoje. Onaj negdašnji tanki škvrco, taj Emil, 
razvio se podpuno u naočita gospodina, koji svojom 
povisokom pojavom i umnim licem kao u ujaka ka- 
tehete svakom imponira. 

— Dakle, vi tužite za uvredu časti, odnosno kle- 
vetu, — pokušava Emil opet zatezanjem pitanja 
orazumiti Duku. 

— Jest! — Đuko nema ništa više reći. 

— Jeste li rekli, da je tužitelj ... — pita Franju i 
nastavi čitati podvučene stavke u tužbi. 

— Jesam, rekao sam, — odvrati ovaj, kad je sudac 
sve pročitao. 

— Što kažete vi? — obrati se Emil, došavši do 
mrtve točke opet Duki ne imajući više sredstava, da 
ga izvuče. 

— To je sve objeda, laž . . . 

— Ja ću dokazati, — Franja će, a glas mu malo 
zastrepi. 

Još jedan pogled, zadnji baci Emil na Duku. U tom 
uzaludnom pogledu nije više bilo ni molbe ni savjeta, 
nego je izbijalo nešto srodno očaju, a Ruža je sjala 
od »zlobne pobjede. Đuko istupi korak bliže Franji, 
upilji mu pogled u oči, te rekne uvjerljivo s najve- 
ćim mirom: 

— Koja bi budala mogla vjerovati, da je žena* 
jednog čovjeka, kao što si ti, spala, da je na koga,, 
nego na popa. 

U sudnici nasta zabuna, jer nitko nije očekivao 
ovakvih riječi od svećenika. Franja problijedi. Bio je> 
povrijeđen njegov muškarački ponos. Jedan tren se 
u njemu bila borba, a onda rekne otvoreno muški: 

— Slavni sude, nije istina, što sam govorio, o ve- 
lečasnom! 

Ruži se napnu prsa, zadiha se, bila je kao nabita 
strojnica, samo da zaštekće. 

— Kako ste onda mogli iznijeti ovu objedu? — 
upita sudac neutralno. 

— U birtiji su govorili, da je moja žena bila kod 
njega . . . Netko je okrenuo, da sam ga ja zatekao u. 
svojoj kući i ciglama ga otjerao. Bio sam pri piću, 
pa sam potvrdio. 

— Dakle ste bili pijani, — počne sudac govoriti 
po njega, da se možda još što drugo ne izleže. 

— Ni jesam . . . Pio sam, ali ni jesam bio pijan. 

— Tim ste i svoju ženu oklevetali, — odvraća ga 
sudac od Duke. 

— Drugi su se u piću hvalili, da im se žene drže 
s ovim ili s onim, a meni je bilo na diku, da se moja 
ne drži s istom kim. To nije kleveta. 

— Ali vi ste i kasnije to tvrdili, ne samo u gosti- 
onici, — mogao se Emil već bez opasnosti po prija- 
telja vratiti na glavnu stvar. 

— Jesam. . . Kad čovjek nešto rekne, onda ostaje 
kod toga . . . Ali ovo je sud, tu se mora govoriti istina 
kao pred Bogom. 

Slavni sude! — istupi Ruža sva zajapurena, da 
saspe, što je tjednima skupljala. 

— šuti, ženo, meni je već svega previše! — na nju 
će strogo Franja. — Velečasni je čist kao sunce, mi 
smo iznijeli laži na njega ... Kad dođemo doma, 
uredit ćemo svoju stvar, a ako ne ćeš, širom su ti 
otvorena vrata. 

Iza toga stvar je bila brzo gotova i Franja osuđen 
na mjesec dana. 

— Izađite svi osim tužitelja, — rekne sudac nakon 
pročitane osude. 

— Čestitam ti, Đuko, — Emil mu stisne ruku, 
kad su ostali sami. — Znaš, da sam se bojao, ah ti 
si čovjek iz naroda, pa si znao zasvirati u pravu žicu. 

Ostali su još neko vrijeme u razgovoru, dok Fra- 
nja i njegovi ne napuste zgradu, a onda izađe i Đuko, 
prazan u srcu i duši, bez radosti i ikakvog drugog 
osjećanja. U trijemu sudbene zgrade stane pod luk, 
a ruka mu sjedne na poganski žrtvenik. Pogleda, ni- 
jesu li gdjegod tu njegovi župljani, i tada osjeti, kao 
da ga je zapljusnuo silan val, te sada stoji tu naslo- 
njen na drevni kamen obliven po cijeloj duši: oblio 
ga talas milosti Božje. Ne vjeruje, već zadivljen zna 
i mimo misli na sve, što se danas dogodilo. Prije 
suda bio je iz sve duše pripravan nevin preuzeti na 
se prezir i sramotu za cio svoi život, a sada je nje- 
gova nevinost sudbeno potvrđena. Bog mu je dao 
onu snagu, da dobrom voljom stekne velike zasluge, 
jer iako ne će trpjeti, htio je trpjeti, pa pred Bogom 
je, kao da je pretrpio. Razmislivši o tome, srce mu se 
pokrene, on osjeti silno ganuće te požuri u crkvu, 
klekne na mjesto, gdje je prije stajao. Stane se uda- 
rati u prsa i poluglasno govoriti: »Presbyter indi- 
gnus! . . . Presbyter indignus!« 


XXXI. 

Jer on je svećenik Božji, a dosad nije osjetio i 
uvidio, kako mu Bog upravo tura prilike, da stekne 
što više velikih zasluga. Omalovažavanje na početku 
ujegova župnikovanja, nerazumijevanje njegovih, 
materijalne neprilike, neuspjesi i toliko toga drugoga, 
što ga je smetalo, boljelo i teško mu bilo, nije ništa 
drugo, nego stalne prilike za stjecanje velikih du- 
hovnih dobara, a on ih nije dosad izrabljivao u pu- 
noj mjeri. Doduše on je sve strpljivo podnosio, za 
sve je rekao Bogu »hvala« i »kako je Tvoja sveta 
volja«, ali to bijahu ipak u prvom redu riječi, ah ni- 

kada još nije bilo rečeno i osjećeno onako iz dna 
duže kao današnjega dana. Kao svećenik, koji svaki 
dan stvara Krista iz komadića kruha, koji Ga svaki 
dan prima u se, morao je već davno biti onakav^ 
kakav je jutros bio. I kao što trgovac žali, što je pro- 
pustio zgodnu priliku, da zaradi velik dobitak, taka 
je i Đuko žalio, što su mu prošle tolike povoljne pri- 
like za sticanje pravih zasluga. No njemu sada ni ja 
bilo ni do tih zasluga, nego je žalio sam na svoju 
neumnost, što se nije tako odgojio, da punom puni- 
nom svoje volje prima s potpunom predanošću ono,, 
što je Božja volja. 

Radi toga se sada stidio pred Bogom i s punim je 
uvjerenjem govorio, da je nevrijedan svećenik. Što 
više bijaše mu gotovo krivo, što je sud po njega do- 
bro ispao. Ali znao je, da je i tu prst Božji, jer u 
ovom je času bolje radi sela, radi župe, da je pobi- 
jedila pravda, nego da nije, jer bi onda samo jedan, 
samo Đuko imao koristi, a ne mnoge duše. 

Đuko je izašao iz crkve pripravan na sve: na nove 
neprilike, na veće nedaće, na sramote, prezire i na 
najteže patnje. Lagan, miran, smiren stupao je grad- 
skim pločnicima i ništa se nije smeo, kad je kasnije 
sreo Franju, što više niti ga je mogao prezirati, niti 
mu što zamjeriti. Naprotiv taj čovjek mu postade 
drag, mio i bliz, jer bijaše pravi naš čovjek, Slavo- 
nac; Šokac, a samo Šokac Šokca može razumjeti. On 
će pogriješiti, počiniti zlo, no čestitost njegove duše, 
koju su u njemu stvorila stoljeća, daje mu snagu, 
da uvidi svoj grijeh i da ga odbaci. Zato mu Đuko 
pristupi, pruži ruku i rekne: 

— Kao čovjek si se ponio! 

— Oprostite mi, velečasni, — ovaj će mu na to 
iskreno. 

— Nemam ti što oprostiti! . . . Ali kad si takav, — 
doda Đuko, jer se u njemu javio i svećenik, — uredi 
svoju stvar sa ženom, jer zašto da si nevjenčan kao 
Ciganin? 

— Uređeno bi bilo davno, ali ona . . . 

— Ako te voli, bit će, kako ti hoćeš! 

Opet mu pruži ruku, potrese njome i rastadoše 
se kao najbolji prijatelji. Ipak je Đuko uzeo kartu 
drugoga razreda, sada ne iz bojazni, da se sastane 
s njima, nego da im ne bude na nepriliku, da ih ne 
zastidi . . . Kad je u Po vir ju stao vlak, nahrupi do 
njega skupina dječaka i momaka. Spazivši Duku pro- 
vale do njega, gotovo ga iznesu uz vesele poklike. 

— Koliko je dobio? — upita TUnjo. 

— Mjesec dana. 

— Malo je . . . Malo . . . — poviče nekoliko glasova. 

Njegovi orlovi nijedan čas ni jesu sumnjali u ispad 

suda. Dopratiše ga do župnoga dvora, a kad su se 
trebali razići, rekne im Đuko: 

— Momci, sada treba na posao, da nas Orao bude 
zaista Orao. 

Taj poziv nije više bio potreban, jer te večeri bi- 
jaše palača natrpana, a zabava na placu gotovo ni- 
kakva, jer na sastanak dođoše i oni, koji dosad nikada 
nijesu bili. Đuko je znao, da to ne će uvijek tako 
biti, no ipak mu bijaše drago, što je danas tako. Ipak 
se pitao, zašto toliki dođoše. Poslije njegova predava- 
nja pade prijedlog, da na Tri kralja bude akademija. 
Je li ih to privuklo? Pa i prije je trebalo biti prire- 
daba, ali su jadno ispadale i nijesu bile kadre, da 
privuku mladež. Netko predloži, da se obnovi orlov- 
ski tamburaški zbor. To je glavni razlog, zbog kojeg 
dođoše, pomisli Đuko, pa da ih odbije rekne: 

— Da mi opet u birtiji svirate. 

— Ne će biti više tako, — odvrati mu Tunjo. — 
Odsad će svirati samo stari orlovi. 

Među te »stare« brojio še i on. »Zar je popustio?« 
pita se Đuko, ali momak je znao, zašto je ono pred- 
ložio. Najprije će naučiti razna kola osim dvije točke 
za akademiju, pa će od Tri kralja svirati u kolu. 

— Da ne morate plaćati gajdaša, — rekne Đuko, 
a u riječima mu je bilo nešto prijekora. 

— Krivo nas shvaćate, velečasni, — ne da se Tu- 
njo. — Mi ćemo se razdijeliti u četiri mala zbora . . . 

— A mi imamo samo dvanaest tambura? 

— Ne brinite se . . . Za kolo su dosta dva ili tri 
svirača. Kako ćemo udesiti, to je naša stvar. Četiri 
su sokaka naša. Svake nedjelje i blagdana svirat 
ćemo u kolu svaki put u drugoj kući, kako je običaj, 
a gdje mi budemo svirali, budite uvjereni, da će biti 
pristojno i pošteno. 

Đuko pristane ne vjerujući, da će stvar uspjeti, a 
malo mu bilo i krivo, da se orlovi pretvore u »gaj- 
đaše«, ali ima mnogo dobra u Tunjinu prijedlogu. 
Svirat će badava, svaki će ih sokak rado uzeti, a u 
kolu tako i tako svira samo jedan »gajdaš« u gusle, 
da ga obično ne prati ni »kontra«. Svirači su u kolu 
glavni, jer se bez svirke *ne može igrati. Ako u kolu 
ne bude sve u poštenju, orlovi će, kaže Tunjo, odka- 
zati tom sokaku ljubav, pa ne će imati kola. 

Kad 1 su se tako sporazumjeli i već bili sve uglavili, 
pojavi se u palači kao naručen majstor Niks neobično 
važan, pristupi svećeniku i šapne mu: 

— Pismo! 


XXXII. 

Đuko je mislio da je Bog zna što, kad se »teligent- 
ni« majstor tako važno drži, no on mu je uručio sa- 
svim običnu, najobičniju kuvertu. Čiji je rukopis, 
ne zna Đuko, ali mu je nekako poznat, pa pismo 
spremi u žep, da ga kasnije pročita, kad bude sam. 
Majstor se jednako važno povuče, kao da je izvršio 
ne znam kakvu zadaću. On je naime i dosada donosio 
poštu župniku, pa bi mu pisma i ostalo jednostavno 
položio na pisaći stol u kancelariji, ali danas Duke 
nije bilo doma, pa je zvonar čuvao to jedino pismo 
gotovo cio dan, jer što dođe s pošte, smatra nečim 
važnim kao i svi ljudi na selu, što više nije se ni 
napio taj dan. 

Duki je pisao stric Lovra. Po biranim riječima i 
lijepo složenim rečenicama se vidjelo, da se dugo 
spremao za to pismo — preko tri mjeseca, jer tre- 
bao je sve reći, ništa ne ispustiti, a opet tako, da 

Đuko ne osjeti spočitavan je, nego najdobronamjer- 
nije pouke. 

Počeo je š onim, što je najmanje, naime da u crkvi 
nema posvemašnjog mira, kakav je bio za vrijeme 
njegova Župnikovanja. šaputa se i pomalo brblja 
pod misom, a nekoji čak i drijemaju, pače se ljudi i 
na zid naslanjaju. To je doduše obična pojava u 
seoskim crkvama, ali njoj se može stati na kraj, pa 
očinski obzirno preporuča Duki svoja prokušana 
sredstva, koja su uostalom mladom svećeniku po- 
znata, ali ih nije dosad upotrebljavao. Starac ga blago 
prekorava i moli, da radi onako, kako je on radio, 
jer crkva je dom Gospodnji, pa narod mora i vanj- 
skim načinom pokazivati najveće strahopočitanje 
pred Bogom, koji u njoj stanuje. 

»A drugo, što sam vidio i što me je jako zaboljela, 
jest, da je bilo na onoj misi, na kojoj sam ja pri- 
dičio, divo jaka i snaša sa crvenim i plavim prega^- 
čama. a morale su biti zelene, kakvo je bilo i misno 
odilo. Nemoj, Đuko, jedno zaboraviti: Osjećanje 
s Crkvom ne možeš postići, ako ne živu s njom . . .« 
Poslije toga slijedila su duga razlaganja i nabra- 
janje razloga potkrijepljeno uvjerljivim dokazima. 

»Onda još jedno. Uvlači se sve više dućanska i 
vašarska roba. Vidio sam pregače od kupovne svile., 
nekoje nose suknje, pa čak i bluze, kao da su naše 
žene zaboravile presti i tkati . . . Čuvaj našu lipu na- 
rodnu nošnju kao naše najveće blago, jer po njoj 
smo prvi na svitu . . .« Opet su slijedila razjašnjenja 
i dokazi. 

»A što je najgore«, pisao je već pri koncu pisma, 
»uvlače se i nepodopštine u nošnji. Mlade đivičice, 
pa imaju nekakve kape na glavi, rekli su mi orlov- 
ske . . . Odkad je svita i vika, kad se još čulo. da su 
naše ženske imale kape na glavi? To je sramota pri- 
velika, jer divojkama i divičicama je najljepši ukras 
na glavi lipa pletenica, a ženama marama, i to krpa, 
koje su same prele, konac boj adisale i tkale«. 

Pismo je završio, da ne uvodi u župu »novu modu«, 
te da osim posve pobožnih društava (Treći red sv; 


Franje i bratovština) ne osniva kojekakva »nepo- 
dobna društva«, kao što je n. pr. Orao. »Kad su već 
nešto htili, ti, koji su ga izumili, zašto su ga tako 
okrstili?« pisao je. »Jer ta je tica najveći hajduk, 
pravi harambaša u tičjem rodu, i koliko štete i ne- 
volje pravi čestitom svitu«, — završio je svoje pi- 
smo, .da što jače djeluje na Duku. 

Dočitavši list mladi ga čovjek odloži ni ne pomi- 
slivši, da posluša koji predšasnikov savjet. Zar da i 
on premazuje zid uljenom bojom, da kažnjava staja- 
njem pod misom ili da pali svijeće pred didacima, 
koji zadrijemaju? To pije radio ni prije, a kamo li 
da sad to ponovno uvodi! Ta on je sretan, što starci 
dolaze u crkvu, pa makar cijelu misu prespavali, Bog 
će već nagraditi njihovu žrtvu, što usprkos svojoj ne- 
moći dolaze u crkvu, jer Bogu je glavno dobra vo- 
lja, a ljudske slabosti, koje dobom dolaze, On 
ispričava. 

Glede nošnje zna i sam Đuko, da je starinska 
nošnja divna i njemu je ljepša i bliža srcu, nego 
kakva se sada uvodi. Ali vrijeme ide naprijed, pa 
donosi novo. Pa i sam stric Lovra nije mogao usta- 
viti narod, da ne kupuje pamuk i da samo tkaju od 
lana kao nekad u staro vrijeme. A zlata narod nije 
nikad sam proizvodio, pa ipak stric Lovra nije imao 
ništa protiv njega. Nije li to nedosljednost? Vraćati 
se čistoj starinskoj nošnji i paziti, da se u nju što 
novo ne uvuče, ne znači li to ne vjerovati u narodnu 
stvaralačku moć?! Zar narod nema sposobnosti, da iz 
gotovog kupljenog materijala stvori nešto novo 
jednako lijepo, kao što je i starinsko bilo?! 

A što se tiče orlova, Duki je bilo sasvim svejedno, 
što je tko o njima mislio. Daj, Bože, da sve djevojke 
nose orlovske kape, pa ma se to i protivilo narodnim 
običajima, jer kad bi svi momci i djevojke bili u 
Orlu, nestalo bi »druma«, narodnog doduše, ali po- 
gubnog običaja. 

Đuko žali starca, šio je onaj dan u Povirju doživio 
strašno razočaranje videći, da se ruši ono, što je 
kroz dvadeset godina gradio. Nužno mu se moralo 

^Činiti, da je sav taj njegov rad bio ututanj. To ga 
boli, p& jo mjesecima o tom razmišljao u svojoj sa- 
moći, dok konačno nije došao do zaključka, da mora 
pisati Duki, koji je po njegovu mišljenju na krivom 
putu. 

iŽali Đuko strica Lovru, ali njegovih savjeta ne 
može primiti, jer cijelo mu se starčevo pismo čini 
kao glas iz prehistorije. Nekada bi nekom ti savjeti 
možda mogli koristiti, ali kako bi ih on danas mogao 
usvojiti? Danas je drugo vrijeme, koje ima svoje 
prilike i svoje zahtjeve. 

Đuko je toga dana doživio, da ga je selo dočekalo 
srdačno i prijateljski, a slijedećih dana, kad je 
svatko znao za Franjinu osudu, sva mu srca nekako 
bijahu otvorena, očekuju nešto od njega, svakomu 
može pristupiti, a komu pristupi, smatra se počašće- 
nim. Selo kao da je u odnosu prema njemu zaista 
drugačije, pa to mora izrabiti, kao što ratar žuri 
s oranjem, kad padne podesna kiša. Ljudi mu dolaze, 
on i k njima ide, ali zar da s njima govori o orlov- 
skim kapama i svilenim bluzama? 

Što kome kaže, čini mu se, da i prihvaća, dakle 
uspijeva, no da li su to zaista uspjesi, vidjet će tek 
kasnije. U koliko bi to uistinu i bili uspjesi, sveće- 
nik ih se boji da mu se ne porodi u srcu taština. 
Stoga sve prepušta Bogu, ali i u tom svome činu 
opaža promjenu kad rekne: »Radi, Gospode, što ho- 
ćeš!« — nije to više samo dobronamjerna riječ, nego 
nešto dublje, jače, gotovo potpuno predavanje u Nje- 
govu volju cijelim bićem. Kako? Teško je riječima 
izreći, kao što je teško opisati i onaj prelom u crkvi 
u Varošu. On samo zna, da od onoga časa živi dru- 
gačijim životom nego dotada. 

Radi toga je u nj ušla potpuna sigurnost u svem 
njegovu djelovanju, a tim i razbor. Svakom pristupa, 
svakog obrađuje, no zna, da ne smije nikako napu- 
stiti one, koje je već prije počeo obrađivati, jer njiva 
se ne smije nikad zanemarivati, ako se hoće, da 
stalno rodi. Ujna Gena dolazi na sakramente sve 
češće. Stajalo ga to dosta muke, dok je starija žena 

pristala i svikla se na to. Treba poći i dalje. Prepo- 
ruči joj škapular. Prekrižila se i rekla s nekim upre- 
paštenjem: »Sveti škapular da metnem na se?« Uzela 
ga je ipak, dakako poslije mnogog Đukina razlaga- 
nja. Ona sada strpljivo snosi sve terete, koje joj do- 
nosi život i starost, što se sve više približava sa svira 
svojim tegobama i nevoljama. 

Joza Mišin, njegov šurjak, rekao mu jednom, kad 
je s njim poveo stari svoj razgovor: 

— Bit će po tvojoj volji! 

Rekao je to malo ljutito i kao da mu nije s vo- 
ljom, što će se za koji mjesec dogoditi u njegovoj 
obitelji, no Duki bijaše njegova izjava ipak draga,, 
jer mu šurjak i sestra napustiše stazu grješnoga 
stanja. 

A stric? I 8 njim mora završiti. On sigurno prou- 
čava evanđelje i poslanice iz darovane knjige, kao 
što evangelici uopće proučavaju Sv. Pismo, no on 
je ipak katolik. Iako je to dobro, što čini, treba ga 
sa staze izvesti na čvrsti put. Da li moli? Đuko ne 
zna, ali da ne dolazi u crkvu, to vidi i zna. Doduše 
ne može pješačiti, ali zašto lijo Budrov ima konje?f 

Jedno popodne, već bijaše potpuna jesen, zaputi 
se u Japage. Sunce je sporo kružilo svoj krug na 
nebu i najednom će se odskliznuti pod obzorje, jer 
jesenske večeri dolaze brzo. Kruži sunce i još se 
prijeti žarom, ali slab je on, jer ga guši sumaglica, 
koja je hladna i neugodno vlažna. Đuko žuri preko 
polja, da joj za vremena izmakne u suho pod krov i 
da se još prije večeri vrati, a krupna djedovska kru- 
nica mu zazvecne pri svakom koraku. Ponio ju je za 
svaku sigurnost, da je može ostaviti stricu, ako vidi, 
da je zgodno. Gdje će ga naći? 

Opet je bio u velikoj sobi iznad svoje knjige. Na 
njemu čista košulja, obrijan je i nekako sav dotje- 
ran, valjda su mu i bunđur iskefali, no laktovi su 
bili zakrpani, a rubovi opšiveni, jedno i drugo pla- 
vom kožom, čisto je svečan, iako je običan dan. 

— Fina knjiga, — reče, kad je počeo razgovor 
s Dukom. — I bolja je nego ona, premda nema sve. 

XJ onoj sam našao riječi, koje ne spadaju u svetu 
knjigu. 

Zatim je listajući po njoj navodio ono, što je za- 
pamtio iz, nje ili na što je sada naišao diveći se, kako 
premudro »Bog govori«. 

— Ali ti puštaš, — da samo On govori, — reče 
mu Đuko, kad je stric zaklopio knjigu. 

Starac ga pogleda, a Đuko reče dalje: 

— I ti njemu moraš nešto reći . . . Kako bi to bilo, 
nas .dva tu sjedimo, pa da samo ti govoriš, a ja da 
cijelo vrijeme šutim? 

— Sto misliš reći, sinko? 

— Bog je u Svetom Pismu sve svoje rekao; što 
je htio ljudima reći, i ti to znaš, a da i ne čitaš Sveto 
Pismo, jer su te to učili ... Mi trebamo moliti, jer 
tako mi Bogu gbvorimo. 

Starac se zamisli, osjeti, da je dosada bio nepri- 
stojan prema Bogu, jer odkad mu ono nekad pod- 
kučiše knjigu, koju je Đuko odnio, on slabo moli, 
nego samo čita, tako su ga naime oni ljudi poučili. 
Ipak se htjede ispričati Duki, pa rekne: 

— Sto ćeš, kad počnem moliti, zadrijemam. 

— Sto bi više, nego da s molitvom zaspiš?! . . . 
Samo ti moli, jer to Bog od nas traži, pa makar 
svaki put zaspao. 

— A što da molim? — upita više ispričavajući se 
još i dalje, nego što bi zaista trebao pitati 

— Sve, što znaš. — Duku je svrbila krunica u 
džepu, ali osjeća, da je još ne može dati starcu, jer je 
prerano. — I u crkvu bi trebao dolaziti, bar nedje- 
ljom i svecem na misu, jer u crkvi Bog stanuje i 
tamo nas čeka, da nas izbližega čuje. 

— Slabost, sinko, — hoće starac, da se još ispri- 
čava, jer mu je neprilično reći pravu istinu, naime 
da su mu oni stranci rekli, da se ne mora ići u 
crkvu, nego da je glavno čitati Sv. Pismo. 

— Jest, istina je to, ali kad je bila ona misa u 
birtiji, s nekim si se dovezao, ako mi pravo rekoše, 
da si i ti tamo bio. 

Starac skine oči s njega, malo mu rumenilo pro- 
bije kroz staračke obraze. »Dakle, dobro sam čtio,« 
pomisli Đuko, te da predusretne kakve druge nje- 
gove razloge, natstavi bez okolišanja: 

— Tvoj sinovac u selu misu govori, a ti ideš ma- 
kar koga slušati, a ne znaš, ni tko je, ni što je . . . 

Starac je oborio oči, Đuko je previše rekao, pa ga 
ustidio. Da ga opravda pred njim samim, rekne 
dalje: 

— Nijesi ti kriv, čičo. Krivo su te podučili oni 
krivovjerci, koji su ti dali knjigu, za koju si sam 
rekao, da nije dobra. 

— Znaš, kako je. Odbio sam se u posao i u svoje 
brige, pa što sam kao dijete čuo, puno je toga ishla- 
pilo. Kad su me spopale nesreće i nevolje, došli oni 
ljudi i govorili mi . . . 

— A u tom je naše najveće zlo, — Đuko ga pre- 
kine, — što mi svakom više vjerujemo nego svome 
rođenome. 

— Imaš pravo, — skrušeno će, gotovo pokorno 
ostarjeli Ivša. 

— Nego u Povirje dođe ovaj ili onaj kolima na 
misu, pa i tebe može povesti. 

— lijo će me uvijek odvesti, — reče stric upravo 
veselo. — Odkada nas je zadesila nesreća, oboje se 
preobratilo, pa i pušiti smijem evo i ovdje. 

Đuko se sjeti, da je stricu ponio i duhana, te ga 
izvadi. 

— Ne trebaš se ti trošiti, oni ga sad kupuju. 

— Vidiš, zašto Bog šalje zlo. Strašno vas je uda- 
rio svojom šakom, ali zato, da te sin i snaha ocem i 
svekrom priznadu, a ti da kreneš njegovim putem. 

Starac je zakimao glavom uviđajući istinitost Đu- 
kinih riječi, ali kako im se razgovor skretao oko one 
strašne nesreće, starac se rastužio i nekoliko puta 
duboko uzdahnuo. Najbolje je sada šutjeti, dok se 
val žalosti ne raspline, a i Đuko je polučio kod strica, 
što je htio, pa nije ništa više rekao, nego je po- 
mišljao, kako da se digne i ode. 

Poslije nekog vremena uđe snaha tiho, valjda da 
ne smeta svekra, i upita: 

Što bi jeo dado? 

Glas joj je slomljen, ali mek kao nježnost, koja 
traži, na kome će se ispoljitu Širokim pogledom po- 
gleda svećenika, za kojega nije znala, da je došao. 
Sagne se, da mu poljubi ruku i stane ga ustavljati, 
da. ostane na večeri, kad se ovaj stao opraštati, da 
pođe. 

— Ne znam, što me kod kuće čeka, — odkloni 
Đuko njen poziv, — jer svećenik i liječnik nemaju 
ni dana ni noći, a i kod svojih nijesam bio. 


XXXIII. 

Odbivši Roku, koji ga je silom htio odvesti u Po- 
virje, požuri Đuko iz Japaga s tihom srećom u duši 
kao čovjek, koji je sebi svijestan, da je dobro za- 
vršio posao, koji mu je osobito bio na srcu. »Tu sam 
gotov,« govori u sebi, »još treba samo tu i tamo po 
koju rupicu zagladiti,« i juri, a misao mu obuhvaća 
župu kao cjelinu i sreća mu se muti. Toliko praz- 
nina još treba ispuniti, tolike ledine preorati i to- 
liko divljeg griča iskrčiti, da živorodno sjeme uz- 
mogne proklijati i donijeti stostruk, plod na njivi, 
koja mu je povjerena. Ali ovo nekoliko uspjeha 
ulijeva mu nadu, da će uspjeti, pa žuri još jače, kao 
da već sada ide na rad, pa ne smije ni časa zakas- 
niti. Ide i misli, a misao mu se .zaustavi na riječima 
»uspjeh i uspjeti«, te se pita, zašto dosad nije 
uspijevao. 

Tri su godine protekle, a da vidljiva napretka ni 
u kojem pogledu nije opazio. Zar ga uopće nije ni 
bilo? »Nije!« uvjerava se, a odakle se sad ipak po- 
j a vi ju je kakav takav uspjeh? Misli i ne nalazi rje- 
šenja, samo ustanovljuje činjenice i vraća se u mi- 
slima tamo, gdje je bio još na početku, kad je kre- 
nuo iz Japaga, a sad je već u Povirju. 

Spustila se magla i polijeva mu pluća svojom vla- 
gom i hladnoćom, a kuće kao nejasne sjene iščeza- 
vaju jedna za drugom. Najednom mu je selo dugo, 
oteglo se, jer bi morao biti u blizini župnoga doma, 
a još ga nema. U mraku ne razaznaje točno, gdje je, 
no čini mu se, da je blizu placa, jer pred njim je 
bjelasta magla, koja se staložila na velikom otvore- 
nom prostoru. Netko ga vikne. Stane. Pred Karlinom 
je gostionicom. 

— Velečasni! — javi se opet glas iz mraka. 

Okrene se prema njemu, a široka sjena na gostio- 

ničnim vratima ne pušta svijetlu iza sebe, da u ve- 
ćem mlazu prodre van. Bio je Karla, koji ga je zvao. 

— Izvolite... Uđite. 

Đuko se nećkao, a Karla navaljivao: 

— Kao da ni jeste nikad bili kod mene . . . Baš bih 
danas htio s kime koju čašicu popiti. I izmijeniti koju 
pametnu riječ . . . Nikoga nema . . . Sam sam ... — 
govori smišljajući, kako da privuče Duku. 

»Pa i on je moja ovčica,« pomisli svećenik. »I 
njega bi trebalo i te kako obraditi.« 

Iza toga uđe bez mnogo krzmanja, a Karla ga 
uvede u malu sobicu i stane nalagati, što da se do- 
nese. Čašica rakije dobro je došla, da zatomi Đukin 
umor, jer je jako naglio hodajući i da mu tijelo osjeti 
potrebu jela. 

— Pijte, — nudio je domaćin gosta vinom, pošto 
su jeli, no pobojavši se, da bi Đuko ranije otišao, 
ako ga bude previše nutkao, rekne: — Uostalom pred 
vama je, služite se po volji jelom, pilom, čim hoćete. 

Đuko se poslužuje »kao kod kuće«, da što bolje 
udovolji domaćina smišljajući, kako da prijeđe na 
stvar, radi koje je ušao u gostionicu, a da ne bude 
upadno. 

— Čestitam! — najedamput će Karla. — Gotovo 
sam zaboravio, a pozvao sam vas, da to proslavimo. 

— Ni jesam valjda imenovan kanonikom? — Đuko 
će u šali ne znajući, što mu domaćin čestita. 

— Daj, Bože, da bude i to . . . Svršetak vaše par- 
nice moramo proslaviti! 

— Ah! — mahne svećenik rukom, kao da omalo- 
važava tu stvar. 

— Nemojte! ... Ne znate vi, koliko je vama kori- 
stila Franjina osuda. 

Đuko ga pogleda ne razumijevajući ga pravo. 

— Pa zar ne vidite, kako vas narod susreće? Na 
orlovske sastanke dolazi vam mladež . . . 

— Radi toga? 

— -Svijet je uvijek za onog, tko uspije. Selu nije 
glavno, da je vaša nevinost sudbeno dokazana, nego 
da nijeste osuđeni. Zato ste najednom porasli u očima 
ljudi . . . Što ste dosad bili? . . . Oprostite, što vam 
to kažem: »istom tko«, »prnjavorac«, kojemu po- 
znavaju i oca i mater, koji je nekad kao dijete bio 
svinjar kao i oni sami. Kako da je držao do vas, kad 
su dosad imali župnike, koji su došli iz biskupije* 
koji su bili gospoda i prije, nego su došli u Povirjć, 
a narod se pokorava onom, koga ne pozna, tko ima 
ugled, položaj i Čast*, odnosno moć. 

— Ali, prijatelju . . ., — Đuko je htio nešto drugo 
iznijeti, no Karla mu nije dao do riječi: 

— Zašto se narod još i danas sjeća Granice i žali 
za njom?. . . Sablja je zveckala, stranci su zapovije- 
dali, a narod je slušao. Vojna je uprava tražila red 
i brinula se za narod'. Zapovijedala je, a narod želi, 
da mU se zapovijeda, jer tada njemu u mnogostrukom 
radu ’ođpada jedna briga, kao što n. pr. u nekoj 
zadruzi rado slušaju kućnog gazdu. Ali narod želi, 
da se uvažavaju i njegovi savjeti, kao što je n. pr. 
kućegazda uvažavao pastiru u svemu, što se tiče 
stoke. Narod je zadovoljan, ako se bar ne prelazi 
preko njegovih potreba i želja. Za Granice je n. pr. 
određivano oficirima, ispod koje cijene ne smiju 
kupovati od naroda. Posljedica je toga bila, da je 
narodu bilo dobro, pa je rado slušao i još danas 
žali za onim vremenima, koja se nama prosvjećeni- 
jima čine, da su bila loša. 

»Ima nešto na stvari,« pomisli Đuko, a Karla je 
nastavljao: 

— Stric je Lovra uspijevao, jer je zapovijedao. I 
da ste vi prvih dana zapo vi jedili narodu, da se svi 
mladići moraju upisati u Orla, danas bi imali jako 
društvo . . . Ni jeste uspjeli, jer ste ljudima stavili 
na volju, hoće li djecu dati u društvo ili ne, a seljak 
teško prima nešto novo. Da ste vi bili stranac, pa još. 
k tomu po njihovu mišljenju gospodin, a ne — opro- 
stite mi — šolja, bolje bi uspjeli. 

— Dobro, ali kažete, da sad uspijevam. 

— Pa vidite valjda i sami . f . Desilo se nešto, što 
se još dosad nije desilo u župi: župnik tjera proces 
sa župljaninom! Dobili ste pravo, oni ne pitaju, jeste 
li zaista u pravu ili ne, nego vide, da ste uspjeli, a 
po svojoj prilici drže, da ste uspjeli, što ste više 
nego oni. Dakle pobjednik ste, a uz to više od njih, 
pa ih jedno i drugo privlači. 

Sve u Karlinu razlaganju bijaše za Duku novo, 
pa ne može prosuditi ispravnost njegovih zaključaka. 
Ovaj je opet zadovoljan, što je o nečemu uvjerio in- 
teligentnijeg .čovjeka od sebe, pa mu toči, nudi ga i 
nutka kao iz bojazni, da Đuko ne bi nastavio ra- 
spravu te ga moguće čak i pobio. Kad se Đuko nije 
vraćao na stvar, Karla se uslobodio, da iznese još 
konačni dokaz: 

— Evo i ja, kad sam došao u selo, bio sam ruglo i 
sprdnja: sirotinja uboga, koji je morao ići na zanat, 
pa da još na kakav, nego »šusterski«. Ali kad sam 
stao trgovati, pa kasnije otvorio krčmu i preuzeo 
dućan, postao sam sasvim nešto drugo u njihovim 
očima. A da niiesam Čurčiiin, t. j. njihov, već bi me 
davno pozvali, da budem predsjednik njihove 
stranke. 

Kako je Đuko u svakom Karlinu činu vidio »kšeft«, 
pomislio je, da će ga ovaj opet tražiti, neka poradi, 
da ga izaberu predsjednikom. Da to spriječi, upo- 
trijebi zgodu, kad je sat stao na dugo kucati, te 
ustane ispričavajući se, da je »već kasno«. 

Volio bih, da još ostanete, — Karla će mu na to, 
— ali bolje je, da odete, da opet ne kažu, da se noću 
klatite po selu. 

Karline su riječi zvonile iskreno, a izgovorila ih 
je njegova obzirnost prema svećeniku, kojega je po- 
štivao i cijenio. Ispratio ga je donekle, da ga ne vide 
u mraku sama. Magla je bila gusta već kao dim od 
vlažne slame, a selo gluho kao čovjek preko glave 
umotan ćebetom, teškim, čupavim, od domaće vune. 

Čudno je Duki, da je selo mimo, pa kad ga je pra- 
tilac ostavio, zrikao je u maglu, da što ugleda. Pred 
župnim dvorom opazi nekoliko sjena, kako se smu- 
caju. Koja riječ, prigušen klik, pa nekoliko zvrcaja 
tambure, čuju se pojačani od magle, ali osamljeno i 
nekako jadno. To bi trebao biti »drum«, na kojemu 
buci raspojasana mladež, ali nema druma više. 
Orlovi su dočekali Duku u palači, da im makar koju 
rekne, iakg je već prilično kasno. 


XXXIV. 

Jesen juri u zimu, a Đuko obrađuje svoje ljude. 
Selo je prestalo mirisati rakijskim kotlovima, pa se 
ljudi uvukli u kuće, te on nađe svakoga, koga hoće 
naći, a uvijek se desi neki razlog, zbog kojega može 
kome doći. I slobodan je, da svakomu uđe, jer zaista 
se izmijenio odnošaj između njega i sela. Osjećaju 
se, da su jedno, da su svoji on i oni, ali ne svi. Ve- 
ćina je sela jednaka kao što je i bila, ali ima jezgra, 
koju je Đuko privukao. 

Dolazi im, a i ljudi dolaze k njemu. I zanimivo, 
premda je cio jedan hatar potukao led, ipak je Đuko 
dobio više lukna nego prijašnjih godina, ali i manje 
ga je imao nego prije, jer je razdijelio žito. Postali 
su prijatelji, a prijatelja smiješ zamoliti ža pomoć, 
samo što je takvih prijatelja više, nego što ih je bilo 
odmah iza vršidbe. Đuko ima na tavanu valjda pola 
vreće pšenice i dvije ječma, što ga je dobio sa župske 
njive. Đuko ne zna, da li je baš toliko, jer sam nije 
gledao, nego ga je tako izvijestio zvonar. 

On se zdušno brine za Đukinu kuću i imanje, a 
Đuko se uzalud trudi oko njegove duše. Kad se ra- 

kija pekla, Niks od kotla do kotla, pa nikad trijezan. 
Odkako je prestalo pečenje, manje pije, ali Đuko ga 
svejedno ne može obraditi. Zalazi mu u kuću, razgo- 
vori im koji puta i dugo traju, ali majstor zna sve 
tako zgodno udesiti, da nikada ne dođu na pravi 
predmet. Nanča je mrka i kao da neke 'snove snuje. 
Pomišljao je Đuko, da joj je možda neugodan po- 
hodnik, ali od nje ne možeš istisnuti ni jednu otvo- 
renu riječ. Jednom je samo, kad joj je Niks spočita- 
vao, da nije žena, »ko što su žene«, rekla: 

— Ja znam, što ću, ako ovako potraje. 

Reče i zatvori se opet u se, a to zabrine Duku više 
nego pijanstvo njena muža. I drugu je brigu imao 
župnik, a ta je bio njegov orao Franjo. Od nekog mu 
vremena ne dolazi na sastanke. Isprva nije ni primi- 
jetio toga, pa se sad ne može načuditi, da mu je taj 
jedan od najvjernijih momaka izostao. Kad ga je 
jednom iza mise pitao, zašto ne dolazi, pogledao ga 
je Franjo tako, kao da se samo po sebi razumije, što 
ne dolazi na sastanke, ali ništa nije rekao. Pitat će 
Tunju, on će sigurno znati, i zato ga jednom iza sa- 
stanka pozove u svoju sobu. Posadi ga na divan kraj 
sebe i upita. Ovaj se lopovski nasmije te odgovori: 

— Muče njega brige prevelike. Pola sata najma- 
nje do Japaga, pola sata natrag i ono drugo, pa kako 
može stići na sastanak? 

— Sto radi u Japagama? — upita Đuko neuputno, 
ali naslućujući. 

— Pa u čiče Jake osim Anke, vaše snaše, još ima 
kćeri. 

— Dobro, ali bi se ipak mogao bar javiti pod ko- 
nac sastanka, jer se obično na dugo oteghu. 

— Ne znate vi, kako je to . . . Kad momak i dje- 
vojka sjednu na klupčicu pred kućom, nema žurbe, 
dok se dako ili maja ne sjete, da je pozovu. 

— Sada valjda ne sjede na ulici? 

— Nađu oni već mjesto za razgovor, — odgovori 
mu znalački Tunjo. 

— Ta valjda ni jesi i ti takav? — pita Đuko u ne- 
prilici, ali mora, da se i u to uputi. 

— Zar ja ni jesam momak? 

- — Ali ti dolaziš na sastanke redovito, a koliko se 
sjećam, i prije si dolazio. 

— To mislite vi, ali da se bolje sjećate, znali bi, 
da ni ja ni jesam uvijek bio baš tako točan . . . Uosta- 
lom, ja sam svoje ispripovijedao, pa mi baš nije ni 
potrebno, da i sada gruzim u Japage do kuće čiče 
Bartola Budrova ... — nasmiješi se Tunjo povjer- 
ljivo. 

Duki je bilo drago, što mu je momak tako otvoren, 
pa ga milo upita: 

— A kad si se ti to napripovijedao s Marom? 

— Počelo je, dok je ona još bila tu . . . Koliko put 
sam joj vode donio i drva nacijepao. 

— A ja ni jesam ništa primijetio! — Đuko će do 
skrajnosti začuđen. 

— Jednom ste nas skoro zatekli, no ja sam se brzo 
uvukao u krušnu peć i u njoj se gurio valjda sat i 
po, dok nije bio čist zrak. 

— A što je s onim Siminim? 

— To je bolvan, a ne momak . . . Zavrtio Mari 
glavu lješnjacima, no moje su jabuke slađe. 

— Kakve jabuke? 

— Nemaju lijepo ime, ali su fine. Zovu ih pasjače. 
jer »izgledaju ko čuko, kad se nasmije.« 

Đuko se nasmiješi toj, čudnoj poredbi, ali momak 
se nije smeo, nego je tumačio: 

— Dugoljaste su i imaju po sebi prutke . . . Nitko 
u okolici nema takvih jabuka. Moj je dado donio 
kalem od vašega oca ciče Bartola, Budrova, a lanj- 
ske je godine urodila, prerodila . . . Okrenuo ja leđa 
Mari, kad je Siminu privolila, ali teško mi bilo i 
krivo jako . . . Tamo pod kraj ljeta, kad je bio ispust, 
nešto me privlačilo kanalu, što dijeli naš i japaški 
hatar... Pritjeram svinje i sjednem na nasip, a 
s druge strane sjedi Mara pod nasipom, valjda me 
se nadala. 

Duki postade pripovijest zanimivom, pa je šuteći 
slušao, a Tunjo je ne prekidajući dalje govorio: 

— Bacim ja njoj jabuku, dvije, a ona ih pokupi 
i u jednu zagrize ... Ja sretan, presretan vidim, da 
me nije zaboravila, nego da misli na me, jer inače 
ne bi ni uzela jabuke, a kamo li je jela. Ja sjednem 
na sam »bajer«, ona na drugi i bacam joj jabuke i raz- 
govaramo nas dvoje. Tako dan na dan i koliko je 
torbica mojih jabuka ona odnijela! Možda ste ih i 
vi jeli? 

Ni Đuko ni Tunjo nijesu ni slutili, da su nekad 
davno te iste jabuke privukle Pmjavorku Povircu, 
a sada se isto ponovilo, ali obrnuto. 

— To je bilo lani, ah možda je ovog ljeta kakav 
»bolvan« opet preoteo Maru, — Đuko se šali, samo 
da čuje sve. 

— Od momka se djevojka ne otima, ako je on 
pravi . . . Ove me godine dado upregao u poljske po- 
slove, da ih naučim, jer na godinu se, a najkasnije 
na drugu ženim . . . Dođem ja iz žita umoran, sve me 
boli, zaspao bih kao zaklan, ali ne ću, da spavam u 
sobi, nego vani ili na štaglju, samo da mogu makar 
skočiti do vašega stana. 

— A što čiča Bartol na sve to? — pita Đuko, jer 
mu najednom sve postalo malo čudno, pa i sumnjivo. 

— Što je on znao i tko ga je što pitao? . . . Sjećam 
se kao danas, kod nas je vršaj bio.. Cio dan sam ba- 
cao snoplje na mašinu i ne znam, koja je bila dob, 
kad smo svršili . . . Pođe kud koji na spavanje, a ja 
se popnem na slamu, da budem »na čistom zraku«. 
Dan je bio vreo, a noć topla. Zvijezde pilje, a mje- 
sečina mi ne da zaklopiti oči . . . Kad se svi razidoše 
i sve se smirilo, spuzim s kamare, pa prečacem do 
kanala, a onda ravno svojom stazom. 

— Pa jesi li vidio Maru? — ypita Đuko. 

— Kao obično čekala me ... Ja k živici, a ona 
s druge strane u vrtu sva u bijelom kao vila, iza nje 
se raširila kruška buzdovanka. Ne rekoh ništa, a ona 
mi preko plota baci jednu krušku iz svojih njedara. 
Zagrizem. Kruška slatka. Što miriši! A rastapa se 
u ustima. Puna su ih od jednog zalogaja ... Vi znate 

Jcruške buzdovanke. Dozrijevaju o žetvi, ali kasnije 
jsu sve bolje i finije. 

— I uvijek ti je dolazila? — upita Đuko tiho i 
jako ozbiljno, a riječi su mu malo zadrhtale, što je 
zvučilo kao prijekor i sumnja u čestita momka. Tu- 
njo ga je shvatio, prekinuo svoje slatko pričanje te 
odlučno rekao: 

— Nepošten ne bih nikad mogao biti! 

Zatim zašuti i dosta je dugo šutio, kao da razmišlja, 
što će i kako će reći. Vidi se, da mu je neugođho 
govoriti o onom, što je htio kazati, no ip&k se nad- 
vlada te reče: 

— Zašto da se onepošteni seoski momak, kad se 
tako i tako rano ženi?! — Riječi su mu bile suhe i 
opore, a kad je već počeo, tekle su mu sve glade: — 
I voćka nekoliko godina cvate, dok ne počne roditi. 
A pametni voćari pokidaju prve zametke, samo da 
što kasnije rodi, jer onda stablo ojača . . . Tako je 
meni govorio moj otac, kad sam došao do snage. 

— Šogore, čovjek si! — rekne Đuko ustavši, pruži 
mu desnicu na stisak, a drugom ga potapša po ple- 
ćima. 


XXXV. 

Kad je Tunjo otišao, sjedne Đuko na svoje mjesto. 
Petrolejka pjevuca, a u peći pucketa, jer odkad je 
ohladnilo, loži. Sjedi Đuko i čim mu se, da nije sam 
u sobi, nego da je netko oko njega, s njime i u njemu, 
neki dobri duh, kojeg osjeća ne osjetilima, ne srcem 
nego cijelom dušom. »Milost Božja!« prošapće, a 
topla mu zahvalnost razblaži cijelo biće, sam se pred 
sobom učini sitnim, neznatnim i zastidi se iz dna 
duše pred Bogom. Taj mladić, kojega je on vodio i 
kojega je upućivao, kako se ima ponašati i, u onim 
stvarima, bio je takoiblizu, da padne. Jer što je njega 
skinulo sa slame, odvelo preko polja i vode, a trudan 
i umoran je bio, nego porivi, kojih nije bio svijestan 
i na koje nije ni pomišljao. A tamo na stanu sam 

s djevojkom i zavodljiva slavonska noć, pa ipak se 
vratio, kakav je tamo otišao. Tu ni jesu bile njegove 
pouke, tu je bilo nešto snažnije, nešto jače od pri- 
rode, 'od naravi ljudske, od poriva i od samih misli 
momkovih, što je spriječilo, da se porivi jasno ne- 
jave i ne pobude opojne želje. 

»Milost«, prošapće opet i osjeti meku ruku, koja 
ga milije po licu duše, a nešto je blago prekorava: 
»Đuko, radovao si se svome uspjehu, a sad sam vidiš 
u što se mogao pretvoriti, te tvoje veselje preobratiti 
u strašnu sramotu.« Sluša svom dušom te riječi, ne- 
izgovoreni ustima, i strepi od pomisli, što se moglo 
one noći desiti, one jedne, za koju zna, a za kolike 
ne zna i osjeća sreću i za momka, a još više za svoju 
sestru, što je od nje uklonjena nesreća. 

»Milost!« i treći put prošapće, a zna, da ona kao i 
Duh leprša, kuda hoće. No Duh je razum, a on po 
svojim zakonima ne može bezrazložno sipati darove, 
pa se Đuko pita, koji su razlozi bili, da su te duše 
bile nagrađene onom milošću. I u mašti stane preda 
nj skromna ženica, koja se jaduje: »Bolja me svla- 
dala, kad sam njega imala, i više ih nijesam mogla 
imati, a stid me je, jer druge misle, da sam kao i 
one.« To mu je jednom rekla Tunjina mati, koja se 
iskreno srami, što ima jedinca. A njegova, Đukina 
majka imala je hrabrosti, da život dade svom naj- 
mlađem djetetu na sam dan primicija svog najstari- 
jeg sina. To su dvije obitelji u župi, kojih se sjeća 
Đuko. Franjinoj su majci svi pomrli osim njega, i 
njen je put nedjeljom od kuće u crkvu, pa na groblje, 
odakle se vraća isplakanih očiju i utješene duše 
s krunicom, koju je prebirala od grobova do grobića 
svoje mrtve djece. Pa čiča Jako? To je četvrti korjen. 
Četiri su samo, kojih se Đuko sada sjeća, ali još ih 
ima. Oni su jaka debla, iz kojih će se raširiti guste 
grane, da poguše ono, što je slabo, kržljavo i što ne 
valja. Njima, tom zdravom korijenju treba posvetiti 
najveću pažnju, jer samo je iz zdrava korijena kadra 
izrasti snažna biljka, a obnova obitelji to je obnova 
sela i naroda. 

Došavši do te spoznaje Đuko je shvatio mnogu po- 
javu u svojoj župi, koja mu dotada nije bila pravo 
jasna. Sada zna, zašto su Tunjo i Franjo dobri, za- 
što je Anka onakova i zašto je zalutao njegov rođeni 
stric nazvan po selu »bogomoljcem«, koji je tražio 
Boga tamo, gdje ga nije mogao naći. 

Tamo, gdje se živi, kako Bog hoće, Njegova milost 
prodire kao voda u iskopah odvod. Može čovjek po- 
griješiti, može i pasti, ali ona grijeh i zlo izgura, kao 
što voda u pravilnom svom toku raskvasi grude 
zemlje i isplavi kamenje, koje u nju padne, da joj 
ustavi tok. 

Ta spoznaja, da je milost Božja glavni čimbenik u 
djelovanju ljudi dobre volje zastidi Duku pred Bo- 
gom, što se ma i malo poveselio »svojim« uspjesi- 
ma, jer je uvidio, da to nijesu njegovi uspjesi, jer je 
on bio samo jedan mali, sitni kotačić u velikom 
stroju i ništa drugo, te ponizno rekne Bogu: 

«Ja sam ništa, Ti si sve! Daj, da ostanem Tvoje 
sredstvo, makar samo metla i ništa drugo!« 

Obitelj je osnovna stanica u ljudskom društvu i 
mnogo zdravih stanica čini zdrav narodni organizam. 
Organizam njegove župe nije mogao biti zdrav, kad 
su stanice, koje ju čine, nezdrave. Ali osim te fi- 
zičke stanice jednog naroda ima još jedna, duhovna, 
a to je župa, velika duhovna obitelj. Jedna i druga 
usko su povezane, pa se rad svećenika mora jednako 
protezati na obje, jer pusti li iz vida jednu, strada i 
druga. Došavši do tog zaključka, uvidio je i svoj ne- 
uspjeh i neuspjeh svoga predšasnika. Stricu Lovri 
bijaše glavno i jedino župa i s vanjske je strane taj 
organizam pokazivao lijepe znakove života: poveza- 
nost naroda uz crkvu. Ali jer stanice ne bijahu 
zdrave, i sam je organizam bolovao. . 

Đuko donedavna nije uspio, da bude otac duhov- 
nog organizma u potpunom smislu te riječi, i zato 
nije mogao vidjeti napretka k ozdravljenju. Sada 
zna, što treba, i zato mu je jasno zacrtan put u radu, 
da postigne ravnovjesje između jednog i drugog, a 
šokački prkos pretvoren u odlučnost daje mu poleta. 

On nastavlja, kako je počeo, siguran, da kroči 
pravim putem, a jer je svjestan, da Promisao vodi 
korake svakog, koji joj se predaje, bez straha gleda 
naprijed. Zima je dolazila i došla, ali Đuko kao da 
toga ne vidi. Njemu je svejedno, koje je godišnje 
doba, jer svako ima prednosti pred ostalima i ni- 
jedno nije bez pravoga posla. I kao što seljak zimi 
popravlja ormu i odjevne predmete, te djela građu, 
koju je u jesen dovezao, tako i Đuko izdjelava i 
obdjelava pojedince uz redovit rad u župi i u 
društvu. 

Prvo mu bijaše, da sveže vezu između Franje Si- 
mina i Ruže. Bilo je još divljih brakova, ali njih 
dvoje se već davno navijestiše, s njim# će početi, 
pogotovu što je on dobar čovjek, osvjedočio se Đuko 
već nekoliko puta, pa bi zaista mogao biti odličan 
župljanin. Jednoga ih dana pismeno pozove i rado- 
znalo je čekao, da li će doći. Dođoše oboje, a na 
Ruži se vidjelo, da je mnogo toga spremila, što će 
izasuti pred svećenika, jer čim je došla, poče bez 
mnogo uvoda spremna na dugu prepirku. 

— Kakvo vas je vjenčanje napalo? . . . Zar vam je 
baš toliko stalo za onih nekoliko litara žita? 

— Žita? — Đuko će ne razumijevajući je. 

— Misli lukno, — razjasni mimo Franja, — jer 
ga nevjenčani ne daju. 

— Nije meni do njega, vjeruj mi, Ružo, nego da 
ne budete i dalje na ruglo svijetu, koji je čuo vaš 
navještaj. 

Pogodio je u pravu žicu, a oslovivši je imenom i 
rekavši joi ti posve iu ie razoružao. Na licu joj se 
na jednom pojavila neka briga, pa reče kao za sebe: 

— Da je samo lukno, nego i tih sto kuna mje- 
sečno. 

— Kad počneš vez, — obrati se Đuko opet njoj, 

dovršit ćeš ga, pa da te stoji ne znam koliko, sve 

ako si se za svilu i zlato zadužila . . . Navijestili ste 
se, dakle ste počeli, pa dovršite. 

Nasta između njih troje objašnjavanje, dogovara- 
nje i svršilo se tako, da je Franja odgodio vjenčanje 

do iza Božića, jer da bude u adventu »nije u redu«, 
Icako reče. Ostaviše ga, a Đuko je znao, da se Ruža 
n e namjerava ni o pokladama vjenčati. Da se posluži 
svojim pravom i da zatraži, da ih upravna vlast 
prisili? ... Ne će Đuko toga poduzeti, jer već je je- 
dan proces imao s Franjom, a druga bi ih stvar samo 
još odalečila od njega. 

Da se i radi lukna neki ljudi ne vjenčavaju, nije 
uopće znao, a sad, kad i to zna, uviđa, da će mu po- 
sao oko pozakonjenja divljih brakova biti teži, jer 
će ljudi misliti, da ih sili samo radi svoje koristi . . . 
Ponižena Ruža može o njemu razni jeti takav glas, 
a smije li on to dopustiti? Sve može biti, ali ga na- 
rod ne smije držati dosebicom. 

A ipak ne smije Franju i Ružu ostaviti nevjenčane. 
Sto da čini? . . . Preostaje mu samo moliti za njih i 
prisiliti milost, da se saspe na njih, a možda bi mo- 
rao i kakvu žrtvu doprinijeti. To je trebao već prije 
učiniti. Kako da se na to nije- prije sjetio? . . . »Đuko, 
Đuko ni jesi ti još pravi otac, jer misliš samo na do- 
bru djecu i za njih šalješ svoje molitve, a pravi se 
otac posebice skrbi za zločestu djecu,« prekorio se 
svećenik i odtada je redovito molio za njih čekajući, 
da mu se pruži prilika, da jednu zaista vrijednu 
žrtvu prikaže za njih. 

I došla je prilika, kada se najmanje nadao. Na 
Badnjak noću uleti mu čiča Ivo s viješću, da bi tre- 
balo zvoniti ža. ponoćku, a majstor Niks pijan kao 
torba spava u Karlinu štaglju. Obišao je sve Adame 
i Eve po selu, i dok je pred večer dospio do birtije, 
spao je kao mrtav, pa su ga odvukli u slamu. 

— Neka Nanča zvoni ili djeca, — reče Đuko. 

— Ona je našla čovjeka, koji ju je s djecom već 
iza pozdravljen ja odvezao njenu ocu. 

»To je njena prijetnja,« pomisli Đuko. Ali sada 
nema drugog izlaza, nego neka se Ivo pobrine, tko 
će zvoniti. Taj 1 događaj ipak nije ništa uzbunio sve- 
ćenika. S onim posebnim božićnim raspoloženjem 
svečanosti i tihe radosti, koje se ne može ni s čim 

isporediti, pristupio je Đuko oltaru Božjemu, na ko- 
jemu su gorile svijeće mimo i dostojanstveno, kao 
da i one osjećaju, kakvo je danas veče. A kad zapje- 
vaše prve božične pjesme stotine grla i mladih i sta- 
rih, Đuko se osjeti jednim sa svim tim narodom i ne 
mogaše odoljeti srcu, da i sam ne odpjeva makar 
jednu kiticu. Treća mu je ovo ponoćka, odkako je 
župnik, i jednaka mu je kao i prva. Iza pristupa 
penje se sav uznosit na oltar, Gloria odpjeva punim 
grlom i srcem, a u dimu tamjana kasnije, kad se 
okrene narodu u polumraku, čini mu se, da šireći 
ruke skuplja molitve i hvale ne samo onih u crkvi 
nego čitavog naroda i prinosi ih Bogu, jer u noćnoj 
tami, slabo osvijetljenoj voštanicama, kao da su iš- 
čezli crkveni zidovi, a ona rastvorena, to je cijela 
župa na ponoćki. 

Zornica je imala svoj poseban čar, nešto druga- 
čiji nego prva misa, a podnevna isto tako. Prve dvije 
bijahu kao neki na po san ili zanos, u kojemu se duh 
diže bez potpune svijesti, a treća je misa potpuna 
java, u kojoj sudjeluju sve moći čovjekove, te on 
posve jasno i svjesno zna, kakav je danas dan, te se 
i um divi čudu, koje se na današnji dan desilo pred 
toliko stotina godina, a ne samo da se u prvom redu 
srce zanosi i čuvstvuje. 

Zanešen i okrijepljen od tri službe Božje našao se 
Đuko konačno sam u svome dvoru. Tamo je nesprem- 
ljeno i hladno, jer su se ugasile obje vatre, koje je 
iza ponoćke i zomice sam naložio. Nije nitko došao, 
da taj posao obavi. I gladan je bio Đuko, jer od šest 
sati na Badnjak nije ništa jeo, a u kući ništa nema, 
što bi mu moglo utažiti glad. 


XXXVI. 

Doduše našlo se suha mesa, slanine i luka, pa i 
soli, ali kruha nigdje ni mrvice. Tako je isto bilo i 
na njegov prvi Božić u župi, ali onda nije bilo ni 
soli. Danas nema Nanče, a onda nije bilo Mare, koja 

s e na Badnjak ^kupila i otišla, da kod dade i mame 
dočeka i proslavi narođenje Gospodinovo. Đuko po- 
žuri da i treći put naloži vatru, jer vani praminja 
snijeg, a u ohladnjeloj je sobi hladnije nego u crkvi. 
Malo dotjera stan, koliko se u taj posao razumio? a 
onda je sio, da božićuje gladan i sam. Na prvi dan 
mu ne će sigurno nitko doći. 

Do iza mise na drugi dan proći će četrdeset 4 dva 
sata, da ništa ne će jesti, jer tako je bilo i pred tri 
godine, pa mu je pri duši šaljivo i smiješno, ali i 
nekako drago. U bogatoj župi svi se časte »kao na 
Božić«. Nakon badnje večere — koje on zapravo nije 
imao, jer je tek nešto uzeo u se, toliko, da red prođe 
— od hlađnetine iza ponoćke pa obilnog doručka i 
ručka hrane se svi, da nadoknade adventski post i 
uživaju u svem najboljem* što su preko cijele go- 
dine spremali za taj blagdan, samo on, njihov žup- 
nik, gladuje. Tako je, a Duki nije krivo, što više po- 
staje mu drago, te upravo ne vjeruje, da je zaista 
tako. Ali jest, on na Božić gladuje, pa se ganut sma- 
tra silrio počašćenim te šapće: »Isuse, meni je nekako 
kao i Tebi na današnji dan, jer si trpio oskudicu, ali 
Ti si Bog, a ja samo čovjek.« 

Tako je Đuko osjećao i govorio ovaj dan, ali prije 
tri godine drugačije je osjećao. Snijeg je praminjao 
kao i sada, on je bio sam, a želudac mu upravo ne- 
pristojno vapio za svojim pravom. Šetao je uzalud 
sobom i pokušavao molitvom ili čitanjem zabušiti 
njegove prosvjede, ali oko mu je padalo na pro- 
.zore, kroz koje mu se širilo selo u svom božičnom 
nastrojenju. I u prirodi js treptala blaga svjesnost, 
koja srcu donosi mir, pojačan obiljem toga dana 
bez skrbi i briga. Sve je uživalo u tom miru, svako 
je srce puno svečane radosti, samo je on nesmiljeno 
osjećao nedostatak onog najpotrebnijeg. 

I uzalud je govorio: »Bože, Tebi na slavu ovo pod- 
nosim . . . Hvala Ti! . . . ‘Primi kao malu nadoknadu 
za moje grijehe i pogreške,« te smišljao nešto po- 
sebno, za što bi doprinio ovu žrtvu, ali želudac je vi- 
kao, vikao i on bijaše sebi jadan, bijedan i strašno 


nesretan. Svi su već siti i još se bogato hrane, a on 
nema ni suhe korice kruha, da malo umiri svoj glad, 
premda je Božić, blagdan, na koji se u svakom domu 
nađe veće ili manje obilje. Stidio se, što su mu do- 
lazile te misli, jer je svećenik, čovjek višeg duhov- 
nog života, ali one su mu se nemilosrdno vraćale u 
mozak i slabile volju, da sve podnese za ljubav 
Božju. 

I one riječi, kojima se obraćao Bogu prikazujući 
mu svoju patnju, jer je zaista osjetljivo patio, uči- 
nile mu se himbom, pretvaranjem, jer bijahu samo 
silom ili mehanički izrečene, a ni jesu dolazile iz du- 
bine njegova bitka. Bezuspješno se uvjeravao, da je 
u tom času dosta i to, jer Bog zna njegovu slabost, 
koja je svojstvena svakom tijelu, kad previše osjeća, 
da ga glad muči. 

Svi su siti, svi su zadovoljni, a on je njihov župnik 
patio gore nego ona najubogija sirotinja! Znao je to 
i činio se sam sebi kao stranac putnik, koji noću dođe 
u napučen grad, a kiša ljeva, ljeva. Svi su -suhi u 
toplim domovima, samo on zebe vani mokar i pro^- 
zebao, a ni u koju kuću ne može ući, jer je tuđ i 
stran. Ali njemu je bilo gore, jer u selu nije stran. 
Ima rođenu sestru, pa ujaka, još jednu ujnu i drugih 
rođaka, a nitko da bi se sjetio na nj. Što više ni 
otac ni majka, a ni dragi njegov brat da bi pomislili, 
kako će on taj dan, jer Mara je s njima i uz njih. 
Oni mu tek iza ponoćke čestitahu Božić i otiđoše, a 
da mu ni u kuću nijesu zavirili. A dan je to, kad 
čovjek hoće i stoci svojoj što bolje ugoditi, pa joj* 
nastre debelo slame i da izobilje krtne, neka jede ili 
rasipa po miloj volji. 

Što je dan odmicao kraju, Duki je bivalo sve teže 
i žalio je sam sebe kao sirotu, za koju nitko ne mari, 
koju svi zapustiše kao tuđu kost, na koju nitko ne 
misli'. Mogao je doduše otići komu od svojih, ali na 
prvi se dan nikud ne ide, i zamjerili bi mu, da dođe, 
što se ne drži narodnih običaja, jer bi smatrali, da 
je kao »gospodin« pogazio ono, što nijedan pravi čo- 
vjek ne bi. 


154 


Tako bijaše onda, a danas je jednako gladan, pusto 
mu je, prazno, pa i hladno u vlastitom domu, no kao 
da toga ne osjeća. Nekako mu je voljko pri duši i 
veseo je. Htio bi, da kao i onda osjeti strašan glad, 
ali želudac mu uglavnom šuti. Nekad se te nekad 
javi, no odmah utihne, kao da ima razum, pa # zna, 
da je svaki prosvjed Uzaludan, te se silom prilika 
sprijateljio sa stanjem. Sjećajući se, kako je bilo 
prije tri godine, osjeća, da se od tada silno promije- 
nio, sasvim je drugačiji čovjek. Ne treba govoriti: 
»Bože, prikazujem Ti . . .«, kad mu je giiela duša to* 
već rekla iz punine svoje onog časa, kad je vidio, da 
Nanča ne će doći i upravo mu je krivo, što ne osjeća 
svoj jad, kao što ga je onda osjetio, jer zapravo nije 
Bogu ništa prikazao, kad ne osjeća, da pati. 

Hoda ugodno raspoložen, malo se smijucka sebi, 
jer mu je šaljivo, da on, kao župnik bogata sela, 
nema ništa za jelo na Božić. Svoja će četrdeset dva 
sata izdržati, a onda ne će poći u Japage roditeljima, 
kao što se prije tri godine na drugi dan Božića iza 
mise zaputio tamo s misarima i svoje stavio u veliku 
nepriliku. Kad im je u nekoliko — iz obzira škrtih 
— riječi rekao, kako mu je prošao prvi dan, bila im 
je svima muka. No po njihovu shvaćanju drugačije^ 
nije ni moglo biti, jer niti je on niti su oni mogli taj 
dan kamo kretati, pa su ga žalili, ali opet nijesu 
znali, kakav se izlaz mogao naći, da bude drugačije 
i svima im bijaše neugodno. S jutra će iza podnevne 
službe Božje poći ravno u kuću djeda Mike Suvarina, 
jer tamo je uvijek dobro došao, a on će se osjetiti 
počašćenim, što mu je župnik božićni gost. 

»Bože moj, pa ti si mene sasvim izmijenio!« — u 
misli rekne Đuko, kad mu je sve to prošlo glavom, i 
još jednom to isto rekne s potpunim uvjerenjem 
Kristu okrenuvši se prema crkvi, da Mu to isto isto- 
dobno iskaže i u sakramentu. Osjećaj silne zahval- 
nosti i ganuća ugrije mu dušu. I kao po nekom na- 
dahnuću stane tražiti po ladicama, da nešto radi, 
cime bi u svojoj osami ispunio vrijeme do večemjice. 

Pod ruku mu dođe onaj pepeljasti papir ispisan 
rukom strica Lovre i uoči brojku 65, naime broj ro- 
đenih posljednje godine, od koje^ je sam odbio 30. 
Ostatak je značio broj novorođenčadi starosjedilaca. 

— Gospode, pa i to si mi učinio! — klikne gotovo 
uprepašten, ali ujedno začuđen, što mu to nije prije 
palo u oči, jer u zadnje vrijeme strica Lovre broj 
poroda domaćeg svijeta najviše ako se približio broju 
20, a gle sada se povećao za dobru trećinu. Je li to 
slučaj? Ne može vjerovati, jer je već prve godine 
broj prešao dvadeset, a ove će biti preko trideset* 
moguće će još i osjetljivije narasti. Klone od duboke 
zahvalnosti pomiješane s oduševljenjem, jer Bog mu 
je dopustio uspjeh, koji dosad uopće nije opazio. 
»Gospode! . . . Gospode!« . . . šaptao je Đuko, razmi- 
šljao i domišljao se, dok se nije posve uvjerio. 

I sam sebi bijaše bezumnik, koji je gledao samo 
crno, a nije vidio one svijetle točke, koje su se od 
prvih njegovih dana širile u sve veće plohe. Pa 
momci su orlovi, a djevojke isto tako, ne svi doduše, 
ali velik dio. Ne znači li to, da je mladež pobijedila 
selo? Istina, to je postalo jasno vidljivo tek iza pro- 
cesa s Franjom. Ali nije li sve ostalo do^ tada bila 
samo uspješna priprava?! Nije to još konačni uspjeh, 
otvara mu se plodonosno polje rada. Ustane lak kao 
pobjednik, kojemu je iza leđa velika borba, a pred 
njim rad, da pobjeda bude potpuno iskonseena. 

Kako? ... U čemu? . . . Obnoviti dušu narodnu . . . 
Ne, sačuvati je! . . . Plaze Đukine misli kao penjač po 
strmom kamenu, koji se prihvaća neznatnih izbo- 
čina, te se oprezno upire nogom u jednu za drugom, 
dok se ne uspne na vrh, s kojega će mu pući ne- 
slućen vidik u silne daljine ... Ne čuvati narodnu 
nošnju, ne sačuvati njegove običaje, što je htio nje- 
gov predšastnik, nego uščuvati neokrnjeno u na- 
rodnoj duši ono, što je bilo kadro kroz vjekove -za- 
držati tu nošnju i lijepe narodne običaje . . . Kad to 
primi, t. j. duh, bit vjere kao svoju neotuđivu svo- 
jinu, onda će narodu, njegovoj duši biti otvoren pu 
do neiscrpivih vječnih vrednota. 

Užurbano stane tražiti Lovrine karte i iz njih oda- 
bere onu najnovije Hrvatske, a zatim kao vođen 
istom nevidljivom rukom pođe u drugu praznu sobu, 
u kojoj je u kutu ležao netaknut kup novina. Ne- 
kad ih je malo pregledavao, pa mU je ostalo u pod- 
svijesti, da je u njima nešto zanimivo vidio. Bili su 
brojevi raznih novina prvih dana od više godina i u 
njima pojedini člančići okruženi crvenom olovkom, 
a u tom krugu nešto podvučeno plavom. 

Raširi ih po stolu i vidi, da su to kratke vijesti o 
porodima pojedinih godina, a brojevi su plavo pod- 
vučeni, da lakše padnu u oči. Đuko ne znajući ni 
sam zašto stane olovkom na karti približno označi- 
vati točkom pojedina sela, u kojima opadaju porodi. 
A kad je s tim bio gotov, stane spajati crtom skraj- 
nje točke, koje su okruživale gusto ispiknjana mje- 
sta i dobije neki škarast lik. Posao mu je bio lak i 
brz, jer su novine bile složene po nekom redu. 

Vremena je imao i Đuko htjede još nešto napra- 
viti. Da lik jasnije odskoči tanko ga osjenča olovkom, 
ali još nije bio zadovoljan, nego opet stane čitati 
brojke u novinama te mjesta, gdje je opadanje po- 
roda jače, deblje prevuče i tako napokon dobije na 
tijelu Hrvatske narisanu neku neformastu životinju, 
koja je svojom glomaznošću pritisnula cijele naše 
krajeve. Svom je svojom težinom pala na Srijem i 
istočnu Slavoniju, a onda je pružila krakove svojih 
škara plodnom ravnicom uz Savu i Dravu, da tako 
ukliješti srce Hrvatske. Od nje su se zabijali oštri 
šiljci u inače nenačete krajeve kao duge četinje, a 
u tim krajevima bilo je tu i tamo mrlja kao po- 
prskana tinta oko velike packe. 

Bijela kuga nije ograničena samo na neka mjesta 
ili neki kraj. Ona se kao prava pošast širi i baca 
svoje klice na zdrava područja, da se tamo razviju 
kao žarišta, koja će. se širiti i prekriti nove krajeve, 
dok se ne spoje s maticom. Gleda Đuko otvorena 
oka tu strašnu sliku, ali nije klonuo kao ono ove go- 
dine, kad je ustanovio na Lovrinoj karti usijecanje 
plavila u crvenilo, jer zna, da on nije sam. Ima još 

po Hrvtskoj Duki Budrovih, koji isto znaju što i 
on, a koje nevidljiva ruka vodi, kao što vodi i njega. 
A narod, koji vjekovima stoji kao bedem istine 
prema zabludi, ne može propasti. On može zalutati, 
ali Onaj, koji ga je postavio na njegovo mjesto, iz* 
vest će ga na pravi put. Treba samo narodu otvoriti 
oči, da vidi prst uprt na stazu, kojom ima poći. 

Gleda strašnu sliku, ali je miran, jer još ima zdra- 
vih stanica u narodnom organizmu, a one će smoći, 
da nadvladaju bolest. Složi novine opet onim redom,* 
kako su bile poslagane, i metne ih na njihovo mje- 
sto, a oslikanu kartu spremi, da mu bude pri ruci 
u slučaju potrebe. Kad je i to svršio, kao proraču- 
nano zazvohilo je treće zvono na večemjicu. 


XXXVII. 

Poslije crkve pozdravi ga u njegovoj sobi bučan 
smijeh mukao kao iz bureta, a iz njega se javi Karlim 
glas: 

— Ne bojte se, ja sam. — Točio je u čašice rakiju 
za stolom, koji je bio prostrt za dvojicu. 

— Kad ste se vi tu stvorili? — Đuko će malo ne- 
ugodno iznenađen, što je baš birtaša zatekao u svom 
dvoru. 

— Podkrao sam se za vrijeme večemjice, da me 
ljudi ne primijete, jer bi mi zamjerili, prvi je dan, 
a znam, da nijeste danas imali osobit objed. 

— Nikakav, — iskreno prizna Đuko. 

— Tim bolje, pa će vam ovo, što sam donio, biti 
ručak i večera zajedno, a moguće i doručak. 

— Tako nekako, — potvrdi domaćin i kucne se 
s došljakom, koji je nakon toga vadio još toplo jelo 
iz »šala« za nošenje »košte«. 

— Lijepo od 1 vas, da ste me se sjetili! — Sto je 
mogao Đuko drugo, nego da ga pohvali i zahvali mu 
se za pažnju. 

— I drugi vas se sjećaju, ali znate, kakvi su ljudi 
i drže se tih svojih ludih običaja . . . 


— Nijesu oni ludi, — prosvjedovao je Đuko sje- 
dajući za stol, da ga Karla dvori u njegovu vlasti- 
tom domu. 

Tako je počeo razgovor, a kad se Đuko okrijepio 
jelom i pilom postao je razgovorljiv, pa bi mogao 
pričati do zore. 

— Nijesu glupi narodni običaji, — vratio se Đuko 
na načetu temu, kad su već na dugo i široko razveli 
svoje razgovore, — nego je mnogo toga lijepo u 
njima . . . Gno na primjer, da ih narod tako ljubo- 
morno čuva . . . 

— Prkos! — upade Karla. 

— Neka je i prkos, ali da nema toga prkosa, tko 
zna, da li bi mi kao narod uopće opstojali. Mi, koj^i 
smo učili mnogo zemljopisa i povijesti, znamo, da 
ha ovom komadu zemlje, na kojemu žive Hrvati, ni- 
jedan narod kao narod nije mogao opstojati osim 
nas, — govori Đuko doduše Karlu, ali uistinu govori 
sam sebi misleći neprestano na onu škarastu neman, 
koju je danas naslikao na zemljovidu Hrvatske, — 
jer naša zemlja nije najpodesnija za razvitak jedin- 
stvenog naroda. 

Zatim je iznosio dokaze i primjere iz povijesti, da 
Karla, a i sebe što više uvjeri o rečenom. Gostioničar 
i trgovac u jednoj osobi jeo je, kimao glavom za 
potvrdu, da sluša i razumije, a napokon pozove Duku 
da i on jede. 

— Pa hranim se, — reče on i nastavi svoje razla- 
ganje. — Osim toga mi smo na prolazu između dva 
svijeta i kojigod je narod s Istoka kretao na Zapad, 
prešao je preko našeg terena, ali nijedan se nije tu 
zadržao, a bili su to veliki i moćni narodi: Goti, 
Avari, Huni, Tatari i što ja znam, koji sve! A prije 
nas bili su Iliri . . . 

— Jedite, — opet će mu Karla, kojega je Đukin 
razgovor sve manje zanimao, jer mu se učinio pre- 
više učenim. 

— Svi su ti narodi nestali, iščezli, — nastavljao 
je Đuko, kao da ga je prečuo, — jedino mi već tisuću 
i po, koliko li, godina tu opstojimo usprkos svim ne- 


159 


daćama kroz vjekove. I sve strance, koji se nastane u 
našoj sredini, kako .se kaže, asimiliramo, pojedemo,, 
— slikovito reče, da ga Karla bolje razumije. 

— Osim Židova i cigana, — upade ovaj. 

— To dvoje, da smo se ovdje održali kao narod i 
da druge lako asimiliramo, pretapamo u sebe, meni 
su nepobitan dokaz o našoj životnoj snazi, o našoj 
ođpomosti, o našoj žilavosti, pa vjerujem, da ćemo 
prebroditi i nove krize, — završi svoje razlaganje' 
uvjerivši se o onome, što je htio reći. 

— A sada jedite, — Karla će mu već malo ne- 
strpljiv. 

— I mi smo najstariji narod u Evropi, — još je 
imao Đuko o nečemu poučiti Karla. — U doba naših 
knezova, pa još i u doba naših kraljeva nije bilo ni 
Engleza, ni Nijemaca, ni Francuza ni drugih današ- 
njih velikih naroda . . . 

— U zdravlje hrvatskog naroda, — digne gostioni- 
čar čašu, da Đuko konačno prestane. 

Kucnuše se, ispiše i Karla metne Duki pečenke u 
tanjur, te se ovaj opet prihvati jela. Išlo mu je u 
tek, jer ne samo što je izgladnio, nego i jer Etelka 
bijaše bolja kuharica od Nanče, pa je jeo gotovo 
halapljivo. Primijetivši to htjede prestati, jer se 
uvijek za ljubav Bogu odricao pomalo od svega, što 
mu se sviđalo. Ali ovaj put se sjeti, da mu je Bog 
poslao Karla, pa se u duši raznježi, te reče u misli- 
ma: »Hvala ti za ovu ljubezljivost i ja ću jesti, da 
vidiš, koliko mi je mio ovaj Tvoj dar.« Sada stane 
Karla govoriti: 

— A kod našeg naroda ne valja, što svoje ne po- 
štuje. Napadaju gospodu, a što su ta gospoda nego 
u većini, što i oni, Hrvati. Sjećat ćete se sigurno iz 
djetinjstva, da su naši ljudi imali uvijek nešto i pro- 
tiv učitelja, popa i bilježnika, da o drugima ne go- 
vorim, ali nikada ni jeste nikoga čuli, da napada Fra- 
nju Judu. Činovnici u selu rijetko su kada što stekli, 
a ako su i stekli, ni jesu ogulili naroda. Franja Juda 
je gulio i gulio selo i čitavu okolicu, no nikada nije, 
što se ja sjećam, pao glas protiv njega. A što je naj- 

zanimivije prezirao je narod, grdio ga, omalovažavao 
• uvijek je bio protiv onoga, za što je narod htio. 
Glasovao je redovito za vladu, i nikad mu nitko nije 
toga zamjerio, a zamjeravalo'se činovnicima, koji su 
radi kruha morali glasovati za vladu. 

— Imate pravo, — rekne mu Đuko zamisliv se 
malo. 

— Vi i ja, seljački sinovi, mi smo »pokvarena go- 
spoda«, a on je »narodski čovjek«, što čašicom rakije 
primami čovjeka, da ga onda opljačka ... Ja poštu- 
jem predsjednika i stranku, u kojoj sam i sam, ali 
ne valja stvarati jaz između seljaka i inteligencije, 
jer seljak i ona zajedno čine narod, a školovani ljudi 
trebaju biti na čelu naroda. Seljak zna svoj posao, 
drugi svoj i svaki neka ostane pri svome zanatu. 

— Kao što vi pri »šusteraju«. 

— Ah, to je što drugo! — nasmije se Karla shva- 
tivši Đukinu riječ kao šalu. — Ovako se istom tko 
stavi na čelo ljudima. Jer na pr. kakav je čiča Ivo, 
inače čast i poštenje njemu, predsjednik stranke, 
imali ste se prilike i sami osvjedočiti. 

Na te riječi postade Karla sumnjiv Duki, jer mu 
je jednom prije dolazio, da ga ovaj predloži’ za pred- 
sjednika mjesne organizacije. Stoga svećenik nije 
mogao sasvim vjerovati u iskrenost onoga, što je 
Karla dalje govorio: 

— Vas počinju uvažavati, pa bi vam bila dužnost, 
da se vi stavite na čelo stranke u selu. Njihov ste, 
domaći ste, a inteligenat! 

Karla je iskreno mislio, samo Đuko toga nije uvi- 
đao, jer mu se činio već ono od prije previše po- 
slovnim čovjekom, a osim toga je držao, da bi se 
htio i inače istaći, kad neizravno i sebe broji u inte- 
ligente. Ipak mu se jedna njegova misao učinila pri- 
hvatljivom, — naime, da pomoću stranke dođe do 
ljudi, napose do onih, s kojima dosada nije imao 
veza. 

— Budite uvjereni, — nastavi Karla, — kad bi vi 
sazvali sastanak, da bi svi ljudi došli, jer iako su oni 
protiv gospode, ipak drže do školovanih ljudi, a sami 

bez njih ne mogu ništa ... Pa i taj Branko, njihov 
kotarski predsjednik, je li on seljak? 

— Dobro, Karla, ja ću razmisliti, — reče Đuko, 
a sada se zahvalimo Bogu za ove Njegove darove . 

Iza molitve pozove Karla Duku, da »bude tako 
dobar«, pa da sjutra i prekosjutra bude njegov gost 
jer nema Nanče. 

— Hvala! Dobro, — ovaj prihvati poziv, — ^ 
dalje? 

— S Nančom je lako, — tvrdio je sigurno Karla. 
— Ona je Švabica, a Nijemci su ispravni ljudi: po- 
šaljite po nju kola i poručite joj, da ste se s njom 
pogodili na godinu ili mjesečno, već prema tomu, pa 
vas mora doslužiti do konca roka . . . S mene glava 
dolje, ako je feter Sep, njen otac, ne ekspedira. A kad 
je jednom tu, pomirit će se s majstorom i bit će po 
starom. 

Duki se učini taj prijedlog prihvatljivim. Zahvali 
se Karlu za obzir, hranu i za savjet, a ovaj položi 
na stol pet hiljadarki, 

— Čemu to? — upita svećenik. 

— Za zastavu, — odgovori Karla i predomislivši 
se uzme natrag četiri tisuće. — Za sada bit će dosta 
jedna, ali kolikogod bude trebalo, ja ću dati, pa ma- 
kar i preko deset hiljada, jer društvo, ti vaši orlovi, 
moraju imati i svoju zastavu. 

— Ako je hoće imati, neka je sami nabave. 

— No netko mora početi. Zato sada dajem hiljadu, 
ali ako hoćete, dat ću vam odmah i ove četiri, no 
bolje je ovako. Vi ćete s propovjedaonice reći, da je 
jedan župljanin dao tisuću za zastavu, i pozvati 
druge, da dadu, koliko tko može. Ne smijete spome- 
nuti moje ime, jer će ljudi reći, on može/ a ovako će 
misliti, da je dao koji gazda, pa će i drugi dublje 
posegnuti u džep. 

Đuko je stajao pred njim kao pred zagonetkom pi- 
tajući se, da li zaista daje ili i u tom misli na neka- 
kav »kšeft«. Pogotovu je posumnjao u njegovu da- 
režljivost, kad ga je upitao, gdje će se održati aka- 
demija. 

— U školi, — kratko reče Đuko. 

— U gostionicu bi došlo više ljudi. 

. — Ali Orao je vjersko društvo. 

— Imate pravo, — potvrdi mu Karla, — ono ne 
spada tamo, gdje se mogu ljudi opiti. 

Stane kupiti svoje stvari, a kad se spremio na 
odlazak i vidio dvoumicu na Đukinu licu, koja se 
njega ticala, reče mu pitajući i tvrdeći: 

— Ne vjerujete mi? 

Đuko je tren, dva tražio zgodnu riječ, koja ga ne 
bi uvrijedila, a ipak bi rekla istinu, no Karla mu 
doskoči. 

— Ni ja nikom ne vjerujem! — reče kao birtijski 
»vic« i sam mu se nasmije muklo iz trbuha, te izađe 
jednako se smijući još i vani. 

— Džemrija! — prošapće za njim Đuko. 


XXXVIII. 

Reče sam sebi i osjeti, da je samo donekle upo- 
trijebio dobar izraz. Ta riječ, koja se nekad govorila 
u slavonskoj Posavini, označivala je čovjeka, koji je 
nesmiljeno škrt samo za to, da se na drugoj 'strani 
može pokazati kavalirom, pače i rasipnim, ako time 
može istaći, kako je bogat. Karla ne bijaše »džem- 
rija« u pravom smislu te riječi, ali onaj čas nije 
Duki došla na pamet koja druga riječ, da njom jasno 
označi Karlu. On je uz svoje bogatstvo živio dosta 
skučeno i rado je počastio druge, no ipak je u svemu 
kod njega prevladavao razbor. I bijaše talenat po- 
sebne vrste, koji je u svemu redovito imao pravo, 
pa tako je bilo i u pitanju Nanče. 

Đuko je poslušao Karlin savjet, ali je ipak sum- 
njao, da će ona doći, no na treći se dan dovezla ko- 
lima, koja je on poslao po nju. Ispričala mu se i za- 
molila ga za oproštenje svojim načinom, iz kojega 
ni jesi mogao vidjeti, da li govori samo riječi ili se 
zaista iza njih krije i kakav osjećaj. 

— Ali ostajem samo do petnaestog siječnja ... Na 
Novu godinu izlazi moje vrijeme, a preko toga osta- 
jem, da možete nekoga naći, — rekla je. 

— Valjda ti ni jesi istom što, — upopriječio se na 
te njene riječi majstor Niks, koji se za njom dovukao 
kao pokisao mačak, — nego moja rođena žena, za- 
konita supruga jednog (naglasi) obrtnika, i još 
k tomu »službenika svete Matere Crkve«, da bi mo- 
gla napraviti od sebe tu sprdnju i ruglo. 

— Velečasni, nema mi života s njime, sami vidite, 
— ispričavala se Duki. 

— A kad si ti kod svoga oca imala, kao što mi 
živimo ove dvije godine? — kušao ju je »urazumiti« 
majstor, kao da je njegova zasluga, što cijela njihova 
obitelj živi od Đukina. 

— Nemojte, imate djecu, — htio je Đuko ispipati, 
što će ganuti to lice bez izražaja. 

Ali zvonar mu svojom naglom r ječi tošću ne do- 
pusti, da dalje ispituje, nego izreda sve razloge, radi 
kojih (»reći ćemo«, mnogo puta je pri tom palo) ona 
mora ostati kod svojega muža. Kad to nije pomoglo, 
onda se stao kleti i zaklinjati, da ne će više piti, da 
će raditi svoj zanat, čim grane proljeće i zemlja se 
odkravi, uopće da će biti uzoran muž i otac te vrije- 
dan svoga položaja kao »službenika svete Matere 
Crkve« (ovaj je izraz nekoliko puta ponovio). 

Otiđoše iz župnoga dvora bez pravoga utanačenja, 
a majstor se Niks hrabro držao sve do sv. Tri Kralja. 
Što više ni taj dan poslije orlovske akademije nije 
otišao iz škole u birtiju s onim ljudima, koji su tamo 
htjeli proslaviti uspjeh priredbe, a koji su smatrali, 
da nema prave slave, ako se ne zalije. Ali prigodom 
blagoslova kuća nije mogao izmaći bližoj grješnoj 
prigodi. Naime svaki bolji gospodar ponudi sveće- 
nika, a dakako i zvonara čašom ili čašicom, već što 
ima u kući, vina ili rakije. Vraćajući se pred večer 
prvoga dana teška koraka sa župnikom sa »svetoga«, 
kako reče, posla smjerno mu se ispričavao: 

— Što ćete, radi poštenja ne mogu čovjeka odbiti, 
kad me nudi, da se ne uvrijedi. 

Drugi dan je bilo onako, kao i prijašnjih godina. 
Do podne u blizini svake »bolje« kuće digne zvonar 
obje ruke. pred župnikom šapćući mu tajnovito: 

— Čekajte, velečasni . . . Čekajte, moram ja tamo 
prije skočiti . . ., — te tako zadrži svećenika i mini- 
strante, dok on koju ne istrusi i bez ponude i preko 
računa. Po podne pak, kad mu je već dopodnevno 
piće udarilo u noge, zaostaje i tuži se uzdišući: 

— Lijepo je to, kad je čovjek mlad, pa lagan, ali 
kad starost noge oteža . . . 

— A koliko ste vi to mjeseci stariji od mene? — 
pitao ga jedamput Đuko, no on mu nije odgovorio, 
nego mu je ni svoj se ne čineći rekao: 

— Samo vi idite . . . Idite, ja ću vas već stići. 

Poslije toga bi se vratio u kuću, da još koju »kap« 

nadopije na ono, što je popio. 

Đuko se i ljutio i smijao, ali što može, kad zna, 
da ne će dobiti zvonara u selu, a odakle da dobavi 
drugog. I taj je dan prošao, kao i svi dani za vrijeme 
blagoslova kuća, no s tom razlikom, da je Đuko uvi- 
dio, da mora malo pripaziti na majstora. Prolazeći 
kraj kuće snaš’ Tunje opazi, da je njegova kapija 
širom otvorena, a na njoj stoji Kaj a podbočena gle- 
dajući izazovno svećenika. Mislio je, da će na nj 
sasuti vatru, što te godine nije blagoslovio njihovu 
kuću. Ali šutjela je i s velika omjerila je svećenika. 
Prošavši okrene se Đuko, jer ga njen prezirni po- 
gled palio po zatiljku, te kroz kapiju opazi na kuć- 
nim vratima kredom napisano »G + M + B«, kao da 
je kuća blagoslovljena. Bijaše mu jasno, da je to 
majstor učinio možda za koju čašicu rakije. 

Da se to više ne dogodi, Đuko je žurio za zvona- 
rom, kad ga je ovaj ustavi jao i čekao ga. Idu tako 
od kuće do kuće. Svagdje kapija širom otvorena, na 
njoj kleči domaćica, a kad svećenik uđe u dvorište, 
izađe preda nj domaćin, da ga uvede. 

Na kapiji Franje Šimina klečala je Ruža s krup- 
nom krunicom u sklopljenim rukama, a Franja je 
provirivao na kućna vrata, da mu se samo oči vide. 
Đuko je prošao kraj Ruže, da je ni pogledao nije 

kao i kraj kuća drugih konkubinaraca. Majstor je 
toga dana došao trjezniji kući nego prijašnjih dana. 
Zadnji su ga pak dan blagoslova kuća morali mini- 
stranti izvlačiti iz jarka kao on<ž nekad kapel an^ 
Ujaka. 

Još isto veče došla je k njemu Nanča. 

— Idem, idem još večeras, — reče, kad je ušla, — . 
ostavit ću mu djecu i kuću i sve. 

— Čekajte do sjutra, — Đuko joj rekne videći, da 
bi drugo govorenje bilo uzaludno, jer u jadnoj je 
ženi nekoliko dana kuhalo, a sada prekipjelo. 

-.■> — Ne, ne, ne! s njime ne ću ni sata živjeti, — ■ 
odbijala ga odlučno. 

— Valjda ne ćete mene ovako ostaviti? — sjeti se 
svećenik, čim će na nju najjače djelovati. 

— Bili ste nam svima dobri, — ona reče neznatno 
promijenjena. 

— Preselite' ovamo, — savjetovao joj Đuko, ne 
što je uistinu mislio, da se ona nastani kod njega, 
nego da je samo zadrži, — u župnom je domu mnogo 
prazna prostora . . . Naći će se mjesta i za vas . . . 
Sjutra ćemo se dogovoriti. 

Ona ode i ujutro opet dođe, a na njenom se licu, 
na kojem se inače ništa nije opažalo, sada vidjelo, 
da joj se u duši bio velik boj, koji još nije dovršen. 
Ipak je ona mati i žena, koja zna, što je njena 
dužnost, a i srca ima za svoj porod. 

— - Sjedite, gospođo, — ponudi joj Đuko stolicu, a 
drugu je riječ gotovo nesvjesno upotrijebio naslu- 
ćujući, da ima ponosa. 

Pokorno sjedne i ne progovori ništa. 

— Znam, da vam je teško, — počne Đuko sjeđ- 
nuvši za svoj stol u kancelariji, — ali svaki od nas 
ima svoj križ. 

U njoj se nešto ganulo. Đuko je to primijetio i po- 
?eo prvi puta, da njoj govori znajući, da je pogodio 
pravo. Govorio joj o strpljenju, o tome, kako sva 
svoja zla moramo podnositi iz viših razloga i stavljao 
Joj za uzor Isusa i njegovu svetu Majku. Govor mu 
je bio miran i djelovao više na razum nego na srce. 

a žena, koja je naučena bila patiti i podnositi, sa- 
brano je slušala te riječi. Konačno je pristala, đa 
ostane do konca mjeseca. 

»Ostat ćeš ti za uvijek«, pomisli Đuko, kad je 
otišla, sretan, da mu se pružila prava prilika, da te- 
meljito »obradi« Niksovu obitelj. 


XXXIX. 


Toga je dana imao Đuko još jedan pohod. Franja 
ga Šimin došao pitati, da li će mu naknadno blago- 
sloviti kuću, ako se vjenča, tužeći se: 

— Ne mogu već podnijeti, da sam »izvan svijeta«. 

— Hoću, Franjo, — na j pripravni je mu obeća 
Đuko, — samo uredite sve što prije. 

I bilo je uređeno, nije prošlo ni nedjelju dana. 
Đuko je dan kasnije došao Franji na malu domaću 
slavu, da time pokaže, kako je i njegova obitelj kao 
i sve druge čestite porodice vrijedna, da je pohodi 
svećenik. 

— Zar nije tako bolje, Ružo? — upitao je nju 
Đuko, kad se opraštao. 

— Jest, — govorilo je cijelo njeno biće, ali neki 
žalac protiv svećenika još se u njoj pomicao. 

Radostan se vratio kući s osjećajem, da se riječi 
psalma iz časoslova toga dana ispuniše: »Deficiant 
peccatores a terra, et iniqui ita ut non sint, — greš- 
nici neka iščeznu s lica zemlje, a nevjernika neka više 
ne bude!« Grijeh je završio svoje haračenje u te 
dvije duše, a mir će u njima naći svoj stan! »Benedic 
anima mea, Domino, — blagoslovi, dušo moja Go- 
spoda!« kliktao je Đuko u sebi, kad je uzeo svetu 
knjigu, da dovrši ono, što je još imao iz nje toga 
dana svršiti. 

I kao što se seljak iza napora žetve i vršidbe, kad 
spremi žito u hambar, na kratko vrijeme smiri, da 
prikupi nove snage za oranje i sjetvu, tako se i Đuko 
smirio, pa je mogao više sila posvetiti samom sebi, 

dok ne nastupe novi poslovi te imati jači uvid u 
svoju vlastitu dušu. Ona nije više ono, što je bila 
pred godinu dana ili možda tek pred par 'mjeseci, 
ona je posve prekaljena. Ona nije više jedno, a Bog 
u nekom razmaku od nje sa svojom voljom, odreda 
bama i zapovijedima, koje ona sluša i izvršuje, jer 
mora. Ona se sasvim približila k Njemu, uza nj je, 
koliko to tvar, u kojoj je zatvorena — tijelo — ne 
priječi i Volja je gotovo neposredno osvjetljuje i 
upravlja njenim djelovanjem. Molitva Duki nije više 
ni ugodna dužnost, a ni nužna potreba, nego sastav 
i bit života. 

On moli, misi, radi, a ne osjeća, da izvršuje duž- 
nost, premda svjesno zna, da vrši dužnosti, nego 
Milost ga vodi, sav je u njoj, premda sva njegova 
volja nepokolebivo hoće, da čini sve, što Bog od 
njega traži. A koja riječ iz brevijara ili iz misnih, 
odnosno drugih molitava toga dana zaokupi mu svu 
pažnju i sve što toga dana učini, moli, rekne, vraća 
se k njoj kao svome središtu ili putokazu. 

I to je tako jako, da ga ne može više ni »duhovna 
suša« ni pokolebati, a kamo li uplašiti, kako je ne- 
kada znalo bivati. Tvarni svijet i ljudi sa svojim 
nazorima kao da za nj više ne opstoje. Prije ga je 
znala neimaština zabrinuti, a ma malo zaboliti pri- 
govori i mišljenja drugih ljudi, — sada ni -jedno ni 
drugo ne djeluje na nj. I kao krivo mu je, da ne 
strahuje od siromaštva i da ga ne ubodu prigovori, 
jer nema tih žrtava, da ih prikazuje Bogu kao prije, 
kad ih je osjećao, ali sada ima drugo blago, koje se 
ničim ne može nadoknaditi: on je stalno i potpuno 
predan volji Promisli, pa unaprijed prima sve, što 
će mu ona dati i odrediti. Lukna je — kako je ko- 
načno uvidio — dobio ipak slabije nego prošle go- 
dine, a i to je razdijelio, pa će za koji dan ostati bez 
kruha, ali nema nikakve skrbi za to. Onaj, koji hrani 
ptice u zraku, pobrinut će se za nj, ako ga je volja, 
a Duko će mu biti iz dna duše zahvalan, ako bude 
morao trpjeti krutu oskudicu, jer će opet imati jednu 
žrtvu, koju će radosno moći prikazati B.ogu. 

Drva od imovinske općine, za koja je dotada uglav- 
nom dobivao novac za život i potrebe, nije još dobio, 
a pitanje je, da li će ih uopće dobiti, jer zvoni iz 
Beograda, da bi se to davanje moglo ukinuti. Mara 
se kiti, trebao bi se prema njoj kao brat iskazati. 
Ona će se možda još ove godine udati, pa će sve oči 
biti uprte na nj, kako će »pripoznati« sestru i šur- 
jaka i što će ijn prikazati. Ni za to se ne brine, jer 
On će već udesiti, da Njegov službenik izvrši svoju 
dužnost, ako je potrebno, da se ne »osramoti« pred 
svojima i župom. 

Duko zna, da se popeo na duhovni bfijeg, kojemu 
ga je do podnožja doveo Gospod, kad ga je kao slu- 
čajem uveo u bogosloviju i sada za nj nema višeg 
uspona. Sada treba paziti, da mu noga ne poklizne 
na nezamjetljivim strminama, po kojima bi se moz- 
gao skotrljati u nizinu ili čak u provaliju. 

Ali Duko zna i to, odnosno vidi, da još ima visova 
i nehotičnih vrhova, na koje se sigurniji, žilaviji i 
odpomiji mogu uspeti. On osjeća, da te snage nema, 
pa može na njih samo gledati sa smjernim udivlje- 
njem, a opreznost onih, koji se na njih penju i plaze, 
služi mu za uzor, da i on bude oprezan, k^ko bi ostao 
na svojoj glavici. On je svećenik, »presbyter in- 
dignus«, kako iz iskrenog uvjerenja češće govori o 
sebi, ali svećenik »Slavonije zemlje plemenite«, a da 
bude župnik iz Arsa, ni pomisliti ne može i ne smije. 
No doći će vrijeme, kad će se i kod nas pojaviti 
Ivan Vianney, a on, Duko i svi Duke Budrovi pri- 
pravljaju mu i poravnjuju put. Sada nema ništa više 
da postiže on sam, nego da se održi na svome visu, 
pa može sigurne duše reći: »Svršio sam svoj put, pa 
me uzmi, Bože, ako te je volja!« 

Svršio je svoj put, ali još je puno posla, koji treba 
obaviti. Gena, stric, Joza, Franja, pa i Nanča, te još 
nekoji su obrađeni, ali selo jcS nije. Dvije tisuće po- 
jedinaca, ne može svakog pojedinog ni obrađivati, a 
kamo li obraditi. I kao što ratar pred oranje pro- 
suđuje, gdje da počne i kojim redom da nastavi, tako 
je i Duko za svog mirovanja ono kratko vrijeme sno- 

vao. Još nije bio sa svime na čistu, ali Bog koji je 
prosvijetlio pastira gotovo nepismenjaka Ivana od 
Arsa, gurnut će i njega na pravu stazu, samo mora 
htjeti, da ispuni Njegovu volju. Mora htjeti, da bude 
zaista u prvom redu svećenik, apostol u manjem i da 
u svem vidi ne sebe, nego Boga, kao spomenuti ugod- 
nik Božji, koji je preobratio i s malo svojih talenata 
preporodio svoje stado i toliko, toliko pojedinaca iz- 
van njega. Ni više ni manje, nego što Bog hoće i 
biti zadovoljan sa svim, što On daje! — S tim geslom 
je Đuko pregnuo na nov rad, na sijanje duhovnog 
sjemena po cijeloj Božjoj njivi svoje župe, jer do- 
sada je obratio veću pažnju samo odabranim gre- 
dicama. 

Ni njih ne će ni od sada zanemariti. Tu je u prvom 
redu njegov zvonar. Zovnuo ga odmah, kad je vje- 
rojatno već postao mir u njegovoj obitelji nakon 
onoga, zbog čega je Nanča došla župniku. 

— Pa što je to, ako se malo napijem?. . . I rakiju 
je Bog stvorio, — on će, izakako je Đuko počeo, da 
ispipa, čim bi se na nj moglo djelovati. 

— Ali košta . . . košta, — upade mu u riječ Đuko 
ne dopuštajući, da majstor sve svrši sa svojim ne- 
duhovitim šalama. — Od čega je Karla obogatio, a 
kod vas, jednog obrtnika, siromaštvo, da se Bog 
smiluje. 

— Od listopada ni jesam ni novčića dao za piće, — 
ispitivao je zvonar pred Dukom svoju savjest u ovom 
pitanju. 

— Nego si išao od kotla do kotla, — oslovi ga u 
jednini, da jače na nj djeluje, — kao da si od naj- 
gorih ljudi. Na Badnjak si obijao tuđe pragove — 
žustro nastavi Đuko vidjevši, da ga je pošteno gru- 
nuo, — tobože da čestitaš Adame i Eve, a za blago- 
slova kuća bez stida si kao Ciganin iskao od ljudi 
sramoteći i njih, kao da ti ne bi od dobre volje dali. 

— Zar sam ja najgori u selu? 

— Nego da ste! — prijeđe Đuko na množinu, iza- 
kako ga je do dna duše poklopio, — jer ste obrtnik 
i još k tome »službenik Crkve« ... Na sam blagi 

dan Božića ni jeste vršili svoju dužnost, a ona dobra 
duša vaša »zakonita supruga« od stida i srama mo- 
rala je otići od vas. 

Majstor je zinuo i piljio u svećenika, *a usnice su 
mu i ruke drhtale. 

— Vidite i sami, da vam ne valja posao, — na- 
stavi Đuko blaže, — kakav ćete primjer ostaviti 
svoioj djeci, ta sinove imate! 

Majstor -Niks zatvori usta i pokorno sasluša, što 
mu je svećenik dalje govorio, no da dalje ne sluša 
njegovu prodiku u .zgodan čas, kad je Đuko malo 
prestao, da smisli novu riječ, kojom će na pj što 
jače djelovati, rekne: 

— Verka se vratila. 

— Koja? — upita Đuko ne mogavši tako brzo pro- 
mijeniti tok svojih misli. 

— Snas’ Tunjina . . . Nije njen Duško nikakav in- 
žinir, niti »študent« nego neko piskaralo, — izvje- 
šćivao je zvonar videći, da mu je uspjelo odvratiti 
Duku od onog, što je namjeravao, — novinar, kaže: 
Spiskao svoju polovicu, koju je na njega Tunja 
prepisao, pa će se muntati jedanaest jutara Tunjine 
zemlie . . . »Alaj naše za kratko bijaše« njegovoj 
Verki, — rastezao je Niks, samo da se svećenik opet 
ne bi vratio na svoju čituliu, — a samo je nekoliko 
mjeseci bila s mužem . . . Eno je sad doma . . . 

— Sirota! — izmakne Duki, jer je uistinu žalio 
neumno žensko, a i njezine, pa makar da su kakvi, 
jer je uvijek osjećao za ljude. 

— Bome i jest, a pogotovu, što nije sama . . . 
Otjerao mladu ženu u takvom stanju. 

— Tko je, da je on, nije u redu, — Đuko će, da 
nastavi započeto, — a i vaša je žena bila prisiljena 
otići od vas. 

Majstor zakima glavom, kao da odbija neugodne 
misli od sebe, sav se skupi, onda podigne glavu, te 
skrušeno rekne, kao grešnik poslije iskrene ispo- 
vijedi: 

— Pokušat ću, velečasni, ali vi ne znate, što znači 
pt te, kad čovjeku prijeđe u krv. 

Poslije tih riječi ostavi župnika pokunjen odilazeći 
sve nogu na nogu kao što osuđenik ostavlja sudnicu 
nakon proglašene osude ... I držao se junački sve do 
zadnjeg dana poklada. Tada ga je Đuko vidio prvi 
puta iza blagoslova kuća, da tetura ulicom i pjeva. 
Na čistu ga je srijedu pokupio na red. 

— Ta nemojte, velečasni, lud je to dan, znate i 
sami, — ispričavao mu se Niks ipak zastiđeno. 

— Znam, majstore, ali nije red, — Đuko će mu 
ne odviše strogo, — obećali ste mi, da ćete pokušati. 

— Pa i pokušao sam. 

— Pokušavajte i dalje . . . Kad čovjek obori drvo, 
hoće da deblo utovari u kola, ali ga ne može dići. On 
podmetne pod njega ovdje, pa ondje, dok jedan kraj 
ne zametne na drik, a onda ide već lakše. 

— Obećaj em vam, da do Uskrsa ne ću ništa ni 
okusiti. 

— Lijepo, majstore, ali ni na Uskrs se nemojte 
opiti. 

Toliku obvezu nije mogao zvonar na se primiti, no 
Đuko bijaše ipak zadovoljan, pa ga lijepo prijateljski 
u razgovoru isprati. 

— I njega rad imam! — reče sebi Đuko s nekim 
oduševljenjem, kad je ostao sam. 


XL. 

Početkom korizme osjećao se Đuko kao čovjek, 
koji je izvršio jedan glavni posao i začeo drugi, onako 
nekako kao seljak, kao zaore strnjak, pa se sprema 
na duboko oranje ili na oranje za sjetvu. Poklade su 
prilično dobro prošle, a kolo gotovo sasvim lijepo. 
Svirali su njegovi orlovi, žrtvovali su se, jer su slabo 
igrali, ali zato kolo bijaše zaista narodno veselje, a 
ne prilika za nepodobštine. I da je uistinu tako bilo, 
osjetio je Đuko po prvim ispovijedima, jer su bivale 
lakše nego prijašnjih godina. Moguće da nije baš 
tako, možda se to samo Duki činilo, ali jedno stoji, 
da je zrak u njegovoj župi čistiji, a što je uzrok tome 

poboljšanju, ne može se točno ispitati. Sigurno je 
jedno, da se ipak nešto maklo. 

Ali to je samo neko poboljšanje, no ođ dobra je 
još daleko. Jer Đuko dnevno sluša u ispovijedima 
stare grijehe, uvijek jedno te isto, što sluša evo već 
četyrtu godinu, a što odaje kod većine raskalašenost 
i često skrajnu pokvarenost. Ipak i u tome ima nešto 
dobra, naime što dolaze na ispovijed, pa pred sveće- 
nikom u glavnom otvoreno istresu sve, što im se po- 
rješalo po duši. Rijetko tko ne obavi uskrsne ispovi- 
jedi, zna Đuko već od prije, a to je zasluga strica 
Lovre. 

Ako hoće, da pođe korak dalje od njega, mora na- 
staviti, gdje je on stao. Ali kako? S mladeži je bio 
posao jednostavniji, ona je meka, prihvatljivija i za 
dobro i za zlo, od starijih, koji već klipšu svojim 
putem. Nju je trebalo obilježiti nečim i to mu je 
uspjelo. »Orao«, to je već poseban pojam u selu.. On 
ne smije biti lola, ne smije biti bekrija, on ne smije 
biti kao ostali, koji ni jesu obilježeni tim imenom. 
Ime, kapa i sve što Orao daje privlači mlada čovjeka, 
pa iako se opire, on će ipak prije ili poslije, ako ne 
drugo, bar u duši pristajati uz društvo, koje okuplja 
mladež i koje je na poseban način oblikuje. 

Zna Đuko, da njegovi orlovi nijesu još ni izdaleka 
ono, što bi trebali biti, pače da među njima ima 
svega i svačega: forma se drži, ali duša je još kakva 
je i bila. Doći će vrijeme, kad će ovi ili odpasti ili 
se popraviti, a Orao će se približiti svome idealu. 

To je mladež, ali stariji? Ako ih pozove, stupit će 
u kakvo društvo ili ne će, bit će i ostat će u njemu 
onakvima, kakvi su i bili, — zaključuje Đuko sjeća- 
jući se sastanka čiče Ive, jer ne vidi, da ih je ma u 
nečemu promijenila organizacija stranke. Nešto jače, 
snažnije treba djelovati na njih. Nešto osobita mora 
ih potresti do dna bitka njihova, kao što je Markova 
smrt potresla liju i njegovu ženu, pa su se promije- 
nili. Ili treba ih biti neko zlo, kao što je zlo bilo nje- 
govu ujnu Genu, koja sada strpljivo sve podnosi i 
predaje se posve Bogu. 


Ali niti kakvo zlo bije njegovu župu, niti ju je što 
potreslo. On ne može čekati, ne može biti skrštenih 
ruku, jer grijeh, grijeh, grijeh dušama vlada nje- 
gova stada, kako mu odkrivaju dnevne ispovijedi u 
korizmi. Možda da pokuša nešto s pojedincima, pa 
da oni učine ono, što ne može on. Ali što da učine, 
a i kakvi su ti pojedinci! Sto može na pr. čiča Ivo? 
Uostalom koliko fali i tome čestitom čovjeku! 

Jednoga dana već duboko u korizmi ispovijedao 
se i pričestio on, naime izvršio svoju dužnost za 
Uskrs. Poslije crkve došao je Duki, da pohodi svoga 
duhovnog pastira, — kako reče — i da mu se zahvali 
za svete sakramente. Đuko ga htjede ponuditi nečim, 
da jede iza pričesti, no on nije htio, a čašicu rakije, 
kad je Đuko spomenuo, najodlučnije odbije. 

— Kako da pijem rakiju, kad je dragi Isukrst u 
meni, — ispravno reče, nego zamoli vode. 

— Umori me žeđ, — razjasni Duki, kad se napio. 
— Jučer tamo na stanu vozili cijeli dan građu kod 
»Vinaših« (razdionika), pa za večeru bilo kulina i 
drugog suhog mesa. Onako umoran na jeo se ja, pa 
noću ne možeš spavati, pusta mesetina tjera te, da 
piješ. Razbio mi se san i vidim, da od spavanja nema 
ništa. Da ne gubim vrijeme, dignem se, pogledam na 
sat, dva sata, napijem se vode, pa sa stana polako 
krenem u crkvu na ispovijed. 

— A pili ste vode, — prekine ga Đuko. 

— Pa svejedno . . . Glavno da sam svoje obavio, 
pa sam miran do druge korizme. 

Sluša ga Đuko i snebiva se ne vjerujući, da čiča 
Ivo ne zna, da prije pričesti nije smio piti. Ali kad 
ovako bezazleno pripovijeda, sigurno je neupućen, pa 
se svećenik pita, je li taj čovjek sagriješio ili zbog 
neupućenosti nije? Da ga pouči? Možda je bolje, da 
ga za sada ostavi u njegovoj zabludi?... Ne nalazi 
odgovora na ta pitanja, ali jedno zna, da mora nešto 
poduzeti u župi, jer kad je čiča Ivo takav, koji je 
kao crkvenjak stalno u vezi' sa župnikom bio i za 
vrijeme strica Lovre, kao i sada s njime, kakvi su tek 
ostali. Možda ipak da poduzme nešto putem stranke?' 

— A kako vaša organizacija? — upita s tim u 
savezu. 

— Nikako! . . . Vidjeli ste sami . . . Nije to za nas 
seljake, a vi se gospoda po strani držite. 

— Pa i ja sam u stranci. 

— Ali vi bi morali biti »naprid«, jer vi ste na! 
duhovni otac. 

Dakle isto, što mu je nekad govorio Karla, rekao 
je sada Ivo samo drugim riječima. Sto da učini? 
Ništa određena nije rekao crkvenjaku, niti je što 
obećao, nego je ostavio stvar, da o njoj razmisli. Za 
svećenika nije, da se bavi politikom. Eto, njegov 
bivši župnik u Varošu, čiča Laco, najveći intelek- 
tualac u biskupiji, bivši član hrvatskog sabora i de- 
legat u parlamentu u Pešti, svećenik ispravna sve- 
ćeničkog života, kao političar odbio je narod od sebe. 
I pod konac života spao je na to, da mu je bilo gla- 
vno zanimanje kartanje sa svojim političkim istomi- 
šljenicima, inovjercima, te mu oduzeta župa i u zad- 
njim časovima udaren od kapi uzalud je vapio za 
svećenikom, ali je izdahnuo bez njegove utjehe. 

Ne mora Duku isti udes zadesiti, ali nije politika 
za nj, za svećenika, jer on naučava vječne istine, koje 
su zaista istine, t. j. stalne i nepromjenljive, a ništa 
se u ljudskim podh vatima tako ne mijenja kao po- 
litika. Vezati se za promjenljivo, da postigne ono 
što je stalno, osjeća Đuko, da možda ne ide, ali ga 
ipak nešto sili, da prihvati Karlin i Ivin prijedlog. 
Jer u većini župe on je još »istom tko«, prnjavorac 
i radi toga je daleko od onih, koji tako misle. Doduše 
lijep ih je broj već prebrodio tu predrasudu, ali to 
je ipak samo manjina. Treba dakle naći načina, da 
dođe među one, koji se još odbijaju od njega, da im 
rekne i izvan crkve riječ, koju im ima reći kao sve- 
ćenik, a to jedino može, — uvjerava se, — u organi- 
zaciji i pomoću nje. 

Konačno se odluči i iza Uskrsa sazove sastanak. 
Poziv je on podpisao, a supođpisao podpredsjednifc* 
naime čiča Ivo. Popustio je Karlinu mišljenju, da na- 
stanak ima biti u gostionici, jer su prostorije veće, 

nego u privatnoj kući. Đuko se bojao, da nitko ne će 
doći, ali se iznenadio, kad je našao obje prostorije 
pune. 

— Jesam li vam rekao! . . . Kad inteligencija vodi, 
mora sve uspjeti, — pobjedonosno je dočekao Karla 
Duku. 

Đuko bijaše dosta smeten, onako nekako, kao št© 
je bio, kad je prvi puta kao klerik imao propovije- 
dati u katedrali. Stane za stol. Glas mu je isprva bio 
tih i malo nesiguran, a onda sve jači, dok Đuko nije 
došao u pravu svoju kolotečinu. Saslušaše ga mimo, 
šutke kao propovijed u crkvi. Na njima se nije moglo 
vidjeti, kakav je dojam učinio govor na njih. 

Đuko zapravo nije govorio politički govor, nego 
zaista više propovijed o dužnostima izbornika. Oni 
moraju glasovati, ako to vodstvo stranke traži, jer o 
izborima ovisi, kakva će biti vlada. Kao kršćani mo- 
raju paziti, kome će dati svoj glas, jer budući posla- 
nik sudjeluje u stvaranju zakona. Nije, dakle, dosta, 
da on bude dobar Hrvat i inače na svom mjestu, nego 
mora biti i uvjeren katolik, koji će se znati založiti 
za interese vjere. To je potrebito osobito danas, kad 
je vjera istisnuta iz sveg javnog života, pa uzme kao 
primjer, da je današnji sastanak počeo s rodoljubnom 
pjesmom, svi bi to smatrali lijepim. Isto bi tako mo- 
gao početi rodoljubnom pjesmom sastanak ili skup- 
štini ma kojeg društva, bilo ono političko, gospodar- 
sko ili športsko, ali kad bi tko predložio, da se počne 
molitvom, bio bi u očima sviju smiješan. »Zašto se 
skupštine i sastanci ne bi mogli početi molitvom, ako 
se mogu početi lijepom pjesmom?« — pitao je Đuko 
i odmah odgovorio, — »jer je Bog istisnut iz sveg 
našeg javnog života.« 

Isto su tako ljudi i ćudoredno kao skupina duboko 
pali, tvrdio je svećenik, te spomene kao primjer ha- 
rambašu Carugu, koji je toliko ljudi ubio, toliko 
majki, žena i djece u crno za vio, mnogo tuđega dobra 
porobio i mnogo ljudi unesrećio, pa ipak, kad je bio 
osuđen, ljudi su ga žalili, mjesto da su se gnušali 
zbog njegovih zločina. Radi tih razloga treba Bog i 

vjera, da dobiju opet svoje mjesto ne samo u pri- 
vatnom nego i u javnom životu. 

Poslije njegova govora ustane čiča Jvo i »otvori 
raspravu« (debatu). Kad se nitko nije javilo, stane 
on govoriti: 

— Lipo zafaljujem našem velečasnom duhovnom 
pastiru za njegovo lipo i prilipo govorenje, i koji nas 
je tako lipo i prilipo naučio, ali mi se ne možemo 
složiti š njim. U prvom pogledu, što nam kaže, da_ 
smo ovaj sastanak trebali početi s molitvom. Molitva 
je Bogu draga i ugodna i uvik je na uhar naše duše, 
ali Bog se ne moli u birtiji, nego u domu Gospodnjem 
ili u svojoj poštenoj kući. A što se tiče Čaruge, on je 
mnogo gospoja ljuto ucvilio, ali on je bio čovjek do- 
bar i nesretan i samo je one bogate gavane plindrao, 
a sirotinju je pomagao. I vi znate svi, da je on i u 
naše lipo selo dolazio i mi smo ga primali kao po- 
štena čovjeka i nikomu nije ništa nažao učinio, ni 
što je crno pod noktom. 

Sve je to izgovorio ne predahnuvši, kao da je na- 
pamet naučio, a Đuko je iz njegovih riječi vidio, 
kako je narod shvatio njegov govor. 

— Ja još jedamput u ime nas sviju lipo i prilipo 
zafaljujem vama, velečasni, i molim vas, da opet sa- 
zovete ovaj naš sastanak i da nas poučite, kako ste 
nas i danas poučili . . . Ali i još vas molim, da mi ne 
zamjerite, što ću vam još reći: nije to za vas — 
(Đuko ga začuđeno pogleda misleći: zove me, a kaže, 
da nije za mene), — da vi budete »kandidac«, — 
završi Ivo i sada je Đuko vidio u čemu je stvar. 

— To ja ni jesam ni rekao. 

— Tako smo mi razumili, a vi ste gospodin, čast 
vama i poštenje, ali gospodin ne može bit naš »kan- 
didac«. 

Kako je Ivo brzo govorio, nije Đuko mogao nje- 
gove prigovore jedan za drugim poredati, pa da re- 
dom na njih odgovori, nego mu se pažnja ustavila 
kod posljednje, te upita: 

— A zašto ne — nemajući ni na kraj pameti, da 
možda on kandidira. 

— Jer su gospoda svaki svoje glave, a našemu 
dičnom »predsjedniku« trebaju seljaci, koji će ga 
slušati u svemu i raditi, kako on zapovidi. 

Stotinu lica, koliko li, posprdno je gledalo u njih 
dvojicu, a Đuko vidjevši ih osjeti, kao da se to samo 
ajega tiče, pa u naglosti reče: 

— Tko bio, da bio kandidat, samo da je čovjek! 

Nije ni slutio, kako će se shvatiti ova njegova riječ 

i što će se od toga sve izleći odsudna po njega. Nije 
ju pravo nitko shvatio, jer su svi šutjeli. Tada se javi 
Franja Simin: 

— Pustite budalu, velečasni, zar ne vidite, da go- 
vori kao »ni u kola ni u sane«. 

— Zar sam ja budala? — odapne se čiča Ivo. 
Među njima nastane rječkanje, a u cijeloj gostionici 
žamor. 

— Ili smo ljudi ili ni jesmo, . — nadglasi Franja 
Ivu. — Ako smo ljudi, budimo ljudi . . . Velečasni 
nas je pošteno sazvao i govorio nam, svaka mu riječ 
na svom mjestu. I svaki bi od nas volio, da ga još 
koji puta ovako čujemo ... I velečasni će nas drage 
volje još koji put skupiti i govoriti. Govori se lju- 
dima, a ne marvi, jer nju je Bog stvorio, da se za- 
kolje ili proda. 

Žamor se pojača, a Franja uhvati svećenika pod 
raku i povede ga. Narod se rastupi, a Đuko izlazeći 
»sjeti stotine očiju na svome zatiljku. 


XLI. 

— Fino ste govorili, velečasni, — reče uvjereno 
Franja putem do župnoga dvora, — ja sam vas slu- 
šao i promatrao ljude. Upravo su vas gutali . . . Tako 
nam još nitko nije govorio . . . Tko je dosad bio kod 
nas, govorio bi: seljaci su sve i sva, seljaci sve mogu, 
seljaci će sve postići . . . Tako su govorili, a bili su 
svi od reda kaputaši. 

— A što misliš, što sam ja? 

— Seljak kao i mi, a što drugo, 'ako baš hoćete, da 
znate. Jer aivo koji od nas izuči kakav zanat ili svrši 
.Škole, pa obuče drugo odijelo, nije mu se tim pro- 
mijenila krv i meso. 

— To sam htio čuti od tebe. 

— Koji put smo čuli i što lijepa od tih ljudi, — 
nastavi Franja započeto, — ah to nije dosta, to je 
premalo. Mi smo svi za stranku, ali to je kao kad 
voda preplavi polje. Mi bi trebali biti zbilja organi- 
zirani, kao što su na pr. ti vaši orlovi, a to bi mogli 
jedino vi, jer imate za to sposobnosti. Stipo i g. 
Mirko, ne znam, da li ga znate, onaj bivši naš 
učitelj . . . 

— Poznam ga, išli smo zajedno u gimnaziju. 

— Njih dvojica se trudili i mučili, okupljali tu 
našu mladež, pa ništa, jedino su došli na ruglo selu. 
Ali kad ste se vi upeli, došlo je do toga, da je danas 
čast i dika svakom momku, što je orao ... A što 
znači to, ne ići na drum, nego na sastanak, to znamo 
samo mi, koji smo svoju mladost proveli na drumu. 

— A gdje je Mirko sada? — upita Đuko, koji je 
još bio pod neugodnim dojmom od Ivine »rasprave« 
i pogleda, koji ga ispratiše iz gostionice. 

— Ne znam pravo, kako se zove mjesto, u kojem 
je učitelj, ali se dobro smjestio... Gospođa mu 
zgodna i imaju već četvero djece. 

»Dobra duša!« — pomisli s toplinom u srcu Đuko 
sjetivši se, kako je Mirko sve lijepo uredio za nje- 
gove primici je, jer je upravo tada bio učitelj u Japa- 
gama, odakle je kasnije premješten u Povirje. 

— On nije, kao što su sadašnji naši učitelji, koji 
živu o sebi i za se. Bio je s narodom i za narod, afi 
nije mogao izdržati, pa je otišao. Jer znate, kakvi su 
naši ljudi. Ničim nijesu zadovoljni, svemu prigova- 
raju i posprdljivi su i tamo gdje je na mjestu i gdje 
nije. Govorili mu čak i u lice, a još više po tragu: 
»Što se on petlja u koje što. On nek djecu uči, a 
nas nek pusti na miru . . . Nit je pristalo nit po- 
dobno, da je uvijek s momcima. On je učitelj, pa tk© 
je tako što vidio. To je ispod njegova dostojanstva.« 

Dojadilo mu, pa otišao, ali vi se ne obazirite ni na 
što. Lijepo je, da nas se ne stidite, a ono, što je danaa 
govorio čiča Ivo, to nek vam je: Briga mjesec, što 
pas laje. 

Đuko nije htio, da zađe u ovaj razgovor, jer ne 
zna, da li Franja ima pravo, pa da skrene sasvim na 
drugu stranu, upita ga: 

— Ne znaš li, tko ide na mlin? . . . Ostao sam skoro 
bez kruha. 

— Ja baš s jutra vozim žito, pa ću i vaše povesti, 
— rekne Franja, ali shvaćajući Duku nije se još dao 
od svoga predmeta. — Počeli ste, nastavite, sramota 
vam je, da uzmaknete . . . Jer dobri su naši ljudi, 
iako su svoje ćudi. Kad vam jednom u dušu zagle- 
daju, svi će s vama i za vama. 

S tim se rastaše, a sjutra stadoše Franjina kola 
pred župnim dvorom. 

— Gdje je žito? — upita, kad je ušao. 

— Na tavanu su dvije vreće ječma. 

— Pa nemate stanje? 

— Ali nemam ni pšenice, — odgovori Đuko, — a 
kruha moram imati, pa da je od čega. 

Franja se nasmije, što župnik pravi s njime »šegu«, 
jer nije vjerovao, da Đuko istinu govori i popne se 
na tavan. Tamo se osvjedoči, da se Đuko nije s njime 
šalio i sade bez vreća. Kad se vraćao iz mlina, odnio 
je na tavan od svoga dvije vreće brašna, jednu bije- 
log, jednu krušnog. 

— To nijesu moje vreće, — reče mu Đuko, kad 
je vidio, što rjosi. 

— Gdje ja mogu dopustiti tu sramotu župi, da 
naš župnik jede ječmenjak! 

— Hvala ti lijepo, ali što stoji? 

— Da se svaki put javite, kad ustreba, jer tako 
vam i tako dugujem za lukno, — reče i nikakvim se 
razlozima nije dao prisiliti, da odnese svoje brašno, 
niti da primi novac ili kakvu drugu vrijednost ili 
uslugu. 

»Dobri su naši ljudi!« pristane Đuko uz Franjinu 
misao od jučer, kad je ovaj otišao, jer eto s njim je- 

tjerao proces, pa ipak mu je sada prijatelj, a kakav 
je on, takva je i čitava njegova župa. Odluči, da na- 
stavi po Franjinu savjetu, pa je smišljao o čemu će 
govoriti na drugom sastanku i kada, da ga sazove. 
Sad će se bolje spremiti i unaprijed pripraviti za sve 
prigovore, da ih može pobiti. U tome mu je prolazio 
9 ostalim poslovima dan za danom, pa je tjedan pro- 
šao kao dan. 

U nedjelju je htio govoriti s čičom Ivom, no nije 
ga vidio, možda nije ni bio na misi, ali zato je Bartol, 
njegov otac imao s njime razgovor. 

— Zar sam ja to, sine, od tebe zavrijedio? — ni 
Boga mu ne nazvavši reče mu nabusito onako, kao 
kad ga je korio, dok je bio dijete. 

— Što je? . . . Sjedi! — Đuko ga upita i ponudi, da 
sjedne kratko, samo u tri riječi ne domišljajući se, 
čime bi ocu što nažao učinio. 

— A zar si i ti zaslužio, da ti psuju oca i mater? 

Đuko ga je još manje razumio. Toliko je bio začu- 
đen, da oca nije ponudio ni čašicom rakije, koje je 
uvijek napose za njega čuvao. 

— Zapamti, ti »kandiđaci«, to su najgori ljudi . . . 
Tko ni za što nije, taj ide u politiku kao i onaj 
Branko, bilježnikov sin ... Ni svoje škole nije svršio, 
a sad bi valjda htio biti ministar . . . 

— Dobro, pa što se to mene tiče? 

— Znaj, dok sam ja živ, ti ne ćeš biti »kandidac«. 
Te mi sramote ne ćeš napraviti, kao onaj Laco, tvoj 
župnik, što je svome ocu sramotu napravio i razdvo- 
jio narod. To nije ni podobno za misnika Božjeg. 

— Pa ja ni pomislio ni jesam, da kandidiram. 

— Bruji čitava župa! . . . Tko me sretne, tko me 
vidi, pita ... I skupštine držiš u birtiji . . . 

To je »uspjeh« Đukina sastanka, domisli se ovaj i 
jedva je nekako oca toliko urazumio, da ga je do- 
nekle umiren ostavio . . . Poslije ovog da li da još 
drži sastanke ili ne? Jednom se odluči za jedno, 
onda za drugo, a dani se odvijaju brzo, brže nego 
ikada prije, čini se Duki. Već je svibanj tu. Priroda 
je obaljana njegovom ljepotom, sve buja, sve miriši 

i kao da diše punim plućima na nov život, dotad ni- 
kad neslućen. I Đuko osjeća, da i on ide nečemu* 
novom u susret, a čemu ni domisliti se ne može,, 
samo ćuti, da juri, juri k tome. I kao što priroda u 
svibnju puninom diše, da izvije iz sebe sve svoje- 
čare i ljepote, tako se i Đuko žuri, da uljepša svoju 
dušu. 

Odkako su ljude pritisli poslovi, ne dolaze, pače- 
ni čiča Ivo mu nije dolazio, premda je nekoliko puta 
poručio po njega, da ^e dogovore radi sastanka. Đuko 
se može više sam sebi predati. Odkako je jasno* do- 
šao do spoznaje, da ga Milpst vodi, njemu misa, raz- 
matranje, brevijar, službeni rad i ostalo ni jesu više 
svako za se posebna stvar, nego jedno jedino, sastav 
njegova života; jedno drugo upotpunjuje, nadopunja 
’i pobuđuje. A ipak svako za se posebna je oplodna 
kiša, koja osvježuje i tjera rast svega višega u nje- 
govoj duši. On pliva u miru i sreći svjestan, da je 
sretan, a kao što zapaljen iver postavljen pod slo- 
žena drva prouzrokuje vatru, koja se u vjetru ras- 
plamsa u velik plamen, tako će i on djelovanjem 
Milosti svojom srećom zapaliti duše svoje župe, da 
one planu plamenom neizgubive sreće. Tom cilju 
juri on, pomišlja koji puta i predaje še svim svojim 
bićem u ruke Promisli, da upravlja s njime^ kakogod 
hoće. 

A da ispravno misli, osvjeđočava ga Franja, koji 
ga jedini često pohađa. Pita ga treba li što, skrbatt 
je za nj i uvijek bi mu htio nešto učiniti. Jednom 
mu je donio čak i lonac masti. 

— Čemu to, Franjo? — odbija ga. 

— Sigurno trebate, jer nijeste klali. 

— Sto stoji, da ti platim . , . Ne mogu samo da- 
rove primati od tebe. 

— Platiti ste i preplatili, velečasni ... Kakav sam 
bio, a sada! ... I ona je sada drugačija . . . Ne da sf 
izreći, kako nam je . . . 2ivjeli smo dugo zajedno f 
volili smo se, ali smo bili dvije osobe, sada smO 
jedno . . . Nikad nijesam bio bezbožac, ali prije ml 
je molitva bila teška, upravo me gušila, dok sam 

molio, a sada mi tako lako teče iz ustiju . . . Nas dvoje 
u večer sjednemo, ako nam je ikako moguće, pa 
obredamo sve molitve redom, kako se radi u svim 
pravim seljačkim kućama, samo smo sami . . . Ali ne 
ćemo biti . . . 

Posljednje reče zastajkujući od sretnoga srama, pa 
da prijeđe preko njega, žurno doda: 

— I bit će ih, koliko Bog hoće . . . Nas stranci 
istisnuše s našeg temelja, a mi sad moramo istisnuti 
njih, — reče opetujući Đukinu misao iz neke pro- 
povijedi ili iz razgovora s nekim. 

Da ga pohvali? ... Ne dospijeva, jer sretan Franja, 
dalje govori: 

— A to sve imam zahvaliti vama . . . Od prvog 
dana, kad sam vas upoznao, vidio sam, da ste ono, 
što jeste i ništa drugo . . . Živite i govorite kao pravi 
misnik Božji, ni do čeg vam drugog nije, ni do go- 
spodstva, ni do imetka ... A naša ste krv, pa mogu 
li ja biti drugačiji, nego što ste vi?! . . . Razumijete 
me valjda . . . Teško je bilo . . . Mnogo je toga trebalo 
prijeći, ali hvala Bogu prošao sam. 

Drvo je potpaljeno, gori već, a dah će Milosti ras- 
plamtjeti plamen, uviđa Đuko i vjeruje u svoje do- 
mišljaje, no neki mu glasić u duši šapucne, da ga 
Promisao drugome vodi. 

— I molim vas, velečasni, ako što trebate, recite 
mi samo . . . Onda ću znati, da smo zaista jednaki, 
samo vi svećenik, a ja običan čovjek. 

— Hoću, Franjo, — udovolji mu Đuko. 

— Hvala vam! 

Kad ie već izlazio, zastane, da još nešto kaže. 

— T savjetujte me u nečemu . . . Kod snaš’ Tunje 
bilo je novine, pa je Kaja htjela, da moja Ruža bude 
kuma Verkinom djetetu . . . One su druge od ma- 
loći . . . .Ta ne dam, vidi mi se kao sramota, nije za- 
konito. 

— Kumstvo se ne odbija, — savjetovao ga Đuko 
računajući, da će Franja ovom vezom djelovati na 
Tunju i njegove, jer kumstvo se u narodu smatra 
većim od "srodstva. Vidi, Franja će ga poslušati. 

premda nerado, no kad je otišao, pomisli svećenik, 
da možda u cijeloj stvari nije sve u redu, jer je Tu- 
nja svojedobno najavio Verkin istup iz crkve. Morat 
će biti oprezan. 

Stoga, kad je popodne s Ružom i babicom došla i 
Kaj a, upita je Đuko malo uzrujan ne drfeći se uobi- 
čajenoga reda: 

— Koje je vjere djetetova mati? 

— Naše! — odsiječe Kaja i nastavi spočitavajući 
svećeniku, — kad joj vi nijeste dali, da prijeđe na 
njegovu vjeru. 

— Nije zakonito? — pita Đuko sada već mimo, 
jer je najglavnije doznao, više za svoju sigurnost, 
nego jer mu je to i dužnost pitati. Kaja smatrajući, 
da on tim pitanjem njoj spočitava, odgovori iz ve- 
lika, kao da se ponosi: 

— Kopile je, ali od gospodina, a ne istom od koga. 

— Kako će se zvati? — nastavlja Đuko i dalje 
posve službeno. 

— Kao i Verka, nek naše ime ne izumre, premda 
nemamo sina, — izrekne Kaja pucajući od samo- 
svijesti. 

— Ne prezime, nego ime mislimo, — reče Đuko 
malo nestrpljivo i pogleda Ružu. 

Ona drži dijete i kao ispričavajući se gleda u 
Duku, no nekako mrko, a on vidi, da ona nije baš 
u svemu, kako mu ju je prikazao Franja. Na polasku 
iz crkve položila je Kaja po »gospodski« na stol ku- 
vertu sigurno ne dopustivši kumi, da plati za 
krštenje. 

U toj je kuverti našao kasnije Đuko novu novcatu 
stotinjarku, gdje su inače seljaci davali za krštenje 
tek po koji dinar, a jako rijetko čak i deseticu. Kaja 
je time htjela sigurno dokazati svoje »gospodstvo«, 
a također i Verke, za koju je dajući podatke o dje- 
tetu među ostalim rekla: »Iako je nevjenčana, ipak 
je gospoja.« Đuko se nasmijao Kajinu ponosu i s 
gorkošću je konačno uvidio, da su ipak Niks i Fra- 
nja imali pravo, kad su tvrdili, da Tunjina kći nije 
vjenčana s Duškom, a on im nije mogao vjerovati. 

»Dva svijeta!« reče tada u sebi misleći iia snaš' 
Tunju, te se upita: »Na čijoj je strani prevaga u 
župi?« 


XLII. 

Najvjerojatnije je, da nije na onoj, na kojoj je 
Franja, morao jje zaključiti Đuko, kad mu je jedne 
subote opet došao otac s novom stvari. Za Bartola 
je ta stvar bila silno važna, kad je ostavio posao, pa 
došao u Povirje sav ugružen i kao neispravan od 
neke nevolje. 

— Sine, zar si takav? — počeo je s pitanjem ne- 
majući riječi, kojom bi odmah rekao sve. 

— Sto, dado? — Đuko mimo upita malo strepeći 
u srcu. 

— Veliš, da smo marva ... Mi seljaci . . . 

— Tko je to rekao? — upita sin mirne savjesti. 

— Na svoje sam uši čuo, gdje čovjek kaže. Da 
mi je tko drugi rekao, ne bih vjerovao, — odgovara 
mu Bartol, jer toliko ga je čuveno uzbunilo, da mu 
misli skaču, te ne može ići redom. 

— Da, ali tko je, tko je to rekao? — Đuko će ne- 
strpljivo shvativši najednom zamašitost objede. 

— U nedjelju po podne bio je kod nas skup i na 
njemu govorio taj Branko, što hoće biti kandidac . . . 
On je rekao pred svim svijetom, da ti to govoriš. 

— A što si ti na to kazao? 

— Sto? — Bartol će, kao da je to samo po sebi 
jasno. — Sto sam mogao reći? . . . Od stida i srama, 
da u zemlju propadem, postajao sam neko vrijeme, a 
onda izašao, da me ne probodu oči onih, koji su tamo 
bili. 

— Jesi li ti i jedan čas povjerovao, da sam ja tako 
što rekao? 

— Nijesam, sinko, ali čovjek je rekao. Pitao sam 
druge, pa evo tjedan dana ispitujem, i svi mi isto 

kažu, koji su bili na tom tvom sastanku u Karlinoj 
birtiji. 

— Eto vidiš, — počne Đuko, kome je mozak radio 
na drugoj strani, a nije se bavio baš onim, što je 
otac rekao, sasvim mirno, kao da se njega dotada re- 
čeno ama baš ništa ne tiče, — u tome je naše naj- 
veće zlo, što mi ne vjerujemo svome, što nemamo 
pouzdanja u svoje. Da je netko tako što rekao za te, 
ja bih skočio i zube mu razbio, iako sam svećenik . . . 

Bartol ga je prijekorno gledao. 

— Sjećaš li se onih izbora, kad ste me pitali, za 
koga ćete glasovati, pa ste svoj glas dali onome, koga 
vam je preporučio nekakav vandrokaš, što je išao 
prugom? Ne sjećaš se možda, ali mene još i danas 
srce zaboli, kad se toga sjetim. Nije mi krivo, kuda 
ste glasovali, to nije važno, jer čovjek spusti kuglicu, 
kamo hoće, ali boli me, da ste imali više pouzdanja 
u nepoznatog stranca, nego u svoju krv i kost. 

Otac je nemoćno pogledavao u sina kao krivac, 
koji se boji kazne, a ne može joj izmaći. Ali Đuko je 
neobzirce nastavljao: 

— Tako sada, a tako i uvijek . . . Koliko ste bo- 
gatstvo nagurali čovjeku, koji je bio ovdje prije 
mene, a meni? Kakvo ste mi lukno odobrili? I da mi 
ga bar daju! Pitaj slobodno drugog, trećeg svoga 
komšiju, je li mi zrna dao za ove četiri godine? Nije, 
jer sam vaš. Nije meni do blaga zemaljskog, ali mi je 
krivo, što me ne pripoznajete, a vaš sam. Ti bi htio, 
da ti štagalj gradim, da ti kitim kćer. I ja bih htio, 
ali čim? Na meni su još one hlače, koje je baja Roko 
kupio sebi pred šest, sedam godina, pa ih meni po- 
klonio. Ne znaš to ili ne ćeš da vidiš, a moi si naj- 
rođeniii! Vjere nemaš u mene, pa me krstiš škrtcem... 

— Imaš pravo, sinko, — reče otac i obori oči 

— A vjeruješ Branku, tome »nitko-ništa«, kako 
sam nazivlješ. Tvoja je krv u meni. Ako su seljaci 

marva, onda sam marva i ja. A može li čovjek sam 
sebi takvu pogrdu reći? 

U ne mnogo riječi previše je rekao Đuko, pa da 
ublaži izrečeno, krene razgovor na obične stvari. 

— Kako je doma? Kako poslovi? — pitao je po- 
slije toga, ali otac se svejedno udaljio iz župnog 
dvora trudna koraka, kao čovjek, koga nešto mori. 

»Kako su samo došli do tih riječi?« pitao se Đuko* 
kad je Bartol otišao. Umovao, obnavljao sjećanje, ali 
za cijelog svog govora nije rekao nijedne neoprezne 
ili nezgodne riječi, iz koje bi se dalo iskombinirati 
ono, čim ga objeduju. Tek pod večer se sjetio, da je 
u rie^kanju između Franje i Ive pala riječ marva. 
Bit će sigurno to ishodišna točka, ali bila ili ne bila, 
Đuko zna, da ne može više držati političkog sastanka. 

No stvar ne možf ostaviti onako, jer mu inače 
nema opstanka u selu. Sve mu je doduše pomalo 
smiiešno i ne dira ga baš puno, odkako se pred ocem 
izgovorio, ali kao čovjek, a napose kao svećenik ne 
možć dopustiti, da o njemu krivo misle. Ne domišlja 
se načmu. kako će to pitanje urediti, a misao mu 
moli i vieruje u Promisao, da će mu pokazati pravi 
izlaz, »Odnosno, ako mi me pokaže put,« — Đuko. 
sebi govori, - — »ta objeda je teret, koji moram 
spremno podnijeti, ako je Božja volja.« 


XLIII. 

$ tom i e misli pošao na počin, no ipak mu, što je 
doživio, nije. dalo zaspati. Osim toga i noć postade 
burno * iz djetinjstva mu je ostalo, da za oluje ne 
mo^ spavati. U prvi mrak se naglo zamračilo, nebo 
sleedo \ notom nastala brza oluja, kakve se znadu 
desiti pred ljeto. Salauka juri, grane se negdje krše, 
a oromovi treskaju. Kod svakog groma Đuko se pre- 
križi i mehanički zazove sv. Donata, »biskupa i mu- 
čenika« (nije baš siguran, da je tako), kako se u 
mladosti naučio i čeka, kad će čuti tucakanje grada 
po oriieou. U tom očekivanju sjeti se jedne propo- 
vijed^* strica Lovre, o kojoj se još i danas pripovijeda. 

Pobila tuča cijelu župu, a ljudi njega obi jedili, da 
je on led napravio. Dočuo za to, pa održao tu pro- 
poviieđ. 

»Neumni i neumne!« oslovio vjernike. — »Čujem, 
a ne virujem, da govorite: Naš stric Lovra zajašio 
zmaja i ledom nas pobio. Tko je od vas tako lud, pa 
viru je, da bi vaš župnik, kad bi i mogao, ledom vas 
pobio, jer nije valjda toliko tupav, kad zna, ako ne- 
mate vi, nema ni on. Zašto baš mene obidiste? Kad 
bi to mogao tko od nas misnika napraviti, mogao je 
napraviti i onaj moj debeli komšija, jer njegovu 
župu led ni taknuo nije. Nije pobita ni župa onog 
tankog mršavog, a on je baš lagan, da bi ga i oblak 
lako ponio . . . Kad ste tako nedotupavni, a vi sebi 
nabavite »eroplan«. Možete, selo je bogato, pa kad 
se ljudi slože, naprave, što hoće. Uzletite nad oblake, 
pa gledajte toga zmaja i onog popa, koji led pravi../« 
Tako je nekako počeo i izveo propovijed, kojom je 
sebe opravdao i pobijao praznovjerje. 

I Đuko pomišlja, da mu samo propovijedaonica 
preostaje, da se opravda, ali je li to podesno? Stricu 
Lovri zamjeriše i još mu i danas zamjeravaju tu pro- 
povijed. Ili da tuži? Već je jedan proces imao! Sto 
da radi? Dok je tako dvoumio, učini mu se, da netko 
lupa na prozor. Posluša! Jest, netko lupa. Sigurno 
nekome treba zadnja popudbina. Teško je ustati i 
poći po nevremenu, ali kad netko sada dolazi, si- 
gurno je velika potreba. 

Pljusak lije i polije Duku kroz odkučeni prozor. 
Dolje stoji trbušast niži čovjek s brkovima i bradom. 
U vietru, koji se zalijeće, razumio je samo, da pred-* 
sjednik, koji ima skupštinu, traži konak. Pomisli, da 
je predsjednik stranke iz Zagreba došao na sutrašnju 
skupštinu, jer mu je došljak bio obličjem nalik. Na 
brzu se ruku zaogrne i navuče papuče, da čovjek ne 
čeka, te pođe, da mu otvori. 

Čas dva i pred njim je stajao muškarac koju go- 
dinu stariji od njega prokisao kao miš. Poznat mu, 
a ne može se sjetiti odakle. 

— Ja sam Branko . . . Zar me više ne poznaš? 

— Dobro mi došao! — reče mu Đuko i pomisli: 
»Dolaziš baš kao naručen,« ali ne može mu štono 
riječ »čim na oči, tad za oči,« nego mu pripravi 

rublje, čarape, ogrtač i vodu, da se umije i u suho 
preobuče, a zatim je izašao, da dotle nađe nešto za 
jelo. Vina za trošak uopće nije imao, pa je pozajmio 
jednu bocu od misnoga. 

Kad se Branko osušio i okrijepio, zadovoljno se 
razvaganio u jedinom naslonjaču, što se našao u kući 
još iz vremena nekog prijašnjeg župnika, te posezao 
za čašom, točio si sam i pomalo pijuckao kap po kap, 
kao da svakoj hoće ispitati vrijednost. 

— Lijepo je tebi Bog dao! Ovakvo vino ne pije 
se često, — reče napokon. 

— Od biskupa sam dobio za mise. 

— A mi obični smrtnici u znoju lica svoga mučimo 
se i trudimo, da stvorimo nešto . . . 

Zašuti, da nešto kasnije nastavi: 

— Mlatim se od sela do sela. Danas ta kiša . U 
nedjelju pješice deset kilometara do tih tvojih Jk- 
paga, gdje je i Bog i vrag rekao laku noć . . . Teško 
je to biti javni narodni radnik i govoriti narodu, koji 
te ne shvaća i ne razumije. — Uzdahne i istrusi 
punu čašu. — Teško je biti narodni radnik! 

— Vidi se po tebi, — rekne Đuko ironično gleda- 
jući njegovo uhranjeno obrašteno lice, obao trbuh i 
čitavo zadovoljno biće. Branko ili nije opazio žalca 
ili ga nije htio razumjeti, polako je nalijevao u čašu, 
a kad je izlio sav ostatak iz boce, digne je prema 
svjetlu i upita tražeći time novu bocu: 

— Imaš li ga još? 

U Duki zastrepi neki živac. Prije tjedan dana taj 
ga čovjek javno bezočno napao pred njegovim lju- 
dima, a sada je došao k njemu kao u svoje, smjestio 
se kao u svome i još išće kao iz svoga. Zamre mu 
svaki obzir, te rekne, kao da ga je prečuo: 

— I mene si u Japagama spomenuo. 

— Neka narod zna, kakvu gospodu ima. 

— Ali nije u redu, što si rekao. 

— Što se uzrujavaš? Rekao si, rekao ... Ja, što 
reknem, ostajem kod toga i nikome ne polažem ra- 
čuna. 

— Ali ja ni jesam ono rekao. 


— Tuži me ... Ja ću donijeti dokaz istine, — go- 
vorio je Branko mimo kao o najnevinijoj stvari 

— Tko ti je ono rekao? 

— Sto ja znam! Tuži, a na sudu je, da istraži pa 
ćeš doznati, ako te baš toliko zanima. 

Njegov potpuni mir slomio je Duku, a osjećaj, 
da mu je učinjena nepravda, što je krivo obi jeden, 
ujede ga za srce. Ali on nije više onaj stari Đubo, 
čovjek kao svaki drugi, jer se već prije desila pro- 
mjena u njegovoj dusi, pa njegov ja otada sam go- 
tovo u svakoj zgodi odstupa u pozadinu. Radi toga se 
u istom času zasramio pred Bogom zbog tog svoga 
osjećaja, te Mu se u misli ispričao i prikazao uči- 
njenu mu nepravdu kao malu žrtvu. Prešao je preko 
te stvari, a misli mu prijeđoše na drugo područje. 
Branko drži sastanke s narodom. Narod ga sluša i 
uvažava. Trebalo bi ga uputiti u sve o narodu, da i 
on podigne svoj glas pred narodom i tako koristi 
dobroj stvari. 

Zato je Đuko, kad je otišao po drugu bocu, donio 
i papir strica Lovre, njegove karte i svoje bilješke, 
te to sve razložio po stolu i stao izlagati . . . Branka 
je više zanimalo vino nego Đukino razlaganje, no 
napokon se ipak udostojao, da kao iz pristojnosti 
prema svome gostoprimcu pogleda, čim se on to za- 
pravo muči pred njim, pa posegne za kartama. 

— A što je to? — upita zadržavši onu osjenčanu 
kartu začuđeno piljeći u nju, kao da mu Đuko nije 
ništa dosada govorio. Ovaj mu stane iznova sve tu- 
mačiti i razlagati kao djetetu težak zadatak, da ga 
shvati, dok se ovaj nije konačno prolupio. 

— Što treba puno djece! — rekne Branko na sve 
Đukino govorenje kao stručnjak o predmetu, kojim 
potpuno vlada. — Bolje je imati ih manje i ostaviti 
ih u blagostanju, jer što će nam siromašan narod? 

— Ali Branko! — Đuko će mu sa žarom. — Nas 
nestaje, jasno se vidi! ... U naše se tijelo uvlače 
stranci . . . 

— Požderat ćemo mi njih, — odgovori Branko ni 
malo taknut i kao bez ikakva interesa.. 

— Ali, — počne Đuko opet s tim veznikom i ne- 
smeten produlji sa svojim razlaganjima, — da to 
možemo, moramo biti sami jaki. Čovjek u dobru i 
neradu omlohavi, postane slabić, evo nam dokaza, — 
rukom prijeđe preko karata. 

— Kad čovjek ima djecu, mora se skrbiti za nju. 

— Ta je briga zališna, — upade mu Đuko u riječ, 
— jer mudrosti čestitih roditelja ne može nitko do- 
seći. A skrbiti se za djecu, njih postaviti na noge 
znači boriti se. U borbi svaki organizam ojača, pa i 
obitelj, koja se žilavo bori za život. Reci sam, da li 
će narod biti otporniji u borbi za opstanak, ako sa- 
stoji od mnogo imućnih mlohavaca, ili ako sastoji 
od množine, doduše siromašnih, ali u borbi očeliče- 
nih jedinica? 

U tom je smislu nastavio dalje. Branko je tu i tamo 
po nešto dometnuo, a kod treće je boce pokazao 
neko zanimanje tražeći razjašnjenje o ovome i onome 
i Đuko se već bio po veselio, da ga je predobio za 
stvar. Kad je i ta boca bila prazna, nagne se Branko 
nad papire, stane ih premetati, slagati i najednom 
oduševljeno klikne: 

— To bi bio divan članak . . . Ova karta s tom 
tvojom životinjom krasna ilustracija . . . Ovako što 
još nije kod nas izašlo štampom . . . Daj ti to meni. 

Đuko ga jednostavno nije razumio, pa zato samo 
rekne: 

— Izvoli. 

Branko ustane s papirima u ruci, malo ih podrži, 
malo ih pogleda, a onda ih teško ispusti, kao kupac 
robu, koja mu se sviđa, a ipak je bilo s koga razloga 
ne će kupiti. Protegne se i rekne blagohotno, kao da 
mu čini preveliku »milost: 

— Ipak štampaj to ti, ja ću ti već naći nekoga, 
tko će to štampati. 

To bi bio jedini uspjeh Đukina razlaganja te noći, 
da je ikad pomišljao, da štampa članke, koje nikad 
nije napisao. 

XLIV. 


Đuko i čitava Niksova obitelj optrčali su selo, dok 
su sve skupili, što je Branko još sinoć prije spavanja 
izvoljevao, da ima za objed ne misleći pri tom, da 
li će mu povirski župnik to moći i dati. Đuko bijaše 
za nj pop, a pop je gospodin, koji svega ima, što ti 
srce zaželi. No Đuko bijaše zaista gospodin, ali u 
lijepom smislu riječi, koji je smatrao dužnošću, da 
podvori gosta, kako se dolikuje ne mareći, što je to 
za nj ne samo osjetljiv izdatak nego i nov dug. 

Branko je prespavao misu, a iza objeda je otišao 
po selu. Nakon večernjice je držao skupštinu pod 
Đukinim prozorom. Svećenik je isprva sam namje- 
ravao poći na skupštinu, no ipak se predomislio, jer 
bi možda mogla pasti kakva neumjesna riječ, kad ga 
ljudi vide. Bolje će biti, da ne ide, samo neka skup- 
ština lijepo proteče. Jer Đuko, iako nije bio odušev- 
ljen s Brankom i s koječim se u stranci nije mogao 
složiti, ipak je želio, da stranka uspijeva, jer narod 
treba, da je jedinstven i složan. 

Sio je kod prozora, pa će iza spuštena zastora sve 
čuti. Ciča Ivo otvori skupštinu, a nakon njega pro- 
zbori Branko: 

»Hvaljen Isus i Marija! Braćo seljaci! Noćas i da- 
nas bio sam gost vašeg velečasnog gospodina župnika 
(neko mumljanje) i lijepo me je podvorio, svaka mu 
hvala i čast. Jutros mi u krevet donio rakije ... U 
podne je iznio preda me kokošju čorbu, sve sitni du- 
katići plivaju po njoj. Onda kuhano meso, pa pečeni 
pilići,« — i tako redom nabrojio sve preko kolača, 
voća do crne kave, a sve je pohvalio, pa i birtaško 
vino, za koje je rekao, da ga biskup pije za svojim 
stolom. Duki bijaše neugodna ta silna hvala, no 
bijaše u duši zahvalan Branku držeći, da je to poče- 
tak, s kojega će prijeći, da oprovrgne ono, što je pred 
tjedan dana iznio protiv njega u Japagama. Zato 
bijaše njegovo uprepaštenje to veće, kad je Brankov 
glas zagrmio: »Tako se hrani vaš pop . . . A što ste 

vi danas ručali? Ako ste imali cabrena kupusa ili 
graha!« U skupštini nasta žagor, žamor, pa graja. 

Đuko skoči i u naglosti htjede nešto povikati kroz 
prozor u svoju obranu. Rukom malo odmakne zastor 
i vidi Branka u seljačkim gaćama i košulji, kako po- 
bjedonosno cvate stojeći na stolici sred uzbunjena 
naroda. Svećenika zalije gadost, povuče se i utučen 
izađe u dvorište, te pođe da luta svojom livadom i 
dalje poljem, samo da mu do uha ništa više ne dopre. 
Nije ga diralo, što je Branko neizravno njega napao, 
nego ga je sablaznila njegova besavjesnost i upre- 
pašten se pitao: »Zar smo na to spali, da ovakvi budu 
vođe naroda?« 

I odavno nije tako rastreseno molio brevijar, koji 
je na polasku nesvjesno uzeo i ponio sa sobom, ali 
silom ga je molio i mučio se, da se sabere dvoumeći, 
bi li ga ipak odgodio za poslije. Konačno ga je dotje- 
rao do kraja i još je izmolio i unaprijed, što je toga 
dana mogao, samo da se što duže zadrži izvan kuće. 
Ali mora se ipak vratiti, jer Brankov je kovčežić 
ostao, a kako će se sastati, s njime? . . . Kako? . . . 
Odlučuje, da mu ne će ništa spočitnuti, nego će 
oprezno navesti razgovor na ono, što je govorio i 
kako je nastupio. Reći će mu, da je to pretvaranje, a 
narod je pametan, pa sve vidi i prosuđuje. Njegov 
će primjer loše djelovati na narod, jer ga uči him- 
benosti, koja je u opreci s iskrenošću, jednom od 
glavnih odlika našega karaktera. Na taj se način izo- 
bličuje narodna duša. 

Donekle smiren razmislivši sve vratio se kući, da 
dočeka Branka. Ovaj nije dolazio, jer je već nekoga 
poslao po svoje stvari. Skupština se bila već rastu- 
pila, samo su se po širokom »placu« raširile pojedine 
skupine u živahnom raspravljanju. Jedna se od njih 
čula tik uz župni dvor. 

— Pa što! . . . Dobro sam ja njemu rekao! — bio 
je glas Franje Šimina. — Kako bi on dočekao gosta! 
Od našeg je velečasnog samo lijepo i pošteno, da ga 
je tako podvorio, a čovjek bi makar ukrao, kad sam 
ne bi imao, da dade gostu. 

— Ali nije lipo, da si tako viko na njega, — usit- 
nio je svoj glas čiča Ivo, kao da se svađa s Franjom. 
— On je naš kotarski presjednik. On je mjesto na- 
šeg dičnog presjednika iz Zagreba, kojega mi svi 
moramo slušati brez prigovora ko poslušna dica. 
svoga dobroga oca. 

— Kakav je on čovjek? Nedjelja danas, a on nije 
ni na misi bio, kao da nije kršten, a pozdravio nas sa 
»Hvaljen Isus i Marija«. 

— Nemoj ti . . . — gotovo da ciči Ivo. 

— I zašto mi nije odgovorio, kad sam ga pitao, 
da Ii u seljačkom odijelu šeta po gradu? A najgora 
je ona ptica, koja se stidi svoga rođenoga perja! 

Đuko nije trebao više slušati, jer je dosta čuo. 
Nijesu svi ljudi čiče Ive. Ima ih, koji' i svojom gla- 
vom misle. Ali koji su u većini? Prošao je taj dan, pa 
drugi i treći, a u selu je živahnije nego inače. Ljudi 
se sastaju u manjim skupinama po ulicama kadgod 
im poslovi donuste. Sastanu se, raziđu se i svaki 
ponese sa sobom, što će drugom reći. 

Taj način promičbe i agitacije svojstven je samo 
našemu selu. Čovjek čovjeka vidi i već sve zna, a 
riječ ili vijest se dalje širi, da se ne možeš domisliti, 
odakle i kako. To je Duko već prije opazio, u ono 
vrijeme, ka6 su bile zabranjene skupštine. Sreo 
lanjskog proljeća čiču Ivu na ulici, pa ga pita, 
kuda će. 

— Čuo sam, da onaj Švabo na kraj sela ima slame 
na prodaju, pa se idem pogoditi, — reče i lukavo se 
ispod brka nasmiješi. 

Nikad se nije čulo, da je ikad koji Švabo prodao 
slame, a i što će Ivi slama na proljeće, kad ima dobre 
paše. 

— Valjda ćete u agitaciju, — upitao ga neoprezno 
svećenik, — kad su vani skupštine zabranili. 

— A što će nam skupštine, kad nam nijesu zabra- 
nili ići na vašare i sjediti na ćupriji. 

Ljudi naime nedjeljom po podne posjedaju na mo- 
stove preko jarka pred kućama i razgovaraju, a o 
čemu i što, nitko ne može kontrolirati. Međutim vlast 

je htjela pokazati svoju snagu, pa je dopustila sa- 
stanke, te je čak i čiča Ivo mogao održati skupštinu. 
U nedjelju iza Brankove sazvao je ljude na isto 
mjesto. Nešto ih se skupilo, ni izdaleka onoliko, koliko 
tjedan dana prije, a čiča Ivo stao na stolicu, pa počeo: 

»Svitu i narode! Faljen Isus i Marija! Braćo se- 
ljaci!« — sjetio se naime, da je tako počeo Branko. 
I kao što svećenik prije propovijedi rekne kao moto 
jednu rečenicu iz sv. Pisma, tako je i on počeo s mo- 
tom: »Ni pop ni grof nisu pomogli nositi križ dra- 
gom Isukrstu nego Šimun, seljak iz Crkvenjaka.« 

Među ljudima nasta veselost, a Đuko je na istom 
mjestu kao ono Branka slušao, što drobi dobri čioa 
Ivo. Vidi se, čovjek bi htio nešto reći, pa i znao bi, 
ali netko ga je podučio, što da govori, pa je sve skupa 
ispalo kao govor nespretnog početnika, koji nije 
dobro naučio, što mu je netko drugi sastavio. Osim 
uvoda bila je Duki osobito upadna jedna rečenica, 
koju je Ivo nekoliko puta upravo vičući ponovio, 
naime: »Jadna je ono tica, koja u vlastito gnjizdo 
gadi.« Ta se rečenica sigurno ticala njega, Duke, a 
vjerojatno i Franje Šimina, jer i on je upotrijebio 
poredbu s pticom, kad se pretjerivao s Ivom. 

Bilo ovako ili ne, Đuko je uvidio, da se selo diže 
protiv njega, a ne zna, koliko je onih, koji su za 
njega. Cio je tjedan prošao, a nitko mu nije dolazio, 
pače ga i majstor Niks, koji se već sasvim »usoli- 
đio«, izbjegavao. Što će? Ne može pustiti, da se ne 
brani, ne radi sebe nego radi stvari, radi koje je u 
župi. I u subotu na večer odluči, da će kao onda 
stric Lovra svoje reći s propovijedaonice. 

»Svijete i narode!« počne kao čiča Ivo na skupštini. 
»Ni pop ni grof nijesu pomogli nositi križ dragom 
Isukrstu nego Šimun, seliak iz Cirene.« Crkva mu- 
kom zamukne, a sve se oči upilje u propovjednika. 
Od tih pogleda Đuko malo zastrepi, ali zato mu je 
propovijed bila ljepša. Malo uzbuđen slagao je misao 
na misao govoreći jednostavno, no zato uvjerljivije: 
»Nije Cirenac« — govorio je, — »$am uzeo križ 
nego ga prisiliše. da ga nosi, ali kad ga je jednom 

uzeo, strpljivo ga nosio i zato se posvetio. Ali vi ste 
sami uzeli na se bračni križ, — a otimate se njegovu 
teretu, koji bi vam pribavio posvećenje, jer ne ćete 
da imate djece.« Iz toga je izvodio ostalo i zaključio, 
da ni za koga ne može imati ljubavi, koji nema lju- 
bavi za svoju krv. Strašnim je riječima prikazao 
zločine matera, koje u sebi ubijaju dijete, koje nema 
nikakve krivice. One su gori zlotvori od razbojnika, 
jer on ubija tuđe ljude, a one ono svoje, što bi im 
moralo biti najmilije. 

Oči pilje u njega i čini mu se, da je mnoga duša 
zadrhtala, ali on niže dalje slike i poredbe proma- 
trajući učinak. Kad je mislio, da je došao do ko- 
načne granice, stane ublaživati svoje riječi, da 
uzmogne pozvati vjernike, da se poprave i da ih 
osokoli vjerom u Božje milosrđe. Kao uz put spo- 
mene i svoj slučaj, pa rekne: »Ljudi, koji ne ljube 
svoje, znam, da su mogli povjerovati i onome, što je 
netko iznio na mene, koji sam vaš,« — reče to i po- 
kaja se, jer mu se u isti tren učinilo, da to nije smio 
reći s propovjedaonice. 


XLV. 

Ali rekao je i sada treba čekati, kakve će biti po- 
sljedice. Do konca je službe Božje bio sveti mir, a 
poslije mise razišao se narod šutke kao do dna duše 
uvrijeđen. Ni njegovi mu se ne javiše na odlasku u 
svoje selo. Iza večernjice zaigralo kolo pred župnim 
dvorom. Svija se i odvija, pa se sve kao njemu u 
prkos zavija pod njegov prozor, a nove poskočnice 
eiče. Ne razumije ih, ali u svakoj razabire po koji 
puta »popo« i »pop«. Dakle tiču se njega. »Gospode, 
što im skrivih?« pita se Đuko i bilo bi mu teško, đa 
mu se duša nije onda bila preporodila, pa hvali 
Bogu za sve, ali se ipak boji, što je župa protiv 
njega, jer kako će dalje raditi. 

Možda se ipak vara? Moguće, da samo sve cmije 
vidi, nego što u istinu jest? Ali sjutra jutrom dočeka 

ga majstor Niks tužna lica i dok ga je oblačio za 
misu, rekne mu: 

— Zlo, velečasni . . . Tužit će vas biskupu . . . 

Đuko je molio svoje molitve, a majstor je nastavio 

dalje: 

— U srijedu idu u biskupiju. 

— Tko? — ispade svećeniku iz ustiju. 

— Ivo je skupio deputaciju. Šest, sedam ih ide. 

Dakle su ipak bila istinita njegova naslućivan ja. 

Stavši iza pristupa pred oltar zagleda se u svetohra- 
nište i dođe mu misao »odium populi« (mržnja puka)! 
To je uz što drugo dovoljno, da svećenik bude 
maknut sa svog mjesta. Duku nešto malo zaboli u 
srcu, no hrabro to nadvlada, pa reče u mislima: 
»Gospode, preko svoje volje dospio sam ovamo, ali 
Tebi za ljubav došao sam, ostao sam i ostat ću, ne ću 
pobjeći. No ako je Tvoja sveta volja, da odem, idem, 
pa ma kako bilo.« Potpuno mu je smirenje zavladalo 
dušom, iako mu je srce malo titralo. 

Poslije toga je još koji čas stajao s osjećajem, da 
će ipak ostati u župi, i to je smatrao kao glas Božji, 
te se pitao, što da dalje čini, kako bi preobratio selo. 
Stričevi se popra više, kad ih je potresla strašna ne- 
sreća. Spozna, da bi i cijelo selo trebalo nešto potre- 
sli. Ujna se Gena obratila Bogu, pošto ju je nevolja 
dugo bila. Selo ništa ne bije, dakle bi morao doći 
potres. On ga ne želi, ali shvaća, da je potreban i 
zato šapne: »Višnji, kako je Tyoja volja!« 

Kod pričesti primijeti, da nema ujne Gene, i to 
mu upade u oči, jer u posljednje vrijeme nije pro- 
pustila gotovo ni jedan dan, da ne dođe u crkvu, & 
obično bi i sakramentu pristupila. Jučer se pričestila 
pod velikom misom, usput pomisli, pa joj je možda 
naporno, da i danas dođe. Ipak ga je nešto smetalo, 
što je nije bilo. 

Potpuno miran kao s dubokom utjehom dođe kući 
i nastavi svojim redovitim radom, kao da se ne će 
ništa desiti. Nije mu bilo upadno, ni kad je pred 
podne došao djed Mika Suvarin, premda je moralo 

biti nešto vrlo važno, kad je on dovlikao svoje stare 
kosti čak do župnog dvora. 

— Sine, ukloni se sam, dok te ne maknu, — sa- 
vjetovao ga očinski, kad se s njime porazgovorio 
deputaciji u srijedu. — Odputuj prije njih, već 
sjutra, još danas, pa s biskupom sve uredi, da dođu 
na gotovo . . . Bit će manja sramota i za te i za nas. 

— Ja se ne mičem, ne putujem nikud! — odlučno 
rekne. 

Starcu se od dragosti zasjaše oči na Đukine riječi, 
jer se po njima iz njega po njegovu mišljenju javila 
Gilfova krv jednako ponosna kao i Suvarina. 

— Ne moli nikoga! — gordo reče starac gotovo 
zapovijedajući mu. — Mjesto tebe idem ja, ali s de- 
putacijom. 

Stisne mu ruku s ostatkom svoje muževne snage 
i pokuša, da uspravno muški izađe, ali se sroza, te 
starački odgega do svoga doma. Zahvalnost i pouzda- 
nje ganuše Đukino srce osjetivši, da je još netko 
s njim i njegov. 

Gene ne bijaše ni sjutra ni prekosjutra u crkvi. 
Obašao bi je, ali srijeda je, deputacija je otišla bi- 
skupu i Duku je obuzela neprijatna radoznalost, kako 
će se sve svršiti, a ona je mučni ja od saznanja istine. 
Jutros prije zore udario je netko o njegov prozor. 
Bio je Franja Simin, koji mu je tajnovito rekao 
kroz staklo: 

— I ja idem. 

On i djed Mika su jedini njegovi, a ostalih pet su 
Ivini. Morat će otići iz Po vir ja, misli Đuko, a u duši 
mu nešto govori, da će ostati. Konačno mu je stvar 
postala smiješnom i zabavljao se pomišljajući, kako 
putuju kao dvije nepomirljive vojske nejednaka 
broja, kako će pobožno ulaziti u biskupski dvor i 
kako će čiča Ivo iskititi svoj govor biskupu, da pod- 
krijepi zahtjev »čile župe«. 

Ali ispalo je sve drugačije, nego što je sebi zami- 
šljao Đuko. Putovali su u jednom vagonu, zajednički 
pijuckali rakiju hvaleći tuđu, a u sebi misleći: »Ipak 
je moja najbolja«, i jedan s drugim dijelili »zairu«. 

Ni s jednim ni s drugim nijesu bili štedljivi, jer su 
se potajno nadali, da će se napiti i najesti kod »pre- 
svitloga«, jer su čuli, da biskup znade zadržati ljude 
na ručku. I davali su oduška toj nadi hvaleći bi- 
skupa, svoga »bać’ Antu«, koji je bio neko vrijeme 
upravitelj povirske župe. 

— Čovjek’ je to, čovjek, — uzkokodakao se čiča 
Ivo, kad mu je rakija malo udarila u glavu. — Kad 
mu dođeš, primi te ko majka, a za svakog ima slatku 
rič ko smišani šećer i med. 

»Bać’ Anta . . . Bać’ Anta« veselo se opetovalo 
stalno cijelim putem od usta do usta, kao da im je 
glavno, što će za koji sat vidjeti draga čovjeka, koji 
je svima oštavio najljepše uspomene, a ne »presvi- 
tloga«, kojemu ih gone ratoborne namjere. Jedini 
je djed Mika šutio u svom kutu, kao da za njih ne 
mari ili kao da ih prezire. Dugogodišnji načelnik 
pozna svoje ljude i žao mu je, što su takvi, jednaki 
sada kao što su i prije bili. Nešto uzbuni selo, po- 
dignu se, uzgalame se kao djeca, a poslije se promi- 
jene i učine drugo. 

S kolodvora je čiča Ivo poveo deputaciju pred 
biskupski dvor. 

— Evo tu smo, — reče i prekriži se, kao da će 
početi kakav važan posao. 

— Ne ide se biskupu, kad čovjek smisli, — pouči 
ih djed Mika. On kao bivši načelnik zna, kako se 
ophodi s velikom gospodom, pa se poslije kraćeg pre- 
govaranja dogovore, da će se na istom mjestu sa- 
stati u jedanaest sati: »Najzgodnije vrijeme pred 
ručak,« — pomisliše nekoji od njih. 

Ušavši u dogovoreno vrijeme u veliku dvoranu 
s ogromnim debelim sagom, kojoj su na zidovima 
visile slike svih prijašnjih biskupa, većina ih se 
smelo, samo su Ivo i Mika bili mirni. Ali i oni se 
razočaraše, kad se pojavio biskup. To ne bijaše više 
lijep, povisok čovjek, bistra oka i prijazno nasmi- 
jana lica, nego čitav starac, a još razmjerno godi- 
nama mlad Čovjek nešto okrupnio, no bijel kao ovca. 

S lica mu se odbijala premorenost i briga: teško je 
upravljati velikom biskupijom. 

Čiča Ivo istupi preda nj, progovori, zamuca se, no 
kad se jednom izveo na put, izgovorio je svoje, kao 
da čita. Sve je izgovorio, što je tko imao protiv Duke. 
Nije na diku njihove župe, da njom upravlja »dite, 
koje je istom iz škole izišlo, za koje nije takva briga 
i teret priteški«. Nije s narodom, nego osebica, koji 
nit kome ide, niti tko k njemu dolazi. Protiv naroda 
je, »nadiva mu kojekaka nepodobna imena i ruži ga 
čak i ispred svetoga oltara«. 

Kad ga je biskup saslušao, rekne s mirom trijezna 
čovjeka: 

— Ja sam vama poslao vašeg sina, svećenika 
možda najboljega u biskupiji, pa kad s njime kao 
sa svojim ni jeste zadovoljni, s kim ćete biti? 

Te riječi padoše po dušama sviju kao proljetni 
mraz po mladom zelen ju. Ljudi su stajali kao gro- 
mom ošinuti, jer ih je »presvitli«, sama dobrota, 
oštro prekorio. Prvi se snađe Franja, pa progovori: 

— Imate pravo, presvijetli! Naš je velečasni pre- 
više čestit i vrijedan, da nije za naš svijet. Premje- 
stite ga među bolje ljude. 

Sada se odapne Ivo i okomi se na Franju: 

— Zar smo mi inajgori na svitu, da u našem selu 
ne može biti, što je dobro? 

Pred biskupom nasta prepirka, u kojoj su Franja 
i djed Mika tražili, da se Đuko premjesti, a čiča Ivo 
i ostali, da ostane. Biskup ih je mimo slušao, a kad 
su se -izgovorili upita: 

— Sto hoćete onda, ljudi? 

— Premjestite ga, — prvi put progovori djed 
Mika, — jer ako ostane kod nas, ubit će ga, a on je 
vrijedan misnik i još k tomu mlad . . . Šteta ga je. 

Nasta mala graja u obranu sela, a kad se stišala, 
upita biskup: 

— A što je s luknom? Upozorio me vaš zastupnik 
g. Branko, da mu ne dajete redovito, a i kad bi da- 
vali, nije dosta za jednog župnika. 


— Dajemo, kako smo se s njim pogodili, — pri- 
pravno odgovori Ivo. 

— Sa mnom ste se pogodili. Ja sam se preraču- 
nao, — iskreno prizna biskup, — a vaš župnik nije 
više tražio. 

— Dali bi mu više, da je tražio, — ispriča Ivo 
sebe i župu. 

— Uredite lukno, a onda ćemo dalje govoriti, jer 
tko će doći na župu, na kojoj se ne da živjeti? 

Time je bilo sve gotovo. Popareni ljudi pođoše, a 
biskup zaustavi djeda Miku: 

— Načelniče, bit ćeš danas moj gost na ručku . . . 
I ti, prijatelju, — obrati se Franji. 

— Hvala, presvijetli, ali imam dobra čovjeka, 
komu sam se već obećao, — odkloni Franja pristojno, 
premda ga nitko nije pozvao na objed, ali kako da 
on sjedi za biskupovim stolom, kad je živio ne- 
vjenčan? 

U Po vir ju se djed Mika požurio u župni dom, da 
Duki saopći svoju radost, što on ostaje, ali kod 
njega ga zatekla tužna vijest. Malo prije javiše žup- 
niku, da je njegova ujna mrtva. On i njen otac po- 
đoše do pokojne, a putem doznaše, kako je sve bilo. 
Još u nedjelju popodne nešto je potužila, u pone- 
djeljak je izlazila, a u utorak je nitko nije vidio. »Fe- 
terovi« su joj redovito donosili jelo i stavljali pred 
vrata od kućara kao i inače, kad bi odilazili na po- 
sao. Kad su danas t. j. u srijedu u kasno po podne 
došli kući, pa vidjeli, da jelo od dva dana nije ni 
taknuto, zvali su je, lupali, a onda zovnuli kovača, 
da silom istavi vrata. Nađoše je mrtvu, već ukočenu, 
na podu. 

Tako su je našli Đuko i djed Mika. Ono nekoliko 
kokoši, što ih je imala, da za jaja dobije koji nov- 
čić, noćivalo je s njome. Dva dana zatvorena živad 
gazila je svuda, pa i nju je mrtvu zaprljala, a naj- 
više po licu. Prizor bijaše strašan i jezovit. Videći 
djed Mika mrtvu svoju kćer u takvom stanju izreče 
joj osudu: 

— Nije drugo ni zaslužila . . . Kad je jedno rodila* 
mogla je i više! 

Obliše ga suze, a Đuko ga stane tješiti. 

— Ne žalosti se, dido, duša joj se spasila. 


XLVI. 

Na Geninu se sudbu potreslo selo i Đuko je oče- 
kivao, da će se sada okrenuti, ali je ostalo po sta- 
rom, što više kao da i gore postade. Prije je barem 
mogao doći u kuću, kome je htio, a sada, ako komu 
dođe, jasno vidi, da nije dobro došao. On nije sada 
samo ugodan ili neugodan čovjek, nego tuženik sela* 
koji je dobio parnicu, jer se digoše protiv njega, a 
on je ipak ostao. Selo je osramoćeno, ogorčeno, ono 
je još jače protiv njega nego prije, jer ono nije 
Franja Šimin, čovjek, koji je usprkos svojih zabluda 
i stranputica imao pošteno srce i čestitu dušu, pa je 
mogao spoznati, što nije dobro, te radi toga po- 
štivati i onog, koji je bio protiv njega, ali s pravom. 

Tome se Đuko nije domišljao, pa je mislio, sve 
će drugačije biti, kad prođu izbori i kad se sve smiri, 
jer sada su još svi uzbuđeni. On je nehotice zapao 
u vrtlog političkog života, krivo su ga obi jedili, na- 
pali i napadali, još je sve svježe. Ne može se na- 
jednom priječi preko svega. On treba i dalje ra- 
diti koliko može, i moliti se, još više moliti. Ali je 
li to dosta? . . . Nešto mu u duši šapće, da nije. Treba 
još nešto jačega . . . Potres? ... Je li Genina smrt 
potresla ljude?. . . I jest, a možda i nije. Ta toliki 
drugi samci otiđoše na drugi svijet bez prisuća ikoga 
svoga, samo jedni ovako, drugi onako . . . »Sto treba 
još. Gospode?« pita Đuko dan na dan Krista na 
oltaru. 

A dani prolaze bez odgovora, a njemu je sve teže, 
što osjeća osamljenost i zapuštenost od sviju. Već 
mu je i dušu počela tuga zamračivati. Uzalud se 
bori protiv toga kao ono prvih svojih dana u župi, 
kad je sve prikazivao Bogu, a osjećao, da to ne 

čini iz sve duše nego razumom prisiljenom voljom. 
Jedino mu Mara bijaše časovito utolaženje. Na stanu 
je kod svinja, pa kud tud evo je kod brata. Donese 
mu zerdelija, onda jabuka lipanjskih, pa prislina, a 
kad su prispjele prve kruške buzdovanke, predala 
mu ih je s posebnom važnošću. Zna Đuko zašto, jer 
mu je od Tunje bilo poznato, za koga ih je spremala 
i čuvala prošloga ljeta. 

Umiljkava se bratu. Znade Đuko dobro zašto. Dje- 
vojka bi dukata. Na Rokovo će odkajati Marka, pa 
će se opet nakititi. Teško je bilo čekati godinu dana, 
no i ona će proći za koji tjedan, pa će se Mara moći 
za god obući u svoje djevojačko ruho. Dukata bi! 

Nabavit će joj ih njen baja. Baš je tih dana dobio 
doznaku za drva i lanjska i ovogodišnja. Nakon iz- 
bora, kad pođu ljudi po svoja, poći će i on, te će ih 
na licu mjesta prodati i sav novac izmijeniti u du- 
kate. Dobit će ih ona od svog brata, nek bar netko 
nešto od njega dobije! 

Izbori prođoše, a Branko nije bio izabran. Posljed- 
nji tjedan pred izbore obletio Duško cio kotar 
s jednim pisarom, koji je popisao, što tko od seljaka 
treba, i svima obećao. 

— Tko glasuje za me, taj će dobiti sve, jer vladi 
je sve u rukama, a ja sam za vladu. — Tako je po- 
čimao i svršavao s ljudima, a pisar bilježio njihove 
želje. Istina nije prošao s onoliko glasova, koliko je 
očekivao, ali je ipak prošao. Đuko je tada doznao, 
da je stariji, nego što se po izgledu činio, i čudio se, 
da su ipak toliki ljudi glasovali za njega, premda 
su Brankove skupštine bivale brojno posjećivane. 
Nema narod svijesti, dolazi Đuko do zaključka, nema 
uvjerenja. On je kao lišće, koje vjetar nosi sad na 
ovu, sad na onu stranu. Ali najviše je Duku u čudo 
metnulo, što je za Duška glasovao i njegov nesuđeni 
tast. Radi toga nije mogao biti, a da mu to ne spo- 
čitne, kad se s njime jednom slučajno sreo. 

— Zar te, Tunja, nije stid, kome si svoju kuglicu 
dao? — upita ga u prolazu. 

Kad sam za vladu, ni on mi ništa ne može, — 

prkosno mu odgovori bez stida, kao da tim htjede 
reći: »Sto se to tebe tiče!« 

A što ti još može učiniti, kad ti je osramotio 

kćer? 

— Pomirit će se njih dvoje, a on će i ministar 
postati — bahato odbrusi svećeniku i požuri svojim 
putem, da ne čuje, ako mu ovaj što rekne. 

Đuko malo da nije pljunuo za njim od gnušanja. 
Ali zar je Tunja jedini snaš’ Tunja u Povirju? Ne 
bi li možda i čiča Ivo bio takav, da je u istim prili- 
kama, da na druge ni ne pomišlja? Tko zna! Selo 
nije jedan čovjek, nego skupina ljudi, a od njih 
svaki ima svoju dušu, svoje srce, svoju pamet i — 
prilike. One su pak jače od pameti svakog toga po- 
jedinca, pa je li čudo, da se mijenjaju? Od takvih 
ljudi sastoji selo, pa je i volja takvog sela promje- 
nljiva. Ali je li baš tako? — pita se Đuko i ne zna, 
kako da se u svemu tomu snađe« 

On je glasovao za Branka, premda ga je napadao. 
On ima svoje nazore, pa je išao s narodom i dao svoj 
glas za narod. Isto tako i djed Mika, kojemu se kao 
stalnom silom prilika vladino vcu jednom pružila pri- 
lika, da očituje, što je i za koga je. A Branko? Sto 
da sudi o njemu? Napadao ga i to onako bezočno, pa 
se ipak zalagao za njegovu stvar kod biskupa, kako 
mu je rekao djed Mika. Jesu li i to nazori? 

Htio bi govoriti s njime. I pružila mu se prilika. 
Došao Branko neko vrijeme poslije izbora u Povirje 
i kao natrčce se zaletio na kratak čas Duki. Veseo i 
raspoložen, kao da je dobio milijim na lutriju, unio 
je vedrine u pust Đukin dom. 

— Kako si zadovoljan s izborima? — upita ga 
Đuko ne znajući, odakle da počne. 

— Da ne mogu biti bolje. Još nikad nijesam dobio 
toliko glasova ... A kako tvoje lukno? 

— Ne znam! 

— Pa to ti je najvažnije, a ne brineš se. Govorio 
sam biskupu, da potakne to pitanje. Ne znam, kako 

stvar sada stoji, te što bih rekao ljudima. Radi toga 
sam zapravo i došao. 

— Sto tebe najednom zanima moje lukno? 

— S ovim, što ti je određeno, ne možeš živjeti. 

— Sada se zauzimaš za me, a prije si me na- 
padao. 

— Ono je nešto drugo. Shvatit ćeš, konkurencija! 
A gdje bih ja mogao dopustiti, da uz mene živa bude 
tko drugi narodni zastupnik? 

— Ja takvih namjera nijesam imao, — odgovori 
mu začuđeni Đuko. 

— Imao, ne imao, ali lagano su te mogle napo- 
pasti . . . Živiš među narodom, ja mu rijetko dola- 
zim. Držiš sastanke i govore, narodu se sviđaju; a 
što je najglavnije, narod te voli. Ne pojmiš, kako te 
narod voli i uvažava. Nikad ni jedne žalne nijesam 
čuo protiv tebe . . . 

Đuko ga je promatrao iznenađen, jer od te lju- 
bavi, o kojoj on govori, nije gotovo ništa primijetio. 
Branko je dalje nastavljao: 

— Uostalom nije ni čudo. Njihov, si sin, pravi do- 
morodac, a moj je otac bilježnik, dotepenac i jt)š 
k tomu gospodin. Lako se mogao netko sjetiti i tebe 
predložiti. Trebalo je to spriječiti. Dakle bio sam 
prisiljen, da ono govorim. 

— Ali to nije pošteno. 

— Je li ili nije, to je politika . . . Uostalom ja ni- 
jesam napadao tebe, nego popa, gospodina, koji je 
uz to seljački sin. Zapravo nije bilo nikakvo napa- 
dan je, nego samo iznošenje činjenica, koje je narod 
na svoj način tumačio. 

— Tako? 

— Baš tako . . . Narod bi trebao biti subjekt, koji 
ima svoju glavu i svoje prosuđivanje. 

— Ako je narod subjekt, trebalo je dati tome su- 
bjektu. da on odluči, tko će mu biti zastupnik. 

Đuko je već sasvim zašao s njime u raspravu. 

— Rekao sam samo, da bi trebao biti subjekt. Na- 
pokon u tu frazu nitko ne vjeruje, a narodu se mora 
nešto reći, pa sam bio prisiljen, da te, kako ti kažeš. 

napadam, jer ja nikom ni jesam mogao obećati ra- 
splodnog bika, ždrijebca ili što drugo kao Duško. 

— Ali, čovječe, to je nesavjesno. To znači zavoditi 
narod . . . Uostalom koliki će činovnici stradavati, 
što su glasovali za opoziciju. 

— Tko im je kriv? Nitko od njih nije tražio, da 
glasuju za nas. Ako i svi stradaju, nije stradao na- 
rod, jer činovnici su samo jedan, najviše dva po sto 
naroda. Seljak tako i tako mora plaćati porez, ići u 
vojsku, njemu je svejedno, tko mu je na čelu. 

Đuko se sablazni te ga ogorčeno upita: 

— Zašto onda uzbunjivati narod? Nije li bolje, 
pustiti ga na miru, neka ore, kopa i ni za što se 
drugo ne brine? 

— Kad bi se to moglo! — gotovo uzdahne Branko. 
— Ali nešto se buni u meni, kao i u onom zadnjemu 
u selu, da je istom tko nad nama. Mi to jednako 
osjećamo i hoćemo zbaciti sa sebe. 

— Pa o tom onda govori narodu. 

— Hm! Govori! Govori se i o tome, ali da narod 
povučeš, trebaš mu nešto i preko toga reći. Nešto 
opipljivi je, čime ćeš ga uzbuniti i vezati uz sebe . . . 
Uostalom skočio sam k tebi samo na čas, a gle, zaveli 
se u duge rasprave . . . Čuj napokon! Ti si čestit i 
pošten čovjek, svećenik, pa ti se ovo, što govorim, 
čini nepoštenim, nesavjesnim. Možda imaš pravo. 
Ja sam moguće obična palavorda, pa sam tvrđe sa- 
vjesti, ali nekad sam bio u tom pogledu osjetljiviji. 
Prije sedam, osam godina pred prevrat bio sam idea- 
lista, pripravljao sam narod za slobodu. Ali kad ju 
je narod osjetio, t. j. kad su uzde popustile, prvo mu 
je bilo, da je opljačkao svoga čovjeka, koji mu je bio 
i otac i majka, mog rođenog oca, a mene, svoga t. zv. 
vođu, istjerao iz općine, gdje sam radio. Lupilo me 
nešto po glavi i otada sam promijenio svoju taktiku, 
pa je narod sve više za me. Držim uzde čvrsto i sve 
ih jače pritežem, da narod ide, kuda ja hoću. 

— I to ti je glavno. 

— Moguće i jest. Zašto da ti lažem? Škole ni jesam 
pravo svršio, pa kako bih inače došao na položaj, & 

sramota mi je, da ne postignem više nego moj otac. 
Ali ipak tim koristim narodu kao cjelini. On bijaše 
dosada kao razlivena voda, koja se slijeva, gdje joj 
se slučajno probije otvor. Danas se narod kupi pod 
jednu zastavu. Kod slijedećih izbora ja sam sigurno 
zastupnik, a kod drugih sav je narod u jednom ta- 
boru. U to sveto vjerujem. 

— No što nam to vrijedi, kad nam narod izumire? 
— usudi se Đuko upitati. 

— Ti si tu, da to pobijaš. 

— A zašto mi ti ne bi pomogao? . . . Tebe narod 
sluša. 

— Odbio bi se od mene, kad bi mu o tom govorio, 
kao što se od tebe odbija. 

— Ali primjerom bi mogao prednjačiti. Oženjen 
si, imaj djece. 

— Kuda ću s njom? Od ono zemlje, od koje nor- 
malno jedva izlazim ja, ne mogu izdržavati djecu. 
Danas je takav sustav, da čovjek ne može imati 
djece. 

— Ako je uistinu sustav, neprirodan je, jer osno- 
vni je zakon prirode, da se sve živo razvija, raste t 
da se množi, a sustav, koji to priječi čovjeku, nije 
prirodan. 

— Imaš pravo, priznajem . . . Radi, kako si počeo« 
da se stvori novi sustav, ali na me ne računaj ... Ja 
ću izraditi kod ljudi, da dobiješ veće lukno, kao št© 
ću i svakog činovnika zagovarati, gdje mogu, i sva- 
kog čovjeka pomoći, ali moj me tok nosi, te. nemam 
težnje, da stvaram nove sustave. 


XLVII. 

Duku pobije leden val kao čovjeka, kad stane na 
vrata ledane, ier Brankova mu se duša učini kao 
ieden led. On je sebi svijestan zla, u kom živi, ali 
traje u njemu, a sigurno su tako svjesni i razni Pere, 
Šime, Joze, Mate i njihove žene po selu i župi, pa 
ipak ni ne pomišljaju, da ga se ostave. To je mnogo 

gore, strasnije, nego kad čovjek pogriješi, padne i 
sagriješi, jer tada se prije ili poslije pokaje i oslobodi 
tereta, koji ga tišti. Ovako je gluh i slijep na sve. 

Đuko se ne bori protiv grijeha, nego protiv stanja, 
u kojemu se nalaze duše njegova stada, protiv su- 
stava, kako reče Branko, a za to ni jesu dovoljna 
sredstva, kojima se dosad služio. Nije dosta rad, pa 
ni molitva nije dostatna, jer prvo je samo kao pro- 
bijanje leda, da se poslije opet nanovo zakon, a 
drugo kao blage zrake, koje ga malo odkrave, a ne 
zalaze dublje, — tako je mislio Đuko, kad je ostao 
sam i predao se svojim mislima. On ne može biti kao 
Branko, koji u svem radu razlikuje narod od poje- 
dinaca, pa činovnike n. pr. jednostavno ne smatra 
narodom. Njemu je isto što i narod svaka duša, pa 
i onog tek rođenog djeteta, svaki čovjek, ma naj- 
zadnji i najgori bio. Đuko se ne može zadovoljiti 
samo s vanjskim kao Branko, kojemu je glavno, da 
ljudi uz njega pristanu, a svejedno mu je, kakvi su 
x da li zaista pristaju ili ne pristaju uz njegovu bitnu 
misao. 

I potresi, uviđa, nijesu dovoljni, da pokrenu narod 
kao cjelinu, treba nešto jače, silnije, nego što je dje- 
lovanje ljudsko ili zbivanja među njima. I ona su 
potrebna, ali samo kao više ili manje djelotvorna po- 
moćna sredstva, a ono, što je najpotrebnije, mora 
biti djelotvornije od ičega drugoga. 

U dnu svijesti mu je jasno, da može biti samo 
obilje Milosti, koja će zasjati nad ledom okorjelih 
duša kao proljetno sunce nad čitavom prirodom i 
koja će prodrijeti u sve skrivene kutove pojedinih 
srdaca, kao što ono sunce prodire u sve zakutke i 
kroz sve zaklone i pokrove svojim zrakama, da nji- 
hova toplina uništi hlad i zimu i tamo, kamo one 
na oko i ne dopiru. 

A Milost se ne da jednostavno donijeti, jer ona 
lijeće, kuda hoće, ali se dade izazvati i prisiliti, da 
stane tamo, gdje vidi, da joj je mjesto . . . Prisiliti! . . . 
Kako? . . . Zna u dubini duše svoje već davno, a sada 
mu iskrsava u svoj svojoj jasnoći u svijesti ono, što 

bi moglo prisiliti je, da se ustavi. Ne može, jer ona 
lebdi, gdje hoće, ali moglo bi biti kadro to učiniti, a 
to je još jedino sredstvo u ljudskoj moći, naime 
žrtva. 

Veliku je riječ izgovorio tada u svojoj osami jeno- 
sti glasno, opetovao je svaki dan i pred oltarom. Na- 
kon što bi »stvorio« Krista u tankoj hostiji, usrdno bi 
Mu govorio: »Evo me, pripravan sam, da se žrtvu- 
jem, kako hoćeš Ti, samo preokreni, obrati narod, 
koji si mi povjerio!« Govorio je to isprva možda samo 
riječima iz čista srca, onda se htijenje sve više obli- 
kovalo, dok Mu nije govorilo iskreno, predano cijelo 
njegovo biće. 

Tada mu postade sve ostalo sporedno i ništa ga 
više nije diralo, kao što vjetrić jakom deblu uzbiba 
samo lišće, dok se grane, pače i grančice ni ne miču. 
Da li ga vole i uvažavaju, kako kaže Branko, ili ga 
preziru, kako se sam domišlja, svejedno mu je. On 
samo hoće jedno, da doprinese žrtvu za spas svoga 
puka. 

Dukate već ima u ladici. Njima će razveseliti aeku 
Maru, ali zna, da njega ne će taknuti vlastita radost, 
što joj je mogao prouzročiti veliko veselje, jer po- 
slije ove odluke on je ravnodušan za sve radosti i 
tuge svoga srca. Jest, on će ih osjetiti, to je naravno, 
ali ga ne će obuzeti, ne će im se predati, jer nešto 
više, nešto uzvišeno je osvojilo čitavu njegovu dušu. 

A time kao da je stekao neki proročki dar, pa na- 
slućuje, da bi Marino veselje radi dukata moglo 
biti zagorčeno. Nema opravdana razloga, da to za- 
ključi, ali mu nešto tajnovito u duši govori, da će 
ona, najnevinija od svoga roda, osjetiti nešto kao 
kaznu za tuđe krivice. Što? . . . Zašto? . . . Čekaj, 
Đuko, još koji dan, pa ćeš uvidjeti sam. 

Kolovoz je tu. Poslovi jenjavaju. Orlovi dolaze, no 
manje nego što je očekivao, a drum je živahniji. 
Ljudi ga susreću ljepše, no selo mu se ipak tuđi. 
Njegovi dolaze sa svojim brigama, što će još nabaviti 
Mari za Rokovo, inače život teče naoko starom svo- 

jom kolotečinom. Velika se Gospa približava, Đuko 
se sprema za lijepu propovijed. 

Uoči toga blagdana dođe mu iznenada Joza Mišin 
usplahiren kao zločinac iza zlodjela. 

— Ivki je zlo, — reče samo. 

— Jeste li išli po liječnika? 

— Žuri, najgore je blizu, — odgovori šurjak, kao 
da ga je prečuo. 

Sigurno je kakva iznenadna nesreća, mislio je sve- 
ćenik idući po Sakramenat, jer je još pred par dana 
bila kao dren. Nađe je nabuhlu, natečenu, gdje stenje 
na logu. 

— Brate, brate, podnijeti se ne da, — reče, kad 
joj se postelji približio, a zatim iskreno reče svoju 
ispovijed. Čedo, kojemu se Đuko veselio, a koje je 
trebalo biti rođeno nekako u ovo vrijeme, utrošeno 
je još u rano proljeće i još jedno iza njega tek pred 
koji dan. 

— Zašto si, seko, to učinila? 

— Nije se dalo izdržati . . . Njemu nije bilo pravo 
od prvog časa, ali je šutio bar isprva. No svijet, kad 
se poznalo na meni, navalio na me. Ruglo, sprdnja, 
zadirkivanje, pa učinih obadva puta, što sam već ne- 
koliko puta učinila u životu. 

— Strašno si griješila, sestro, .a samo zato, da ti 
ovaj zemaljski život bude lakši i ljepši. 

— Kakva ljepota! — uzdahne ona u teškoj muci, 
jer ju je sve tijelo strašno bolilo, svaka žilica, svaki 
komadićak kože na njoj je gorio i palio. — Jadan i 
strašan bijaše život moj . . . Vječna bojazan, vječan 
strah, da li će što biti. A kad bude, i žao mi je uni- 
štiti plod utrobe svoje, i strahovanje me mučilo, 
hoće li uspjeti otjerati ga ... I tako je to išlo mjese- 
ce i godine; ni jednoga tjedna valjda ni jesam 
imala mirna i spokojna ... A što je najgore bilo, 
grijeh, grijeh me stalno tištio i nikada mi nije dopu- 
stio, đa mi se srce smiri . . . Brate, mučenica sam bila 
od prvoga časa, kad sam došla u njegovu kuću, pa 
sve dosad, kad u smrt gledam. Mučenica, kakv& se 
iskazati ne može. 

— Sestro, zar ni jesu lakši porođajni bolovi, koji 
kratko vrijeme traju, a onda dušom zavlada neiska- 
zano veselje? I brige oko djeteta zar nijesu lakše, 
nego živjeti u vječnom strahu, kako sama kazuješ? 

— Znam, i davno sam to uvidjela, ali što ćeš, kad 
je svijet jači. Da sam bar jedno imala, možda bi ipak 
neku sreću iskusila. Ovako sam varala sebe, varala 
druge, da sam sretna, a život mi bijaše pust, prazan 
i u vječnom strahu, a na koncu me Bog ovako stra- 
šno pedepsao. 

Skrušeno se pokajala i smjerno primila i druga 
dva sakramenta, a kad joj je brat davao pouke, kako 
da podnosi Božju kaštigu, te da svoje muke prikaže 
i za druge, koje isto čine, što je činila ona, prekine 
ga najednom i rekne, neka dozove svijet. 

— Koga? — upita on misleći, da bulazni pred 
smrtnom borbom. 

— Komšije i svakoga, tko hoće, da dođe. Svima 
hoću nešto reći. 

Htjela se valjda oprostiti s poznatima, kako često 
čine seljaci pred smrt, pomislio je. brat, pa zovne 
Jozu. Ali kad se napunila soba žena i muškaraca, 
rekne ona sasvim prisebno: 

— Uzmi, bajo, papira, pa piši, što ću reći. 

Zatim je polako kao iz bojazni, da što krivo ne 

rekne, kazivala u pero, a svećenik je pisao. Rekla je, 
kolikoput i kad je od prilike bila kod nje (paklen jače, 
imena joj nije spomenula, pa je Đuko morao izrično 
upitati, da može zapisati), a onda je nabrojila sve 
žene, za koje je sigurno znala, da su bile s istim po- 
slom tamo. Kad je završila, tražila je, da ljudi pot- 
pišu kao svjedoci, da je to uistinu ona rekla i da je 
pri tom bila pri potpunoj svijesti. Ušao je neki razbor 
u nju, pa je na sve mislila i na ono, čega se župnik 
ne bi sjetio, da je potrebno. 

Uprepašteni ljudi i žene ostaviše kuću, a kad je 
ostala sama s bratom i mužem, upotpunila je svoj 
iskaz: 

— A mrtve anđele zakapa na đubretu tamo iza 
staglja, gdje u rano proljeće cvatu tučci lopuha 

211 


crveni sa bijelim cvjetovima kao oguljena ^ nevina, 
dječica, kojoj iz tjelesaca probijaju sitne koštičice... 
I moje je nevinašce proljetos tamo žaro vala, a majka 
je dolazila, da kroz plot gleda tučak, pod kojim je 
njeno srce, da ga oplače. 

Ivkin sprovod bijaše malen kao u neznanca, kojeg 
mrtva kraj ceste nađoše. Samo rodbina je išla za 
lijesom i jedva tko drugi, jer ostali kao da su se bo- 
jali otpratiti je do hladnoga groba, kao što zločinac, 
samo prisiljen ide iza svoje žrtve. 

Novi potres! — pomislio je Đuko, — jači, nego što 
je bila Genina smrt. Kakav li će imati uspjeh? — 
pitao se žaleći jadan udes svoje sestre, ali ni jedna 
mu suza nije potekla niz lice, jer je u sebi za Božju 
ljubav gušio sve naravne osjećaje. 

S pokopa dođoše i skupiše se svi njegovi u nje- 
govu dvoru, jer kako da ih samac Joza dočeka, kako 
se pristoji? A Mara se guši u suzama i nikako da 
pusti brata. Kad je sio u svojem uredu, pala mu je 
preko krila i zaridala jače, nego kad je ugledala 
mrtvu sestru. On ju je milovao jednom rukom, a 
drugom otključao ladicu i iz nje izvadio dukate. 

Uzela ih je, raširila po ruci, prebrojila i proma- 
trala, a onda ih stisla u šaku, jer što će joj, kad ih 
ne može nositi. Jedva je jednu »krpu« skinula od- 
kajavši Marka, a sada će još dugu godinu dana mo- 
rati kajati sestru. Zar je čudo, da je onda tako ne- 
utješna, kad se dvije nesreće u rodu najjače na njoj 
slomiše? 

— Tko te voli, uzet će te i bez kićenja, a uzeo bi 
te i bez dukata, — reče, da je utješi i da je pouči, 
kako je mala vrijednost onoga, čim se ljudi diče, 
prema onomu, što čovjek lijepa u srcu nosi. 

Govorio je djevojci onako, kako bi ona mogla 
shvatiti, da joj se duša uzdigne višemu, a samome 
njemu postadoše očevidne vječne istine, u koje bi 
inače mogao čovjek i posumnjati. U osamljenim svo- 
jim danima, koji su iza toga slijedili, vraćala mu se 
u pamet osnovna misao, koju je onda iznio Mari. 

Čovjek, iako je osoba, nije ipak sasvim oseban, 
:nego je povezan na druge i s njima čini manju ili 
veću jedinicu, te snosi njene tegobe kao što uživa u 
plodovima njezina dobra. Budrov rod je jedna takva 
jedinica i posljedice grijeha njenih članova moraju 
svi ispaštati, a najviše Mara, koja je najnevinija, jer 
i ona je njen član i ona bijaše nagrđena zajedničkim, 
istočnim grijehom, ali to ispaštan je njenoj duši može 
donijeti najviše koristi. 

U tom Đuko vidi pravdu, koje obično oko teško 
uočava i jedva je shvaća. Ali on ni ne pokušava, da 
svega razumije, nego zna, da je tako, pa osjeća, da 
se neka strašna nevolja, nesreća, što li treba slomiti 
preko njegovih pleća, da se tako zadovolji pravdi, 
koju je povrijedila njegova zajednica, selo, župa, 
narod. On ne samo da hoće i da čak želi doprinijeti 
neku veliku žrtvu, nego osjeća, pače jasno uviđa po- 
trebu te žrtve, što više nuždu, te ne može, a da se 
volji Višnjega ne preda, neka radi s njime, što hoće. 

Radi toga nije ni jednoga časa oklijevao, da ne 
podnese prijavu o onom, što mu je Ivka na samrti u 
pero kazivala, premda je znao, što bi iza toga moglo 
slijediti. Selo je već potrešeno, zaplašeno, ljudi se 
tuđe jedan od drugoga, pače je i drum tiši nego 
prije. Kog sretne, gotovo svaki ga pogleda okom, koje 
moli: »Ne čini, što bi morao! ... Ne učini, što namje- 
ravaš . . !« Ali on je ipak prijavio stvar. 

Ljudi su doznali za to, čuli su odnekale, pa znaju, 
~te sada njihove oči gore zamjerkom, što više neko- 
jima iz njih izbija strašna prijetnja. Jer grješnik, kad 
smjerno klekne preda te, iskreno ti kazuje grijehe 
sam. Ali kad ga ispituješ, vrluda, a kad bi ih javno 
iznio, bunio bi se. Đuko je javno objavio grijehe 
svoje župe, pa zar je onda čudo, da je spremna i 
ustati protiv njega. 

Kako će se sve to svršiti? 

XLVIII. 

Tek tjedan dva kasnije dođoše oružnici u selo.. 
Ispitaše Duku i nekoliko ljudi, pa otiđoše. U to vri- 
jeme već nije bilo paklenjače među živima. Čuvši za 
žandare pobojala se, daće je odvesti, pa se požurila, 
da se za vremena u štaglju o gredu objesi. Ali ni jesu 
oni došli po nju. Našao se netko, tko je stvar uspo- 
ravao, jer i selo radi, a ne samo Đuko. Zna on to, 
jer su ljudi i kod njega bili, te ga molili, da odustane 
od prijave. Dolazio je k njemu i sam bivši načelnik, 
djed Mika Suvarin, što više jednom je u toj stvari 
bio kod njega čak i njegov rođeni otac. Selo se boji 
suda, jer koja žena nije bila njena mušterija, pa traži 
u svakoga pomoć. 

Đuko ih je sve odbio, kao što je posve mirno od- 
klonio, da sahrani paklenjaču ili bar da joj dopusti 
crkvena zvona. Najprije došao njen sin, dug, šiljata 
nosa kao u nje, malo pognut i dugih prstiju, kakve 
je i ona imala. Smjerno i ponizno ga molio, a kasnije 
je došao još s nekoliko ljudi, no s istim uspjehom 
Ljudi napustiše župni dvor pokunjeni, a iza njih se 
odvukao paklen jačin sin kao pas podvita repa, no 
s vrata je ošinuo Duku bijesom iz očiju shrvane 
zvijeri, koja još osjeća snagu u sebi. 

Opet se stvar na tjedne zavukla, pa Đuko pođe 
sam u grad, da je požuri. Počeše pozivati i ispitivati 
pojedince, a već je prava jesen bila, kad je izašla 
komisija. Sastala se iza paklen jačina štaglja tamo, 
gdje su preko čitavog ljeta širili svoje široko lišće 
lopusi, da u vlažnom hladu ispod njega lakše trunu 
ljudska stvorenca u đubretnu tlu. Sada su ih već 
opalili prvi mrazovi, pa se njihovo pofureno lišće 
svjesilo kao mnogi iskršeni kišobran, a u zemlji 
ispod njih se jasno raspoznavali najnoviji tragovi. 

Gdje zariše lopatom, tamo dođe na svjetlo mno- 
žina sitnih koštičica jedva nešto krupnijih od ribljih, 
a s njima se pojavi nešto kao jajoliki oljušci. Bijahu 
ostaci dječjih glavica, tanki kao lupine mekoljusnih- 
iaja. Nabrojiše ih preko tri stotine, a da čitavo đu~ 
brište ni jesu ni raskopali. 

Od toga su dana Duku i drugi susretali s bijesom 
u očima, kakav je onog dana sijevnuo u oku pakle- 
njačina sina. Nad selo se nadvio pretežak oblak pun 
munja i gromova. Sto će biti, kad gromovi zagrme 
i munje zasijevaju? Đuko čeka urnebes i žarko moli 
Boga ; da, što bilo da bilo, bude na korist neumrlih 
duša njegova stada i duša njihove još nerođene djece, 
a on je na sve pripravan. 

U napetosti prolaze dani. Nešto se sprema, a selo 
još šuti, kao vrijeme što se smiri pred oluju. Jedno 
veče dođe otac po njega: 

— Sinko, ukloni se . . . Ubit će te. 

— Neka, oče, ja ostajem. 

Drugi dan već u mrak dođe i Roko. 

— Bajo, kola su iza tvoje livade. Hajde, nitko nas 
ne će vidjeti . . . Danas je to. 

— Nijesam kriv! . . . Ne bježim! 

Roki zasjaše oči. Dičan je na junaštvo svoga brata. 
Turi ruku u džep i izvadi nabijen samokres. 

— Nemoj, brate, kaljati dušu! — rekne Đuko. 

Za odgovor pokaže mu Roko još tri puna maga- 
zina, te ga brzo ostavi. 

— Skupljaju se na kraj sela, — dovikne izvana. 
— Ne boj se, dok je mene živa! 

Divan je Roko! Protiv stotina stat će on sam na 
megdan, da se bije za brata. 

Đuko izleti van te brže ode" u crkvu. Niks mu je 
pred dva dana govorio^ da će navaliti ne samo na 
župni dvor nego i na crkvu. Treba spriječiti, da ne 
dođe do svetogrđa. Složi u jednu torbu kaleže i druge 
dragocjenosti, izvadi iz svetohraništa ciborij i mon- 
strancu s Otajstvom te sve donese u svoju kuću. 
Tamo u kancelariji na stolu naredi kao oltar i položi 
jedno i drugo na čist stolnjak. Onda klekne, da se 
pomoli Kristu u prilici kruha. 

»Isuse ja ću Te čuvati!« završi svoju molitvu. 

Kad je ustao, iza njega su klečali Tunjo i Franjo. 
Ođkada se zamutilo, svako su veče dolazili župniku 
tobože na sastanke, kojih već i nije bilo, a uistinu 
da ga brane, ako do čega dođe. 


— Dečki moji, dobro, da ste došli . . . Ako navale, 
ovu ćete torbu uzeti preko ramena, a ovo, — pokaže 
Tunji ciborij i monstrancu, — znaš, što je, kad dođu, 
uzmi i dobro stisni pod kaput, da se ne pozna . . . 
Preko livade otiđite u drugo selo i tamo predajte 
župniku, kojegod doba noći bilo. 

— Dobro, velečasni, — rekoše u isti mah i sa 
strahopočitanjem pogledaše u Otajstvo, koje će oni 
imati čast nositi na svome tijelu i spasiti ga od po- 
ganih ruku. Zatim ih odvede u palaču, naredi im 
ležaj na podu i rekne: 

— Tu se odmarajte i budite spremni . . . Možete i 
zaspati, ja ću već doći po vas. 

Vrati se, klekne na pod i utone u molitvu. A vani, 
tamo negdje još daleko nastala buka. Sigurno dolaze, 
jer se nejasni glasovi čuju sve jače. Đuko se sabire i 
moli, a uho mu ipak sluša. Na placu su . . . Huka! . . . 
Đuko ustane, da ide po momke. Glasovi ni jesu tako 
bučni kao malo prije, ali rulja se kreće, no sredinom 
placa . . . Sada su spram župnoga dvora, ali ne za- 
kreću, nego kao da ravno odilaze . . . Udarac u pro- 
zor. Jedan, ali ne kamenom nego šakom, i to lak. 

Skoči do palače. Val mjesečine blago je osvjetljuje 
i polijeva na gimnastičkoj strunjači dva momka, koja 
sniju u mladenačkoj nevinosti zdravo i čvrsto. Pro- 
budio bi ta svoja dva Kristonosca, ali žao mu je 
kvariti im san. Pogledat će prije, tko lupa na prozor. 
Nakon drugog opreznog udarca čuje se samo prigu- 
šeno kucanje o staklo jagodicama prstiju. Otkuči 
prozor. 

— Ja sam, — javi se izvana glas Franje Simina, 
a na placu nije bilo više nikoga. 

— Uđi, — reče i izađe pred njega. 

— Opasnost je minula, — izrekne mu žustro Fra- 
nja, kad se suočio s njime. 

Uvede ga u svoju sobu i tamo mu je Franja pričao, 
kako se sve to zakuhalo u Karlinoj birtiji, kako su 
se odlučivali, spremali i odredili današnji dan, a vođa 
je svemu paklen jačin sin. On, Franja, zalazio je među 
ljude, sve čuo i doznao, pa se i danas umiješao među 

njih i krenuo s njima. Kad su s početka placa po- 
trčali prčlna župnom dvoru, on je po vikao: 

— Ljudi, što čete naći kod popa? * U birtiji ima 
svega: vina, piva, rakije, — i pojurio je prvi sredi- 
nom plaća. Jedan dio rulje pođe za njim, a čas 
kasnije i ostali. 

— Sada su tamo, — završi, — ne bojte se ništa. 

Uto dođe i Roko. 

— Lupali su i udarali, — izvijestio je obojicu, — 
po vratima i prozorima, dok nijesu izbudili Karlu. 
Sada piju i banče i lupaju čaše. 

— Franjo, ni jesi ih smio naputiti na birtiju, — 
opomene ga Đuko, kad je čuo Rokin izvještaj. 

— A da što? — slegne ovaj ramenima. 

Đuko htjede i Franju i brata odaslati, pa da sam 
straži kod Isusa, ali oni ostadoše, da ga dalje čuvaju. 
Pred zorom se razmiljeli pijani glasovi po ulicama i 
onda utihnuli. Tada su došli iz palače Franjo i Tunjo 
sretni, kad su čuli, da se njihovom dragom vele- 
časnom nije ništa dogodilo. 

Đuko prenese Sakramenat u crkvu, a njih četvo- 
rica su ga pratila s gorućim svijećama u ruci. Kad 
se, prije nego što je zatvorio tabernakul, poklonio 
Spasitelju, rekao Mu kratko: 

— Odbijaš me kao žrtvu! . . . Znam, da nijesam 
dostojan. Hvala Ti! . . . 


XLIX. 

Sto se te noći zbivalo u župnom dvoru, nije nikad 
nitko doznao, jer Đuko, a ni ostala četiri muškarca 
nijesu o tom nikom ni riječi prosio vila. U župi je na- 
stalo zatišje, pače i potpun mir, kad nakon komisije 
nitko nije bio pozivan na sud. Jedino se Karla tužio 
na veliku štetu, što ju je pretrpio, jer mu ne platiše, 
a uz to su mu porazbijali mnogo stakla. 

Đuko je dobio pismo od Duška, u kojemu se ispri- 
čava, što je tražio od državnog »tužitelja«, da iz »so- 
cijalnih razloga« odustane od progona na Đukinu 

prijavu. Po pismu se vidi, da mu je bilo stalo, da 
učini selu tu uslugu, jer tako i tako nije dosada 
izvršio nijednoga svoga obećanja danog uoči izbora. 
Što da čini Đuko, kad Duško ima i kod državnog 
odvjetnika riječ? Baci pismo i skrušeno rekne: »Go- 
spode, nek i ovo na dobro bude!« 

Sigurno je i ovo volja Božja, uvjeravao se Đuko, 
jer On traži, da u znoju lica svoga jede čovjek kruh 
svoj, a u mukama žena rađa čedo svoje. I uspjesi 
iziskuju naporan rad, a kad bi Branko, vlast i ostali 
čimbenici radili suglasno s njime, bio bi mu posao 
lakši, ali bi li bio djelotvoran? Na koncu kakav bi 
uspjeh bio, kad bi nekoliko žena bilo zatvoreno? 
Sramota po selu, nova mržnja i otpor protiv njega, 
a inače bi ostalo po starom. Nema više paklenjače, 
ali žene imaju svoje ciganke, koje ih »potparuju 
(masiraju). Kad bi i njih uklonili, našlo bi se nešto 
drugo, jer tko ne će, da ima djece, ne će ih ni imati, 
makar čak i žena zaglavila. Vanjski pritisak ne će 
imati uspjeha, ako se čovjek ne preobrati, ali da se 
čovjek preobrati, treba mu promijeniti dušu, a kako 
pojedincu, tako i selu. 

A duša se sela ipak na bolje mijenja. Iza oluja, 
koje su u zadnje vrijeme prohujale, otpalo je i po- 
sljednje, što je bilo suho i trulo, pa zdravo nesme- 
tano buja. Eto, iako je branje kukuruza i gulidba, 
ipak stalan broj orlova dolazi na sastanke, a da to 
nije samo izvana, vidi Đuko po tome, što svi oni 
redovito pristupaju zajedničkom primanju sakrame- 
nata. I matice krštenih svoje govore. Dosada je broj 
rođenih domorodaca premašio trideset, a do Nove 
Godine mogao bi se popeti i na pedeset. Nevjerojatno 
je, ali je ipak tako, knjige ne lažu. Nije ti, Đuko, 
dosadašnji rad uzaludan bio! 

I Đuko spoznaje nešto, u što se ne usudi još povje- 
rovati: kao što je stric Lovra udario župi svoj pečat, 
tako je i on svoje učinio. Nije došao do konačna 
cilja, on je još daleko, daleko, ali ono, radi čega je 
on, Đuko ovdje, maknuto je s mrtve točke i sada bi 
drugi trebao doći, koji će nastaviti, jer pitanje je, da 

li će on biti kadar nadvladati one, koji su protiv 
njega i kojima se, doduše nekriv, zamjerio do konca 
života. 

Kao što je Lovra za vremena otišao, tako bi bilo 
najbolje, da i on ode. No budući da sve stavlja u 
volju Božju, stavio je i ovo, uvjeren, da će Bog sve 
najbolje urediti. Do tada on ima svoje poslove, koje 
mora raditi. On ih predano obavlja ni ne sluteći, 
kakvu mu je veliku nagradu Gospod pripremio. 

Odakle da je i sluti, kad život redovito teče? Je- 
sen je topla, ugodna i lijepa. Selo miriši šljivovim ko- 
mom, a drvlje se sprema, da odbaci lišće i ono 
pomalo već pada. Đuko opet zalazi u kuće. Primaju 
ga malo postiđeno, jer ako baš ti, kojima dođe, ni- 
jesu ništa učinili protiv njega, ipak su i oni članovi 
zajednice, koja se zove selo. Drago im je, što je 
prešao preko svega, pa otvorenijeg srca primaju nje- 
gove riječi. Ali sve je to nekako kao pohodi prije 
odlaska. Nijesu to oproštaji, no čovječje srce ima 
neko ćutilo, koje nesvjesno predosjeća, što bi se 
moglo dogoditi, pa Đuko, kad izađe od koga, sve 
mu se čini, da je tu bio zadnji puta. 

Nije mu krivo, premda mu na časove biva malo 
teško, ali misleći stalno na Promisao nije dopustio, 
da mu nepotrebna čuvstvovanja ovladaju srcem. 
Svjestan je, da ovdje nije više potreban i da mora 
doći drugi, koji će biti kadar učiniti ono, što on ne 
može. I zato sa svakom poštom očekuje biskupov de- 
kret o svom premještenju. Još samo jednu neugod- 
nost da prebrodi, a to je uređenje lukna. Ne će sam, 
da povede stvar, jer bi se moglo krivo shvatiti kao 
mnogo toga, što je on poduzeo, a opet se radi o 
tomu, da njegov nasljednik ne mora možda već u 
početku štogod neprijatna iskusiti. 

Trebalo bi ipak nešto poduzeti, jer ljudi se ne 
miču, Branko je obećao, ali, kako najčešće čine naši 
ljudi, napose političari, ostao je samo kod obećanja. 

No i to će se pitanje urediti, kad bude zato po- 
desno vrijeme. Gospod hoće Duku poštediti od te 
neugodnosti, makar da je mala prema onima, koje 

je već preturio.On mu šalje nešto drugo, čemu se 
Đuko ne nada. 

Jedne večeri iza pozdravljen ja zazvoni zvono na 
mrtvaca i triput odkucne. Umro je muškarac i to 
sirotinja ili tko nema svoga, jer je kratko zvonilo. 
Iza zvonjenja dođe Franja Šimin s viješću, da je 
upravo iza podne umr’o njegov »komšija Bogac«. 

— Tko je to? — upita Đuko. 

— Sirotinja uboga, sluga kod »Vivaših« na stanu. 

Đuko se sjeti starca, kojega je upamtio kao slugu 

kod Budrovih razdionika, njegovih priča i još kojeg 
ugodnog časa, što ga je proveo s njim na paši. Ćuo 
je nešto, da je nedavno napustio dugogodišnje go- 
spodare i vratio se na »svoje«, te ga je požalio, da 
je umr’o bez ispovijedi. 

— Nije moglo biti drugačije, — ispriča i sebe Fra- 
nja, — odviše je naglo došlo. 

— Pa što i može star čovjek sagriješiti? — utješi 
sebe Đuko i rekne, da će namiriti on, ako što treba 
za sprovod. 

— To je moja briga, — odbije ga Franja. — Žena 
i ja smo tako odlučili na slavu Božju, da sve dobro 
ispade i da . . . 

— Bude sin, — dometne Đuko, da izvuče Franju 
iz nepriličnosti, jer je po njegovoj smetenosti, kojom 
je započeto nastavio, vidio, da je to sam htio reći. 

— A kada se nadate? 

— Tako rekući svaki dan. 

— Bog nek blagoslovi! 

Potmurilo se vrijeme, a na dan sahrane prijetilo 
se nebo, da bi moglo biti kiše. U dvorištu starčeve 
potleušice sastalo se nešto svijeta »Boga radi«, da ga 
isprati, a u njoj jad i sirotinja, gore nego u cigan- 
skoj kući. Kad je počelo opijelo, udare prve krupne 
kapi i jave se kao na čudo munje, jer ipak je jesen 
bila. Sprovod krene, a ploha se zalije. Gromovi 
grme, a kad bljesne, sve ti se čini, da grom puca 
preko lijesa. Franja sjedi gologlav u kolima i svaki 
put odmakne glavu kao od bojazni, da ga ne pogodi. 
Kod križa na kraj sela razišao se svijet. Đuko bi se 

također trebao vratiti, kad je tamo svoje obavio, ali 
sjetivši se starca siromaha ipak odluči, da pođe na 
groblje, što mu ne bi bila dužnost. Sjedne uz Franju 
na dasku iznad lijesa. Kiša ih močila, munje plašile, 
a kad su se vozili s ukopa, munje su prestale, no 
kiša se složila i jednolično padala. Prokisla obojica 
do kože, a kiša sitna, hladna, prava jesenska, pa 
svaka kap bočne u kožu kroz mokro odijelo. 

— Božji znak! — govorio je Franja Duki u kolima 
na povratku. — Zvali ga Bogar, jer je uz svaku ri- 
ječ Boga psovao (Đuko je znao, da je bio psovač, ali 
ovoga se nadimka nije više sjećao), pa je sa psov- 
kom na ustima i umr’o. Dok je ono par dana bio u 
krevetu, dolazio ja, da ga podvorim, a kad mu je 
neočekivano došao zadnji čas, napao me, da mu na- 
đem svijeću, da s njom umre. Htio sam ići po vas, 
no vidim, da mu je duša u ustima* Tražim svijeću, 
ne mogu je naći, a on mi Boga opsuje, zakočeni se 
i umre. 

— Bog nek mu se smiluje. 

— Oprostite, ni jesam vam to prije rekao, jer sam 
se bojao, da ga ne ćete sahraniti, — završi Franja, a 
Duki zima, pa zima. 

U kancelariji ga čekali, pa je morao napisati neke 
krspe listove i dok je dospio, da se svuče i legne u 
postelju, bio je prozebao do kosti, a sjutradan ga 
tresla bolest i nije ga popuštala nekoliko dana. Od- 
služi misu, pa u postelju, a vrijeme nastalo tmurno, 
te nikako da se razbistri. U nedjelju je teškom mu- 
kom sve svoje obavio i uvidio, da je s njime zlo. 
Šalje Niksa dekanu i po liječnika, no on nikako da 
dospije. Peče se rakija, a on mora do svakoga kotla. 
Ne opije se doduše kao prošle godine, no mora svaki 
obići. Đuko leži bolan sam, nitko mu ne dolazi, Nanča 
ga samo najnužnije posluži, a kad se u jutro javi 
zvono za misu, on je ide ođčitati, da župa ne ostane 
bez nje, a jedva se odvuče i dovuče i u strahu je, da 
pred oltarom ne padne. 

Jedne noći vjetar vije i lamata sitnim kapima je- 
senske kiše, a netko stane udarati po prozoru. Ustane, 

zovu ga bolesniku. Teško mu se odlučiti, da bolestan 
i slab ide na nevrijeme, te pita, da li je nužda ili bi 
se moglo čekati do jutra. 

— ^ rzo :* • ^ rzo • • • Nevolja velika, — nestrpljivo 
govori muški glas u vjetru i kiši pod prozorom, a 
Duki se čini, da se nakon tih riječi jetko nasmijao. 

Pođe po Sakramenat, a u mraku ne prepoznaje 
čovjeka, tek kad su pošli, po svijenim leđima mu se 
čini, da pred njim nosi upaljen fenjer i od vremena 
do vremena zvoncne zvoncem paklenjačin sin. Samo 
on jedini u selu pada ovako s noge na nogu, pa se 
cijelim tijelom ljulja, a ipak odmiče brzo. 

Pred vratima Karline birtije čovjek stane, da po- 
čeka Duku, a onda se počne penjati po one dvije, tri 
stube. 

— Kamo? — pita za njim Đuko. sumnjivo. 

~ Tu je bolesnik, — odgovara glas i čovjek uđe. 
Svećenik za njim. U zadimljenoj prostoriji osvijet- 
ljenoj jedinom slabom petrolejkom presta žamor po- 
miješan vikom, kad ugledaše svećenika na vratima. 
Supijani ljudi ustadoše i upiljiše oči u niega, a iza 
njega zaciči smijeh, kakav je malo prije čuo pod 
svojim prozorom. 

Stoji Đuko, dršće, teško mu je, zaljulja se i da ne 
padne, načini par koraka do stola, na kojem je bio 
najčišći stolnjak, sjedne i položi Presveto kraj sebe. 
Ljudi se jedan čas zgledavali, a onda kao krivci 
šmugne jedan drugom iza leđa na vrata. 

Napokon ostadoše sami: on, Karla i njegova žena, 
i — Krist na stolu u polumračnoj prostoriji zaplju- 
vana poda, u kojoj smrdi ishlapi jeli alkohol, prosti 
duhan i ostaci grijeha, koji se tu počiniše. 

— Tko je bolestan? — iscrpljen upita Đuko. 

— Nitko, — odgovori Karla u strašnoj neprilici 
spoznavši tek toga trena, što je zapravo učinjeno. — 
Ljudi su takvi! — uzdahne sablažnjen. 

Taj si bolesnik ti, Karla, — jedva prošapće bo- 
lesni svećenik nakon kraćeg razmišljanja. — Krist 
je došao k tebi, kad ti ne ćeš k Njemu! . 

Nesvjesno mu je govorio u jednini, no tim su 
strasnije djelovale njegove riječi na zapuštenu dušu. 

— Gostionica bi trebala biti mjesto milosrđa, u 
kojem se gladan nahrani, umoran odmori, slab okri- 
jepi, a tvoja je mjesto grijeha ... I ovo se danas u 
njoj dogovorilo i ono, kad su krenuli na svojega 
svećenika . . . 

— Ništa ni jesam znao ni o jednom ni o drugom . . . 
Spriječio bih, — opravdava se smeteni birtaš. 

— Ne znam! — reče Đuko, kao da ne prima 
isprike. — Priznaj svoje grijehe, Karla, ispovijedaj 
ih, Krist te evo čeka. 

— Ne tu, velečasni, — olakšano će gostioničar. — 
Ujutro ćemo doći žena i ja radi toga u crkvu. 

— Rekao si, ja te čekam, — izgovori Đuko, zašuti, 
počeka neko vrijeme i ustane, te se razgleda po go- 
stionici. — Nikakve svete slike nema tu, ni križa, 
a ipak se ovdje skuplja kršteni svijet! 

Nikakva opravdanja nije dočekao od dvoje sne- 
bita svijeta, što je stajalo pred njim bez ikakva jasna 
izražaja na licu kao u kipova, koje je isklesala ne- 
umjetnička ruka. »Hoće li mi sjutra doći?« pomisli 
Đuko ne vjerujući. Makne se, spremi Otajstvo na 
svoje grudi zavije se u ogrtač, te načini koji teturav 
korak prema izlazu. 

— Odvest ću vas, — ponudi se Karla. 

— Hvala! . . . Nije potrebno! ... U jutro vas če- 
kam u crkvi, — reče i spusti se niza stube. 

Vani vjetar i kiša. Svećenik s Presvetim ide, za- 
nosi se, te udari sad o zid, sad o ogradu, a noge ga 
izdaju. Jedva odmiče u nepogodi, strašno mu je teško, 
muči se i prsti mu na rukama dršću. Ali on ih čvrsto 
stišće oko torbice kao iz bojazni, da će mu se otki- 
nuti uzica s vrata, i pritišće Otajstvo na grudi, da mu 
ga vjetar iz ruku ne istepe, te šapće osjećaiući bol 
po svem tijelu od mlazova vjetra i vlage: »Samo za 
Te, Isuse . . . Tebi na slavu!« 

Spremio je Sakramenat na Njegovo mjesto i legao 
u postelju kao nemoćan bolesnik. Ipak je jutrom 

ustao, da sasluša Karlinu i Etelkinu ispovijed. On je 
iza njega došao u župni dom. 

— Nemojte, velečasni, nikakva pitanja praviti iz 
svega, — skrbno ga savjetovao kao stariji brat mla- 
đega. — Ljudi bi se uzbunili, premda su krivi . . . 
Iskusili ste već ... I meni su onda napravili veliku 
štetu. Znam, koji su, mogao bih sve sudom utjerati, 
ali ne ću, pa smo opet dobri. 

Savjetovao ga Karla, ali nijedan njegov savjet nije 
više bio potreban. Đuko ga je jedva čuo. Bio je u 
omaglici, a kako se svukao, kako legao i kada, nije 
bio svijestan, kad je pred podne iza sna ili nesvijesti 
primijetio da je vani prekrasan dan. Sve puno sunca, 
svjetla, a blago i mirno, tek se na drveću, što se vidi 
kroz prozor, od vremena do vremena zatrese lišće, 
koje još kani pasti. 

Đuko se najednom zaželio zraka, jer u grudima ga 
stišće, pali, gori. I šetnje se zaželio po dugim polj- 
skim stazama sred prirode još zelene, kojoj se ne 
će, da umre. Želi, a ne može se maknuti s postelje. 
Zaželio se nekog kod sebe, nečijeg glasa, nečije meke 
ruke, koja bi mu prešla preko vreloga čela, ali nikog 
nema. Sam je među četiri zida u prostoj i praznoj 
velikoj kući, a izvan nje, ljudi se raduju, vesele se, 
sretni su i srca za srca biju. 

Teško je Duki, što je nemoćan, što je sam, što je 
napušten i žali sam sebe kao dijete, koje se izgubilo 
sred široka polja, pa plače, što nikoga nema, da ga 
izvede. Žali Đuko sebe i bol mu je velika, a Gospod 
dopušta, da je što jače osjeti, da bude što veća nje- 
gova žrtva, kad bude svoje patnje iskrene volje pod- 
nio za Njega. 

L. 

U podne mu je Nanča donijela objed i poravnala 
jastuke, no tako neuputno, kao da nema djece. Po 
podne i noć je opet proveo sasvim sam, a u sobi bilo 
hladno ili se Duki samo tako činilo. Ujutro nije mo- 
gao ustati, pa je župa ostala; bez mise, no ostat će i 
slijedećih dana. 

Kad se prenuo iz svoga stanja, mlako je sunce ula- 
zilo kroz prozor kao i jučer, a u sobi čistoća i red, 
sve sja i sve se čini bolesniku lijepim. Je li to Nanča 
uredila ili koja druga dobra duša? Pita se i pro- 
matra, a srce mu žudi van iz kreveta, u prirodu na 
slobodu, no kao prikovan je i ruku jedva podiže. 
Probada ga po cijelom tijelu napose u grudima. On 
pati od bolesti, od nemoći i od svojih želja, koje se 
ne mogu ispuniti. Pati svjesno i pomišlja na Krista, 
koji je više patio, pa šapće: »Za Tebe Bože!« Šapće 
ustima doduše, ali zapravo ne njima nego svom 
dušom. 

A sati odmiču tromo kao duga jednolična vječ- 
nost i što mu je teže, to vrijeme sporije ide. Zavaža 
se sad u san, sad možda u nesvjesticu, a kad pro- 
gleda, čini mu se, da je netko bio kod njega. Ne 
vara se, jer, gle, na stolici kraj postelje je tanjur i na 
njemu provelo grožđe ostavljeno »za bolesnika«. Tko 
ga je donio? U suhim Đukinim ustima ispunjenim 
gorčinom javi se želja za slatkim, ali ne može rukom 
dohvatiti grozda, toliko je slab. »Za Tebe Bože!« 
šapne i utoljuje u sebi želju, ali ona je sve jača i 
Đuko pati od toga, no podnosi za Boga. 

Vrata se otvore, netko proviri, a meki koraci kao 
od širokih stopala se približe postelji, onda još drugi 
isti takvi za njima. Bili su Tunjo i Franjo, koji su se 
na prstima kretali po sobi tiho, kako se samo može u 
seljačkim opancima. Obraduje im se vrlo. Bivali su 
i prije tu, ali su se povukli, jer su mislili, da spava. 
Nanča mu ne će više praviti jelo, jer ne zna. Njihove 
majke spremaju za nj, a oni će mu donijeti. 

Dva čitava momka, već pravi ljudi, a brbljavi i 
meki kao pustopašna djeca, koja se prave važna. 
Tunjo mu sjedne na rub postelje i prinese grožđe, 
a Franjo ode po svoju majku. Otkine Tunjo bobu i 
pruža je Duki kao brat maloj sestrici, a Đuko je kuša 
pojesti. Od slatkog soka razlije mu se jače gorlcost 
po jeziku, a boba ne će u njega. Silom je protisne i 
još drugu, treću, da ne ožalosti dragoga mladića, ali 
one se hoće vratiti. On im ne da i samo se muči, a 

Tunjo ga nutka, naređuje mu jastuke kao sestra 
bratu ili milokrvna snaha djeveru. 

Kako s grožđem tako bijaše i s juhom od živadi 
Franjine matere . . . Momci i prenoćiše kod njega u 
sobi na strunjači iz palače. I dvorili su ga kao malo 
dijete, brisali znoj, metali obloge, ništa im nije bilo 
ni teško ni neugodno, a u pravi se čas znali povući, 
da straže stražu pred njegovim vratima, da mu tko- 
god ne bi smetao sna. 

Tunjina je majka donijela sjutradan »vodice od 
sv. Trojstva«. Uhvatila je naime kiše, kad je još 
nekad padalo na taj blagdan i čuvala kao »lik od 
svega«. Protrla mu glavu, poškropila ga njome i mo- 
lila se »sv. Ivanu Bolovanu« i drugim svecima, za 
koje Đuko kao svećenik nije ni čuo. Tražio je, da mu 
dovezu liječnika, ali tko bi se na to usudio, jer doktor 
se na selu dovodi, kad sve popusti, a sa Dukom, 
misle, nije tako zlo, pa ni njegovima nijesu javili, 
»da se ne uplaše«. Uostalom da li je selo i smjelo 
dovesti liiečnika, koji bi mogao ustanoviti, što mu je 
selo učinilo? Jer iako bijahu uglavnom najgori ljudi, 
koji su htjeli navaliti na župni dvor, ipak je selo 
mukom na to pristalo. A ono u birtiji uz paklenja- 
čina sina, koji se tamo tješio za pokojnom majkom, 
oristadoše doduše pijanci i drugi njima slični, no 
irtak i oni su žitelji sela, pa što učiniše, pada na sve. 
Oni će mu učiniti sve, pa ako treba, odvest će ga u 
Japage. no po liječnika ne će nitko. Nema nikog, tko 
ne bi dao za njega, samo što pomisli, pa i oni, koji 
su ga moguće mrzili, jer selo je najednom osjetilo, 
da ie on njihov. I kao što se u obitelji zaboravi na 
svađe, mržnje i razilaženja, kad nekoga sustigne zlo, 
tako u njegovoj bolesti nitko nije imao ništa protiv 
njega, nego ako su što govorili o njemu, sjećali su se 
samo najljepšega. Pohađali su ga, no Tunjo i Franjo 
rijetko su koga puštali do njega. 

U petak i subotu nastupilo je očigledno poboljša- 
nje. Ta dva dana smio mu je svatko doći. Pozdrave 
ga, pitaju ga i izruče pozdrave onih, koji. ne mogu 
doći. Donose mu darova i smišljaju, što bi mu još 

njega i njegovo stado, a Đuko osjetiv u sebi nove 
tragove snage unaprijed se raduje, kako će moći 
lijepo raditi, kad ozdravi. Sasvim ga odbjegoše misli, 
da ostavi župu kao i osjećaj, da će otići. Za ta je dva 
dana postao malo nestrpljiv sa svojom bolešću jedva 
čekajući, kad će opet moći ugledati svoje stado, da 
mu prozbori od srca srcu. 

Nedjelja je prekosjutra, odnosno sjutra. Ležeći 
smišlja lijepu propovijed. Govorit će o milosrdnom 
Samaritancu. Iz nje se dadu izvesti mnoge lijepe 
pouke, a vrlo je pogodna, da župljane pohvali, što 
su ga u bolesti tetošili. 

Kad je došao taj dan, bijaše svjež, no opreza radi 
nije ustao do trećeg zvona, napose, što ga je izvijestio 
majstor Niks, da nema nikoga za ispovijed. Ali kad 
je ustao, sroza ga slabost na krevet. Ipak se nije dao. 
On mora danas prozboriti lijepu riječ svojim ljudima. 
Tunjo i Franjo ga obuku i odvedu u crkvu. Tamo 
je osjetio, da se ne bi mogao popeti na propovijedao- 
nicu. Prikaže Bogu žrtvu, što se odriče lijepe propo- 
vijedi i pođe pred oltar. 

Franjo i Tunjo su ministrirali i pazili, da ne bi 
pao kod oltara. Kad je trebalo prvi puta zapjevati,' 
osjeti, da nema glasa, pa odšapće svoju misu. Ipak 
je pročitao evanđelje i poslije njega se ispričao, što 
ne propovijeda. Nepotrebna je bila isprika, jer su 
svi vidjeli teškog bolesnika pred sobom. 

Na koncu se mise upre s obje ruke na oltar i sa- 
čeka, dok se odpjeva prastara pjesma sv. Iliji, zaštit- 
niku crkve: J ’ 

»Isuse, vični, Božji Sinu, 

Blagosovi svu općinu 
Toga svetog Ilije, 

Toga svetog Ilije. 

Daj nam živit svetovoljno. 

Daj nam srce zadovoljno, 

Dok se k Tebi vratimo, 

Dok se k Tebi vratimo. 

Svetom Trojstvu budi dika, 

Sto nam dade odvitnika 
Tebe, sveti Ilijo, 

Tebe sveti Ilijo.« 

»Tebe, sveti Ilijo,« šapće nemoćan Đuko, dok staro, 
mlado, sve pjeva, i u njemu budi uspomene iz naj- 
mlađih njegovih dana, kad mu je u crkvi bila jedina 
želja, da i on nauči tu pjesmu. A kadgod ju je do- 
vršio, uvijek je osjetio mir i zadovoljstvo u duši, što 
je s njome završeno jedno veliko boguugodno djelo, 
nekrvna žrtva, — kako onda u djetinjstvu tako i 
kasnije, kad je bio svećenik, a i sada kad nemoćan 
stoji nakon odpjevane pjesme poduprt na obje ruke 
osjećajući slabost i bojeći se, da se ne će moći mak- 
nuti. Dva njegova orla — ministranta pomognu mU 
saći s oltara, a gotovo sve oči bijahu sažalno uprte u 
njega. Na ulazu u sakristiju čuje sred opće tišine 
potihi ženski glas: 

— Kakav je to popo, kad ne će da pridići? 

Rezak je kao Kajin, a moguće da je Ružin, jer 

Kaj a ne dolazi u crkvu. Đuko nije ništa zamjerio 
Ruži, nije ga pače ni ubola ta njena riječ, jer i njemu 
bijaše sve kratko, još nešto fali. Skinuv kazulu odluči, 
da ipak ode na propovijedaonicu. Tunjo i Franjo 
uzmu ga pod ruku i provedu kroz uzak hodnik, koji 
je vodio iz sakristije gore. Njihova mlada tjelesa 
puna života osjećao je na cijelom svom tijelu i činilo 
mu se, kao da sva njegova životna snaga iz njega 
prelazi u njih. Pušta je neka slobodno teče, neka 
ojača njihove snage, jer tako će i tako doskora bes- 
korisno isteći iž njega kao žar žeravke, koja se nađe 
na snijegu. 

Kad ga je narod opazio iznad sebe, prestade šuška- 
nje odgodnjega ruha i spremanje ponjavaca, a on 
sred općeg mira prozbori kao u nekom nadahnuću: 

— Braćo i sestre! Opraštam se od vas i blagosivam 
vas! — Napravi velik križ, sve se glave sagnu, a on 
izgovorivši riječi blagoslova završi: — Ako se više 

ne vidimo, neka svatko zna, da ću mu kod Boga 
pomoći, koliko budem mogao! 

Tunjo i Franjo zajecaju iza njega i svedu ga dolie, 
a suze i ridanje iz crkve odprate ga, dok je silazio. 
U sakristiji stvore se Roko i mati, a s njima cijela 
Budrova obitelj, što više i stric se prislonio uza zid. 
Zapitkivanja i prekori crkven jacima i zvonaru za- 
šušte sakristijom, jer kakvi su ljudi, da njih ni jesu 
obavijestili, a on je tako bolestan. 

Sav shrvan i slomljen leže Đuko u svojoj sobi i tek 
sada uvidi, što je zapravo s propovijedaonice rekao. 
Oprostio se sa župom za uvijek, a zadnji ostaci snage 
u njemu uzburkaše se, jer on hoće još, da živi. Još je 
mlad, ne će mu se pod crnu zemlju, a sunce tako 
blago- sja, priroda pjeva ponosna na plodove svoje. 
Hoće da vidi i svoje plodove: krstio bi Franjina sina, 
vjenčao Tunju i seku Maru, orlove odgajao i mnogo 
mu se toga niže u glavi, a misli mu gmižu kao mravi 
u dugom traku iznoseći sve novo i novo, što bi htio 
i mogao, dok konačno nije pao u bunilo. 

Mati ga nije ostavljala ni dan ni noć kajući se 
gorko, što je onda s njime nerođenim prevalila put 
od Japaga do Po vir ja, pa joj ga Bog sada oduzima. 
Bolest je brzo jurila svome kraju, a prizvani je 
liječnik svima oduzeo još posljednju nadu. Budrovi 
su svi uz njega, a on kad se malo prisebi, čini mu se, 
da po cijeloj kući čuje korake. To dolaze, da ga po- 
hode, pa je cijela župa zašla u njegovu sirotinju i 
stidi se sama sebe. Oca Đuko uzalud traži među svo- 
jima onih kratkih časova svijesti, jer on vani prima 
lukno, koje se Povirci žure, da ga namire. Toliko je 
toga, da bi Bartol mogao sagraditi štagalj, no on 
odlučuje, da podigne kapelicu nad sinovim grobom 
ako zaista umre. 

U srijedu je došao od dekana stric Lovra, no Đuko 
ga nije prepoznao. 

— Ubiste ga . . . svoje dite! — zagrmio je starac 
svećenik po narodu, kad je vidio Đukino stanje. Sve 
oči nikom poniknuše, samo je Karla bio mirne sa- 
vjesti i kao veseo, jer mu se pružila prilika, da nešto 


veliko učini za svoje selo. Nabavio je novu reve- 
rendu i ostale odjevne predmete sve fino i najbolje. 
I lijes je kovni naručio te mrtvačka kola iz grada. 

— On je naš! — suprotstavio mu se čiča Ivo, kad 
je to doznao. — Od suhe hrastovine istesat ćemo mu. 
sami škrinju kao seljaku i neka ga momci kao 
momka odnesu iz Povirja među njegove u Japage, 
a djevojke će ga odpratiti sa zelenim granama naki- 
ćenim otarcima i svilenim rupcima. 

U zlato i svilu, u sve najbolje, što tko ima, neka 
se obuku momci i djevojke, naređivao je Ivo, samo 
nije znao, koja bi mu djevojka kao zaručniku u lijesu 
zakitila šešir ružmarinom, jer on je ipak svećenik. 
Kao momak ne može bez ružmarina u grob, pa će 
mu sestra položiti u lijes velik struk, za koji sfc Ivo 
već pobrinuo. 

Sve bijaše spremno, no u petak naglo nastupi pro- 
mjena. Pribrao se Đuko i naslućuje, što se oko njega 
dešava, a želja za životom javila mu se silni je nego 
ikad prije. Nedovršeno djelo i mnoge misli s tim u 
savezu nesmiljeno su je podjarivale. I kad je želja 
najsilnija bila, dođe Duki kao neko prosvjetljenje, 
te reče izravno Gospodu: 

— Uzmi mi život kao žrtvu, — htjede reći »za 
župu«, ali ni tu si želju u tom času nije priuštio, 
nego izrekne iz punine bitka: — za što Ti hoćeš! 

I gle, iza toga uđe mu snaga- u tijelo, pa se mati 
poradovala, da ne će izgubiti svoje čedo. Veseo se 
šapat iz župnoga dvora razlio župom i svi bijahu 
sretni, da će mjesto pokopa za koji dan proslaviti 
Đukino ozdravljenje. 

Samo stric je Lovra bio žalostan, jer se u subotu 
u jutro bolesni svećenik zadnji puta u životu ispo- 
vijedao starcu, koji je saslušao i prvu ispovijed Duke 
Buđrova, seljačkog dječaka iz Japaga, malog pmja- 
voca. 

Poslije sva tri sakramenta bijaše Đuko potpuno 
miran, svijestan, da su mu časovi odbrojeni i obuzi- 
mala ga sveta radoznalost, kako je tamo, kamo će 
doći, te se domišljao, s kime će se od poznatnih sresti 

Babura, dragi bratić klerik Fabo, djed Marijan i 
nekoji drugi sigurno ga očekuju, pa se veselio sa- 
stanku s njima. 

Kad je toga dana zazvonilo večernje zvono, zovne: 

— Majko! 

Ona pritrči i podhvati ga s jedne strane, stric Lo- 
vra s druge, a njegove se oči zacakliše i upiljiše, kao 
da neizmjerno zadivljen u nešto gleda. 

— K Tebi, Isuse! — klikne i na ruci one, koja mu 
je život dala, i onoga, koji mu je dušu Kristovim Ti- 
jelom prvi preporodio, ode Đuko u naručje Majke, 
koja ga je sa Božanskim Sinom svojim danas išče- 
kivala. 

Zabugarila Bara, a sva zvona za koji čas javiše, 
da je Povirje opet bez svoga župnika. 

ANTUN MATASOVIĆ je rođen prije sto- 
tinu godina u selu Velika Kopanica, nedaleko 
Đakova. Gimnaziju i trgovačku akademiju 
pohađao je u Vinkovcima i Osijeku, potom je 
završio eksportnu akademiju u Beču 1917. god. 

- Službovao je po različitim gradovima širom 
domovine. Umro je u Karlovcu 1986. god. 

Napisao je niz pripovijedaka i igrokaza iz 
slavonskog seoskog života. Najpoznatije mu je 
četvorno djelo (tetralogija). To su zapravo četiri 
romana koji se nastavljaju jedan na drugi: 
BARTOL I BARA (opis seljačkog života malog 
Duke). ZA KRUH SVAGDANJI (djetinjstvo 
malog Duke), PRED ŽIVOT (Đukino školo- 
vanje), CRNO KRALJEVSTVO (opis Duke' kao 
svećenika). 

Antun.Matasovićjejedan od najboljih hrvat- 
skih slavonskih književnika. Svojim djelima je 
zauzimao značajno mjesto u izdavalaštvu Hrv. 
knjiž. društva sv. Jeronima' između dva svjetska 
rata. 

Ovo njegovo četvorno djelo izlazi u godini 
obitelji, za koju se on kao malo koji naš pisac 
silno zauzimao, i prigodom stogodišnjice njegova 
rođenja. Uskoro će izaći i sva ostala njegova 
djela. 


